
Introducere 


imic nu doare mai mult decât sentimentul că 

oamenii la care ținem nu ne ascultă cu ade- 

vărat. Nu depășim niciodată nevoia de a ne 
fi știute sentimentele. De aceea, ascultatul reprezintă o 
asemenea forță în relațiile umane și de aceea eșecul de a 
fi înţeleși este atât de dureros. 

Ideile mele despre ascultat s-au format în 35 de ani 
de experienţă ca psihanalist și terapeut de familie. Arbi- 
trarea discuţiilor dintre parteneri, îndrumarea părinților 
în comunicarea cu copiii și lupta mea personală de a-mi 
menține empatia pe măsură ce pacienții mei își înfruntă 
demonii m-au dus la concluzia că o mare parte din con- 
flictele prezente în viețile noastre pot fi explicate 
printr-un singur lucru: oamenii nu se ascultă cu adevă- 
rat. 

A vorbi fără să asculți este ca și cum ai tăia un fir elec- 
tric și ai spera că totuși undeva, ceva se va aprinde. Bi- 
neînțeles că, în general, nu facem deliberat acest lucru. 
De fapt, suntem adesea derutaţi și consternaţi simţin- 
du-ne rămași în întuneric. 

Cultura modernă a dezvoltat concepţii de individua- 
lism care ne portretizează găsindu-ne direcția în noi în- 
șine, declarându-ne independenți de relaţiile sociale care 
ne-au format. Ca și cum atunci când ne maturizăm ne 
depășim nevoia de atenţie. Acest lucru nu înseamnă că 
nu putem fi autonomi, în sensul de a fi indivizi distinc- 
ți, chiar originali, capabili să gândim și să acționăm in- 
dependent. Dar nu putem să ne depășim condiția de oa- 
meni și să devenim siguri și satisfăcuţi fără dialog — dia- 
log în sens larg, adică un fel de schimb cu ceilalți. 

Presiunea actuală ne-a micșorat în mod regretabil ni- 
velul atenţiei și a sărăcit calitatea ascultatului. Trăim într-o 
perioadă grăbită, când cina este ceva încălzit la microun- 
de și a fi la curent cu ultimele cărți și filme înseamnă să le 
citești cronicile. Doar pentru asta avem timp. Alergând că- 
tre și de la multele noastre obligaţii căpătăm exercițiul de 
a nu asculta. Atunci când suntem în mașină și radioul 
funcționează, câteodată este interesant și ascultăm, alte- 
ori trebuie să ne concentrăm la drum sau ne fură câte un 
gând și trec minute întregi fără să auzim un cuvânt din 
ceea ce s-a spus. Atunci când ne uităm la televizor și în- 
cep reclamele, jumătate din timp nu auzim nimic. 

Suntem bombardaţi cu atât de multe imagini — de la 
televizor, e-mail, Internet, telefonul mobil, BlackBerry, 
iPod, pager, fax —, încât atenţia noastră este împărțită. 
Ne place să credem că ne pricepem să rezolvăm mai 
multe sarcini în același timp. Ne verificăm e-mailul în 
timp ce vorbim la telefon. Ne alegem ce să cumpărăm 
dintr-un catalog în timp ce ne uităm la televizor. Ne pă- 
călim gândindu-ne că putem face mai mult de un singur 
lucru la un moment dat. Adevărul este că sfârșim prin a 
le face pe rând și prost. 

Am câștigat un acces nemaipomenit la informație și 
am piedut ceva foarte important. Am pierdut obiceiul de 
a ne concentra atenţia. De la muzica ascultată la sala de 
sport la reclamele de la televizor și radio, suntem atacați 
de atât de mult zgomot, încât am devenit experți în ig- 
norarea acestuia. Dacă o emisiune nu ne atrage atenţia 
în primele două minute, schimbăm programul; dacă au- 
zim o persoană vorbind despre ceva ce nu ne interesea- 
ză, o ignorăm. 

În timpul scurt pe care îl păstrăm pentru familie și 
prieteni, conversaţia este adesea înlocuită de distracții 
pasive și liniștitoare. Prea obosiţi pentru a vorbi și a as- 
culta, ne mulțumim cu acalmia oferită de aparatele elec- 
tronice care proiectează imagini, fac muzică sau scot zgo- 
mote. Oare acest gen de viață ne-a făcut să uităm cum 
să ascultăm? Poate că da. Dar poate că abordarea mo- 
dernă a vieții este mai degrabă efectul decât cauza decli- 
nului discuţiilor semnificative. Poate că ducem această 
viață deoarece căutăm un fel de consolare, ceva care să 
contracareze întunecarea spirituală pe care o simțim 
când nu suntem ascultați de nimeni. 

Modul în care am pierdut arta de a asculta este cu si- 
guranţă o temă discutabilă. Ceea ce este indiscutabil este 
că această pierdere ne lasă un gol în viață. Poate lua for- 
ma unui sentiment vag de neplăcere, tristeţe sau lipsă. 
Ne lipsește consolarea de a asculta și de a fi ascultați la 
rândul nostru, dar nu știm ce este în neregulă sau cum 
să reparăm acel lucru. În timp, această lipsă ne sărăceș- 
te cele mai importante relaţii. Ne rănim inutil nereușind 
să recunoaștem ce are celălalt să ne spună. Indiferent 
care este subiectul, inimile noastre percep incapacitatea 
de a fi auziți drept o absenţă a interesului. 

Conflictul nu va dispărea neapărat dacă ne recunoaș- 
tem reciproc punctele de vedere, dar, cu siguranță, va fi 
mai rău dacă nu o facem. Așa că de ce nu avem răbdare 
să ne ascultăm? Deoarece arta simplă de a asculta nu 
este atât de simplă. 

De cele mai multe ori este o povară. Poate că nu și 
atenţia superficială pe care o acordăm lucrurilor mărun- 
te de zi cu zi. Dar atenţia susținută a ascultatului griju- 
liu — acest lucru necesită o concentrare perseverentă și 
lipsită de egoism. Pentru a asculta cu atenţie trebuie să 
uităm de noi înșine și să ne dedicăm nevoii celuilalt de 
atenţie. 

În timp ce unele persoane sunt mai ușor de ascultat 
decât altele, conversațiile au loc între două persoane care 
participă în egală măsură. Din păcate, atunci când nu re- 
ușim să ne facem înţeleși avem tendinţa să recurgem la 
învinovăţirea celuilalt. Este vina lui: este egoist și insen- 
sibil. Sau este vina mea: sunt prea dependentă sau nu 
mă exprim bine. 

Neînţelegerile se petrec cel mai des din cauză că vrem 
să spunem și noi ceva, nu din cauză că suntem prea ab- 
sorbiți de noi înșine sau suntem de rea credință. Avem 
tendinţa să reacționăm la ceea ce se spune mai degrabă 
decât să ne concentrăm la ceea ce cealaltă persoană în- 
cearcă să exprime. Reacţiile emoționale ne fac să răspun- 
dem fără să ne gândim și să dăm deoparte înțelegerea și 
grija față de celălalt. Fiecare dintre noi are propriile mo- 
dalități de a reacționa defensiv. Nu auzim ceea ce se spu- 
ne deoarece ceva din mesajul celuilalt declanșează în noi 
durere, furie sau nerăbdare. 

Din păcate, toate sfaturile din lume despre „asculta- 
tul activ“ nu pot înfrânge tendința înnebunitoare de a 

reacționa defensiv la vorbele celuilalt. Pentru a asculta 
mai bine și pentru a ne transforma relațiile, trebuie să 
identificăm și să stăpânim declanșatorii emoțţionali care 
generează anxietate și produc neînţelegeri și conflicte. 

Dacă aceasta vi se pare o sarcină extraordinară, amin- 
tiți-vă că majoritatea suntem mai capabili decât credem. 
Ne concentrăm destul de tare la locul de muncă și ma- 
joritatea dintre noi apreciem totuși o discuţie onestă, des- 
chisă, cu câțiva prieteni. De fapt, discuţiile cu prietenii 
sunt un model pentru ce poate o conversaţie să fie: sufi- 
cient de siguri pentru a vorbi despre ce este important, 
suficient de preocupați ca să ascultăm, suficient de cin- 
stiți ca să spunem adevărul și cu destul de mult tact ca 
să știm când să nu o facem. Mai multe relații pot fi așa. 

Pe parcursul scrierii acestei cărți, am încercat să de- 
vin un ascultător mai bun atât în viața personală, cât și 
în cea profesională, să ascult un pic mai mult plângerile 
soției fără să intru în defensivă și să ascult părerile copi- 
ilor înainte de a le oferi pe ale mele. Totuși am avut câ- 
teva discuţii care m-au făcut să mă simt rănit și înfrânt. 
Soţia mea se răstea la mine din cauză că nu o ajut mai 
mult la treburile casei sau că nu o ascult, iar eu mă sim- 
team atacat; sau îl sunam pe editorul meu de prea mul- 
te ori ca să mă plâng de dificultățile scrierii cărții, iar ea 
mă făcea pe mine să mă simt ca o povară; sau prietenul 
meu, Rich, mă numea după acea parte a corpului pe care 
stai din cauză că mă purtam ca și cum aveam dreptul la 
un tratament special. Nu numai că nu am ascultat în 
aceste dăți — să aud și să recunosc ce spunea cealaltă 
persoană —, dar m-am simţit rănit și furios și complet 
nedispus să mai vorbesc cu acea persoană vreodată, atâ- 
ta timp cât mai trăiesc. 

Sunt sigur că știți cât de dureroase pot fi astfel de ne- 
înțelegeri. Atunci când soția „a țipat la mine“, editorul 
meu a fost „rău cu mine“ și prietenul „s-a luat de mine“, 
m-am simțit rănit și m-am retras în mine. Dar ceea ce a 
făcut aceste incidente deosebit de dureroase a fost că 
exact când credeam că învățasem să fiu un ascultător 
mai bun, aceste întâmplări m-au dat înapoi. În loc să mă 
gândesc doar că lucrurile nu au mers bine și trebuiau re- 
parate, m-am simtit înfrânt și inadecvat. Cum se putea 
ca eu, care nu eram în stare să mă înţeleg nici cu oame- 
nii din viața mea, să am îndrăzneala să scriu o carte de- 
spre ascultat? Cum puteam să învăţ pe oricine, orice, de- 
spre comunicare? 

Poate știți cum este. Atunci când încercăm să schim- 
băm ceva în viețile noastre, indiferent dacă este vorba 
despre dietă sau obiceiurile de la locul de muncă sau de- 
spre aptitudinile noastre de ascultători și dăm peste o 
problemă, avem tendinţa să ne simțim lipsiți de speran- 
tă și să renunțăm. Dintr-odată tot progresul pe care am 
crezut că l-am făcut pare o iluzie. Poate dacă citeam o 
carte despre ascultat și trăiam o astfel de problemă aș fi 
renunţat. Dar din moment ce scriam această carte, după 
o perioadă dureroasă de meditaţie în tăcere, mă întor- 
ceam și încercam să discut cu persoana cu care mă cer- 
tasem — doar că, de această dată, cu o decizie fermă de 
a-i asculta părerea înainte de a o spune pe a mea. În 
timp, am ajuns să văd cum relațiile mele treceau prin ci- 
cluri de apropiere și distanțare și, chiar mai important, 
am ajuns să văd cum puteam să influenţez acele cicluri 
prin calitatea ascultatului. 

Această carte este o invitaţie de a ne gândi la felul în 
care vorbim și ascultăm: de ce are ascultatul o putere atât 

de mare în vieţile noastre; cum să ascultăm cu adevărat, 
implicându-ne în experienţa celuilalt și cum să prevenim 
distrugerea ascultatului prin obiceiurile proaste. Printre 
secretele unei comunicări de succes pe care le voi descrie 
sunt: 


e Diferenţa dintre un dialog adevărat și a vorbi pe 
rând; 

e A auzi ceea ce vor oamenii să spună, nu doar ceea 
ce spun; 

e Cum să te faci ascultat de cineva care nu pare să 
asculte vreodată; 

e Cum să reduci certurile; 

e Cum să ceri sprijin fără a primi sfaturi nedorite; 

e Cum să faci persoanele necomunicative să se des- 
chidă; 

e Cum să exprimi o opinie diferită fără ca ceilalți să 
se simtă criticați; 

e Cum să te asiguri că ambele părți sunt auzite într-o 
discuţie în contradictoriu; 

e Cum vorbitorii își subminează propriile mesaje; 

e Cum natura relaţiilor afectează ascultatul; 

e Cum să îi faci pe ceilalți să te asculte. 


Ascultă-mă ca să te ascult este împărțită în patru sec- 
țiuni. Prima parte explică de ce ascultatul este atât de im- 
portant în viețile noastre — mult mai important decât ne 
dăm seama — și cum, pentru mulți oameni, lipsa unei 
atenţii empatice, nu a stresului sau a oboselii, este de vină 
pentru absenţa entuziasmului și a optimismului în viață. 
Partea a doua explorează presupunerile ascunse, nevoi- 
le inconștiente și reacțiile emoționale, care reprezintă 

motivele reale ale faptului că oamenii nu ascultă. Vom 
vedea ce îi face pe ascultători prea defensivi pentru a mai 
auzi ce spun ceilalți și de ce se poate să nu te faci auzit, 
chiar dacă ai ceva important de spus. 


După ce am explorat blocajele principale ale ascultă- 
rii, voi examina în Partea a III-a cum îţi poți înţelege și 
controla reactivitatea emoţională, astfel încât să devii un 
ascultător mai bun. Și voi explica cum te poţi face auzit, 
chiar și în cele mai dificile situaţii. În cele din urmă, în 
Partea a IV-a, voi explora cum se desfășoară ascultatul 
în diferite tipuri de relaţii, inclusiv în cele intime, de fa- 
milie, cu copiii, între prieteni și la serviciu. Voi arăta cum 
este ascultatul complicat de dinamica fiecăreia dintre re- 
laţii și cum să folosești aceste cunoștințe pentru a te 
apropia de celălalt. 

La sfârșitul fiecărui capitol vei găsi un set de exerci- 
ţii proiectate pentru a te ajuta să devii un ascultător mai 
bun. De fapt, aceste exerciții pot transforma experiența 
pasivă a cititului într-un proces activ de îmbunătăţire a 
capacităţii de ascultare. 


Indiferent cât de natural îl considerăm, importanţa as- 
cultatului nu poate fi supraestimată. Darul atenţiei și în- 
țelegerii noastre îi face pe ceilalți să se simtă validați și 
apreciați. Capacitatea noastră de a asculta, de a asculta 
bine, creează o bunăvoință care ni se întoarce. Dar ascul- 
tatul efectiv este de asemenea cea mai bună modalitate 
de a te bucura de ceilalți, de a învăţa de la ei și de a-i face 
interesanţi. Sper ca această carte să ne ajute să facem un 
pas spre exprimarea preocupării pe care o simțim pen- 
tru cel de lângă noi. 


PRIMA PARIE 


Dorinţa de a fi înțeles 


„Ai auzit ce ţi-am spus?" 
De ce a asculta este atât de important 


âteodată pare că nimeni nu mai ascultă. 


„Se așteaptă să îi ascult problemele, dar nu mă întreabă 
niciodată despre ale mele.“ 

„Tot timpul se plânge.“ 

„Singurele ocazii în care aflu ce se întâmplă în viaţa lui 
sunt atunci când îl aud că povestește altcuiva. De ce nu îmi 
povestește mie aceste lucruri?“ 

„Nu pot să vorbesc cu ea, pentru că este atât de critică.“ 
Femeile se plâng din cauză că soții lor sunt prea siguri de 
ele. Bărbații se plâng din cauză că soțiile îi cicălesc sau că 
le ia prea mult timp să spună ce vor. 

Ea simte o profanare a legăturii lor. El nu are încredere în 
legătură. 


Puţine motive în experiența umană sunt la fel de pu- 
ternice ca dorința de a fi înţeles. Să fim ascultați 

înseamnă că suntem luaţi în serios, că sentimentele și 
ideile ne sunt recunoscute și, în cele din urmă, că ceea ce 
avem de spus contează. 

Dorinţa de a fi auzit este o dorinţă de a scăpa din izo- 
lare și de a uni spaţiul care ne separă. Încercăm să depă- 
şim această separație dezvăluind ce avem în gând și în 
inimă, sperând că vom fi înțeleși. Ar trebui să fie simplu 
să obținem această înțelegere, dar nu este așa. 

Joan a văzut un costum pe care i-ar plăcea să și-l cum- 
pere pentru serviciu, dar nu era sigură dacă să cheltuie 
suma respectivă. „lubitule“, a spus ea, „am văzut un cos- 
tum foarte drăguţ la magazin.“ 

„Ce drăguţ“ a spus Henry și s-a întors la știrile pe 
care le urmărea la televizor. 

Justin era supărat pentru că avusese un accident mi- 
nor cu mașina, dar se temea că dacă o să spună ceva, De- 
nise o să se ia de el. Așa că nu a spus nimic și a conti- 
nuat să își facă griji, gândindu-se la modul în care o va 
repara. Denise a simţit răceala lui Justin și a presupus că 
era supărat pe ea din vreun motiv. Nu avea chef de cear- 
tă, așa că nu a spus nici ea nimic. 

Esenţa ascultatului de calitate este empatia, care poa- 
te fi obținută doar prin amânarea propriilor preocupări 
și prin intrarea în experienţa celuilalt. Parţial intuiție și 
parţial efort, este ceea ce conectează oamenii. 

Empatia unui ascultător — înţelegerea a ceea ce în- 
cercăm să spunem și dovada acestei înțelegeri — con- 
struiește o legătură a înţelegerii, unindu-ne cu cineva 
care ne aude și căruia îi pasă, confirmându-ne astfel că 
sentimentele noastre sunt legitime și recunoscute. 
Puterea ascultatului empatic este puterea de a transfor- 
ma relațiile. Atunci când sentimentele profunde, dar ne- 


„Ai auzit ce ţi-am spus?“ 19 


exprimate, iau forma cuvintelor care sunt rostite și care 
se întorc clarificate, rezultatul este un sentiment liniști- 
tor că suntem înţeleși și recunoștință pentru comuniu- 
nea umană creată cu cel care înțelege. 


Arta ascultatului este esențială pentru relațiile 
de succes. 


Dacă ascultatul ne întărește relațiile, cimentând legă- 
turile dintre noi, el totodată ne întărește și sentimentul 
de sine. În prezența unui ascultător receptiv suntem ca- 
pabili să clarificăm ceea ce gândim și să descoperim ceea 
ce simțim. Astfel, descriindu-ne experiența unei persoa- 
ne care ne ascultă, suntem mai capabili să ne ascultăm 
pe noi înșine. Vieţile ni se definesc prin dialog. 

Este dureros să nu fii ascultat. 

Nevoia de a fi luaţi în serios și băgaţi în seamă nu 
este satisfăcută în fiecare zi. Părinţii se plâng deoarece 
copiii nu îi ascultă. Copiii se plâng pentru că părinții lor 
sunt prea ocupați să îi dojenească pentru a mai auzi și 
versiunea lor asupra lucrurilor. Chiar și prietenii, care 
sunt de obicei o sursă de înțelegere mutuală, sunt în 
prezent adesea prea ocupați ca să mai asculte. Și dacă 
ne simțim uneori lipsiţi de simpatia și înţelegerea celor 
apropiaţi, am ajuns chiar ca la întâlnirile publice să nu 
ne mai așteptăm la respect și atenție din partea celor- 
lalți. 

Dreptul de a fi auziţi ne este violat în atât de multe 
feluri de persoane care nu sunt conștiente mereu de acest 
lucru, încât nici nu ne aducem mereu aminte. Dar acest 
fapt nu face ca lucrurile să doară mai puțin. 

Atunci când i-am spus unui prieten psihiatru că adu- 
nam experiențe pe tema: „Este dureros să nu fii ascul- 
tat“, mi-a trimis acest exemplu: 

„Am sunat un prieten și i-am lăsat un mesaj în care îl 
întrebam dacă putem să ne întâlnim la o dată anume. Nu 
mi-a răspuns și m-am simţit agitat și confuz. Să-l sun din 
nou și să îi aduc aminte? La urma urmei, știu că este ocu- 
pat. Să mai aștept o zi, două și să sper că o să răspundă? 
Ar fi trebuit oare să nu îl sun deloc? Toate aceste gânduri 
mă fac să mă simt neliniștit“. 

Primul lucru care m-a frapat la acest exemplu a fost 
cum un lucru atât de mic precum un mesaj la care nu ai 
primit răspuns poate face pe cineva să se simtă ignorat 
și preocupat. Apoi am fost cu adevărat șocat — ca o pal- 
mă peste obraz — realizând că acest prieten se referea la 
mine! Brusc m-am simtit jenat și apoi am intrat în defen- 
sivă. Motivul pentru care nu i-am răspuns nu contează. 
(Întotdeauna avem motive pentru a nu răspunde.) Ceea 
ce contează este modul în care lipsa mea de răspuns l-a 
rănit și l-a tulburat pe prietenul meu și că nu am avut 
niciodată idee de acest lucru. 

Dacă o asemenea trecere cu vederea poate să doară, 
cât de dureros este atunci când subiectul este extrem de 
important pentru vorbitor? 


Ascultatul este atât de banal, încât îl credem de 
la sine înţeles. 

Din păcate, cei mai mulți dintre noi ne conside- 
răm ascultători mai buni decât suntem. 

Când te întorci acasă dintr-o călătorie de afaceri, ne- 
răbdător să îi povestești partenerului cum a fost și aces- 
ta te ascultă, dar după un minut, două, ceva din privi- 
rea lui se pierde, te simţi rănit și trădat. Când îţi suni pă- 
rinţii pentru a le împărtăși o reușită și ei nu par realmen- 
te interesați, te simți dezamăgit și poate chiar puțin ridi- 
col pentru că ţi-ai permis să speri că vei fi apreciat. 

La fel cum doare să nu fii ascultat atunci când ești en- 
tuziasmat de ceva special, este la fel de dureros să nu te 
simți ascultat de o persoană specială, de cineva căruia 
speri să îi pese de tine. 

Cel mai bun coleg din facultate al lui Roger era De- 
rek. Amândoi studiau științe politice și împărtășeau pa- 
siunea pentru politică. Împreună au urmărit fiecare de- 
taliu al investigaţiilor de la Watergate, apreciind fiecare 
descoperire ca și cum ar fi fost o excelentă serie de dese- 
ne animate de Charles Addams. Dar oricât de mult le-ar 
fi plăcut expunerea corupției în cazul Nixon — Casa 
Albă, prietenia lor trecea mult peste acest aspect. 

Roger și-a amintit sentimentul minunat pe care îl avea 
discutând cu Derek ore întregi, împins de elanul unei 
simpatii profunde și inexplicabile. Era plăcerea de a pu- 
tea să spună orice dorea și de a-l auzi pe Derek expri- 
mând ceea ce el gândea dintotdeauna, dar niciodată nu 
spunea. Spre deosebire de majoritatea celorlalți prieteni 
ai lui Roger, Derek nu ținea neapărat să se audă vorbind. 
El chiar asculta. 

Prietenia lor s-a menţinut și după ce au terminat stu- 
diile și au ajuns în orașe diferite. Se vizitau cel puţin o 
dată pe lună. Jucau biliard sau se uitau la un film și mer- 
geau la un restaurant chinezesc, iar apoi, indiferent cât 
de târziu se făcea, stăteau de vorbă. 

Apoi Derek s-a căsătorit și totul s-a schimbat. Derek 
nu a devenit distant așa cum se întâmplă cu unele per- 
soane după ce se căsătoresc și nici soţia lui nu îl displă- 
cea pe Roger. Distanţa pe care Roger o simţea era foarte 
mică, dar schimba lucrurile în totalitate. 

„Este greu de descris exact, dar când vorbesc cu De- 
rek mă simt adesea ciudat și dezamăgit. Mă ascultă, dar 
cumva nu mai pare interesat cu adevărat. Nu îmi mai 
pune întrebări. Obișnuia să se implice în discuţie, nu 
doar să fie de acord. Mă întristează. Încă mă simt bucu- 
ros pentru lucrurile care mi se întâmplă, dar povestin- 
du-i-le lui Derek mă simt singur.“ 

Plângerea lui Roger spune ceva important despre as- 
cultare. Nu dorim doar să nu fim întrerupți. Uneori oa- 
menii par să asculte, dar fără să audă cu adevărat. Une- 
le persoane știu să tacă atunci când vorbim. Câteodată 
își trădează lipsa de interes privind prin încăpere și mo- 
dificându-și poziția corpului. Alteori ascultătorii nu dau 
semne care să trădeze lipsa de atenție, dar totuși știm că 
nu aud cu adevărat ceea ce avem de spus. E ca și cum 
nu le pasă. 

Interesul pasiv al lui Derek era extrem de dureros 
pentru Roger din cauza apropierii pe care o trăiseră. Cei 
doi prieteni ajunseseră într-un impas; Roger nu mai pu- 
tea să se deschidă față de Derek așa cum o făcea în tre- 
cut, iar Derek era dezorientat de distanța care se instala- 
se între ei. 

Prietenia este un act voluntar, iar discutatul despre ea 
este opțional. Roger nu dorea să se plângă față de Derek 
sau să ridice pretenții. Și apoi, cum îi spune un prieten 
celuilalt că se simte abandonat? Așa că Roger nu a vor- 
bit niciodată cu Derek despre faptul că se simţea înstrăi- 

nat. Păcat, pentru că atunci când o relație merge prost, a 
discuta despre asta ar putea fi singurul lucru care să o 
salveze. 


Este în mod special dureros să nu fii ascultat în 
acele relaţii pe care contăm cel mai mult pentru 
înţelegere. 


După o perioadă de timp majoritatea dintre noi înva- 
tă să imite destul de bine persoanele adulte și să se scu- 
ture de o mulțime de îndoieli și neînţelegeri. Dacă pe 
parcursul acestui proces devenim puțin mai duri, poate 
că acesta este prețul care trebuie plătit ca să te descurci 
în lume. Dar câteodată, faptul de a nu primi un răspuns 
ne poate face să ne simțim atât de răniţi și de furioși, în- 
cât ajungem să ne retragem din relaţii chiar și pe perioa- 
de de ani de zile. 

Atunci când o femeie a descoperit că soțul o înșela, 
s-a simţit de parcă cineva i-ar fi dat un pumn în stomac. 
În durerea și furia pe care le simțea, s-a îndreptat către 
persoana de care era cea mai apropiată — soacra sa. 
Aceasta a încercat să o sprijine și să fie înțelegătoare, dar, 
la urma urmei, era greu să asculte lucrurile dure pe care 
nora le spunea despre fiul său. Cu toate acestea, a încer- 
cat. Totuși, aparent, suportul pe care îl oferea nu era su- 
ficient. În cele din urmă, criza a trecut și cuplul s-a îm- 
păcat, dar nora, simțind că soacra nu i-a fost alături 
atunci când a avut cel mai mult nevoie de ea, nu i-a mai 
vorbit niciodată. 

Soacra a fost derutată de tăcerea încăpățânată a nu- 
rorii. Se întâmplă adesea ca reacţiile celorlalți să ni se 

pară absurde. Ceea ce le face rezonabile pentru ei este 
faptul că se simt răniţi de lipsa sensibilităţii. 

Să asculţi înseamnă să fii atent, să fii interesat, să îţi 
pese, să validezi, să recunoști, să fii impresionat... să 
apreciezi. Ascultatul se află atât de mult în centrul exis- 
tenței umane, încât deseori trece neobservat; sau, mai de- 
grabă apare în atât de multe forme, încât rareori este re- 
cunoscut drept nevoia de a ne simţi conectaţi. Se întâm- 
plă uneori, ca în cazul lui Roger, al nurorii sau al altora, 
să nu realizăm cât de important este să fim ascultați până 
când nu ne simțim excluși. 

Totuși, din când în când, devenim conștienți de în- 
semnătatea ascultatului. Nu te poţi hotărî dacă să îţi 
schimbi locul de muncă și atunci suni o prietenă veche 
ca să discuţi. Nu îți spune ce să faci, dar faptul că te as- 
cultă, că te ascultă cu adevărat, te ajută să vezi lucrurile 
mai clar. Se poate să cunoști pe cineva și să îl placi atât 
de mult, încât după o cină minunată la restaurant, riști 
și îl inviți să urce pentru o cafea. Atunci când spune: 
„Nu, mulțumesc, mâine trebuie să mă trezesc devreme“, 
te simţi respinsă. Convinsă că nu te place, începi să îl 
ocolești. Totuși, după câteva zile, te întreabă ce s-a în- 
tâmplat și încă o dată îți asumi un risc și îi spui că sen- 
timentele tale au fost rănite. Spre marea ta ușurare, în loc 
să înceapă o discuţie, te ascultă și acceptă ce îi spui. „Pot 
să înțeleg cum ai ajuns să te simţi în acest fel, dar, de 
fapt, aș vrea să ne mai vedem.“ 

De ce nu poate să fie mereu așa? Eu vorbesc, tu as- 
culți. Este foarte ușor, nu? Din păcate, nu este așa. Vor- 
bitul și ascultatul creează o relație unică în care vorbito- 
rul și ascultătorul schimbă constant rolurile, nevoile fie- 
căruia luptându-se pentru întâietate. Dacă nu crezi, în- 

cearcă să povestești cuiva despre o problemă pe care o 
ai și vezi cât durează până te întrerupe pentru a descrie 
o experiență asemănătoare pe care a avut-o sau pentru 
a-ți oferi un sfat — sfat care se poate să i se potrivească 
lui mai mult decât ţie. 

Un bărbat aflat în terapie își explora relaţia cu tatăl 
său distant când și-a adus brusc aminte de timpurile fe- 
ricite petrecute jucându-se cu trenulețul electric. Era un 
set de trenuri care îi aparținuseră tatălui său și mai îna- 
inte bunicului său. Prins de amintire, bărbatul era din ce 
în ce mai aprins pe măsură ce își rememora mândria trăi- 
tă datorită împărtășirii acestei tradiţii cu tatăl său. În 
timp ce entuziasmul bărbatului creștea, terapeutul s-a 
lansat într-o poveste lungă despre setul lui de trenuri și 
despre felul în care i-a convins pe ceilalți copii din car- 
tier să își aducă șinele și locomotivele pentru a construi 
cel mai mare traseu din cartier în subsolul casei lui. 
După ce terapeutul a vorbit o perioadă, pacientul nu a 
mai răbdat și furios din cauza întreruperii i-a spus: „De 
ce îmi povestești despre trenurile tale?“ Terapeutul a ezi- 
tat, apoi, cu acea voce egală și impersonală pe care o păs- 
trăm pentru momentele confesiunilor intime, i-a răspuns 
jalnic: „Încercam doar să fiu prietenos“. 


Este nevoie de două persoane pentru a împăr- 
tăși un sentiment — unul care să vorbească și 
altul care să asculte. 


Terapeutul a făcut o greșeală foarte obișnuită (de fapt, 
a făcut mai multe, dar aceasta este săptămâna Fii Bun 
Cu Terapeuţii). Acesta a presupus că împărtășirea 

propriei experienţe era echivalentul empatiei. De fapt, a 
mutat centrul discuţiei pe el însuși, făcându-și pacientul 
să se simtă întrerupt, neînțeles, neapreciat. Asta este ceea 
ce a durut 

Așa cum se întâmplă adesea cu cuvintele care devin 
familiare, empatia poate să nu transmită adecvat puterea 
de apreciere a experiențelor interioare ale unei alte per- 
soane. Ascultatul empatic este ca cititul unei poezii; pre- 
ia cuvintele și ajunge la înțelesul lor. Diferenţa este că, 
deși empatia este plină de imaginaţie activă, ţine în mod 
fundamental de recepţie, și nu de creativitate. Atunci 
când suntem atenţi la o lucrare de artă, răspunsul nos- 
tru are propria sa validitate, dar când suntem atenţi la o 
persoană care încearcă să ne spună ceva, contează înțe- 
legerea, nu creativitatea noastră. 


Să fii martor 


Ascultatul nu are unul, ci două scopuri: să preia in- 
formația și să fie martor la experienţa celuilalt. leșind 
pentru moment din propriul cadru de referinţă și intrând 
într-al nostru, când o persoană chiar ne ascultă, ne recu- 
noaște și ne remarcă. Validarea este esenţială pentru a 
susține respectul de sine. Fără să fim ascultați suntem în- 
chiși în singurătatea propriilor inimi. 

O femeie de 36 de ani a fost atât de descurajată de un 
incident minor, încât s-a întrebat dacă are nevoie de psi- 
hoterapie. Marnie, vice-președinte executiv al unei insti- 
tuții publice, aranjase o întâlnire cu guvernatorul adjunct 
pentru a-i prezenta o propunere pe care o dezvoltase pri- 
vind reglementarea unei mari industrii de stat. Din obli- 

gatie l-a invitat și pe șeful ei, deși ar fi fost în stare să facă 
o prezentare mai eficientă fără el. Șeful, la rândul lui, l-a 
invitat pe cel mai important personaj care se ocupa de 
lobby-ul institutului, care trebuia ca mai târziu să îi con- 
vingă pe legislatori de necesitatea reglementării propu- 
se. Așa cum se aștepta Marnie, întâlnirea a început cu un 
discurs incoerent și filosofic al președintelui, care nu a 
ajuns la nicio concluzie. Atunci când a terminat, nu s-a 
întors spre Marnie, ci spre lobbyst ca să prezinte propu- 
nerea. Marnie a împietrit. Acesta a început să vorbească 
și, după 15 minute, întâlnirea s-a terminat fără ca Mar- 
nie să apuce să rostească un cuvânt despre propunerea 
ei. 

Marnie de-abia aştepta să îi povestească soțului ce se 
întâmplase. Din nefericire, acesta era în Europa și nu 
urma să se întoarcă decât peste trei zile. Era obișnuită cu 
deplasările soțului; nu era însă obișnuită cu sentimentul 
de abandon. Chiar avea nevoie să vorbească cu el. Pe 
măsură ce seara înainta, dezamăgirea lui Marnie crescu, 
iar apoi își schimbă sensul. În loc să se simtă pur și sim- 
plu frustrată, ea începu să se simtă inadecvat. De ce era 
atât de dependentă de soțul ei? De ce nu era în stare să 
își controleze propriile emoții? 

Marnie s-a hotărât că problema ei era nesiguranța. 
Dacă ar fi fost mai sigură pe ea, nu ar fi avut nevoie de 
nimeni atât de mult. Nu ar fi atât de vulnerabilă; și-ar fi 
suficientă sie însăși. 

Plângerea lui Marnie — nevoia neașteptată de a fi au- 
zită — și concluzia ei, că dacă ar fi căpătat mai multă în- 
credere în ea în copilărie, nu ar mai fi avut nevoie de re- 
acţiile celorlalți, este una obișnuită. Nevoia de a avea pe 
cineva care să ne răspundă ne face să credem că, dacă 

am fi mai puternici, nu am mai avea atâta nevoie de cei- 
alți. În acest fel, aceștia nu ar mai putea să ne dezamă- 
gească atât de tare. 

Faptul de a fi ascultați în perioada de creștere ne aju- 
tă să ne simțim mai siguri; dar, contrar a ceea ce ar dori 
să creadă unele persoane, nu devenim niciodată întregi 
și compleţi, produse finite, precum o statuie sau un mo- 
nument. Dimpotrivă, la fel ca orice altă vietate, oamenii 
au nevoie de îngrijire nu doar pentru a crește puternici, 
dar și pentru a-și menţine această putere și vitalitate. Să 
fim ascultați ne alimentează sentimentul de valoare. 

Cu cât suntem mai nesiguri, cu atât avem mai multă 
nevoie de reasigurări. Dar cu toții, indiferent cât de si- 
guri și de echilibrați am fi, avem nevoie de atenţie pen- 
tru a ne susține. În cazul în care acest fapt nu este evi- 
dent imediat, tot ce trebuie să faci este să observi modul 
preferat al fiecăruia de a ne anunţa noutățile. De exem- 
plu, dacă soţia mea are noutăţi, probabil că mă va suna 
la serviciu sau mi-ar spune imediat ce ar ajunge acasă. 
În cazul în care nu are nimic de comunicat, spune acest 
lucru. Eu nu fac așa. Dacă am vești bune, le tezaurizez, 
le păstrez pentru a le anunţa cu surle și trâmbiţe — dis- 
perat să se facă un caz din eveniment. 

Odată am lucrat luni de zile încercând să obțin un 
contract pentru o carte. Soția mea știa că lucrez la car- 
te, dar nu i-am spus că respectivul contract este pe 
punctul de a fi încheiat. Așteptând și sperând, încer- 
când totuși să nu exagerez în așteptările mele, aveam 
fantezii extravagante față de primirea veștilor bune — 
nu despre împărtășirea lor. Anunţarea soției mele ar fi 
fost răsplata. Ceea ce doream nu era doar să îi spun; 
doream — aveam nevoie — ca anunțul meu să aibă o 

însemnătate majoră. În ziua în care am primit contrac- 
tul am fost în al nouălea cer. Dar cea mai bună parte a 
fost nerăbdarea de a-i spune soţiei mele. Așa că am su- 
nat-o la serviciu și i-am spus că am o surpriză pentru 
ea: o invitam la o cină elegantă. Mi-a spus că e în regu- 
lă și nu mi-a mai pus nicio întrebare. (Mă știa doar de 
30 de ani.) 

Până am ajuns eu acasă, soția mea se schimbase deja 
într-o rochie de mătase și era gata să ieșim. Și-a dat sea- 
ma că eram agitat, dar a așteptat răbdătoare să îi spun 
de ce. La restaurant am comandat o sticlă de șampanie 
și, atunci când am primit-o, m-a întrebat încă liniștită: 
„Ai să îmi spui ceva?“ Am scos contractul și i l-am pre- 
zentat cu satisfacția unui școlar de zece ani care își pre- 
zintă carnetul de note. A văzut ce era și fața i s-a lumi- 
nat cu un mare zâmbet. Acea privire — dragostea și 
mândria ei — erau indescriptibil de dulci. Propriul meu 
zâmbet era plin de lacrimi. 

Cât de multe suntem dispuși să facem pentru aseme- 
nea momente! Aceia dintre noi care simt nevoia să orga- 
nizeze ocazii speciale pentru a-și anunţa reușitele au 
multe în comun cu cei care nu au nevoie de atâtea aran- 
jamente. Perioada de timp în care așteptăm să ne anun- 
țăm noutăţile este plină de anxietatea anticipării. Simțim 
tensiunea care se acumulează. Această tensiune este le- 
gată de stârnirea unui impuls — să mărturisim, să de- 
clarăm, să ne lăudăm sau să propunem — de a obţine 
un răspuns din partea celuilalt. Entuziasmul vine din 
speranţa unei reacții pozitive; anxietatea vine din teama 
de respingere sau indiferenţă. 

Persoana căreia alegi să i te confesezi spune ceva de- 
spre relaţia pe care o ai cu tine însuţi — și cu celelalte 

persoane din viaţa ta. Prezentarea persoanei tale impli- 
că mândrie și jenă — și cui alegi să i le împărtășești. Faţă 
de cine te simți în siguranţă când plângi? Când te vaiți? 
Sau te înfurii? Dar cui te lauzi? Cui îi mărturisești ceva 
cu adevărat jenant? 


Un bun ascultător este un martor, 
nu un judecător al experiențelor tale. 


De îndată ce ești în stare să spui ceea ce te preocu- 
pă — și să fii auzit și recunoscut — scapi de o povară. 
Este ca și cum ai scăpa brusc de o durere. Dacă împli- 
nirea ta vine repede, așa cum se întâmplă adesea în 
conversațiile de zi cu zi, e puțin probabil să îţi realizezi 
nevoia de înțelegere. Dar dezamăgirea pe care o simți 
atunci când nu ești auzit și tensiunea pe care o simţi aș- 
teptând și sperând să fii auzit sunt semne a cât de im- 
portant este să fii ascultat. Există momente când tot ce 
poate fi gândit trebuie spus și auzit, comunicat și îm- 
părtășit, când ignoranţa și tăcerea sunt dureroase și 
când să vorbeşti înseamnă să încerci să îți ușurezi du- 
rerea. 


„Ghici ce!“ 


Adu-ţi aminte ultima dată când ţi s-a întâmplat ceva 
cu adevărat minunat. Îți amintești că erai nerăbdător 
să îi spui cuiva? Pe cine ai ales și cum a ieșit? 

Să fii auzit înseamnă să fii luat în serios 


Nevoia de a fi auziţi, fapt pe care de obicei îl consi- 
derăm de la sine înţeles, s-a dovedit a fi unul dintre cele 
mai puternice forțe motrice ale naturii umane. A fi as- 
cultați este modul prin care descoperim că suntem înțe- 
leși și acceptaţi — sau nu. Ne pasă de oamenii care ne 
ascultă. Poate chiar îi iubim. Dar, cel puţin pentru o pe- 
rioadă, ne folosim de ei. 

Atunci când suntem activați de nevoia de apreciere, 
ne raportăm la ceilalţi ca la obiecte ale sinelui, expresia 
psihoanalistului Heinz Kohut pentru un celălalt recep- 
tiv, cineva la care ne raportăm nu ca la o persoană cu 
propriul program, ci ca la o persoană care este acolo.l 

Poate că ideea de ascultători ca obiecte ale sinelui îți 
amintește de acele persoane plictisitoare care vorbesc 
mereu despre ele și cărora nu pare să le pese de ce ai tu 
de spus. Atunci când ascultă nu o fac din inimă. Așteap- 
tă doar să schimbe subiectul din nou despre ei. 

Această lipsă de apreciere poate fi în mod deosebit 
dureroasă atunci când se petrece între noi și părinții 
noștri. Este înnebunitor când par să nu fie în stare să ne 
lase să fim pe picioarele noastre, indivizi cu idei legiti- 
me și aspirații. Este și mai deranjant atunci când ne ve- 
dem părinţii cum îi ascultă pe alţii. Nouă de ce nu ne ara- 
tă puţină atenție? În The Runaway Soul, scrisă de Harold 
Brodkey, este descrisă această experienţă enervantă prin 
conversaţia dintre o tânără femeie și iubitul ei. Acesta 
vorbește primul: 


1 Heinz Kohut, The Analysis of the Self (New York: International Uni- 
versities Press, 1971). 

„Tatăl tău ascultă vreodată sau doar monologhează?“ 
„Doar monologhează. Pe tine nu te lasă să vorbești?“ 
„Doar dacă insist. Apoi monologăm pe rând.“ 


„Ei bine, atunci asta e. Vorbește cu tine acum mai mult de- 
cât cu mine.“ 


Firește că tatăl femeii vorbește cu iubitul acesteia mai 
mult decât cu ea. Acesta reprezintă un public nou. 

Persoanele care ne rănesc cel mai tare sunt invariabil 
cele cu care credem că avem o relație specială, cele care 
ne fac să simțim că atenţia și înțelegerea noastră este de- 
osebit de importantă pentru ele — asta până vedem cât 
de ușor își mută interesul către altcineva. Fix în mijlocul 
destăinuirilor observă o altă persoană și se rup pentru a 
discuta cu aceasta. Descoperim că ceea ce credeam că 
este o înțelegere împărțită doar între noi este de fapt ceva 
discutat deja cu alte 12 persoane. Cam atât despre statu- 
tul nostru de confidenţi cu regim special! Ce e mai du- 
reros cu acești „intimi“ comuni nu este că se folosesc de 
noi, ci că ne fură sentimentul că suntem importanți pen- 
tru ei, că suntem speciali. 

Deși niciunuia dintre noi nu ne place să vedem (mai 
ales în noi înșine) asemenea narcisism flagrant care des- 
consideră sentimentele celorlalți, adevărul este că, în ma- 
joritatea timpului, suntem complet absorbiți de noi înși- 
ne. Subiectul narcisismului se dovedește a fi crucial în 
explorarea artei de a asculta. Îl menţionez aici doar pen- 
tru a remarca că unul dintre aspectele nevoii noastre 
pentru alți oameni este absolut egoist. Fiind ascultați, ne 
păstrăm echilibrul narcisic sau, mai pe scurt, ne ajută să 
avem o părere bună despre noi. 

Atunci când Roxanne și părinţii ei au terminat să des- 
carce lucrurile din mașină, a avut un sentiment de înec 
și a devenit conștientă pentru prima dată de toate lucru- 
rile pe care nu le avea. S-a uitat agitată cum ceilalți stu- 
denti și părinţii lor intrau în dormitoare încărcaţi cu per- 
ne și saltele frumoase, iPod-uri și DVD-uri, plăci de în- 
dreptat părul, laptopuri, rachete de tenis și bâte de la- 
crosse. Roxanne nu mai văzuse niciodată o bâtă de la- 
crosse. Până la plecarea părinților ei, lăsând-o singură în 
fața colegiului South Hall, entuziasmul față de începe- 
rea colegiului s-a transformat în groază. 

În primul an, Roxanne nu a reușit să depășească sen- 
timentul de izolare. Toţi ceilalți păreau să-și facă prieteni 
atât de ușor. Dar ea, nu. Suna des acasă și încerca să le 
spună părinţilor cât de îngrozitor era. Dar ei îi spuneau: 
„Nu-ţi face probleme, dragă; toţi se simt puţin singuri la 
început“ și „Ar trebui să îți faci mai mulți prieteni“ sau 
„Poate că ar trebui doar să studiezi mai mult“. Măcar 
dacă ar fi fost așa ușor! 


A liniști pe cineva nu este același lucru cu a-l 
asculta. 


Până la începutul lunii decembrie, Roxanne deja lip- 
sea de la ore, nu mergea la masă și plângea până ador- 
mea. Atunci când nu a mai putut suporta situaţia și-a fă- 
cut o programare la centrul pentru consiliere. 

Roxanne a fost surprinsă când terapeuta i-a spus să îi 
i se adreseze pe numele mic, Noreen. Nu era obișnuită 
cu o asemenea deschidere la un adult. S-a dovedit că No- 
reen era cea mai înțelegătoare persoană pe care o în- 

tâlnise până atunci. Nu i-a spus lui Roxanne ce să facă 
și nu i-a analizat sentimentele; doar a ascultat-o. Pentru 
Roxanne aceasta era o experienţă nouă. 

Cu ajutorul lui Noreen, Roxanne a reușit să treacă atât 
de primul an și de ceilalți trei care au urmat. Noreen a 
ajutat-o să descopere că sentimentele ei de nesiguranţă 
provin din faptul că nu s-a simțit niciodată cu adevărat 
iubită de părinţi. Roxanne îi considerase mereu de trea- 
bă, dar putea să vadă acum că nu o cunoscuseră nicio- 
dată foarte bine.Tatăl ei era mereu ocupat, iar mama sa 
nu o luase niciodată în serios ca persoană. 

Până la urmă, Noreen a reușit să o convingă pe Ro- 
xanne de faptul că nu se va elibera niciodată de senti- 
mentele de furie — și vulnerabilitate până la depresie — 
dacă nu va rezolva lucrurile cu părinții. Atunci când Ro- 
xanne a fost de acord, Noreen i-a sugerat să mă contac- 
teze pentru a organiza câteva ședințe de terapie fami- 
lială. 

Roxanne și părinţii ei au venit separat la ședință și, 
deși toți zâmbeau, păreau precauți ca niște pisici în ju- 
rul unui șarpe. l-am sugerat lui Roxanne la telefon să în- 
cepem ușor prima ședință, să încerce să nu își reverse 
toată furia asupra părinţilor și, mai degrabă, să caute un 
numitor comun. Dar ea nu simţea așa, iar ceea ce își do- 
rea cel mai mult era adevărul. A început cu tatăl său. l-a 
spus că atunci când era mică l-a iubit, dar, pe măsură ce 
a crescut, a început să i se pară ridicol și neînsemnat. 
(Muncea din greu, avea o tunsoare ca la armată, vota cu 
republicanii și era patriot. Aproape nimic din viața lui 
nu îi crease îndoieli.) După ce a ascultat evaluarea lipsi- 
tă de generozitate a fiicei, acesta i-a spus: „Deci așa mă 
vezi tu?“ și apoi s-a retras în tăcere, propria sa armură. 

Apoi Roxanne s-a întors către mama sa. A numit-o 
„superficială“, „falsă“ și — cel mai crud lucru pe care un 
copil i-l poate spune mamei — „preocupată doar de tine 
însăți“. Mama acesteia a încercat să o asculte, dar nu a 
putut. „Nu e adevărat!“ a protestat. „De ce trebuie să 
exagerezi?“ Aceste vorbe nu au făcut decât să o înfurie 
și mai tare pe Roxanne și cele două au început să se cer- 
te din ce în ce mai tare. 

Am încercat să le liniștesc, dar nu am reușit. Roxan- 
ne era hotărâtă să comunice — nu să vorbească, acel pro- 
ces de modă veche în care dai și primești, ci să comuni- 
ce — acea desfășurare importantă când un membru mai 
insistent al familiei oferă celorlalți informații critice, con- 
fruntându-i cu „adevărul“, chiar dacă vor sau nu să îl 
audă. Mama Roxannei a părăsit ședința plângând. 

Săptămâna următoare m-am întâlnir doar cu Roxan- 
ne. Îi părea rău că întâlnirea nu a mers mai bine, dar s-a 
bucurat că și-a exprimat sentimentele. Credea că mama 
ei s-a dovedit a fi persoana intolerantă pe care o credea. 
Nu mai vorbeau, iar acest lucru îi convenea Roxannei. 

Spre surprinderea mea, după șase luni, Roxanne m-a 
sunat să îmi spună că ea și părinţii ei doreau să vină pen- 
tru o nouă ședință. De această dată, conversaţia a fost 
prietenoasă, dar superficială. Roxanne i-a admirat pan- 
tofii mamei și s-a interesat de sora ei mai mică. Mama ei 
a întrebat-o ce mai face. Și-a vărsat toți nervii? Roxanne, 
simțindu-se din nou tratată de sus și respinsă, a încercat 
să evite să reacționeze, dar nu a putut. Furioasă, și-a acu- 
zat mama că nu este cu adevărat interesată de starea ei 
și că îi pasă doar de formalități. Mi s-au înmuiat picioa- 
rele. Dar, de această, dată mama Roxannei nu a reacțio- 
nat cu furie și nici nu a întrerupt-o. Nu a spus multe, dar 

nici nu a întrerupt-o pentru a se apăra. Cum a reușit să 
asculte acuzaţiile pline de furie ale fiicei de această dată? 
Nu știu. Dar a reușit acest lucru. 

Una dintre cele mai grele sarcini ale unei mame este 
aceea de a fi ţinta oscilaţiilor primitive dintre nevoie și 
furie ale copiilor. Furia se îndreaptă către mâna care lea- 
gănă pătuţul, indiferent cât de iubitor o face. Este o par- 
te din drumul spre independenţă. Se pare că mama Ro- 
xannei a simţit acest lucru și și-a amintit că fiica ei era 
încă o fetiță din unele puncte de vedere. 

Probabil că Roxanne se aștepta la represalii din par- 
tea mamei. Dar când acestea nu au apărut, s-a calmat 
considerabil. Se părea că își dorise doar să fie auzită. 

După această ședință, relațiile dintre Roxanne și fa- 
milia sa s-au schimbat dramatic. Au început să dialoghe- 
ze, deși înainte se limitau la monologuri sau tăcere. Ro- 
xanne îi suna și le trimitea scrisori. Îi făcea confidente 
mamei. Nu tot timpul, bineînțeles, și nu întotdeauna cu 
succes, dar Roxanne a devenit mai deschisă la percepe- 
rea mamei sale drept o persoană, și nu doar o mamă, 
care trebuia cumva să rezolve toate problemele. Ea, pe 
de altă parte, a încetat să mai fie un copil și să devină o 
tânără femeie, pregătită pentru o viață independentă. 

Nevoia nesatisfăcută a Roxannei de a fi ascultată a în- 
depărtat-o de ceilalți oameni și a umplut-o de resenti- 
ment. Descărcarea psihică a fost ca spargerea unui pere- 
te care a ținut-o departe de oameni. Sentimentele ei erau 
oarecum infantile din cauză că erau nespuse de foarte 
mult timp. Vorbind cu Noreen, care nu avea niciun mo- 
tiv să se apere, Roxanne a reușit să își găsească vocea. 

Acea a doua întâlnire dintre Roxanne și părinţii ei a 
produs unul dintre acele momente care se întâmplă rar 

într-o familie, când cineva spune ceva ce schimbă totul. 
Doar că schimbarea nu s-a produs datorită vreunei afir- 
matii a Roxannei; mai spusese deja toate acele lucruri. 
Schimbarea a fost dată de faptul că mama a renunţat să 
își susțină dreptatea și doar a ascultat. 


Atunci când învăţăm să auzim sentimentele nerosti- 
te aflate sub furia sau nerăbdarea cuiva, descoperim pu- 
terea de a elibera amărăciunea care separă oamenii. Cu 
puţin efort, putem auzi durerea din spatele ostilității, re- 
semnarea din spatele evitării și vulnerabilitatea care îi 
face pe oameni să se teamă să vorbescă sau să asculte cu 
adevărat. Atunci când înțelegem puterea tămăduitoare 
a ascultatului, putem ajunge chiar să ascultăm lucruri 
care ne fac să ne simțim prost. 

Să fii auzit înseamnă să fii luat în serios. Ne satisface 
nevoia de a ne exprima și de a ne afla în contact cu cei- 
lalți. Ascultătorul receptiv ne permite să exprimăm ceea 
ce gândim și simțim. Faptul că știm că suntem ascultați 
și recunoscuți ne ajută să ne clarificăm gândurile și sen- 
timentele, întărindu-ne totodată sentimentul de sine. 
Afirmând că suntem de înţeles, ascultătorul ne ajută să 
ne confirmăm umanitatea. Faptul de a nu fi ascultați ne 
face să ne simțim ignorați și neapreciați, respinși și sin- 
guri. Nevoia de a fi cunoscuți, de a ne fi înţelese și ac- 
ceptate experienţele de către cineva care ascultă, este hra- 
nă pentru inimă. 

Fără o cantitate suficientă de înțelegere în viața noas- 
tră suntem bântuiţi de o stare de disconfort care ne face 
să ne simțim agitați și singuri. Asemenea sentimente sunt 
greu de suportat, încât căutăm consolare în fuga de rea- 
litate; ne uităm haotic la televizor, mâncăm îngheţată sau 

căutăm scăparea citind reviste despre viața vedetelor. Bi- 
neînțeles că este perfect în regulă să te relaxezi. Dar de ce 
pornim televizorul chiar și atunci când nu e nimic inte- 
resant? Și de ce devenim neliniștiți dacă nu merge radio- 
ul din mașină, chiar dacă e doar un zgomot oarecare? 

Asociem, de obicei, fuga pasivă de realitate cu relaxa- 
rea. Deși este adevărat că mulţi dintre noi ne simțim ex- 
tenuaţi la sfârșitul zilei, se poate ca altceva decât munca 
în exces să ne obosească, și anume o lipsă a înțelegerii din 
viața noastră. Printre elementele-cheie care lipsesc se află 
atenţia și aprecierea obiectelor de sine receptive, persoa- 
ne cărora le pasă și care ne ascultă cu interes. Atunci când 
calitatea relaţiilor noastre nu mai este suficientă pentru a 
ne menţine echilibrul și entuziasmul — sau când nu sun- 
tem în stare să o facem noi — căutăm scăpare din starea 
de morbidă conștienţă de sine. Căutăm stimulare, emo- 
ție, reacții, mulțumire — aceleași sentimente care pot fi 
generate de o discuţie din inimă cu o persoană de care 
ne pasă. Dar fără echilibrul dat de o persoană cu care să 
vorbești, unii dintre noi vom continua să acoperim tăce- 
rea, de parcă, fără ajutorul divertismentului electronic, 
am putea să auzim sunetele disperării. 


Exerciţii 


1. Care este cel mai bun ascultător pe care îl cunoști? 
Ce îi conferă această caracteristică? (Nu întrerupe? 
Întreabă, fiind în mod real interesat? Recunoaște 
ceea ce ai spus?) Cum este să fii cu acea persoană? 
Ce ai putea să înveţi de la acea persoană, încât să 
devii la rândul tău un ascultător mai bun? 

Ce subiect eziți să abordezi în discuţiile cu parte- 
nerul? De ce? Ce se întâmplă cu acele sentimente 
și gânduri pe care te abții să le discuţi? Care sunt 
pentru tine consecințele acestui fapt? Dar pentru 
relație? 

In cazul în care ţi-ai îmbunătățit calitățile de ascul- 
tător, cine ai vrea să observe? Ce conversații ai dori 
să decurgă diferit? 

In cazul în care oamenii cred că nu îi asculți, cum 
o să interpreteze acest gest? La ce va duce aceas- 
ta? 

In cazul în care oamenii cred că îi asculți, cum o să 
interpreteze acest gest? La ce va duce aceasta? 


Data următoare când ceva te deranjează cu adevă- 
rat, observă cum te simţi dorind să vorbești cu ci- 
neva. Te ține ceva pe loc? Ce te îngrijorează? Ce se 
întâmplă dacă împărtășești cuiva sentimentele 
tale? 


°A 


„Mulţumesc că mă asculți 
Cum ascultatul ne modelează 
și ne unește cu ceilalți 


e definim pe noi înșine și beneficiem de sprijin 

în discuţiile cu ceilalți. Recunoașterea — a fi as- 

cultat — este răspunsul celeilalte persoane, 
care dă sens experienţei noastre. Aceasta ne permite să ne 
dăm seama de propria forță și autoritate într-un mod tan- 
gibil. Dar, așa cum am văzut în capitolul 1, exprimarea și 
recunoașterea atât de importante pentru binele nostru re- 
prezintă un proces mutual, reciproc. Vieţile noastre se scriu 
împreună în relație. Așa că, dacă a fi recunoscuți prin as- 
cultat înseamnă să ne definim și să primim susținere, acest 
lucru trebuie să vină din partea unei persoane pe care, la 
rândul nostru, o recunoaștem. Atingerea unui echilibru în- 
tre exprimare (a vorbi) și recunoaștere (a asculta) este ceea 
ce ne permite nouă și oamenilor de care ne pasă să inter- 
acționăm ca egali absoluți. 

Dacă viaţa ta, sau doar o relație esenţială, este deze- 
chilibrată — dacă nu îţi permite suficientă exprimare a 
sinelui și nu îţi oferă recunoaștere mutuală — vei fi mai 
sărac. Ascultatul este esenţial pentru formarea unui sine 
puternic și sănătos și pentru formarea unor relații puter- 
nice și sănătoase. 

Ascultatul are o asemenea forță în modelarea carac- 
terului deoarece cuvintele au puterea de a potrivi și îm- 
părtăși experienţele — sau de a le contrazice și falsifica. 
Ceea ce este înţeles și acceptat — „Da, este minunat!“ — 
devine o parte din sinele social, sinele pe care îl posezi 
și pe care îl împărtășești cu ceilalți. Ceea ce nu este apre- 
ciat — „Nu ai niciun motiv să te simți așa“ — devine o 
parte din sinele privat, cunoscut, dar neîmpărtășit sau 
nerecunoscut, ținut secret, câteodată chiar și față de tine 
însuţi. În mod periculos, o mare parte din ceea ce nu gă- 
sește acceptare devine parte a sinelui negat, ceea ce psih- 
analistul Harry Stack Sullivan a numit „nu eu“.2 Unii pă- 
rinți pot fi prea încordați ca să tolereze furia unui copil; 
alții pot fi prea jenați ca să tolereze sentimentele sexua- 
le ale copiilor. Fiecare dintre noi crește cu unele expe- 
rienţe ale sinelui atât de otrăvite de anxietate, încât nu 
sunt asimilate în restul personalităţii. A fi ascultați ne 
modelează; a nu fi auziți ne deformează. 


O tânără mamă îmbrăcată în jeanși își mustra fetița 
deoarece aceasta își dorea o păpușă Barbie. Dorea un lu- 
cru prostesc; fetiţei ar trebui să-i fie rușine de ea însăși; ar 
trebui să aibă mai mult respect de sine. Era dureros să auzi 


2 Harry Stack Sullivan, The Interpersonal Theory of Psychiatry (New 
York: Norton, 1953). 

așa ceva. Era greu să nu observi ironia faptului că o 
mamă distrugea mândria unei fetițe pentru a o învăța 
respectul de sine. Ar trebui să își lase fetița să aibă o pă- 
pușă Barbie, la fel ca toți ceilalți copii? Aceasta era deci- 
zia ei; dar ar trebui să respecte dreptul copilului de a 
avea propriile păreri. 


Treptat, prin cooperarea între părinte și copil, se for- 
mează sinele, organizat de limbaj și ascultare bazându-se 
parţial pe experienţa naturală a copilului și în parte pe 
valorile impuse de părinţi. Copilul care este ascultat creș- 
te cu un sentiment de împlinire și siguranță. Copilului 
care nu este ascultat îi lipsește înțelegerea care consoli- 
dează acceptarea de sine și este deformat de dorinţele și 
neliniștea celorlaţi. La asta s-a referit psihoterapeutul 
Carl Rogers când a spus că tendinţa înnăscută a copilu- 
lui de a deveni tot ce poate să devină este distrusă de ne- 
voia de a plăcea.3 


Ceea ce nu este niciodată auzit influențează mai 
mult decât diferenţa dintre ceea ce poate fi îm- 
părtășit și ceea ce este personal; duce la un cli- 
vaj între sinele adevărat și cel fals. 


Semințele ascultatului sunt înrădăcinate în copilărie, 
în calitatea relaţiei dintre părinte și copil. Părinţii care as- 
cultă își fac copiii să se simtă valoroși și apreciați. A fi as- 
cultat ajută la clădirea unui sine solid, înzestrând copi- 
lul cu suficient respect de sine pentru a-și dezvolta pro- 


3 Carl Rogers, Client-Centered Therapy (Boston: Houghton-Mif- 
flin, 1951). 

priile talente și idealuri și a aborda relațiile cu încrede- 
re. 

Faptul că înţelegerea ajută la formarea siguranţei de 
sine nu este o noutate. Cei mai mulți dintre noi ne pu- 
tem imagina o mamă cu ochi zâmbitori, ascultându-și 
entuziasmată copilul nerăbdător să descrie o reușită sau 
un tată consolându-și copilul care plânge din cauza unei 
tragedii minore. Și cu toţii știm cât de rău ne simțim vă- 
zând un părinte care își face copilul să plângă umilit din 
cauza unei greșeli făcute. Bineînțeles că asemenea scene 
repetate la nesfârșit au un impact asupra unui copil. 
Ceea ce poate să nu fie atât de evident este cât de devre- 
me sau cât de profund începe ascultatul să formeze un 
caracter. 


Felul în care ascultatul formează stima de sine 


Pentru început, trebuie să stabilim că sinele nu este 
un dat, cum ar fi să ai părul roșu sau să fii înalt, ci o per- 
spectivă a conștientizării, o perspectivă interpersonală. 
Sinele este modul în care personificăm ceea ce suntem, 
modelaţi de experienţa reacţiilor celorlalţi. Caracterul se 
formează în cadrul relaţiilor, iar vitalitatea sinelui depin- 
de de calitatea felului în care suntem ascultați. 

Printre descoperirile științifice cu cele mai profunde 
implicaţii pentru înțelegerea importanţei ascultatului se 
află munca lui Daniel Sternt, cercetător al psihologiei co- 
pilului. Cea mai radicală descoperire a lui Stern s-a refe- 


+ Daniel Stern, The Interpersonal World of the Infant (New York: Basic 
Books, 1985). 

rit la următorul aspect: copilul nu este niciodată total 
nediferenţiat (simbiotic) de mamă. 

Importanta teorie a lui Margaret Mahler despre sepa- 
rare și individuaţie s-a bazat pe presupunerea că noi 
creștem în interiorul relaţiilor și în afara lor mai degra- 
bă decât că devenim mai activi și mai autonomi în cadrul 
lor.5 Dar odată ce acceptăm ideea că nu ne începem via- 
ţa ca o parte dintr-o unitate nediferenţiată, întrebarea nu 
este cum ne separăm de părinți, ci cum învăţăm să ne 
conectăm. Provocarea nu este să ne eliberăm de ceilalți, 
ci să ne facem înţeleși în relaţie cu ei. 

Viziunea asupra sinelui ca având o nevoie fundamen- 
tală de exprimare și recunoaștere a reieșit nu doar din ob- 
servaţiile făcute asupra copiilor, ci și în cabinetele de con- 
sultații unde psihoterapeuţii aud plânsul copilului în vo- 
cea adultului. Suferinţa celor care se simt pustiiți și singuri, 
incapabili să interacționeze cu alte persoane, duce la între- 
barea: „De ce este nevoie pentru a ne simţi întregi?“ O mare 
parte a răspunsului este reprezentată de a fi ascultați. 

În descrierea dezvoltării copiilor, Stern a identificat 
patru sensuri progresive și complexe ale sinelui, fiecare 
definind un domeniu diferit al experiențelor și al relați- 
ilor sociale. Pe locul doi, după nevoia de mâncare și adă- 
post, este nevoia de înțelegere. Chiar și pruncii au nevo- 
ie să fie ascultați pentru a se dezvolta. „Să asculți“ un 
prunc poate suna oarecum pompos, dar exact acest lu- 
cru — calitatea reacţiilor părintești — joacă un rol atât 
de important în devenirea noastră. 

Să privim acum desfășurarea acestor accepțiuni ale si- 
nelui pentru a vedea cum ascultatul modelează caracterul. 


5 Margaret Mahler, Fred Pine, and Anni Bergman, The Psychological 
Birth of the Human Infant (New York: Basic Books, 1975). 

„Aici sunt.“: 
Sinele emergent (de la naștere la două luni) 


Nevoia nou-născutului de a fi ascultat este simplă, 
dar imperioasă. Din cauza presiunii neașteptate a nevoi- 
lor fizice, viața plăcută devine brusc neplăcută. Foamea 
vine peste organism precum o furtună furioasă. Începe 
încet; copilul simte că ceva merge anapoda. Apoi agita- 
ţia se transformă într-un adevărat urlet pe măsură ce co- 
pilul încearcă să scape de senzația de durere. Acest plân- 
set folosește ca semnal de alarmă, este ca o sirenă care 
alertează părinţii și le cere un răspuns. 

Este ușor să fii părinte în acest stadiu. Din câte îmi 
amintesc din experiența personală, după luni de nesomn, 
sensibilitatea noastră (a soţiei mele și a mea) empatică de- 
venise atât de mare, încât intra în acţiune la cel mai mic 
sunet. Binecuvântat cu o dispoziţie la fel de liniștită ca a 
unei maimuţe-urlătoare, minunăţia noastră ne convoca în 
fiecare noapte din cauza intoleranţei la lactate. Eu, ca un 
tată sensibil, răspundeam primul. „lubito“, gânguream, 
scrâșnindu-mi dinţii, „fă ceva!“ La care perechea mea, 
apreciindu-mi sprijinul, se grăbea la cea mică pentru a-i 
acorda ajutorul de care avea nevoie. Ah, să fii părinte! 

Bebelușii sunt drăguți și neajutoraţi, dar zâmbetele, 
neastâmpărul și plânsetele lor sunt comenzi care trebuie 
ascultate. Se poate ca părinții, în această etapă, gândin- 
du-se în principal la satisfacerea nevoilor copilului, să 
nu recunoască măsura în care interacțiunea socială este 
implicată în proces. Dar chiar înainte ca bebelușul să ca- 
pete o conștiință de sine, părinții îl investesc cu așteptări 
și aspirații. Din prima zi ei se referă la bebeluș ca la un 
sine potenţial și real. 

Impulsul nostru de a înţelege este irezistibil. Obser- 
vaţiile psihologului Aidan Macfarlane privind modul 
în care mamele li se adresează bebelușilor imediat 
după naștere arată că acestea atribuie un înțeles fiecă- 
rui semn și sunet.6 „De ce te încrunţi așa? Lumea e pu- 
țin înfricoțătoare, nu-i așa?“ Mamele nu cred cu ade- 
vărat că bebelușii înțeleg, dar atribuie sens acțiunilor 
copiilor și le răspund acestora ca atare. În timp, ele cre- 
ează mici forme de interacțiune, mici lumi construite 
prin îmbinare. Aceasta este prima învăţătură a copilu- 
lui. 

Părinţii atribuie imediat intenţii copiilor („Ah, asta 
vrei“), motive („Faci asta pentru ca mami să se grăbeas- 
că și să îţi dea să mănânci“) și autoritate în acțiune („Ai 
făcut asta intenționat, nu-i așa?“). Făcând acest lucru, pă- 
rinţii răspund și totodată creează un sine emergent. 
Aceste motive și intenţii dau un înțeles comportamen- 
tului uman, iar părinţii, invariabil, își tratează copiii ca 
pe niște ființe de înţeles — adică, drept oamenii ce vor 
deveni (atâta timp cât devin persoanele pe care părinții 
lor și le doresc să devină.) 


Cine suntem și ceea ce spunem declanșează re- 
acţia celorlalţi faţă de noi. Acel răspuns și legă- 
tura noastră cu ceilalți rămân vitale stării noas- 
tre de bine psihic. 


Atunci când copiii sunt prea mici pentru a putea 
vorbi, părinţii trebuie să înțeleagă ce simt aceștia, dar nu 


6 Aidan Macfarlane, The Psychology of Childbirth (Cambridge, MA: 
Harvard University Press, 1977). 

pot verbaliza. Atunci când un copil plânge, părinții tre- 
buie să își dea seama ce se întâmplă.Vrea să fie hrănit? 
Are nevoie de scutece curate? Vrea să fie ținut în braţe? 
(Închipuiți-vă sentimentele bebelușului. Ce abis o sepa- 
ră de aceste două creaturi nervoase, gigantice, pe care 
natura i le-a hărăzit drept îngrijitori. Își vor da seama 
vreodată ce au de făcut?) Atunci când copilul crește și 
învaţă să vorbească, devine mai priceput în exprimarea 
nevoilor și sentimentelor. Mai priceput, dar nu în totali- 
tate. Cu toții avem nevoie uneori de puţin ajutor pentru 
a ne face înţeleși. 

Copiii sunt absolut dependenţi de părinți. Atunci 
când aceștia lipsesc, se ceartă sau nu reacționează, co- 
pilul este singur și terifiat; simte că o să cadă cerul pe 
el. Această legătură primară cu ceilalți începe ca o pro- 
blemă de viață și de moarte, asupra căreia avem foarte 
puţin control în copilărie. De-a lungul timpului, deve- 
nim conștienți de partea noastră din ecuaţie (unii mai 
repede decât alții). 

Ok, deci a trecut ceva timp de când depindeai de pă- 
rinți să îți audă fiecare plâns ca să ți se recunoască ne- 
voile și sentimentele. Ce semnificație are acest stadiu de 
dependenţă de a fi auziţi pentru noi, ca adulți? 

Spre deosebire de copii, nu trebuie să fim ascultați 
pentru a ști că existăm — agenţi existenţiali care iniția- 
ză acțiuni. Dar pentru noi, ca adulți, ascultatul oferă 
ocazia de a articula și a integra straturi mai profunde 
ale Eului. Atenţia și aprecierea care vin din partea as- 
cultătorului creează o experienţă interpersonală în care 
ne deschidem și trăim o variantă mai completă a noas- 
tră. Experienţa ascultatului provoacă o desfășurare de 
aspecte care este posibil să fi fost blocate deoarece nu 

au fost niciodată vitalizate prin împărtășirea și recu- 
noașterea lor. Pentru un copil, să fie ascultat înseamnă 
să primească o confirmare că există. Pentru un adult, 
ascultatul ajută la continuarea procesului de dezvolta- 
re — permițându-ne să oferim o descriere mai bogată 
a noastră și o acceptare mai profundă a sinelui nostru 
multidimensional. 


Adrienne avea o relaţie cu Phillip de trei ani când l-a 
întâlnit pe Cliff. Nu îi promisese nimic lui Phillip, dar 
erau împreună de atât de mult timp, încât nu i se părea 
în regulă să se vadă cu un alt tip. După o lună în care s-a 
întrebat ce să facă, s-a hotărât să vorbească cu prietena 
ei, Judy. 

Judy era căsătorită de suficient de mult timp pentru 
a ști că nu ai nicio garanţie vizavi de viitorul unei rela- 
ţii. Așa că, atunci când Adrienne i-a povestit despre Cliff, 
nu a făcut decât să o asculte. I-a pus câteva întrebări, 
cum ar fi ce își dorește, de ce se teme și ce speră să se în- 
tâmple, dar, în principal, a lăsat-o pe ea să vorbească. 

Adrienne nu a luat nicio decizie definitivă în urma 
acelei discuţii, dar s-a mai lămurit puțin cu privire la 
ceea ce își dorea. Știa că nu vrea să fie singură, dar nici 
nu era pregătită să se așeze la casa ei. Phillip era un bă- 
iat cu adevărat drăguţ, dar nu era îndrăgostită de el. Cliff 
era mai incitant, dar nu era sigură că era genul de per- 
soană pe care să poţi conta. Era bucuroasă că îl avea pe 
Phillip, dar deoarece nu credea că își va petrece restul 
vieţii cu el, nu era pregătită să renunţe la alte variante. 
Dacă s-ar vedea cu Cliff în continuare, fără să se despar- 
tă de Phillip, ar putea să apară complicaţii, dar era dis- 
pusă să își asume acest risc. 

Când suntem bolnavi sau răniţi ne retrăim sentimen- 
tele de dependenţă. În asemenea momente, nevoia de a 
avea alte persoane în jur ne este evidentă și resimțim răs- 
punsul lor față de noi drept o confirmare sau o infirma- 
re a experienţei noastre. 


Atunci când pe Valerie a apucat-o una dintre acele 
migrene care lovesc fără avertizare, i-a spus soțului ei că 
nu poate să meargă la cină deoarece are o durere de cap. 
Acesta i-a spus că îi pare rău și i-a sugerat să ia o aspiri- 
nă și să se întindă în pat. Aspirina nu o ajuta și ar fi pre- 
ferat să stea în sufragerie cu o pungă de gheaţă pe frun- 
te. Nu ar fi trebuit el să știe asta până acum? Valerie s-a 
bucurat că nu a trebuit să iasă în oraș, dar a simţit că su- 
gestia soțului de a se duce sus, în dormitor, să se întin- 
dă, o îndepărta. Îi plăcea să iasă cu ea în oraș, să mear- 
gă la sala de sport împreună, să îi asculte problemele și 
reușitele, dar nu părea dispus să fie alături de ea când 
nu se simţea bine. 


Majoritatea dintre noi creștem, până la urmă, dar nu 
depășim niciodată nevoia de a fi luaţi în serios — de a 
ni se recunoaște sentimentele. 


„Hei, uită-te la mine!“: 
Sinele-—nucleu (de la două la șapte luni) 


Între 8 și 12 săptămâni copiii devin sociabili. Apare 
zâmbetul social, încep să articuleze și să stabilească con- 
tactul vizual. Atunci când copilul se uită la tine și zâm- 
bește și gângurește sau stropește cu apă atunci când îi 
faci baie și apoi chicotește încântat, cum ai putea să nu 

îl iubești? Bineînţeles că ne-ar plăcea să credem că toți 
părinţii răspund intuitiv acestui tip de comunicare. Din 
păcate, nu este așa. Unii părinţi sunt atât de preocupați, 
de deprimaţi sau de zăpăciți, încât își ignoră copiii. Și cel 
mai adesea, poate, mulți părinţi le răspund copiilor fără 
să îi considere niște persoane micuţe, cu propriul ritm și 
propria stare de spirit, ci ca pe un opus al nevoilor per- 
sonale. 

Fiecare copil are un nivel optim al agitației. Activita- 
tea care depășește acest nivel înseamnă suprastimulare 
și experienţa respectivă devine supărătoare; sub acest ni- 
vel stimularea nu există. Părinții trebuie să ajungă să își 
cunoască copiii. Considerându-i persoane, răspunzân- 
du-le la sentimente, mai degrabă decât impunându-le pe 
ale lor, părinţii transmit o acceptare pe care copiii o in- 
tegrează și o transformă în respect de sine. 

Data viitoare când vezi un adult interacționând cu un 
copil, observă diferenţa între a răspunde conform nive- 
lului de entuziasm al copilului și impunerea emoțiilor 
adultului asupra celui mic. Atunci când vezi un părinte 
insensibil ignorând veselia unui copil, ești martor la în- 
ceputul unui proces lung și trist prin care părinţii apa- 
tici veștejesc entuziasmul copiilor ca pe niște flori lipsi- 
te de apă. 


Având suficient de multe flori veștejite la birou, mul- 
țumesc, nu aveam de gând să cresc una și în propria 
casă. Îmi aduc aminte cum intram seara pe vârfuri în ca- 
mera fetiţei mele chiar atunci când ațipea — sau se pre- 
făcea că o face. Ceea ce intuiţia mea masculină îmi spu- 
nea că dorește era, ca în loc să se odihnească, să fie arun- 
cată spre tavan și apoi să se repeadă spre podea — ca un 

pilot fără parașută — doar pentru a fi salvată din ghea- 
rele morții de tata. Uraa! 

Prea sufocată de încântare pentru a putea vorbi, gâza 
și-a arătat bucuria deschizând larg ochii în timp ce fața 
îi căpăta o frumoasă nuanţă de albastru. 


Entuziasmul excesiv poate fi mai puțin deprimant, 
dar nu înseamnă neapărat mai multă receptivitate. Am 
văzut cu toții adulți manifestându-se în aceste fel — 
dulcegăria din voce, cuvintele de alint, nesfârșita admi- 
rație și uimire. Atunci când e vorba despre bebeluși, re- 
acţia este aproape automată; copiii mici sunt atât de în- 
suflețiți, încât măresc intensitatea răspunsului nostru. 
Dar atunci când entuziasmul adultului îl depășește pe 
cel al copilului rezultatul este o discontinuitate supără- 
toare. Părinţii iubitori împărtășesc stările copiilor și ara- 
tă acest lucru. 


Nu exuberanta sau altă emoție transmite aprecie- 
rea plină de iubire, ci a fi înţeles și luat în serios. 


Copilul ai cărui părinți îl gâdilă, îl înghiontesc și îl 
zguduie atunci când nu este cazul sunt la fel de singuri 
cu sinele lor real ca și cei ignoraţi de părinți. Această 
impunere a stării părinţilor este mistificarea în care re- 
alitatea copilului se pierde sau ceea ce psihiatrul R. D. 
Laing numea „politica experienţei“7. Atunci când nu 
ești înțeles și luat în serios ca persoană — chiar și la 
această vârstă fragedă — se pun bazele singurătăţii și 


7 R.D. Laing, The Politics of Experience (New York: Pantheon, 1967). 

ale nesiguranţei. În cuvintele psihanalistului Ernest 
Wolf, „Singurătatea, singurătatea psihologică, este 
mama anxietății“.8 


Eleanor apreciază florile primite de la copii de Ziua 
Mamei, dar ar dori ca ei să își facă timp să o sune mai 
des. 


Ted îi spune lui Katie că este epuizat și că dorește să 
stea acasă și să se uite la un film la televizor. Katie îi răs- 
punde că poate s-ar simţi mai bine dacă ar ieși la o plim- 
bare. 


Nikki îi povestește tatălui despre un coleg; mai în vâr- 
stă care o întrerupe adesea în timpul ședinţelor de la bi- 
rou. Nu vrea să facă mare caz din asta, dar ar dori să re- 
ușescă să termine ce are de spus. Tatăl îi spune că ar tre- 
bui ca data următoare când se întâmplă, să-i spună să 
tacă din gură pentru că nu a terminat ce are de spus. 
Nikki îi mulțumește și schimbă subiectul. 


Ceea ce au aceste exemple în comun este că, atunci 
când oamenii ne răspund în funcție de propriile prefe- 
rințe, mai degrabă decât să fie mai atenţi la ale noastre, 
par să nu ne cunoască, să nu știe cine suntem cu adevă- 
rat — să nu ne asculte cu adevărat. 


8 Ernest Wolf, „Developmental Line of Self-Object Relations”, în Ar- 
nold Goldberg, ed., Advances in Self Psychology (New York: Inter- 
national Universities Press, 1980). 

„Lubito, îmi e frig. Nu vrei un pulover?“: 
Simţul sinelui subiectiv (de la șapte 
la cincisprezece luni) 


Pe la un an, copilul realizează că are o lume mentală 
interioară, personală, cu dorințe, sentimente, gânduri și 
amintiri care le sunt invizibile celorlalți dacă el nu face 
un efort să le dezvăluie. Posibilitatea împărtășirii aces- 
tor conținuturi invizibile ale minţii este sursa celor mai 
mari bucurii și frustrări din viața unui om. 

Imaginează-ţi pentru un moment că ești un copil care 
nu a învățat să vorbească și că îţi dorești un fursec. Ce 
faci dacă îl vezi, dar nu ajungi la el? E simplu. O faci pe 
mama ta să îţi citească gândurile. 

Poate părea extravagant să vorbești despre cititul gân- 
durilor, dar nu la asta se reduce comunicarea? Copilul 
trebuie să capteze atenția mamei, să exprime ceea ce gân- 
dește și să facă în așa fel, încât mama să primească și să 
înțeleagă mesajul. 

„Vreau un fursec“ este un mesaj simplu, ușor de tri- 
mis și de primit, chiar și fără cuvinte. Când vine vorba 
despre mesaje mai complicate, e posibil ca cei mici (ca 
mine și ca tine) să aibă mai mult de lucru pentru a se ex- 
prima — și să spere că aceia care îi ascultă se vor strădui 
să înțeleagă. 

Posibilitatea împărtășirii experienţei creează posibili- 
tatea confirmării sinelui ca fiind acceptabil și de înţeles; 
creează, de asemenea, posibilitatea intimităţii, îndepli- 
nind dorința de a cunoaște și de a fi cunoscut. Miza este 
să descoperi ce parte a lumii personale din experienţe 
interioare poate fi împărtășită și ce parte iese din paleta 
experienţelor umane acceptate. 

Faptul de a fi ascultat face diferenţa dintre sen- 
timentul de acceptare și cel de izolare. 


Posibilitatea împărtășirii stărilor mentale ridică și posi- 
bilitatea neînțelegerilor. De exemplu, copiii mici sunt ex- 
ploratori extrem de curioși. Stând în brațele mamei sau ale 
tatălui, un copil poate să sondeze gura sau nasul acestuia 
cu un deget sau să tragă de un fir de păr ca să vadă dacă 
se desprinde. Părintele care percepe acest act de explora- 
re ca pe o agresiune poate să se enerveze și să îi atribuie 
copilului ostilitate. În acest caz, părintele poate să reacţio- 
neze cu o mustrare, o palmă sau să îl respingă pe cel mic, 
care făcuse doar ceva absolut natural pentru vârsta sa. 

Copilul este încurcat de lipsa de înţelegere a părinte- 
lui, supărat și speriat din cauza mustrării. Poate că a fost 
o greșeală, gândește copilul. Apoi, în cazul în care copi- 
lul repetă explorările, pentru a-și clarifica nelămurirea 
sau pentru a primi un răspuns diferit de această dată, o 
poate face mai insistent. De această dată, părintele va 
crede că neînţelegerea inițială s-a confirmat: copilul chiar 
este agresiv. 

Dacă situaţia se repetă, este posibil ca falsa interpre- 
tare a părintelui să devină explicația oficială și accepta- 
tă a copilului: explorarea înseamnă agresivitate și este 
rea. Copilul poate ajunge să se creadă agresiv, chiar os- 
til. Realitatea altcuiva a devenit a lui. Neînţelegerile nu 
ne subminează încrederea doar în ceilalți, ci și în propri- 
ile percepții. 

Cuvântul pentru împărtășirea experienţelor este in- 
tersubiectivitate. Motivul pentru introducerea acestui ter- 

men prețios când s-ar putea folosi un cuvânt comun pre- 
cum comunicare, este de a ne feri să uităm că înţelegerea 
reprezintă o realizare comună: o persoană care încearcă 
să exprime ce gândește și o alta care încearcă să înţelea- 
gă. Citirea gândurilor unui copil începe prin armonizarea 
cu acesta. 

Armonizarea, capacitatea unui părinte de a împărtăși 
starea afectivă a copilului, este o caracteristică omnipre- 
zentă a interacțiunilor părinte-copil cu consecințe pro- 
funde. Este predecesoarea empatiei și esenţa înţelegerii 
umane. Armonizarea începe cu împărtășirea intuitivă a 
stărilor copilului și manifestarea acestui fapt. Copilul se 
întinde entuziasmat și apucă o jucărie. Atunci când o 
prinde, scoate un „aah!“ fericit și se uită spre mamă. 
Mama îi răspunde binevoitoare, împărtășindu-i fericirea 
și arătîndu-i acest fapt zâmbind și spunându-i „Da!“ 
Mama a înţeles și a împărtășit starea copilului. Asta în- 
seamnă armonizare. 

O demonstraţie pentru nevoia copilului de armoni- 
zare este procedura feţei imobile. Dacă o mamă (sau un 
tată) își șterge orice expresie de pe chip în mijlocul inter- 
acțiunii dintre ei, bebelușul se va supăra și se va retra- 
ge. Copiii ce au trecut de două luni și jumătate reacțio- 
nează puternic la figura imobilă. Se uită în jur. Zâmbe- 
tul le dispare și se încruntă. Fac încercări repetate de a o 
reînsufleți pe mamă zâmbindu-i, gesticulând și stri- 
gând-o. Dacă nu reușesc, în cele din urmă se întorc, cu 
o figură nefericită și confuză.” Este dureros să te apropii 
de cineva care nu îţi răspunde. 


? Daniel Stern, Diary of a Baby (New York: Basic Books, 1990). 

„Nu, nu vreau să dorm! Vreau să mă joc.“: 
Simțul sinelui verbal (de la cincisprezece 
la optsprezece luni) 


Atunci când învaţă să vorbească, copiii stabilesc un 
nou tip de comunicare cu părinţii. Achiziţia limbajului 
este văzută în mod tradițional drept un pas major în re- 
alizarea unei identități distincte, precedată doar de mers. 
Dar și opusul este adevărat: achiziţia limbajului este o 
forță puternică pentru interacțiune și intimitate. 

Psihologii Arnold Sameroff și Robert Emde au rezu- 
mat multitudinea de lucrări ce arată că lipsa răspunsu- 
lui emoțional produce un copil cu „o gamă restrânsă a 
expresivității emoționale; manifestări mai neclare; și o 
predominanaţă a detașării, a durerii sau evitarea inter- 
acțiunilor. În aceste condiţii, clinicienii pot observa o 
„stopare“ a interacțiunilor afective și în cazurile extre- 
me, tristețe sau depresie de durată.“10 Cu alte cuvinte, 
un copil ale cărui spuse nu sunt apreciate și cărora nu li 
se răspunde, în final va renunţa și se va întoarce spre 
sine însuși. 


Atunci când vedem o persoană tristă sau depri- 
mată, tindem să presupunem că s-a întâmplat 
ceva neplăcut. Poate că ce s-a întâmplat este că 
nimeni nu ascultă. 


10 Arnold Sameroff și Robert Emde, eds., Relationship Disturbances in 
Early Childhood (New York: Basic Books, 1989), p. 47. 

Copilul ascultat este un copil încrezător 


Până să ajungă la vârsta de patru-cinci ani, empatia 
sau lipsa ei au modelat deja în mod evident personalita- 
tea copiilor. Copilul înţeles crește așteptându-se ca cei- 
lalți să fie disponibili și receptivi. Acest fapt este demon- 
strat de tendinţa acestor copii de a se sprijini pe educa- 
toare. Atunci când copilul care a fost ascultat de părinţi 
se îmbolnăvește sau se lovește, va căuta sprijin în edu- 
catoare. În schimb, exact în astfel de momente, copilul 
nesigur eșuează în stabilirea contactului. „Un băiat este 
dezamăgit și își încrucișează braţele și se îmbufnează. O 
fată se lovește cu capul de masă și se retrage să plângă 
singură. Un copil este trist în ultima zi de școală; stă pe 
canapea îngheţat și fără nicio expresie pe față.“Il Acest 
gen de reacţii sunt tipice — și nu se schimbă prea mult 
pe măsură ce acest copil crește. 

Preșcolarii cu un istoric de ascultare empatică sunt 
mai implicaţi și se simt mai confortabil cu colegii lor. 
Se așteaptă ca interacțiunile să fie plăcute și de aceea 
sunt nerăbdători să le aibă. Sunt mai capabili să își 
facă prieteni și sunt mai fericiți. Sunt, de asemenea, 
buni ascultători. Până la vârsta de patru sau cinci ani, 
lipsa de empatie — nu abuzul sau cruzimea, ci sim- 
pla și comuna lipsă de înţelegere — creează un sine 
izolat și nesigur, vulnerabil în fața respingerilor și de 
aceea temător față de persoanele și situaţiile necunos- 
cute. 


1 Alan Sroufe, „Relationships, Self, and Individual Adaptation“, în 
Arnold Sameroff și Robert Emde, eds., Relationship Disturbances în 
Early Childhood (New York: Basic Books, 1989), pp. 88-89. 

„EL nu vorbește niciodată cu mine.“ 


Este posibil ca reticența pe care o au unii bărbaţi în a 
vorbi să aibă de-a face atât cu un trecut în care nu li 
s-a răspuns cu empatie, cât și cu orice alt lucru ine- 
rent genului masculin. Pentru a-i face pe cei necomu- 
nicativi să se deschidă este nevoie de un efort supli- 
mentar pentru a demonstra acceptarea sentimente- 
lor lor — inclusiv acela de a nu dori să vorbească în 
acel moment. 


Imagineazăţi-o pe Tammy, în vârstă de cinci ani, ne- 
obișnuită să fie înțeleasă, cum îi povestește prietenului 
ei despre un bătăuș de la grădiniţă. „Și apoi m-a împins 
și a apucat toate creioanele!“ 

Un norișor a întunecat pentru o clipă fața și mai mi- 
cuță a prietenului ei, Ryan. Bătăușii nu erau preferații 
lui. Dar el știa că ascultatul empatic era pentru fraieri. 
Convins că propria mânie era suficient adunată, încât ar 
fi putut să distrugă o boabă de strugure cu o singură lo- 
vitură de pumn, Ryan a îndemnat la război. „Ar trebui 
să îi pui vopsea în păr și să îl lovești cu rigla de fiecare 
dată când mai face la fel.“ 

lată două spirite înrudite, întâlnindu-se la același ni- 
vel al înțelegerii. „Mulţumesc“, i-a spus Tammy cu recu- 
noștință, „dar cred că mă strigă mama. Mă bucur că am 
vorbit.“ 


Nevoia de ascultare se bazează parțial pe nevoia de 
a ne menţine sentimentul importanţei. Prezenţa ascultă- 
torului are funcția unui obiect de sine — ca să ne satis- 
facă propria nevoie de atenţie și apreciere. Dar ideea că 

ascultatul este ceva ce o persoană oferă celeilalte este 
doar parțial adevărată. Un alt aspect vital al ascultatu- 
lui este reciprocitatea. 


Ascultatul învinge distanţa dintre noi 


Reciprocitatea nu ține doar de înţelegere, ci și de îm- 
părtășire — de a fi cu o altă persoană. Aici nu doar eu 
sunt important, ci și noi. Experienţa noastră este întregi- 
tă împărțind-o cu o altă persoană. 

Atunci când doresc să împărtășesc cuiva un gând sau 
un sentiment de mare importanță pentru mine, îmi do- 
resc să fiu înţeles, să fiu luat în serios și apreciat. (Să nu- 
mim acest gest „împărtășire“ este o ipocrizie; ceea ce ne 
dorim cu adevărat este să ne exprimăm și să fim auziţi.) 
Eu îmi doresc să fiu validat. Dar dacă văd o caricatură 
extrem de amuzantă în The New Yorker, mă gândesc ime- 
diat la cineva căruia să îi spun despre ea. (În acest caz 
„împărtășire“ este un termen potrivit, deoarece experien- 
ţa căutată este reciprocă, este comună.) În acest caz, nu 
vreau să fiu admirat sau apreciat; vreau doar să am cu 
cine să râd pe seama caricaturii. 

După cum spune psihologul Ruthellen Josselson în 
The Space Between Us,!? reciprocitatea este un aspect pu- 
ternic, dar neglijat al experienţelor umane. Atunci când 
suntem tineri și plini de energie, înainte ca viața să ne 
tocească terminaţiile nervoase, dorința reciprocității ia 
cea mai intensă formă prin foamea pentru un prieten de 


12 Ruthellen Josselson, The Space Between Us: Exploring the Dimensions 
of Human Relationships (San Francisco: Jossey-Bass, 1992) 

suflet. Atunci găsim sau inventăm o persoană specială 
cu care putem să împărtășim momentele plăcute și gân- 
durile profunde. 

Reciprocitatea se află în interacțiunea oamenilor de zi 
cu zi. Schimbăm comentarii despre ultimele gafe ale pre- 
ședintelui, ne plângem din cauza vremii și sporovăim le- 
neș despre evenimentele zilei. Nu se întâmplă nimic im- 
portant, este doar viața și împărtășirea caracterului ome- 
nesc. O femeie a spus: „De aceea, când sunt plecată în 
interes de serviciu, îmi sun soțul la sfârșitul zilei — ca să 
îi spun că întâlnirea a mers bine sau că plouă sau că am 
uitat să îmi iau pantofii preferați“. Această femeie nu are 
nevoie de nimic; sună doar pentru a-și împărtăși eveni- 
mentele zilei, opiniile și plângerile care altfel ne trag îna- 
poi și ne izolează. 

Majoritatea teoriilor cu privire la relațiile umane pun 
accentul pe un aspect sau altul al legăturilor, fie pe reci- 
procitate, pe funcția de obiect al sinelui, pe atașament 
sau pe iubire. Toate aceste modele de relaționare sunt căi 
de depășire a spațiului care ne separă. Totuși, ceea ce este 
valabil pentru toţi este faptul că prin vorbire relaționăm 
și prin ascultare suntem înțeleși și apreciați. Când spun 
„apreciaţi“ nu mă refer la admiraţie, ci la perceperea și 
acceptarea noastră așa cum suntem. Atunci când vorbim 
despre cât de deprimaţi suntem, nu ne este de folos să 
ni se spună cât de minunați suntem; vrem să ni se recu- 
noască nemulțumirea. Vrem să fim cunoscuți. 

Atunci când suntem judecați greșit sau răniți mai 
mult decât poate cineva să realizeze, ni se reamintește 
faptul că nimeni nu ne poate vedea în profunzime. Cei- 
lalți văd ceea ce pot și ceea ce sunt dispuși să vadă și știu 
ceea ce le spunem noi. Restul este personal, este mister. 

Devenim cunoscuți prin răspunsurile empatice, prin 
ceea ce Heinz Kohut numea „oglindire.“13 Ascultătorul 
bun (sau „obiectul de sine care oglindește“) ne aprecia- 
ză așa cum suntem, acceptându-ne sentimentele și idei- 
le pe care le exprimăm așa cum sunt. Pe parcursul aces- 
tui proces ne simțim înțeleși, recunoscuți și acceptați. 

Empatia — ecoul uman — este substanța indispensa- 
bilă a stării de bine emoționale. Ceea ce este oglindit în 
mod adecvat devine, în timp, o parte din sinele trăit și 
adevărat. Copilul care este auzit și apreciat are mai mul- 
te șanse să ajungă un adult împlinit și este probabil ca 
adultul care este auzit și apreciat să continue să se sim- 
tă așa. 


Gândurile nerostite ne slăbesc 


Unii oameni știu să se facă apreciaţi, dar se străduiesc 
prea tare. Nu sunt deschiși în întregime și este aprecia- 
tă doar fața pe care o arată lumii. O persoană cu prea 
multe secrete nu poate fi prea liniștită. 

Atunci, de ce spun unele persoane atât de puţine de- 
spre ele? 

Răspunsul este că viaţa le-a învăţat să fie reținute. Do- 
rința inocentă de apreciere pe care o aducem în relațiile 
noastre de început ne expune unor consecinţe. Unele 
persoane sunt norocoase. Primesc atenţia de care au ne- 
voie și apoi abordează viaţa cu încredere. Alţii nu sunt 


13 Cele două lucrări minunate (deși, din păcate, consistente) ale lui 
Kohut sunt The Analysis of the Self (New York: International Uni- 
versities Press, 1971) și The Restoration of the Self ( New York: Inter- 
national Universities Press, 1977). 

așa de norocoși. Nu sunt ascultați, iar din acest motiv 
evită să se deschidă. Ceea ce în unele cazuri poate să 
pară modestie este posibil să fie reticența de a deschide 
răni mai vechi. Multe persoane învaţă să își canalizeze 
nevoia de apreciere spre ambiţii personale sau spre aju- 
torarea celorlalți. 


Să nu fii ascultat este greu și atunci, într-un fel 
sau altul, ne ascundem nevoia de a fi înţeleși 
prin mecanisme de apărare. 


Unii devin experți în evitare și își cultivă capacitatea 
de a fi singuri. Farmecul singurătăţii, lăudat de psihia- 
trul britanic Anthony Storr,1* este dat de faptul că oferă 
spațiu pentru răspuns și reflecţie, timp pentru cerceta- 
rea sinelui și pentru strădaniile creative. Singurătatea 
oferă un răgaz de la cerinţele zgomotoase ale vieții so- 
ciale de zi cu zi. Voi discuta mai târziu despre modul în 
care singurătatea ne poate da ocazia să ne ascultăm pro- 
priile gânduri. Dar o parte din înclinația spre singurăta- 
te are o latură defensivă — o acomodare cu durerea năs- 
cută de lipsa de ascultare. Apărările care formează ca- 
racterul persoanei solitare sprijină o iluzie măreaţă: ilu- 
zia încrederii în sine. Dacă am putea să examinăm con- 
templarea sentimentelor care apar în timpul introspec- 
tiei, am descoperi că tăcerea singuraticului este adesea 
plină cu conversații imaginare.15 


14 Anthony Storr, Solitude: A return to the Self (New York: The Free 
Press, 1988). 

15 În această eră electronică, unele persoane solitare se retrag, în dis- 
cuțiile online pentru a învăţa să vorbească unui auditoriu sigur. 

Unul dintre motivele pentru care Sharon l-a conside- 
rat atrăgător pe Don era acela că întotdeauna părea li- 
niștit și stăpân pe sine. În timp ce alte persoane de la bi- 
rou păreau să se plângă sau să se certe tot timpul, Don 
își vedea liniștit de treabă. Nu părea să intre în polemi- 
că cu nimeni. 

Dar într-o dimineaţă, Sharon a auzit-o din întâmpla- 
re pe o colegă mai nouă intrând în biroul lui Don și în- 
trebându-l dacă l-a supărat cu ceva. Cu o voce aproape 
necontrolată, Don i-a spus că nu îi place faptul că Ellen 
îl contrazice în toate cele în timpul ședinţelor. „Oh“, i-a 
spus ea sarcastic, „ce vrei să fac? Să fiu de acord cu tot 
ce zici tu?“ În acel moment, Don și-a pierdut cumpătul. 
l-a spus că nu i-a arătat deloc respect de când a venit în 
firmă și că s-a săturat să îl contrazică tot timpul. Cu o 
voce din ce în ce mai stridentă, Don i-a reproșat că nu 
i-a luat niciodată ideile în considerare, că era dezagrea- 
bilă. În acel moment, Ellen a ieșit din încăpere. 

Ei bine, s-a gândit Sharon, cred că Don nu este atât de 
stăpân pe sine, la urma urmei. Este doar unul dintre acei oa- 
meni care rămân calmi evitând confruntările. 


Gândurile nerostite ne slăbesc, nu doar făcându-ne 
mai puţin autentici și mai puţin întregi, după cum am 
discutat, ci și consumându-ne. Să reprimi ceva nu este 
ca atunci când pui un lucru în dulap și apoi uiţi de el; 
reprimarea înseamnă și un consum constant de energie 
care în timp ne epuizează. 

Sentimentul că nu ești înțeles este una dintre cele mai 
dureroase experiențe umane. Lipsa de apreciere și de răs- 
puns ne epuizează și ne face să ne simțim mai puțin vii. 
Atunci când suntem cu o persoană care nu ne ascultă, ne 

închidem în noi. Atunci când suntem cu o persoană că- 
reia îi pasă și este atentă — un ascultător bun — ne în- 
viorăm și ne trezim la viață. Să fii ascultat este la fel de 
important pentru bucuria de a trăi, precum iubirea și 
munca. La fel de important este să fii un bun ascultător. 
Înțelegerea dinamicii ascultării ne permite să ne adâncim 
și să ne îmbogățim relațiile. Asta înseamnă să învăţăm să 
ne amânăm propriile emoții și apoi să realizăm satisfac- 
ţia empatiei reale. Atunci când ascultarea ne este blocată 
de emoțiile pe care ceilalți le trezesc în noi, conspirăm la 
producerea propriei izolări. Nu trebuie să fie așa. 


Exerciţii 


1. Există o persoană căreia i-ar plăcea să o asculți mai 
atent? Ce îţi stă în cale? Cum vi s-ar schimba rela- 
ţia dacă ai asculta cu mai multă atenţie persoana 
respectivă? Cum ar modifica ascultatul tău felul în 
care persoana simte față de tine? Cum capacitatea 
ta de empatizare ar afecta sentimentul de bine al 
celeilalte persoane? 


2. Fă o listă cu lucrurile care s-ar putea să merite să 
nu fie ascultate. Această listă ar putea include opri- 
rea radioului din mașină, petrecerea timpului cu 
persoane care nu îţi plac, schimbatul de canale TV 
în loc de privitul pe fereastră, cititul atunci când ai 
câteva momente libere, ascultatul compulsiv al 
muzicii în locul propriilor gânduri. 

3. Gândește-te la o persoană căreia eviţi să îi spui anu- 
mite lucruri din cauza felului în care îți răspunde. 


„Mulţumesc că mă asculți“ 65 


Plănuiește în avans un comentariu legat de aceas- 
tă tendinţă data viitoare când el sau ea o va face. 
N. B. Fii pregătit să răspunzi fără emotivitate în ca- 
zul în care celălalt este ofensat de comentariul tău. 
Scopul acestui exercițiu este de a învăţa să ceri so- 
coteală oamenilor pentru obiceiurile neplăcute de 
ascultare fără ca acest lucru să se transforme într-o 
mare confruntare. Atunci când comentaţi răspun- 
sul lor, nu vă concentrați pe ceea ce fac ei greșit, ci 
asupra modului în care doriţi să vă răspundă. 


„De ce nu ascultă oamenii?“ 
Cum se întrerupe comunicarea 


ui Ellen i se părea mai greu decât crezuse să 

stea acasă toată ziua cu cei doi copii. Plănuise 

să se întoarcă la muncă după nașterea acesto- 
ra, dar apoi s-a hotărât că era mai important să stea aca- 
să cu ei până vor începe școala. Ceea ce îi lipsea cel mai 
mult de când nu mai mergea la serviciu era prezenţa cui- 
va cu care să vorbească. Să asculte doar cine vrea un fur- 
sec și cine are nevoie la oliță devenea destul de plictisi- 
tor până la sfârșitul zilei. Soțul ei era surprinzător de ne- 
înțelegător. O ajuta să îi ducă la culcare și petrecea timp 
cu ei în weekenduri, dar când se întorcea acasă de la 
muncă, nici măcar nu se prefăcea interesat de poveștile 
lui Ellen de peste zi. Era rănită și furioasă. 

„Știu că Greg muncește mult și vrea să se odihneas- 
că. Dar și eu muncesc mult. Tot ce îmi doresc sunt câ- 
teva minute de conversație matură. Dar dacă îndrăz- 
nesc să îl deranjez în timp ce se uită la știrile lui pre- 

țioase ca să încerc să vorbesc cu el, se enervează. Nu 
merită și m-am cam săturat.“ Avea ochii plin de la- 
crimi. 


„Ai auzit ce ţi-am spus?“ 


De ce nu ascultă oamenii? Există foarte multe motive 
pentru această situație. Majoritatea se concentrează pe 
ascultător. (Se știe că soții sunt niște ascultători nepăsă- 
tori.) Explicaţia lui Ellen pentru lipsa de disponibilitate 
a lui Greg nu era complet critică — „Știu că are nevoie 
de timp să se relaxeze“ —, dar era, la urma urmei, con- 
centrată în totalitate pe el. El era de vină pentru că nu 
asculta. 

De fapt, ascultatul (sau lipsa lui) este un proces ce im- 
plică două persoane. Din punctul de vedere al lui Greg, 
era frustrant să vorbească cu Ellen despre copii. „Se 
plânge tot timpul. Spune că n-o lasă în pace nici când in- 
tră în baie. Dar ea îi încurajează! Nu îi lasă să se joace 
singuri și refuză să ia o pauză. Și lucrul care mă deran- 
jează cu adevărat este modul în care îi ia partea tot tim- 
pul celui mai mic. Tot ce face Terri este drăguţ, tot ce face 
Cody este greșit. Dacă încerc să intervin, chiar și foarte 
delicat, începe să plângă și spune că mă iau de ea. Așa 
că am învăţat să îmi țin gura.“ 

Ellen se simţea neglijată din cauză că Greg nu vorbea 
cu ea, dar acest lucru se întâmpla și din cauză că nu era 
deschisă pentru a înţelege și punctul lui de vedere. Fap- 
tul că poziţia lui Greg era diferită de a ei, fiind poate 
chiar una critică, îngreunează auzitul. Din păcate, atunci 
când două persoane nu se înțeleg asupra unui aspect 

important și niciunul nu recunoaște punctul de vedere 
al celuilalt, rezultatul va fi, probabil, o întrerupere emo- 
țională. 

Greg, se simțea desconsiderat din cauză că Ellen se 
plângea de o problemă pe care singură și-o creease (din 
punctul lui de vedere) și nu îi asculta părerile. Și totuși 
Greg nu reușește nici să asculte, nici să se facă înţeles. 
Dacă ar reuși să separe ascultatul de sfaturile date, poa- 
te că sentimentele lui Ellen ar fi înțelese și apoi ar putea 
să își comunice mai eficient punctul de vedere. Desigur 
că este dificil pentru el să își amâne propriile sentimen- 
te suficient de mult timp pentru a le asculta pe ale soţiei, 
mai ales asupra unui subiect la care ţine așa de mult. Dar 
poate că aceasta nu este o scuză destul de bună pentru 
ca un tată și un soț să se retragă. 

Atunci când ceilalți nu ne ascultă credem că este din 
vina lor: sunt egoiști sau nepăsători. (Atunci când noi nu 
ascultăm, e din cauză că suntem plictisiți sau obosiţi sau 
nu ne place să ni se vorbească de sus.) Adevărul este că 
ascultatul este un proces complex. Chiar dacă eșecul 
acestui proces se încheie în aceeași experiență dureroa- 
să a lipsei de ascultare, există multe motive pentru care 
oamenii nu aud. 

Acum mai mulți ani a venit la mine un tânăr cuplu 
care avea dificultăți în comunicare. Atunci când am în- 
trebat care era problema, soțul mi-a spus: „E vina soției 
mele; e plictisitoare.“ (Cine spune că bărbaţii sunt reti- 
cenți în exprimarea sentimentelor?) Controlându-mi im- 
pulsul de a reacționa la acest comentariu răutăcios, îl 
rog să îmi explice. Bărbatul era un avocat care lucra pe 
postul de consilier într-o campanie electorală. Zilele îi 
erau încărcate de ședințe de stabilire a strategiilor, de 

conferințe de presă, întâlniri cu candidatul, interviuri la 
televiziune și plănuirea de contraatacuri. Atunci când 
ajungea noaptea acasă, cu mintea vâjâindu-i de la agi- 
tația și frustrările campaniei, mormăia un salut către so- 
ție și se prăbușea pe canapea cu o băutură și un ziar ală- 
turi. 

Atunci când l-am întrebat din ce motiv nu era nerăb- 
dător să discute despre evenimentele zilei, mi-a răspuns 
că soția sa nu era interesată de subiect. Ea era designer 
grafician și nu era deloc interesată de politică, susținu 
el. 

Ea a protestat spunând că, deși nu știa multe despre 
politică, era interesată de el și de ceea ce făcea el. Soţul 
nu era convins de acest lucru. 

L-am rugat să se gândească la o persoană despre care 
știa că era interesată de campanie, cineva cu care ar pu- 
tea discuta cu entuziasm. Imaginează-ţi, i-am spus, cât 
de diferit te porți cu acea persoană. A recunoscut că poa- 
te fi adevărat. Atunci i-am propus — doar ca pe un ex- 
periment — să vină acasă timp de o săptămână și să își 
închipuie că soția sa este acea persoană interesată, per- 
soana cu care era atât de entuziasmat să vorbească. A 
fost de acord să încerce. 

Săptămâna următoare s-au întors radiind. „Ce crezi?“, 
mi-a spus. „Nu mai este plictisitoare.“ 


Lipsa de comunicativitate a tânărului avocat ar fi 
putut fi interpretată ca un alt exemplu al tăcerii bărba- 
ților. Sunt oare bărbaţii incapabili să se exprime emo- 
tional? Fiind prinși în acțiune — muncă, joacă, reali- 
zări — și-au pierdut limbajul sentimentelor? Acest gen 
de stereotipii ignoră natura interactivă a comunicării și 

rolul important al așteptărilor. Atunci când oamenii 
sunt laconici, este mai puțin probabil să nu se gândeas- 
că la nimic, decât să aibă încredere că celălalt este dis- 
pus să asculte. Sugestia pe care i-am făcut-o acestui băr- 
bat — să pretindă că soţia era interesată — l-a încurajat 
să rupă tăcerea. Dar faptul că a abordat-o cu entuziasm, 
dorind să vorbească cu ea, a spart tiparul evitării. Ade- 
vărul este că devenim mai interesanţi atunci când pre- 
supunem că ascultătorul este curios în ceea ce ne pri- 
vește. 


De ce nu aude cineva ceea ce crezi că ai spus 


Se întâmplă ca, uneori, oamenii să nu ne audă din ca- 
uză că au avut o zi proastă. Pot fi preocupaţi de lucruri- 
le răutăcioase pe care le-a spus cineva sau de munca su- 
plimentară pe care trebuie să o facă. Sau se poate să nu 
aibă chef de noi din mai multe motive — presupun că 
vorbim cu ei doar pentru că dorim ceva sau pentru că o 
să le ținem o predică sau pentru că nu ne pasă de ei cu 
adevărat. Adesea, ascultătorii nu ne aud deoarece cred 
că știu deja ce o să le spunem. Sau nu ne pot auzi deoa- 
rece nu își pot amâna propriile nevoi sau din cauză că 
ceea ce le spunem le creează o stare de nervozitate. Pe 
scurt, deși sentimentele noastre rănite ne pot tenta să 
acuzăm îndărătnicia celorlalți pentru eșecul ascultatului, 
motivele sunt multe și complexe. 

Când procesul comunicării se întrerupe, noi — care 
ne străduim — tindem să presupunem că celălalt nu a 
spus ce gândea sau nu a auzit ce spuneam. De obicei, 
ambii parteneri au aceeași senzaţie. Dar poate fi de fo- 

los să realizați că între vorbitor și ascultător există două 
filtre ale înțtelesului.16 

Vorbitorul, care are o intenție a ceea ce vrea să comu- 
nice, trimite un mesaj, iar mesajul are un impact asupra 
ascultătorului. 

O bună comunicare înseamnă să ai impactul pe care 
ți l-ai dorit — adică, intenția este egală cu impactul. Dar 
fiecare mesaj trebuie să treacă mai întâi prin filtrul cla- 
rității exprimării vorbitorului și apoi trebuie să treacă 
prin capacitatea ascultătorului de a auzi ce s-a spus. 
Din păcate, se întâmplă adesea ca intenţia să nu fie ega- 
lă cu impactul și există multe motive pentru care se în- 
tâmplă așa. 

Unele dintre motivele neînțelegerilor sunt simple și 
pot fi îmbunătăţite, cum ar fi prin învățarea unei abili- 
tăți. De exemplu, oferind feedback, ascultătorii spun 
vorbitorilor despre impactul mesajului lor și le dau oca- 
zia să își clarifice intenţiile. Dar multe din cauzele neîn- 
țelegerilor sunt mai puţin clare și nu se supun unor for- 
mule simple de îmbunătăţire. Presupunerea tânărului 
nostru avocat că soţia nu era interesată de munca lui 
este doar un exemplu al complicațiilor psihologice ale 
ascultatului. 


Transferul 


Această dinamică, tendinţa vorbitorului de a impu- 
ne anumite așteptări ascultătorului, este ceea ce într-o 
situație psihanalitică se numește transfer. De dragul 


16 John Gottman, Cliff Notarius, Jonni Gonso și Howard Markman, 
A Couples Guide to Communication (Chicago: Research Press, 1976). 


72 Michael P. Nichols 


simplităţii, ideea de transfer este adesea redusă la no- 
țiunea că pacientul presupune că analistul care tace este 
o copie fidelă a unuia dintre părinţii săi, judecând as- 
pru, așa cum o făcuse tatăl lui, sau subjugată de reali- 
zările lui, cum era mama lui. De fapt, transferul se refe- 
ră la toate modurile prin care experiența unei relații este 
formată de subiectivitate — experienţa trecută, aștep- 
tări, sensibilități, speranţe și temeri. Transferul nu se li- 
mitează la situaţia terapeutică — și nu este doar dena- 
turare. 


Chris a crescut alături de o soră mai mare geloasă și 
competitivă, care îi dovedea mereu că greșește. Aceas- 
ta îi punea întrebări ce păreau nevinovate, dar care du- 
ceau la aceeași concluzie: Chris ori greșea, ori era prost, 
sau amândouă. În prezent, ori de câte ori prietena lui îl 
întreba ceva legat de o explicaţie pe care el o dădea, se 
simţea atacat. 


Transferul: modul în care experienţa unui vor- 
bitor cu ascultătorul său este organizată incon- 
știent conform unor așteptări prestabilite. 


Walter detesta dezaprobarea constantă a soției sale. 
Ea contesta tot ce spunea acesta. În consecință, nu mai 
spunea prea multe. Conform Juliei, Walter era exagerat 
de sensibil. Deși el recunoștea că există ceva adevăr în 
spusele ei, insista totuși că Julia este o persoană căreia 
îi place să critice și să controleze totul. „Îmi spune me- 
reu ce să fac“, a spus el. „Nu mă lasă în pace deloc.“ În 
cazul în care aceste proteste vă amintesc de un adoles- 

cent care se plânge de mama lui, aţi înțeles ceva despre 
transfer. 

Oricând soția îl ruga pe Walter să facă ceva pentru ea, 
el se plângea că îi dă comenzi. Povara de a fi împinsă în 
rolul unei mame obsedate de control este familiară mul- 
tor femei. Ce este de făcut? Este o problemă dificilă. O 
soluţie este ca femeia să țină cont de tendința bărbatului 
de a-și exagera reacţiile avute evitând cu grijă orice ar 
putea să sune ca o plângere. De fapt, soţia lui Walter a 
încercat să facă exact acest lucru. Știind cât de sensibil 
era, se abținea să îi ceară ajutorul săptămâni întregi. Dar 
până la urmă, faptul de a fi singura care se îngrijește de 
casă și de curte o depășea și se plângea că are nevoie ca 
și el să își asume o parte din responsabilitățile casei. Din 
cauză că nu mai spusese nimic de atâta timp, era greu 
să își ascundă enervarea din voce. El se simţea mustrat 
și revoltat, iar ciclul o lua de la capăt. 

O altă soluție este să împrumutaţi o tehnică folosită 
de Harry Stack Sullivan, fondatorul școlii de psihanali- 
ză interpersonală. Sullivan era faimos deoarece era în 
stare să lucreze cu pacienți cu tulburări grave, dintre care 
mulți cu iluzii paranoide (poate cea mai extremă formă 
de proiecţie). De fiecare dată când Sullivan se temea că 
pacientul poate să proiecteze asupra lui anumite aștep- 
tări, făcea ceea ce el numea un „comentariu contrapro- 
iectiv“, negând în mod explicit rolul proiectat. Scopul 
acestor comentarii era de a-l liniști pe celălalt și, de aceea, 
dacă, de exemplu, spui cu o voce mustrătoare: „Nu sunt 
mama ta!“, rezultatul nu va mai fi același. O modalitate 
mai calmă de a nega rolul mamei critice poate fi; „lubi- 
tule, nu vreau să te critic, dar vrei să-mi faci o favoare și 
să nu pui pisicile în mașina de spălat?“ 

Transferul este văzut ca o denaturare. Dar poate că 
are de-a face și cu nevoile pe care vorbitorul le are de la 
ascultător la un moment dat. Astfel, de exemplu, o fe- 
meie care povestește despre o emisiune pe care a văzut-o 
la televizor poate să nu aibă niște nevoi anume legate de 
cel care o ascultă. Pe de altă parte, dacă aceeași femeie a 
fost implicată într-un accident de mașină, poate să pro- 
iecteze pe ascultător nevoia experienţei unui obiect de 
sine empatic. În prima situaţie, poate aprecia o poveste 
similară pe care ascultătorul dorește să i-o împărtășeas- 
că, pe când în a doua variantă e posibil să nu dorească 
să fie întreruptă, decât pentru a-i fi recunoscute senti- 
mentele. 

Contratransferul, termenul psihanalitic pentru comple- 
Xitatea introdusă de ascultător, se referă la modul în care 
subiectivitatea distorsionează modul în care el experimen- 
tează conversaţia. La fel ca transferul, contratransferul nu 
este doar o deformare, deoarece așteptările noastre dau 
forme noi relaţiilor noastre. Se poate ca femeia care se aș- 
teaptă ca bărbaţii să vorbească doar despre ei să pună mai 
multe întrebări și să facă mai puţine dezvăluiri, confir- 
mându-și astfel așteptările. Bărbatul care se așteaptă ca 
poveștile de peste zi ale soției să fie neinteresante poate 
să rateze să pună acele întrebări care ar putea să le facă 
interesante; ca rezultat, obține din conversaţie cam tot atât 
cât pune în ea. 


Dorothy i-a sugerat fratelui său că ar trebui să își în- 
trebe mama ce fel de aranjamente ar dori pentru înmor- 
mântarea tatălui lor. Ron i-a răspuns furios: „Nu pot să 
las totul baltă și să zbor în celălalt capăt al ţării. Cu sigu- 
ranţă, nu pot să stau o săptămână acolo cât ţine doliul. 

Am lucruri de făcut aici și oameni care se bazează pe 
mine“. Dorothy nu avusese asemenea așteptări de la fra- 
tele ei și s-a întrebat de ce s-a înfuriat atât de tare pe ea. 


Contratransfer: Ascultătorul are o reacţie emo- 
țională care interferează cu a auzi ceea ce se 
spune. Atunci când ascultătorii intră în contra- 
transfer, răspunsurile mature precum empatia, 
viziunea, umorul, înțelepciunea și grija faţă de 
cealaltă persoană sunt deformate prin prisma 
emoțiilor lor. 


Deși termenii transfer și contratransfer nu îţi spun ni- 
mic ce nu știi deja, îţi pot reaminti faptul că ascultatul 
poate fi perturbat fie de vorbitor, fie de ascultător. De 
fapt, deosebirea dintre cei doi (în afara situaţiei în care 
tu ai înţeles greșit ceva din ce am spus eu) este oarecum 
arbitrară. Procesul comunicării este întotdeauna ceva in- 
tersubiectiv — adică reflectă acțiunile și interacțiunile re- 
alităților subiective ale celor doi. 

Principalele forțe care contribuie la filtrul ascultăto- 
rului sunt propriile interese, ideile preconcepute, aștep- 
tările și reacțiile emoţionale defensive. 


Interesele ascultătorului 


În vara anului 1992, piesa lui Ariel Dorfman, Death 
and the Maiden, cu Glenn Close, Richard Dreyfuss și Gene 
Hackman în rolurile principale a avut un mare succes pe 
Broadway. Această piesă, sub forma unui thriller politic, 
are loc într-o țară care ar putea fi Chile și se petrece 

imediat după o dictatură coruptă. Acţiunea se petrece 
într-o casă, pe plajă, în noaptea în care avocatului Gerar- 
do (Richard Dreyfuss) i se cere să investigheze niște cri- 
me politice recente, inclusiv violul soţiei sale, Paulina 
(Glenn Close). Atunci când Roberto Miranda (Gene Hac- 
kman) îl conduce spre casă pe Gerardo, după ce acesta 
face pană, Paulina îi recunoaște vocea ca fiind cea a doc- 
torului care a violat-o. În acel moment, ia un pistol și îl 
leagă de scaun. Dar soțul nu o crede. Cum poate să îl re- 
cunoască pe cel care a violat-o doar după voce? Nu poa- 
te să creadă că bunul samaritean care s-a oprit să îl aju- 
te pe șosea poate să fie omul rău care i-a făcut asemenea 
lucruri îngrozitoare soției sale. Ea îl asigură că nu ar pu- 
tea niciodată să uite acea voce. Totuși el tot nu o crede. 
Piesa se concentrează pe disperarea soţiei și pe lipsa de 
încredere a soțului. Sfârșitul este ambiguu. 

Am auzit prima oară despre această piesă de la o pa- 
cientă care a văzut-o ca pe o alegorie a eșecului unui soț 
de a-și asculta nevasta, în ciuda insistențelor ei. Știa cum 
se simte acea femeie. l-am răspuns că, luată ca metaforă 
pentru neînțelegere, povestea are doar un punct de ve- 
dere, punând accentul doar pe incapacitatea soțului de a 
asculta, mai degrabă decât să se ocupe și de eșecul femeii 
de a se face auzită. Nu cunoșteam piesa, dar doream ca 
pacienta mea să nu îl mai învinuiască pe soțul său pen- 
tru problemele lor și să înceapă să vadă comunicarea lor 
ca pe un proces la care participă amândoi. De-abia mai 
târziu mi-am dat sema că recreeam o poveste asemănă- 
toare: o femeie încerca să îi spună ceva unui bărbat — în 
acest caz că piesa o răvășise și că îi reamintea de faptul 
că soțul nu o ascultă — și bărbatul nu asculta. 

Atunci când am ajuns, în fine, să citesc piesa, am răs- 
puns la fel ca pacienta mea. Este o poveste puternică de- 
spre o femeie care își dorește cu disperare să fie înţelea- 
să, fără a se întâmpla acest lucru. 

Nu mi-am ascultat pacienta cu cele mai bune inten- 
ţii. Ah, am auzit ce mi-a spus, dar eram prea nerăbdător 
să îi dau o lecţie despre învăţat pentru a înţelege cu ade- 
vărat ce spunea — că piesa era dureroasă pentru că îi 
amintea de propria situație. Răspunsul meu: „Da, dar...“ 
a avut efectul de a-mi da mie dreptate și a o contrazice 
pe ea. Eșecul ascultării ia adesea această formă. 

Pentru a asculta bine, este nevoie să renunțţi la ceea 
ce ai în minte suficient de mult timp pentru a auzi ce 
gândește celălalt. Atenţia falsă nu funcționează. 

ÎI ţineţi minte pe Roger, al cărui prieten se distanțase 
de el după ce s-a căsătorit? Poate că Roger ar fi putut să 
vorbească cu Derek dacă s-ar fi concentrat să spună ce 
simte, fără să-l acuze pe Derek sau să-l forțeze să îi dea 
explicaţii. Dacă îţi poți exprima sentimentele fără să-l si- 
lești pe celălalt la nimic, ai mai multe șanse să te faci au- 
zit — și este mai probabil să poți auzi ceea ce simte cea- 
laltă persoană. 


Ani de zile, lui Wayne i-a fost greu să o asculte pe Ja- 
nice cum se plânge. Era tot timpul nemulțumită de câte 
ceva și i se părea mereu că ea aștepta ca el să facă ceva 
în această privință. De aceea, din cauză că se simţea ame- 
ninţat de plângerile ei, o asculta cu reticență. De fapt, 
atunci când Janice dorea ca Wayne să facă ceva, o spu- 
nea foarte clar. În restul timpului doar i se părea că el nu 
era interesat de sentimentele ei. 

Atunci când mama lui Janice s-a îmbolnăvit de Par- 
kinson, ceva s-a schimbat în relația de cuplu. Acum, 
când Janice vorbea despre problemele care o îngrijorau, 
Wayne putea să o compătimească deoarece îi era clar că 
nu era din vina lui. Îi putea simţi vulnerabilitatea și se 
simţea bine că putea să o asculte și să o sprijine. Ceea ce 
s-a schimbat nu a fost rezultatul a ceva ce a făcut vreunul 
dintre ei în mod deliberat. Wayne a devenit un ascultă- 
tor mai bun odată ce și-a dat seama că nu el era respon- 
sabil pentru sentimentele lui Janice și ea a devenit mai 
ușor de ascultat atunci când și-a exprimat sensibilitatea 
mai direct. Păcat că a fost nevoie de o criză pentru a de- 
veni evident ceea ce a fost întotdeauna adevărat. Wayne 
nu era responsabil pentru sentimentele lui Janice, iar 
atunci când ea le-a exprimat mai direct, el a reușit să as- 
culte. Voi discuta mai târziu ce poți să faci pentru a pro- 
duce această schimbare spre înţelegere reciprocă, indife- 
rent dacă ești un ascultător gata să intre în defensivă sau 
o persoană căreia îi este greu să îi facă pe ceilalți să o as- 
culte. 


Idei preconcepute 


Până să ieșim din perioada adolescenţei, majoritatea 
dintre noi a învăţat să se protejeze. Știm care ne sunt li- 
mitele și nu le încălcăm. Ne deschidem doar față de cine 
dorim și, asemenea oricărei vietăți cu puncte slabe, ne 
ferim de întâlnirile neprietenoase. Totuși, câteodată este 
prea târziu ca să ne ferim. Atunci când din cauza emo- 
țiilor, ne deschidem față de o persoană în care credem că 
putem avea încredere, lipsa înţelegerii poate fi la fel de 
violentă ca un accident. 

Atunci când fiul i-a spus că nu are de gând să mai ter- 
mine facultatea, Seth a încercat să își ascundă dezamă- 
girea. Totuși era supărat și avea nevoie să discute cu ci- 
neva. Cu speranţa că fratele lui ar putea să înțeleagă, 
Seth s-a hotărât să îl sune. Nu îi era ușor să discute de- 
spre sentimente sale, așa că a început printr-o conversa- 
ție banală. După câteva minute i-a spus fratelui său că 
Justin și-a abandonat studiile și că se simţea foarte des- 
curajat. După o pauză, fratele său a început să vorbeas- 
că despre altceva. Seth era șocat. Cum se putea ca frate- 
le lui să nu înţeleagă nimic? Cu un mare efort, și-a con- 
fruntat fratele spunându-i: „Nu ai auzit ce ţi-am spus?“ 
Fratele i-a răspuns că nu s-a gândit niciodată că Seth ar 
avea nevoie de sprijin emoțional. 

lată o ocazie pentru cei doi frați să împărtășească un 
moment important; dacă ar reuși să se deschidă și să se 
audă, ar putea să restabilească apropierea pe care au 
trăit-o cu mulți ani în urmă. Dar acest lucru nu s-a în- 
tâmplat. 


Așteptările pe care le avem atunci când îi abordăm pe 
ceilalți reprezintă, după cum vom vedea, numai unul 
dintre multele moduri prin care ne creăm ascultarea pe 
care o primim. Nici procesul nu poate fi redus la com- 
portamentul participanţilor — cuvintele — în consecin- 
tă trebuie întotdeauna îmbunătăţit cu un „antrenament 
al abilităţilor“ sau prefăcându-ne interesaţi sau alte stra- 
tegii calculate. (Conversaţia poate fi, bineînțeles, redusă 
la o analiză comportamentală, dar doar banalizând sen- 
timentele oamenilor implicați.) Dialogul are loc între doi 
oameni, care nu au doar urechi și gură, ci și inimi și cre- 
ier — și toate complicațiile faimoase implicate. 

Să ai o atitudine înțelegătoare nu înseamnă să 
presupui că știi sentimentele și gândurile celui- 
lalt. Înseamnă să fii deschis la a asculta și des- 
coperi. 


Reactivitatea emoțională 


După cum am spus în Introducere, cu toții avem anu- 
mite reacții emoționale în cadrul diferitelor relaţii. Cu cât 
relația este mai apropiată, cu atât suntem mai vulnera- 
bili în fața comentariile ce pot părea respingeri sau ata- 
curi, chiar dacă nu au avut acest sens. Din cauza dina- 
micii relațiilor sau a ceea ce învăţăm să așteptăm, intrăm 
în defensivă, ceea ce face imposibilă ascultarea și înțele- 
gerea sensului vorbelor celuilalt. 

Un simplu „Ai aruncat deja gunoiul?“ poate fi perce- 
put de către un om ai cărui părinţi nu s-au așteptat nici- 
odată ca el să facă ceva bine ca o mustrare. Răspunsul 
lui poate fi exagerat: „Nu poți să mă lași în pace nici mă- 
car o secundă!“ 

Dar reacţiile înfierbântate nu vin întotdeauna din ati- 
tudinea defensivă a ascultătorului. Câteodată sunt de 
vină provocările vorbitorului. 

Atunci când spui: „De ce trebuie să îți spun de trei ori 
până să faci ceva?“ în loc de „Poţi, te rog, să duci gu- 
noiul?“, reacţia celuilalt va fi aproape inevitabil defensi- 
vă. De fapt și „Ai aruncat deja gunoiul?“ poate provoca 
un răspuns emoțional. Este ușor să îi provoci pe cei pe 

care îi iubești, dacă nu ai grijă atât la felul în care te ex- 
primi, cât și la ceea ce spui. 

Apoi mai sunt acele subiecte sensibile care pot să de- 
clanșeze cu siguranţă o explozie. După cum o să vă ex- 
plic în capitolele 6 și 9, acest gen de subiecte sunt banii, 
copiii și sexul. Pentru a avea o discuţie constructivă pe 
oricare dintre aceste teme, o discuţie în care ambii par- 
teneri să asculte cu adevărat, este nevoie de un efort de- 
osebit. Se poate să trebuiască să fii atent atât la ce și cum 
spui, dar și la locul, momentul și motivul discuţiei. 

Asta nu înseamnă că trebuie să ne trăim viețile mer- 
gând pe vârfuri pe lângă celălalt. Ceea ce înseamnă este 
că s-ar putea să avem nevoie să ne dăm un pas în spate 
și să ne liniștim, devenind conștienți la ce ne provoacă 
și la ce îi provoacă pe cei cu care dorim să comunicăm, 
dacă dorim să ne înţelegem. 

Atunci când nu facem toate aceste lucruri, discuţiile 
degenerează în replici precum: „Ești o scorpie!“ și „Ma- 
turizează-te!“, înainte de a se încheia odată cu ieșirea fur- 
tunoasă din cameră. 


Înţelegând regulile ascultatului: 
dincolo de gândirea lineară 


De obicei, nu ne oprim să examinăm tiparul de neîn- 
țelegere din viața noastră deoarece suntem blocaţi în pro- 
priul punct de vedere. Neînţelegerea doare, iar când se 
întâmplă acest lucru avem tendința să căutăm explicați- 
ile în afara noastră. Dar problema nu este doar că atunci 
când ceva nu merge cum trebuie căutăm o altă persoană 

pe care să o învinovățim. Problema este ascultarea linea- 
ră. Reducem interacțiunile umane la tipurile de perso- 
nalitate. „Nu ascultă pentru că este prea egoist.“ „Este 
greu s-o asculți din cauză că vorbește prea mult.“ Une- 
le persoane se autoînvinovăţesc („Poate că nu sunt atât 
de interesant“), dar, de obicei, este mai ușor să recunoști 
contribuția celuilalt la problemă. 

Să atribui lipsa de înţelegere a unei persoane caracte- 
rului acesteia este o armură pentru ignoranță și pasivita- 
te. Faptul că unele persoane repetă felul enervant de a se 
purta cu majoritatea oamenilor cu care intră în contact, 
nu dovedește că lipsa lor de sensibilitate este o trăsătură 
de caracter; dovedește doar faptul că acești indivizi îi 
obligă pe ceilalți să intre într-un joc în care să interprete- 
ze un rol în drama lipsei de armonie dintr-o relație. 

Ideea că lipsa de înţelegere este o trăsătură de carac- 
ter presupune că este greu ca o persoană să se schimbe. 
Dar nu îţi schimbi relaţiile schimbându-i pe ceilalți. 
Schimbi tiparul de relaționare, transformându-te pe tine 
în relaţie cu ei. Personalitatea este dinamică, nu imobi- 
lă. Ideea de personalitate dinamică afirmă că este posi- 
bil ca oamenii să se schimbe; tot ce trebuie să facem este 
să schimbăm răspunsurile pe care ni le dăm. Nu suntem 
victime — suntem în mod real participanţi, iar consecin- 
tele participării noastre sunt profunde. 

Pentru a participa direct trebuie să știi ceva despre re- 
gulile jocului. 

Îmi aduc aminte cât de nedumerit am fost când am vă- 
zut prima oară un meci de lacrosse. De unde stăteam eu 
părea că niște copii stăteau pe teren în timp ce alții alergau 
în susul și în josul terenului, folosindu-și bâtele ca să pa- 
seze mingea, ca să se lovească reciproc sau pentru amân- 

două. l-am prins esența —, era ca fotbalul jucat de Road 
Warriors — dar o mare parte din joc era greu de înţeles. 
De ce, de exemplu, echipa care pierduse mingea o primea 
înapoi uneori, iar alteori nu? Și de ce uneori, când un puști 
îl lovea pe altul cu bâta, toată lumea ovaționa, iar alteori, 
în aceeași situație, arbitrul striga fault? Problema era că nu 
vedeam tot terenul și că nu știam regulile jocului. 

Aceleași dezavantaje — lipsa vederii întregului teren 
și necunoașterea regulilor jocului — nu ne lasă să ne 
înțelegem succesele și eșecurile în comunicarea cu o altă 
persoană. 

Mai devreme am spus că ascultatul este un proces în 
care sunt implicate două persoane, dar chiar și acest enunţ 
este mult prea simplificat. De fapt, chiar și o comunicare 
simplă are mai multe componente: ascultătorul, vorbitorul, 
mesajul, mesajele diferite implicate, contextul și răspunsul 
ascultătorului, deoarece procesul nu curge într-o singură 
direcţie, de la vorbitor la ascultător. Chiar și o scurtă luare 
în considerare a acestor elemente ale procesului de 
ascultare dezvăluie mai multe motive pentru lipsa de 
înțelegere decât simpla rea credinţă a ascultătorului. 


„Ce încerci să îmi spui?" 


Mesajul este esenţa a ceea ce vrea ascultătorul să spu- 
nă. Dar mesajul trimis nu este întotdeauna cel intenționat. 

O familie de patru persoane este invitată să petreacă 
după amiaza de duminică la casa de pe lac a unor prie- 
teni de-ai tatălui. Atunci când tânăra adolescentă în- 
treabă dacă poate să vină cu o prietenă, tatăl îi spune: 
„Nu cred că trebuie să aducem invitaţi în plus atunci 
când suntem invitaţi la cină“. Fata pare rănită și soţia 


84 Michael P. Nichols 


spune: „Vorbești prostii; nu îi deranjează niciodată com- 
pania altor persoane“. Bărbatul se înfurie și se retrage în 
sine, meditând la faptul că soţia le ia întotdeauna partea 
copiilor și că pe el nu îl ascultă niciodată. 

Problema lor este una obișnuită: mesajul transmis nu 
este cel dorit. Unul dintre lucrurile nefericite pe care le 
învăţăm odată cu „politeţea“ și „lipsa de egoism“ este 
să nu spunem direct ce dorim. În loc să spunem: 
„Vreau...“, spunem: „Poate că ar trebui să...“ sau „Nu 
vrei...?“ Când plecăm într-o excursie cu mașina și ni se 
face foame, spunem „Nu s-a făcut târziu?“ (Când eram 
mic am învățat că musafirii nu trebuie să le cauzeze nici- 
un deranj gazdelor. Dacă mergeai la cineva acasă și do- 
reai un pahar cu apă, nu îl cereai; arătai că îţi este sete. 
Dacă îţi ofereau ceva, refuzai cu politețe. Doar dacă in- 
sistau era acceptabil să primești. Un băiat cu adevărat 
cuminte aștepta până i se oferea paharul de apă de cel 
puţin două ori până să îl accepte.) 

Deoarece această convenţie a asertivității este atât de 
universală, nu provoacă de obicei probleme. Dacă cea- 
laltă persoană din cameră spune: „i-e frig?“ poţi să pre- 
supui că înseamnă: „Putem să dăm drumul la căldură?“. 
Dar lipsa acesteia poate cauza probleme când sunt im- 
plicate sentimente mai puternice. Tatăl din exemplul 
nostru nu dorea ca fiica să aducă un prieten. Poate că so- 
ţia lui avea dreptate; oamenii care îi invitaseră nu s-ar fi 
supărat. Dar cumva, pe el îl deranja. Poate că dorea ca 
fiica sa să rămână mai mult o parte din familie și mai pu- 
țin o persoană independentă, cu prieteni proprii. Sau 
poate că dorea ca ea să ia parte la discuţia adulților, în 
loc să stea cu prietena ei, pentru că i se părea mai ușor 
să discute despre ce fac copiii, decât despre ce face el. 

Aceasta este problema cu lipsa exprimării directe: exis- 
tă întotdeauna o grămadă de poate. 

Atunci când nu suntem siguri de unele dintre nevoi- 
le noastre, putem să presupunem (cu dreptate sau fără) 
că alții ar putea să obiecteze doar la auzul acestor dorin- 
te, cu atât mai puţin să le și accepte. Deoarece lipsa de 
onestitate duce la atât de multă neînțelegere, provoacă 
mai mult rău decât bine. Doi oameni nu pot avea o dis- 
cuțţie în contradictoriu onestă despre mutarea în alt oraș 
atâta timp cât folosesc argumente diversioniste precum 
modul în care mutarea i-ar putea afecta pe copii.17 

Un alt motiv prin care ceilalți se contrazic cu noi 
într-un mod care pare să ne nege sentimentele, este ace- 
la că estompăm distincția dintre propriile sentimente și 
fapte. În loc să spună „Nu vreau să aducă o prietenă“, 
tatăl încearcă să-și acopere motivele și să își sprijine ar- 
gumentele apelând la ar trebui. Atunci când soția îi con- 
trazice spusele și nu adevărata semnificaţie a cuvintelor, 
tatăl se simte respins. 


La fel ca orice alt ascultător, el a măsurat inten- 
tiile celorlalți vorbitori prin ce au spus — sau 
ce a auzit — și le-a cerut ca ei să le măsoare pe 
ale lui prin ce a dorit să spună. 


Ca vorbitori, dorim să fim auziți — nu doar ascul- 
taţi — să fim înţeleși, auziţi cu ceea ce credem că spu- 


17 Totuși există momente când cel mai eficient mod de afirmare a dorin- 
telor este mai puţin sincer. Persoanelor cărora le este greu să spună 
nu, poate să le fie mai ușor să spună: „Mi-ar plăcea, dar nu pot“, mai 
degrabă decât să încerce să explice de ce nu vor să facă un lucru. 

nem, cu ceea ce știm că am vrut să spunem. Același im- 
pas apare atunci când insistăm că am spus un lucru, iar 
ascultătorul a auzit altul. În loc să spunem: „Ce am vrut 
să spun este că...“, insistăm cu ce am spus. 


„De ce nu spui ceea ce gândești cu adevărat?“ 


Mesajele implicite ne spun mai multe decât ceea ce s-a 
spus; ne spun cum se presupune că ar trebui să înțelegem 
ce s-a spus. În funcție de situație, „Hai să luăm prânzul 
împreună“ poate să însemne „Mi-e foame“, „Aș vrea să 
ne mai vedem“, „Nu, nu vreau să luăm cina împreună“ 
sau „Te rog să pleci acum; sunt ocupat“.Afirmaţiile „Te 
iubesc“ și „Îmi pare rău“ sunt cunoscute ca având mai 
multe sensuri. În cazul în care cunoști persoana cu care 
vorbeşti, este mai ușor să înţelegi mesajul implicit; dacă 
trebuie să presupui care îi sunt motivele este mai greu. 

După Gregory Bateson, unul dintre fondatorii tera- 
piei de familie, toate comunicările au două nivele ale în- 
țelesului: anunțul și comanda.18 Anunţul (sau mesajul) 
este informația transmisă de cuvinte. Nivelul următor 
sau cel al comenzii (numit de Bateson metacomunicare) 
transmite informaţia despre modul în care anunţul tre- 
buie înţeles și o specificare a naturii relației. 

Dacă o soție își ceartă soțul pentru că nu folosește cum 
trebuie mașina de spălat vase și el spune că a înțeles, dar 
după două zile face același lucru, ea poate să se enerve- 
ze din cauză că el nu o ascultă. Că nu îi ascultă mesajul. 
Dar poate că lui nu i-a plăcut metamesajul. Poate că nu 


18 Jurgen Ruesch și Gregory Bateson, Communication: The Social Ma- 
trix of Psychiatry (New York: Norton, 1951). 

îi place ca soţia să îi spună ce să facă de parcă ar fi mama 
lui. 

În încercarea de a ne defini natura relațiilor, ne definim 
mesajele prin postura corpului, expresiile faciale și tonul 
vocii. De exemplu, un accent pus pe ultimele două cuvin- 
te transformă „Ai făcut asta cu tot dinadinsul“ dintr-o 
acuzaţie într-o întrebare. Întregul impact al unei afirmaţii 
se poate schimba în funcție de cuvintele accentuate. la în 
considerare diferenţa dintre „Îmi spui mie că nu este ade- 
vărat?“ și „Îmi spui mie că nu este adevărat?“ Pauzele, 
gesturile și privirea ne spun, de asemenea, cum să inter- 
pretăm ceea ce se spune. Deși nu avem neapărat nevoie 
de un termen greoi ca metacomunicare, neînțelegerile pri- 
vind felul în care mesajele trebuie înțelese sunt un motiv 
major pentru problemele care apar în ascultare. 

Noi știm ce vrem să spunem; problemele apar atunci 
când ne așteptăm ca și ceilalți să știe. Cum trebuie con- 
siderate spusele noastre? Este vorba de o bârfă? O măr- 
turisire? O descărcare a emoțiilor? Atunci când ascultă- 
torii nu reușesc să înțeleagă că suntem supăraţi și avem 
nevoie să ne fie ascultate sentimentele, cine este de vină? 

O femeie i-a spus soțului că ceva ce i-a spus șeful la 
serviciu o face să creadă că s-ar putea să aibă probleme. 
Soțul i-a răspuns că nu, nu crede că e așa, nu părea că 
șeful a vrut să spună așa ceva. Atunci când ea i-a răs- 
puns că nu a ascultat-o s-au supărat amândoi. Ea s-a 
enervat din cauză că el nu i-a ascultat sentimentele, iar 
el a fost rănit pentru că ascultase. Doar că el nu și-a dat 
seama cât de supărată era. 

Poate că pentru unii oamenii supărarea acestei femei 
era evidentă. Poate că o prietenă ar fi înțeles că are nevo- 
ie ca sentimentele să îi fie recunoscute, nu contrazise. Dar 

nu era căsătorită cu o prietenă. Era căsătorită cu un băr- 
bat care nu a înţeles automat cum dorea să fie ascultată. 
(Unele persoane încearcă să clarifice aceste lucruri: „Sunt 
îngrijorată de ceva și am nevoie să vorbesc despre asta.“ 
„Am nevoie de un sfat.“ „Am nevoie doar să mă asculți.“) 

Mesajele electronice fac corespondenţa atât de ușoară, 
încât oamenii transmit adesea mesaje cu gânduri persona- 
le care sunt citite de persoane care au gândul la muncă. 

Un iubit care se află în alt oraș îi transmite diminea- 
ţa un e-mail prietenei sale urându-i o zi bună. Ea e la ser- 
viciu și nu îi răspunde. Mai târziu, el îi trimite un mesaj 
cu o întrebare anume, iar ea îi răspunde la această între- 
bare. Fl îi trimite un mesaj jignit despre faptul că ei nu 
i-a păsat să răspundă primului mesaj. Ce nu au comuni- 
cat mesajele lor a fost: „Sunt acasă, mă simt singur și 
mi-e dor de tine“ și „Sunt ocupată la muncă și știu că o 
să ne vedem la sfârșitul săptămânii“. 


Uneori — dar nu atât de des pe cât cred oamenii — 
mesajul implicit al comunicării este o cerere pentru ca 
vorbitorul să facă ceva. Adolescentul care spune: „Mi-e 
foame“ nu face conversaţie. (Apetitul unui adolescent 
nu e un lucru de glumă.) De obicei, totuși cel mai impor- 
tant mesaj implicit pe care îl spun oamenii este sentimen- 
tul din spatele conţinutului. 

Atunci când suntem mici, înainte să ne purtăm ma- 
tur mascându-ne sentimentele, spusele noastre sunt pli- 
ne de emoții prost ascunse. Nu trebuie să fii un expert 
în lingvistică pentru a înțelege ce simte un copil când 
spune: „Sunt monștrii sub patul meu“ sau „Nimeni nu 
vrea să se joace cu mine“. Aceleași emoții pot fi impli- 
cite, chiar dacă enunțate mai puţin evident, atunci când 

un adult spune: „Mâine am ședința aceea importantă“ 
sau „Am sunat să văd dacă Fred voia să meargă la film, 
dar nu m-a sunat înapoi“. Una dintre cele mai eficiente 
modalități de a-ţi îmbunătăţi ascultarea este să asculți 
în vorbele oamenilor sentimentele implicite. 

O mare parte din comunicare nu necesită explicații 
și — atunci când oamenii sunt pe aceeași lungime de 
undă — este decodată automat. Totuși, adesea, ceea ce 
este implicit — ceea ce considerăm de la sine înțeles — 
nu este evident pentru toată lumea. O groază de neîn- 
țelegeri pot fi clarificate dacă învăţăm să facem două lu- 
cruri: să apreciem punctul de vedere al celeilalte persoa- 
ne și să clarificăm ce rămâne latent. 


„E un moment bun?” 


Contextul comunicării este fundalul: momentul, lo- 
cul, cine altcineva mai e de faţă și, deoarece comunica- 
rea nu poate fi redusă doar la ceea ce este evident, aștep- 
tările oamenilor. În mod obișnuit, ne ajustăm vorbitul și 
ascultatul unui anumit context fără să ne gândim la acest 
lucru. Nu dăm vești proaste cuiva care tocmai a intrat 
pe ușă, nu vorbim tare la telefon în locurile publice și nu 
ne certăm în fața copiilor. (Deoarece nu puteți să îmi ve- 
deți licăritul din ochi, să știți că sunt ironic.) 

Indiferent cât de mult le pasă anumitor persoane de 
noi, există momente când nu au energia și răbdarea să 
ne asculte. Dacă un bărbat își sună soția la locul de 
muncă și începe să discute pe larg o problemă care nu 
pare extrem de importantă, aceasta poate deveni nerăb- 
dătoare mai curând decât ar face-o dacă discuţia ar avea 

loc acasă. În schimb, deși soțul se retrage în spatele unui 
ziar la sfârșitul zilei, femeia îi poate câștiga atenţia spu- 
nându-i că are nevoie să fie ascultată. „lubitule, vreau 
să vorbesc cu tine despre ceva.“ 

Din păcate, în multe relaţii oamenii au momente dife- 
rite în care preferă să vorbească. Lui îi place să vorbeas- 
că atunci când ajunge acasă de la serviciu. Ea preferă să 
vorbească mai târziu, atunci când se uită la televizor sau 
se pregătesc de culcare. Să cauţi înțelegerea la momentul 
nepotrivit e ca și cum ai căuta un ac în carul cu fân. 


Când să vorbești: nu atunci când partenerul are 
nevoie de spaţiu sau timp pentru a fi singur. 


Faptul că sincronizarea afectează modul în care sun- 
tem ascultați poate să fie evident de dureros; atunci când 
nevoile se ciocnesc, din păcate, eșecul înțelegerii este vi- 
zibil trist. Sfârșitul zilei poate fi în mod deosebit dificil. 
Partenerii pot să fie ameţiţi. Epuizaţi după ce au alergat 
întreaga zi, au încercat să îi facă pe ceilalți fericiți, au mers 
la întâlniri ce dau bătăi de cap, au stat în trafic sau au 
alergat după copii și le-au răspuns la toate întrebările, le 
mai rămâne foarte puțină energie ca să se mai asculte. 

Ironia nefericită este că această conversaţie pe care sunt 
prea obosiţi ca să o mai poarte cu partenerul ar putea oferi 
exact reîncărcarea emoțională de care au nevoie. Vorbitul 
și ascultatul ne revigorează. Dacă luăm ascultatul ca pe 
un lucru de la sine înţeles, putem să credem că oamenii 
la care ținem ne vor asculta oricând dorim să vorbim. Dar 
ascultatul de calitate nu se întâmplă automat. Trebuie să 
găsești momentul potrivit pentru a-i aborda pe ceilalți. 

Fundalul are un efect evident asupra ascultatului — 
din punct de vedere al intimităţii și al nivelului zgo- 
motului, de exemplu — și un efect la fel de puternic 
din punct de vedere al aluziilor făcute. Cadrele fami- 
liare, precum cabinetul terapeutic sau bucătăria unui 
prieten, pot fi locuri în care să te simţi suficient de li- 
niștit ca să te deschizi. Alte cadre familiare, precum 
propria bucătărie sau dormitorul, au multe șanse să nu 
ajute conversaţiei. Amintirea neînțelegerilor și a nebu- 
niilor se lipește de unele locuri precum mirosul unui 
câine ud. 

Discuţiile purtate în diferite medii sunt conduse de 
reguli nescrise, dintre care unele sunt evidente (pentru 
majoritatea oamenilor). La cocktailuri, de exemplu, unde 
grupurile de persoane sunt mici și se schimbă constant, 
conversaţia trebuie să fie caldă, prietenoasă, chiar inti- 
mă, dar totodată scurtă (ceea ce poate fi o explicaţie pen- 
tru căldură și candoare). Orice persoană care vorbește 
prea mult într-o astfel de împrejurare, poate forța buna- 
cuviința unei persoane. 

Regulile bunului simţ se bazează pe un sentiment co- 
mun a ceea ce este potrivit și probabil că provin din con- 
siderente practice, precum neamestecul cu ceilalți și res- 
pectul pentru anumite locuri. De aceea, vorbitul tare în 
biserică, în tren sau la film este prost văzut.!? Deoarece 
regulile bunului simţ sunt implicite și larg răspândite, 
avem tendinţa să le considerăm de la sine înţelese, fără 


19 Persoanele care sunt deranjate de cei care vorbesc în sala de cine- 
matograf uită că apariţia închirierii de dvd-uri a estompat deose- 
birea dintre sala de cinema și sufragerie. De asemenea, ei nu reu- 
șesc să ia în considerare situaţiile care pot face de înţeles discuții- 
le în timpul filmului. Da, chiar și aceste persoane merită conside- 
raţie, așa că ar trebui omorâţi cu cât mai multă blândeţe posibil. 

să ne dăm seama că facem acest lucru până când noi sau 
o altă persoană le încalcă. 

Pe lângă regulile generale ale proprietății, majoritatea 
dintre noi avem preferințe personale pentru locurile unde 
ne simțim bine să vorbim. Unor oameni le place, de 
exemplu, să vorbească la telefon. (Nu pot să înțeleg de 
ce.) Unora le place când se plimbă cu mașina; alţii prefe- 
ră să citească sau să se uite pe fereastră. Și bineînţeles că 
putem să avem chef să vorbim într-un anumit loc o dată 
și în nicio altă ocazie. Cel mai ușor poți capta atenția unei 
persoane scoțând-o din mediul familiar — mergând la 
plimbare sau la un restaurant. Multe dintre aceste prefe- 
rinte sunt suficient de evidente pentru a ne adapta la ele 
automat. Știm că nu putem suna anumite persoane sea- 
ra și învăţăm cele mai bune momente și locuri pentru a 
primi atenţia de care avem nevoie. Atunci când nu o ob- 
ținem, sentimentele ne sunt rănite. Îi învinovățim pe cei- 
lalți că nu ne aud sau ne enervăm din cauza lipsei lor de 
considerație de a ne deranja la momentul nepotrivit. 

Ori de câte ori conversaţia are loc în prezenţa altora, 
unele aspecte ale ascultatului sunt accentuate, iar altele 
sunt suprimate. Dacă un cuplu iese la cină și bărbatul 
vorbește despre problemele de la locul de muncă, pro- 
babil că femeia îl va asculta mai atentă decât ar fi făcut-o 
dacă erau acasă, deoarece locaţia inspiră intimitate. Dacă 
totuși aduc copiii cu ei, este posibil să îi acorde mai pu- 
țină importanţă și, de asemenea, este mai puțin proba- 
bil să discute despre propriile griji. Uneori, acesta este 
motivul pentru care sunt luaţi copiii. Familia este o ba- 
rieră atât pentru intimitate, cât și pentru singurătate. 

Majoritatea dintre noi am avut experiența deconcer- 
tantă de a vorbi cu o persoană care pare interesată, până 

când apare altcineva. Uneori acest lucru este inevitabil. 
Dacă două persoane iau masa împreună și apare o a tre- 
ia, nu este rezonabil să ne așteptăm să continuăm discu- 
ţia intimă pe care o aveam. Dar în alte cazuri, persoana 
care vorbește despre ceva important se poate aștepta ca 
ascultătorul să nu permită o întrerupere — să îi spună, 
de exemplu, unei persoane care l-a sunat: „Îmi pare rău, 
nu pot să vorbesc acum; sunt ocupat“. Sau dacă două 
persoane poartă o discuţie personală într-un loc public, 
unul se poate aștepta ca celălalt să salute o persoană care 
trece prin zonă, dar să nu întrerupă conversaţia sau să 
încurajeze acea persoană să li se alăture. 


O a treia persoană este pentru o discuţie ceea ce 
este ploaia pentru o ieșire în aer liber. 


Uneori, totuși apariţia unei a treia persoane poate 
avea efectul invers. Un adult poate arăta mai mult inte- 
res pentru discuţia cu un copil atunci când sunt și alți 
adulţi de faţă. La fel, un bărbat care acasă își întrerupe 
adesea soția, poate să arate mai mult respect și răbdare 
față de ea atunci când sunt în oraș cu un alt cuplu. 

Îmi aduc aminte odată, când am fost invitat la o emi- 
siune matinală, de felul în care gazda emisiunii, o feme- 
ie atrăgătoare de vreo 40 de ani, era interesată de cartea 
pe care o scrisesem. Stătea foarte aproape de mine, se uita 
direct în ochii mei și îmi punea numai întrebări potrivi- 
te. lată o femeie strălucitoare, total absorbită de ceea ce 
spuneam. Era foarte flatant. Apoi, au intrat reclamele și 
lumina de pe fața ei s-a stins odată cu cea a camerei de 
filmat. Am încetat să mai exist pentru ea. După pauză am 

reluat interviul și gazda emisiunii și-a reluat interesul față 
de mine. Prefăcătoria ei de față cu întreaga audienţă (și 
cu susceptibilitatea mea) era deconcertantă; dar la urma 
urmei, să se arate interesată era o parte din meseria ei. 


De ce unele persoane sunt atât de greu de as- 
cultat 


Există persoane pe care este greu să le asculți chiar și 
atunci când joci după reguli. Acest lucru se întâmplă 
deoarece relatările lor sunt kilometrice. Sunt generoși cu 
detaliile. Întrebi cum a fost în vacanţă și ei încep să-i po- 
vestească cum au făcut bagajele, cum s-au pierdut pe 
autostradă și orice alt detaliu legat de călătorie. Îți po- 
vestesc despre vreme și cine ce a povestit, unde au mân- 
cat la prânz și ce au mâncat la cină și continuă să îţi po- 
vestească până ce sunt întrerupți de ceva, altceva decât 
propriul tact. Există alte persoane care se poate să nu 
vorbească deloc despre ele, dar, în schimb, să povesteas- 
că detaliat despre toţi ceilalți, toți acei nesimțiţi care le 
provoacă atâtea neplăceri. 

Este, de asemenea, greu să asculți persoane care vor- 
besc la nesfârșit despre preocupările lor — o mamă cu 
copiii dificili, care nu prea vorbește despre altceva, un 
carierist care vorbește constant despre munca sa, un băr- 
bat care se plânge mereu de problemele pe care le are cu 
sinusurile. Durerea de cap a unei persoane poate deveni 
și a alteia, dacă trebuie să audă despre ea tot timpul. Nu 
ne obosește doar repetiţia, ci faptul că primim rolul ne- 
ajutorat al unei persoane care este deranjată de o proble- 
mă fără soluţie sau cel puţin fără o soluţie pe care cel 

care se plânge să vrea să o ia în considerare. (În cazul în 
care această persoană nu așteaptă o soluție, o simplă re- 
cunoaștere a sentimentelor sale — „Oh, cât de neplă- 
cut!“ — poate fi satisfăcătoare.) 

O parte dintre persoanele care vorbesc prea mult fac 
acest lucru cu toată lumea, dar adesea, indiferent dacă ne 
place sau nu, unele persoane vorbesc atât de mult cu noi, 
deoarece vorbesc prea puţin cu ceilalți. Cu cine altcineva 
în afara soției vorbește un bărbat fără prieteni? Cu cine 
altcineva poate să vorbească soţia suprasolicitată, în afa- 
ră de prietena care pare să își stăpânească atât de bine via- 
ţa? Unii oameni au nevoie de atenţia noastră, dar în cazul 
în care conversaţia este mai mult un monolog, poate că 
unul dintre motive este acela că răspundem prea pasiv. 

Uneori este greu să asculți unii vorbitori din cauză că 
nu sunt conștienți de ceea ce spun — sau de implicaţiile 
spuselor lor. Atunci când ascultătorul reacționează la sub- 
înțelesul cuvintelor, vorbitorul răspunde cu indignare jus- 
tificată, rănit de reacția exagerată a ascultătorului. Dacă 
o mamă îi spune fiicei sale adolescente: „Așa te îmbraci 
azi la școală?“ și fiica izbucnește în lacrimi și îi spune: 
„Tot timpul mă critici!“, e posibil ca mama să creadă că 
fiica a reacționat exagerat. „Tot ce am spus a fost «așa te 
îmbraci la școală azi?» De ce te superi atât de tare doar 
pentru o simplă întrebare?“ Asemenea întrebări sunt la 
fel de simple pe cât sunt părinții de lipsiți de idei precon- 
cepute și copiii lipsiți de sensibilitate față de acestea. 

Tatăl meu are un stil de a exprima ceva ce mi se pare 
extrem de depreciativ formulat într-o expresie mică și 
inocentă, care mă scoate din minţi. Dacă îi spun că un 
lucru este într-un anumit fel, chiar dacă nu e vorba de 
ceva neobișnuit sau controversat, cel mai des îmi răs- 

punde: „Așa o fi“. Ahhh!! Cred că face acest lucru din 
cauză că nu poate să suporte conflictul dechis. Așa că, 
dacă îi spui ceva ce nu știe sau ceva de care nu este con- 
vins, îți răspunde: „Așa o fi“. Pentru mine, acest lucru 
este mai rău decât să ne contrazicem. Chiar dacă te con- 
trazici cu cineva, ai ocazia să discuti. „Așa o fi“ te face 
să te simţi devalorizat. O consecinţă a acestei situaţii este 
că am devenit încăpățânat în opiniile mele. Deoarece nu 
am fost luat în serios atâta timp, nu pot să suport să nu 
fiu crezut când afirm un adevăr. Cum ar fi faptul că Lake 
Champlain este unul dintre cele cinci Great Lakes. 

În cazul în care crezi că am alunecat din discuția de- 
spre vorbitori într-una despre defectele ascultătorilor, ai 
dreptate. Deși în principiu este posibil să îi separăm pe 
vorbitori de ascultători, practic ei sunt de nedespărțit. 
Ascultatul este co-determinat. 


Unele persoane sunt greu de ascultat deoarece spun 
foarte puţine lucruri, iar acestea nu sunt întotdeauna de 
natura personală. Dacă nevoia de a te destăinui unei per- 
soane înțelegătoare este atât de mare, de ce sunt atât de 
mulți oameni paralizați și tăcuți? Deoarece viața impli- 
că și fragilitate, durere, cruzime, răutate și rușine. Aceste 
lucruri sunt dureroase pentru suflet. 

Intrăm deja răniţi în relații. Ne dorim atenţie, dar nu o 
primim întotdeauna. Așteptând să fim luaţi în serios, in- 
trăm în conflicte sau suntem ignoraţi. Dorind să ne expri- 
măm sentimentele, alunecăm în spirit critic sau sfaturi ne- 
dorite. Deschizându-ne și neprimind un răspuns sau mai 
rău, fiind umiliți, este ca și cum te-ai lovi de un perete în 
întuneric. Dacă acest lucru se întâmplă de suficient de mul- 
te ori, ne închidem în noi și ne ridicăm propriile ziduri. 

Deși reticența unui vorbitor poate fi văzută ca o trăsă- 
tură de caracter, aceste tendinţe nu sunt altceva decât obi- 
ceiuri bazate pe așteptările formate în relațiile trecute. 


Persoanele care nu vorbesc cu noi sunt persoa- 
ne care nu se așteaptă să îi ascultăm. 


Terapeuţii care întâlnesc rezistențe în exprimarea li- 
beră, se implică în ceea ce se numește analiza rezistente- 
lor — arătându-i pacientului că are unele rezistențe, cum 
le manifestă (poate vorbind despre nimicuri) și specu- 
lând cu privire la ceea ce se gândește și de ce ezită să vor- 
bească despre acele lucruri. Terapeuţii știu că o persoa- 
nă obișnuită ezită să aibă asemenea discuţii, dar nu este 
împotriva legii să întrebi un prieten dacă îi este greu să 
se deschidă dintr-un motiv anume sau să pui în eviden- 
tă faptul că nu prea vorbește despre el. Ne aranjăm rela- 
tiile în funcţie de răspunsuri. 


„Nu, sunt bine...“ 


Atunci când întrebi pe cineva ce face, iar răspun- 
sul este un neconvingător „bine“, ce îi spui? O va- 
riantă obișnuită este să spui: „Nu arăţi bine“. Sco- 
pul acestei replici poate să fie o invitaţie, dar nu 
este percepută așa. Dacă insiști ca acestă persoană 
reticentă să se deschidă sau te superi că nu face 
acest lucru înseamnă că presupui că acea persoa- 
nă nu are un motiv bun pentru care nu îţi spune ce 
se întâmplă. Oamenii nu fac nimic fără niciun mo- 
tiv. 

Atunci când o persoană pare să ezite să îţi spună ce 
o deranjează, poţi să faci o presupunere privind ceea ce 
îl preocupă. „Ti-e teamă de felul în care aș putea reacțio- 
na?“ Dacă crezi că persoana respectivă nu vrea să intre 
în detalii, poţi să o întrebi: „Este o problemă despre care 
îți este greu să vorbești?“ Totuși nu forțați limitele. Dacă 
cineva îți spune că nu dorește să vorbească despre ceva 
anume și tu tot insiști, poate să creadă că a avut drepta- 
te când s-a gândit că nu ești o persoană de încredere că- 
reia să îi încredințeze sentimentele. 

Are persoana care nu este deschisă față de tine moti- 
ve să creadă că ești interesat de ceea ce simte sau gân- 
dește? Că vei asculta fără să întrerupi? Că poţi suporta 
să fii contrazis? Că poţi suporta furia? Deschiderea față 
de celălalt este un rezultat al interacțiunii. 


Bărbaţii sunt de pe Marte? 


Pe măsură ce înaintăm în secolul XXI, construcția so- 
cială a genurilor — bărbaţii fac lucrul ăsta, femeile ches- 
tia aia — polarizează relația dintre sexe ca niciodată. Pe 
măsură ce vechea complementaritate face loc noii sime- 
trii, conflictul pare să fie prețul egalității. 

În anii recenți au apărut mai multe cărți care au câș- 
tigat o popularitate foarte mare spunându-ne că bărba- 
ţii și femeile comunică diferit și apoi explicându-ne care 
sunt aceste diferențe. Printre cele mai populare cărți a 
fost și cea scrisă de John Gray, Bărbații sunt de pe Marte, 
femeile de pe Venus, în care autorul susține că bărbaţii au 
nevoie de spaţiu de mișcare, iar femeile au nevoie de 
companie. Dacă învăţăm să respectăm diferenţele inevi- 

tabile care apar între două persoane care trăiesc împre- 
ună, atribuindu-le genului din care fac parte mai degra- 
bă decât încăpăţțânării sau relei voințe, poate că este un 
lucru bun. Și dacă învăţăm să nu reacționăm cu lipsă de 
înţelegere față de ceea ce ne spune partenerul, acesta este 
cu siguranţă un lucru bun. Dar poate că cel mai impor- 
tant nu este atât să învăţăm cum să reacționăm față de 
aceste creaturi din spaţiu, ci să învăţăm să nu reacționăm 
exagerat și să învăţăm, în schimb, să ascultăm. Poate că 
cel mai bun răspuns la faimoasa întrebare a lui Freud: 
„Ce vor femeile?“ ar fi putut să fie: „De ce nu vrei să în- 
trebi — și apoi să asculți?“ 

Mai demult se credea că diferenţele dintre bărbaţi și fe- 
mei sunt înnăscute și acest determinism biologic a fost fo- 
losit pentru a justifica diferite inegalităţi. După ani de efort 
pentru dărâmarea acestor categorii separate, dar inegale, 
un nou val de cercetătoare feministe au reafirmat lucrul 
pe care mai demult l-au contestat: diferenţele sexuale. Jean 
Baker Miller a pus acentul pe sensibilitate și reciprocita- 
te, ca fiind în mod special importante pentru femei”, iar 
Carol Gilligan a afirmat că pentru femei grija și legături- 
le sunt fundamentale personalității lor, că le organizează 
identitatea și dezvoltarea morală?l. Conform lui Gilligan, 
bărbaţii construiesc turnuri, iar femeile țes pânze. 

În acest fel, cel mai puternic impact al muncii lor a 
fost reafirmarea diferenţelor de gen — dar, de această 
dată, cu o construcție pozitivă a psihologiei femeilor. În 
cartea ei, The Reproduction of Mothering, Nancy Chodo- 


20Jean Baker Miller, Toward a New Psychology of Women (Boston: Bea- 
con Press, 1976). 

21 Carol Gilligan, In a Different Voice (Cambridge, MA: Harvard Uni- 
versity Press, 1982). 

row a arătat că, deoarece băieţii și fetele sunt crescuți în 
principal de mame, cresc cu orientări diferite față de ata- 
șament și independenţă??. Băieţii trebuie să se separe de 
mame pentru a-și revendica masculinitatea, motiv pen- 
tru care, de la o anumită vârstă, băieţii încep să se fereas- 
că de îmbrăţișările mamelor, iar „fătălău“ și „băiatu' lu’ 
mama“ sunt niște jigniri atât de puternice. Pe de altă par- 
te, fetele nu trebuie să renunţe la grija și la legătura cu 
mama pentru a deveni femei; învaţă să fie ele însele prin 
legături. 

În lumina spuselor lui Nancy Chodorow și ale lui 
Carol Gilligan, ideea diferențelor sexuale înnăscute a 
ajuns să definească discursul bărbaţilor și al femeilor 
într-o asemenea măsură încât, în prezent, mulți scriitori 
consideră de la sine înţeles faptul că femeile sunt funda- 
mental diferite de bărbaţi, în sensul că sunt niște ascul- 
tători mai buni. Pentru aceia care acceptă această premi- 
să, lucrurile sunt simple: toate complexităţile unei rela- 
ţii au o singură explicație. Bărbaţii fac lucrul ăsta, femei- 
le chestia aia. Sfârșitul discuţiei. 

Acest val nou de împărțire a rolurilor sexuale este re- 
flectat de popularitatea cărților care reduc orice nuanţă, 
orice polaritate a conversațiilor dintre bărbați și femei la 
o singură diferenţă: bărbaţii caută puterea, femeile rela- 
tiile. Din păcate, în prezent sunt foarte mulți oameni care 
iau aceste idei ca fiind de la sine înţelese. 

Poate că cea mai bună modalitate de a începe să faci 
o schimbare în calitatea ascultatului la bărbați și la femei 
este să schimbăm percepţia asupra acestei situații. Nu 
vreau să spun că nu există diferențe în conversațiile din- 


2 Nancy Chodorow, The Reproduction of Mothering: Psychoanalysis and 
the Sociology of Gender (Berkeley: University of California Press, 1978). 

tre femei și bărbaţi, dar poate că este timpul să oprim 
exagerările și lăudarea lor. 

De ce sunt atâtea femei și atâția bărbați dispuși să pre- 
supună că suntem despărțiți de o mare prăpastie sexua- 
lă, că vorbim limbi diferite și că destinele ne duc în direc- 
ţii diferite? Chiar este în natura femeii să îi pese și să ca- 
ute să stabilească legături? Chiar este în natura unui băr- 
bat să fie independent și să caute puterea? Sau este posi- 
bil ca aceste diferenţe să reflecte modul în care cultura — 
până acum — a format dorința universală de apreciere? 

Uneori, factorii sociali și cei politici oferă explicația 
de fond pentru aceste „așa-numite“ diferențe sexuale. 
Poate fi grija, de exemplu, care a fost reprezentată ca una 
dintre diferenţele de gen, mai bine înţeleasă ca o moda- 
litate de a negocia dintr-o poziţie inferioară? Poate că 
unele femei (și unii bărbaţi) sunt grijulii din nevoia de a 
plăcea, nevoie care provine dintr-o lipsă a sentimentu- 
lui propriei puteri. Astfel, aceeași femeie care apelează 
la nevoia de îngrijire în discuţiile cu soțul, poate pune 
accentul pe reguli în discuţiile cu copiii. Aceeași încas- 
trare socială care promovează grija poate face dificilă, 
uneori, pentru femei recunoașterea propriilor interese. 
Poate că, decât să ne cerem iertare pentru diferenţele de 
gen dintre noi sau să le sărbătorim, ar fi mai de folos să 
discutăm între noi, mai degrabă decât despre noi, și să 
ne îndreptăm spre un parteneriat, nu spre o polarizare. 

Poate că dacă am începe să ne ascultăm, am putea să 
ne îndreptăm spre un echilibru, în noi înșine și în rela- 
tiile noastre. Poate că femeile, crescute cu credinţa că fe- 
ricirea înseamnă devotament total față de celălalt, ar pu- 
tea căpăta mai mult respect pentru propriile eforturi și 
pentru capacitatea realizărilor independente. Poate că 

bărbaţii care își caută identitatea doar în realizări, ar pu- 
tea căpăta mai mult respect pentru dimensiunea negli- 
jată a grijii și a preocupării față de celălalt. În procesul 
relaxării definiţiilor rigide a ceea ce înseamnă să fii băr- 
bat sau femeie, poate că taţii ar putea să înveţe să co- 
boare zidurile pe care le construiesc în jurul lor și să re- 
ducă prăpastia peste care trec atunci când relaționează 
cu ceilalți și cu ajutorul căreia își apără masculinitatea. 
Poate că mamele, în căpătarea de mai mult respect pen- 
tru propriul interes, ar putea să dezvolte mai multă con- 
sideraţie pentru graniţele dintre ele și copii și să le acor- 
de acestora mai mult spaţiu pentru a deveni ei înșiși. 

Dacă putem evita să privim diferenţele de gen ca fi- 
ind fixe și de la sine înțelese, poate că am putea să luăm 
în considerație posibilitatea ca băieţii să se identifice cu 
partea grijulie a mamei, pentru a deveni niște bărbaţi 
mai realizați și niște taţi mai buni. La fel, am putea să ve- 
dem că fetele se pot identifica atât cu tatăl, cât și cu 
mama, și se pot simţi îndreptăţite să devină persoane in- 
dependente, cu propriile planuri. Poate că Dumnezeu a 
inventat ideea de doi părinţi pentru ca un copil să poa- 
tă lua ce este mai bun de la fiecare. 

Oricât de reconfortant ar putea fi să punem lipsa de 
înţelegere în seama încăpățânării, insensibilității sau ge- 
nului, motivele pentru care nu ne ascultăm sunt mai 
complexe. Nu este vorba de egoism; ci de complicațiile 
ce țin de caracter și de relaţie și care nu ne lasă să ascul- 
tăm și să fim ascultați. 

O evaluare mai completă a dinamicii ascultatului ușu- 
rează, pentru fiecare, procesul auzitului reciproc. Este 
oare necesar să disecăm fiecare neînțelegere și s-o anali- 
zăm conform mesajului, subtextului, contextului, vorbi- 

torului, ascultătorului și răspunsului? Bineînţeles că nu. 
Gestul simplu, eroic, de a ne lăsa de-o parte sentimente- 
le rănite și de a lua în considerare punctul de vedere al 
celuilalt, este o realizare suficientă. 

Așa că de ce suntem atât de sensibili față de neînţele- 
geri, încât ne este greu să vedem lucrurile și din punc- 
tul celuilalt de vedere? Pentru a răspunde la această în- 
trebare și pentru a înainta spre ascultarea reciprocă, hai- 
de să privim mai de aproape, în capitolul următor, la fac- 
torii emoționali care complică ascultatul. 


Chestionar 


Pentru a te ajuta să devii mai conștient de propriile 
obiceiuri, completează acest chestionar. Răspunde la în- 
trebări cu sinceritate și, deoarece ascultăm în mod dife- 
rit, diferite persoane, gândește-te la o persoană anume, 
cu care ești într-o relaţie, atunci când răspunzi la între- 
bări. 


Ești un ascultător bun? 


Atunci când cineva îţi vorbește, tu: 
1- Aproape niciodată 2 — Uneori 3 — Adesea 4 — Aproa- 
pe întotdeauna 
— 1. Îi faci pe ceilalți să simtă că ești interesat de 
ei și de ceea ce au de spus? 


—— 2. Te gândești la ceea ce vrei să spui atunci 
când celălalt vorbește? 

9. 


10. 


11. 


12. 


13. 


14. 


15. 

Dai atenție spuselor celuilalt înainte de a-ţi 

exprima punctul de vedere? 

Intervii înainte ca celălalt să termine ce are 

de spus? 

Le permiti celorlalţi să se plângă, fără să te 

contrazici cu ei? 

Îţi oferi sfatul înainte să îţi fie cerut? 

Te concentrezi pe ceea ce încearcă celălalt să 

spună, nu doar să răspunzi la cuvintele pe 

care le folosește? 

Împărtășești experienţele similare, mai de- 

grabă decât să îl inviți pe vorbitor să își ela- 

boreze istorisirea? 

Îi faci pe ceilalţi să se deschidă față de tine? 
Presupui ce vrea celălalt să spună, înainte 
ca acesta să termine propoziția? 

Repeţi mesajele și instrucțiunile, pentru a fi 
sigur că le-ai înţeles corect? 

Hotărăști cine merită să fie ascultat și cine 
nu? 

Faci un efort real pentru a te concentra pe 
vorbitor ca să înţelegi ce încearcă să spu- 
nă? 

Îţi pierzi concentrarea atunci când celălalt 
începe să vorbească pe lângă subiect sau în- 
cerci să te implici și să faci conversaţia mai 
interesantă? 


Accepti critica fără să devii defensiv? 

—— 16. Crezi că ascultatul este instinctiv sau mai 
degrabă o aptitudine care trebuie lucrată? 

— 17. Faci un efort să îi convingi pe ceilalți să 
spună ceea ce gândesc și ceea ce simt față 
de diferite lucruri? 

—— 18. Pretinzi că asculţi atunci când nu e adevărat? 

—— 19. Respecţi ce au ceilalți de spus? 

—— 20. Simţi că este enervant să îi asculți pe alţii 
cum se plâng? 

—— 21. e folosești de întrebări pentru a-i invita pe 
ceilalți să spună ce gândesc? 

—— 22. Faci observaţii deplasate atunci când vor- 
bește altcineva? 

—— 23. Crezi că ceilalţi te consideră un ascultător 
bun? 

—— 24. Le spui oamenilor că știi cum se simt? 

—— 25. Nu îţi pierzi calmul atunci când cineva se 
înfurie din cauza ta? 


Scorare 


Acordă-ţi patru puncte pentru fiecare dintre întrebă- 
rile impare la care ai răspuns „Aproape întotdeauna“; 
trei puncte pentru „Adesea“; două pentru „Uneori“ și 
un punct pentru „Aproape niciodată“. Pentru întrebări- 
le pare, scorul se face invers: patru puncte pentru 
„Aproape niciodată“; trei pentru „Uneori“; două pentru 
„Adesea“ și unul pentru „Aproape întotdeauna“. Acum 


fă totalul punctelor. 

85-96 Excelent 

73-84 Deasupra mediei 
61-72 Mediu 

49-60 Sub medie 
25-48 Slab 


1. În cazul în care ai un scor mare, felicitări. Citește 
mai departe pentru a consolida ceea ce faci deja și 
poate pentru a obține câteva idei în plus pentru 
îmbunătăţire. Dacă nu ai avut un scor foarte bun, 
alege, pe rând, câte un obicei prost și începe să îi 
lași pe ceilalţi să termine ce au de spus și apoi spu- 
ne-le ce ai înţeles, înainte de a spune ce crezi. Chiar 
și acest lucru va constitui o îmbunătăţire. 

2. Pe parcursul următoarelor zile, alege două relaţii 
care sunt importante pentru tine și încearcă să 
identifici două sau trei lucruri care îţi împiedică as- 
cultarea. Printre motivele obișnuite se află: grijile, 
încercarea de a face mai multe lucruri deodată, 
gândurile negative la adresa vorbitorului („Tot 
timpul se plânge“), lipsa de interes pentru subiect, 
dorința de a spune ceva despre sine, de a oferi un 
sfat, de a împărtăși o experiență asemănătoare, 
ideile preconcepute. 


Odată ce identifici două sau trei obiceiuri proaste 
pentru ascultat, încearcă să elimini unul dintre aceste 
impedimente pentru o săptămână, dar doar în conver- 
sațiile despre care hotărăști că sunt importante pentru 
tine. 


PARTEA A DOUA 


Motivele reale pentru care 
oamenii nu ascultă 


„Mie când îmi vine rândul?“ 
Esenţa ascultării: 
Strădania de a ne amâna propriile nevoi 


cum 40 de ani am urmat primul meu curs 

despre cum să fii un bun ascultător. Eram în 

școala postuniversitară, iar cursul se numea 
Metode Clinice Elementare. Am învățat despre stabili- 
rea contactului vizual și despre folosirea de întrebări cu 
sfârșit deschis și cum să parăm întrebările personale cu 
faimoasa expresie a terapeuțţilor: „De ce întrebi?“ Am 
exersat pe colegi și am învăţat o mulțime de lucruri in- 
teresante despre ei. Apoi am fost la spitalul de stat pen- 
tru a exersa pe pacienţi și am aflat că, poate, nu eram 
făcut pentru această meserie. 

Eram pentru prima oară într-un spital de boli minta- 
le și m-am apropiat de el cu fascinaţie și groază. Poate 
că mă așteptam să văd vreun criminal în serie sau poa- 
te o scenă din The Snake Pit. În acele zile, înainte de fo- 
losirea pe scară largă a tranchilizantelor, unele secții 

chiar erau ca în filme. Dar în secția pacienţilor proaspăt 
internaţi, unde ne-au trimis pe noi, pacienţii erau, în ge- 
neral, doar niște persoane foarte nefericite. 

Primul meu pacient adevărat a fost o tânără mamă 
care a devenit deprimată dupa ce s-a întors de la spital 
cu cel de-al doilea copil. Arăta zăpăcită și singură, și 
mi-a părut rău de ea. Am întrebat-o de ce a venit la spi- 
tal și de ce se simţea atât de lipsită de speranţă, unde a 
crescut și alte lucruri asemănătoare. Mi-a răspuns la în- 
trebări, dar interviul nu a dus nicăieri. De fiecare dată 
când puneam o întrebare, îmi răspundea, dar foarte 
scurt, așteptând apoi să spun ceva. Din moment ce nu 
aveam nimic de spus, era o așteptare ciudată. 

Era primul meu interviu și eram foarte dezamăgit din 
cauză că nu a mers bine. În cele din urmă, am învățat să 
nu mai pun atâtea întrebări, iar dacă oamenii par să nu 
aibă multe de spus, să comentez acest fapt, invitându-i 
să-și explice reticența, mai degrabă decât să o combat 
prin întrebări. Dar adevărata problemă din acel prim in- 
terviu nu avea de-a face cu tehnica. Nu eram cu adevă- 
rat interesat de acea femeie; eram mai interesat să fiu te- 
rapeut. 

Această experienţă tulburătoare ilustrează cea mai 
importantă și mai dificilă cerință a ascultatului. Asculta- 
tul real presupune interes față de vorbitor și față de ce 
are acesta de spus. 

Interesul poate ușor căpăta un caracter sentimental 
egalându-l cu sinceritatea și cu grija. Desigur, sincerita- 
tea și grija sunt caracteristici grozave, dar ascultatul nu 
ține de caracter și nici nu este ceva ce persoanele bune 
fac automat. Să fim interesaţi de altcineva înseamnă să 
ne amânăm propriile interese. 

Ascultatul este arta pe care o folosim pentru a 
transcede spațiul dintre noi. Atenţia pasivă nu 


funcționează. 
LX 


Ascultatul nu este doar un proces activ; adesea este 
chiar nevoie de un efort deliberat de a ne amâna propri- 
ile nevoi și reacții — așa cum curajos a demonstrat 
mama Roxannei, controlându-și sentimentele suficient 
de mult timp pentru a asculta sentimentele pline de in- 
dignare și furie ale fiicei. Pentru a asculta cu atenție, tre- 
buie să te abții să spui ce ai de spus și să îţi controlezi 
nevoia de a întrerupe sau de a argumenta. 


Kianei îi plăcea mai mult să meargă la sala de gim- 
nastică acum că găsise o partenera de sport. Marilyn știa 
multe despre exerciţii și despre stretching și părea să aibă 
tot timpul ceva interesant de spus. Aveau o relație plă- 
cută, ușoară, dar până acum nu depășise acel cadru. 

Într-o dimineaţă ploioasă, Marilyn a întârziat și i-a 
spus că i se inundase subsolul casei și că a trebuit să sta- 
bilească o întâlnire cu un instalator. Kiana era cât pe ce 
să spună că și ea avea aceeași problemă, dar și-a contro- 
lat nevoia de a vorbi despre propriile griji pentru a se 
asigura că Marilyn spusese tot ce avea de spus. 

Marilyn a trecut de la discuţia despre inundație la o 
discuţie despre problemele pe care le avea cu copiii. Kia- 
na a apreciat felul în care Marilyn s-a deschis față de ea 
și a simțit că relaţia dintre ele a devenit mai apropiată. 
După ce au terminat exerciţiile, Marilyn a întrebat-o pe 
Kiana dacă ar dori ca, împreună cu soțul, să ia împreună 
cina. Kiana nu avusese cu adevărat nevoie să vorbească 

despre inundația acoperișului ei, iar acum se bucura că 
nu o făcuse. 


După ce terminaseră programul de lucru, James vor- 
bea cu Harry despre faptul că se simţea epuizat. Stătea 
prea mult la muncă, își pierduse interesul pentru servi- 
ciu și avea prea puţine ocazii să întâlnească persoane noi. 
Harry știa exact despre ce vorbea James, dar și-a supri- 
mat impulsul de a spune acest lucru și l-a ascultat mai 
departe. După ce o perioadă de timp s-a plâns de toate 
acestea, James a început să se gândească cu voce tare la 
ceea ce ar putea realiza pentru a-și face viața mai intere- 
santă. „Am nevoie“, a spus, „de ceva care să mă incite. 
Nu trebuie să aibă legătură cu munca. Ar putea să fie și 
revenirea la un hobby.“ Harry simţea că ascultând, în loc 
să spună că și el trece prin aceleași stări, i-a permis lui 
James să facă ceva mai mult decât să se plângă, iar fap- 
tul că James a spus că avea nevoie să redescopere ceva 
ce îl incita, l-a făcut să realizeze că același lucru lipsea și 
din viața lui. 


Actul de ascultare presupune mai mult decât o renun- 
tare la sine și o cufundare în celălalt. Acest lucru nu este 
întotdeauna ușor. Este posibil să fim interesați, și totuși 
prea preocupaţi de instruirea sau corectarea celuilalt 
pentru a fi cu adevărat deschişi față de punctul lui de 
vedere. Părinților le este greu să își audă copiii atâta timp 
cât nu își pot amâna dorința de a-i corecta. Chiar și tera- 
peuțţii, care se presupune că trebuie să fie modele de în- 
țelegere, sunt adesea prea preocupaţi să încerce să schim- 
be oamenii pentru a-i asculta cu adevărat. (Din păcate, 
majoritatea oamenilor nu sunt nerăbdători să fie schim- 

baţi de o persoană care nu îi înțelege.) Faptul că lipsa în- 
țelegerii apare în psihoterapie, la fel ca oriunde altunde- 
va, este un fapt adesea neobservat, atâta timp cât tera- 
peuţii rămân prea preocupaţi de propriile teorii pentru 
a se abandona unei cufundări susținute în cealaltă per- 
soană. 

Deși este mai puţin probabil ca un terapeut să între- 
rupă discuţia decât ar face-o o persoană obișnuită, unii 
dintre ei sunt atât de nerăbdători să fie percepuți ca fi- 
ind înţelegători, încât oferă sentimentalism în locul com- 
pasiunii. „Oh, da“, spune privirea lor, „înţeleg cum vă 
simţiţi.“ Înțelegătoare sau nu, bunăvoința condescenden- 
tă din partea unei persoane care te tratează cu superio- 
ritate nu este același lucru cu ascultarea. Terapeutul care 
este sensibil în mod superficial nu trebuie să asculte, 
deoarece știe ce vrea să spună: „Oh, da, înțeleg“. Ascul- 
tarea este o activitate obositoare, dar silențioasă. 


Este o mare diferenţă între a te arăta interesat și 
a fi cu adevărat interesat. 


Bineînţeles că suspendarea sinelui nu înseamnă pier- 
derea lui —, deși se pare că unora le este teamă exact de 
acest lucru. Altfel, de ce insistă să-și repete la nesfârșit ar- 
gumentele, când o simplă recunoaștere a spuselor celui- 
lalt ar putea fi primul pas spre înţelegerea reciprocă? Este 
ca și cum dacă ai spune: „Înţeleg ce încerci să îmi spui” 
ar însemna: „Tu ai dreptate, iar eu greșesc“. Sau ca și cum 
ai asculta o persoană care este furioasă pe tine și spunân- 
du-i: „Înţeleg de ce ești supărat pe mine“, ai spune: „Mă 
predau“. În mod ironic, atunci când teama că nu îţi vine 

rândul să te exprimi este atât de puternică, încât nu îl mai 
asculți pe celălalt, aceasta se auto-îndeplinește. 


Martina încerca să îi explice lui Zach că, atunci când 
se supără, are doar nevoie să vorbească, fără ca el să o ia 
la întrebări. „Nu am niciodată sentimentul că ești dispus 
doar să mă asculți, fără să te superi“, i-a spus. 

„Da, dar“, îi spuse Zach, „dacă nu înţeleg ce te deran- 
jează, cum pot să te ajut?“ 

„Nu am neapărat nevoie ca tu să analizezi situaţia“, 
i-a răspuns Martina. „Câteodată am doar nevoie să mă 
asculți.“ 

„Îmi face plăcere să te ascult, dar dacă nu înţeleg de 
ce ești supărată, nu prea știu care este problema“, i-a răs- 
puns Zach. 

Observi cum atât Martina, cât și Zach reușesc să își 
exprime sentimentele? Și cum niciunul nu reușește să-l 
asculte pe celălalt? 


În capitolul 7 îţi voi oferi câteva sugestii practice pen- 
tru cum să spargi acest tipar, dar mai întâi este impor- 
tant să înţelegi mai multe despre greutăţile implicate în 
simpla artă a ascultatului. 

Ascultatul sincer implică o suspendare a sinelui. Nu 
observi întotdeauna acest lucru deoarece este reflexiv și 
considerat de la sine înțeles și pentru că, în majoritatea 
conversaţiilor, vorbim pe rând. Dar se poate să te sur- 
prinzi repetând în gând ce vrei să spui chiar în timp ce 
celălalt vorbește. Să asculți nu înseamnă doar să te abții 
să vorbești. Ca să asculți cu adevărat trebuie să îți amâni 
nevoile, să uiţi ce vrei să spui și să te concentrezi să de- 
vii un vehicul receptor pentru celălalt. 

Sensibilitatea ascultătorului este trăită subiectiv de că- 
tre vorbitor ca — cel puţin temporar — fiind vitală pen- 
tru sentimentul că este înţeles, că este luat în serios. As- 
cultătorii simt această presiune. 


Povara ascultatului 


Ascultatul este o responsabilitate pentru ascultător. 
Simțim greutatea nevoii celuilalt de a fi auzit. Trebuie să 
fim atenți. 

Dar, se poate să obiectezi, nu este empatia o expresie 
naturală a sinelui? Nu este ascultatul ceva ce facem au- 
tomat pentru celălalt, ca ființe umane? Da și nu. Empa- 
tia este o formă activă de implicare. Uneori suntem in- 
teresați de ceea ce are celălalt să ne spună și ascultatul 
se face fără efort. Dar apare inevitabil un moment în care 
nu mai suntem captivaţi de ceea ce auzim. Ne pierdem 
interesul sau simțim nevoia să îl întrerupem pe celălalt. 
În acest moment ascultatul preia controlul. 


Ascultatul sincer presupune suspendarea me- 
moriei, a dorințelor și a judecății — și, cel pu- 
tin, pentru câteva momente, înseamnă să exiști 
pentru celălalt. 


Reprimarea nevoii de a vorbi poate să fie mai grea de- 
cât pare. La urma urmei, și tu ai lucruri de spus. Pentru a 
asculta bine, trebuie să te stăpânești să te opui sau să oferi 
sfaturi sau să îți împărtășești propria experienţă. Cel pu- 
țin pentru moment, ascultatul este o relație unilaterală. 

Este posibil ca în conversațiile zilnice să nu observi 
această povară. Dar te poți simţi constrâns să fii atent ori 
de câte ori cineva are nevoie să vorbească cu tine mai 
mult de câteva minute. Chiar dacă ţii la acea persoană și 
te interesează ce are de spus, ești prins. Trebuie să taci. 
Trebuie să fii altruist. 

Doreen l-a invitat pe tatăl ei să ia prânzul împreună 
pentru a putea vorbi ceva mai liniștiți decât o făceau 
atunci când mama ei era în preajmă. Dar când s-au așe- 
zat la masă, el și-a început discursul obișnuit împotriva 
birocraţiei. Șefii lui erau niște „idioţi“ și niciunuia din- 
tre colegii lui nu îi păsa de ceva în afară de momentul 
ajungerii la pensie. 

Doreen auzise deja toate astea. A dat din cap, părând 
interesată, gândindu-se la conferința pe care urma să o 
aibă în curând. A încercat să-l întrerupă o dată sau de 
două ori, dar ceva din tonul mai însuflețit decât de obicei 
al tatălui a emoționat-o. A încetat să se mai gândească la 
conferinţă și a început să îl asculte. Pe măsură ce îl ascul- 
ta, a început să audă durerea și dezamăgirea ascunse sub 
criticile lui. Brusc, dându-și seama de singurătatea tatălui 
ei, a fost copleșită de tristeţe. Nefericirea lui avea mai pu- 
țin de-a face cu frustrarea simțită la serviciu, cât cu faptul 
că veșnicile lui nemulțumiri i-au făcut pe cei din familie 
să nu-l mai asculte. Iritarea lui Doreen a făcut loc unor pu- 
ternice sentimente de înţelegere și intimitate față de tatăl 
său. Pentru prima dată a înţeles cât de singur era. Mai târ- 
ziu, când a spus acest lucru, ochii tatălui său s-au umplut 
de lacrimi și i-a mulțumit că l-a ascultat. 


Se întâmplă ca uneori să fim atât de impresionați de 
ceea ce spun oamenii, încât ascultatul să vină de la sine. 

Când copilul tău intră în casă strigând: „Ghici ce s-a în- 
tâmplat!“ nu trebuie să faci un efort ca să asculți. 

Fiul meu era bolnav și din acest motiv ieri a stat aca- 
să. Atunci când, în timpul prânzului, l-am sunat ca să îl 
întreb cum se simte, nu a trebuit să fac niciun efort ca 
să îmi concentrez toată atenţia asupra lui. lar acest lu- 
cru este valabil pentru oricine altcineva ar fi fost în lo- 
cul meu. Doream să știu cum se simţea, intenționam să 
îl ascult și am făcut-o. Cu toții facem acest lucru de zeci 
de ori pe zi, pentru cel puţin câteva minute. 

Adesea, totuși nu este atât de ușor. În general, as- 
cultatul presupune efort. 

Când m-am întors de la serviciu, fiul meu era în- 
tins pe canapea și se uita la televizor. L-am întrebat 
din nou cum se simte, dar, de această dată, nu mi-a 
mai fost atât de ușor să ascult. Ca de obicei, nu avea 
pe el tricou și șosete și a trebuit să îmi controlez ne- 
voia de a-i face observaţie. Se uita la niște desene ani- 
mate cu doi adolescenţi fără minte care categorizau 
clipurile video în „cool“ sau „naşpa“ și a trebuit să fac 
un efort să ignor acest lucru. Aveam niște lucruri de- 
spre care doream să vorbesc și voiam să îmi citesc co- 
respondenţa înainte de cină. Niciunul dintre aceste 
motive nu era extrem de presant sau de neobișnuit. A 
fost nevoie doar de puţin efort ca să le suprim sufi- 
cient de mult timp ca să îl ascult puţin și pe fiul meu. 
Totuși, dacă ar fi avut nevoie să vorbească cu mine 
mai mult, ar fi trebuit să fac un efort mai considerabil 
ca să îmi amân celelalte obiective — sau nu aș fi fost 
în stare să îl ascult. 

Bineînţeles că amânarea nevoilor pentru a asculta 
înseamnă mai mult decât să îi oferi celuilalt timp ca 

să se exprime. Nu înseamnă doar să lași timpul să se 
scurgă până termină celălalt să spună ce are de spus, 
doar ca să te repezi la propriile preocupări odată ce a 
terminat. 

Nu suntem păcăliți de atenţia fictivă a narcisistului ne- 
obosit, care ne poate oferi câteva minute din timpul său, 
dar numai pentru că așteaptă să poată discuta despre 
el. Pe de altă parte, când ne deschidem în fața cuiva ne 
considerăm interesanti, iar când celălalt ne ascultă câte- 
va minute, pentru ca apoi să înceapă să vorbească de- 
spre sine, ne simțim trădaţi. Este ca și cum am primi o 
palmă; simțim că nu i-a păsat de ceea ce am spus. 


Pe Elena o îngrijora ideea de a se întoarce la școală, 
după șase ani, ca să se înscrie la un master. Aștepta de 
mult timp să facă acest lucru, iar prietenul ei, David, care 
își luase deja diploma, o încurajase cu mare căldură să 
facă acest pas. Atunci când i-a spus că își face unele griji, 
David, care era extrem de entuziasmat, a sărit să îi spu- 
nă cât de tare era pentru că făcea acest lucru pentru ea 
însăși și că intrase într-un program foarte bun. Elena a 
tăcut și a schimbat subiectul. Vorbele lui David nu o în- 
curajaseră, deși acesta fusese scopul lor. Elena încerca să 
îi spună că e îngrijorată, dar faptul că el a început să îi 
spună cât de extraordinar i se părea totul a făcut-o să se 
simtă neînțeleasă. În mod ironic, felul prin care David 
și-a exprimat încrederea în ea, a făcut-o pe Elena să sim- 
tă o greutate, o presiune în plus căreia să îi facă faţă. 


La fel ca în cazul lui David, multe persoane cred că 
sunt ascultători mai buni decât sunt în realitate. In cel 
mai bun caz îi permit celuilalt să își spună povestea și 


„Mie când îmi vine rândul?“ 119 


apoi interpretează în mod personal respectiva poveste. 
În cel mai rău caz, își pregătesc propriile argumente în 
timp ce celălalt încă mai vorbește. 

David a crezut că ascultă, dar nu a fost în stare să își 
amâne nevoia de a o îmbărbăta pe Elena sau de a se ară- 
ta un adevărat suporter suficient de mult timp pentru a 
o auzi. Multora dintre noi ne este greu să ascultăm 
atunci când trebuie să stăm nemișcați și să suportăm ne- 
liniștea sau nesiguranța cuiva. Trebuie să spunem ceva 
ca să alungăm anxietatea. 

Ca să asculți bine, trebuie să „citești“ nevoile vorbi- 
torului și să răspunzi în context. 

De exemplu, atunci când părinţii întreabă: „Ce ai fă- 
cut azi la școală?“, copiii răspund adesea: „Nimic.“ Ceea 
ce urmează este un schimb de întrebări și de răspunsuri 
monosilabice. Părintele vrea să audă ce s-a întâmplat la 
școală, dar nu ascultă la ceea ce spune copilul. Copilul 
spune ceva de genul: „Nimic suficient de interesant ca 
să merite să discutăm acum. Tot ce vreau este să fiu lă- 
sat în pace“. 

Pe tot parcursul zilei copilul este expus. Alți copii se 
uită la tine și te judecă după cum arăţi, cu cine stai, ce 
spui, cum ai părul aranjat și orice altceva ce ai putea 
face. Profesorii stau cu ochii pe tine ca să vadă dacă ţi-ai 
făcut temele și dacă ești atent la ore și ca să se asigure 
că nu faci gălăgie pe culoar sau că te distrezi în vreun 
fel. După ce, o zi întreagă ai fost în centrul atenţiei, ma- 
joritatea copiilor nu își doresc decât să fie lăsaţi în pace. 
Acel „nimic“ nu reprezintă nici rușine, nici reținere; este 
autoprotecție. 

Nu este greu de înţeles nici punctul de vedere al pă- 
rinţilor. Vor să știe ce se petrece în viața copilului lor. 

Vor să știe dacă totul este în regulă sau nu. Vor să știe 
dacă acesta face tot ce ar trebui să facă. Nu doresc să fie 
daţi la o parte. 

Uneori copiii spun „nimic“, dar chiar au ceva de 
spus. Poate că trebuie să le arăţi că ești cu adevărat inte- 
resat pentru a-i convinge să se deschidă. Dacă îi întrebi 
cum a fost ziua și te arăţi pregătit să asculți, dai dovadă 
de interes. Onorându-le dreptul de a răspunde așa cum 
doresc, le arăţi atât respect, cât și interes — interes față 
de ei și respect față de sentimentele lor. Copiii care simt 
că părinţii sunt interesați de ceea ce au de spus — inte- 
res, nu interogatoriu sau iscodire — se vor deschide când 
vor fi pregătiți. 


„Ce se întâmplă?“ 


Întrebările care arată înţelegere față de interesele și 
grijile celuilalt pot ajuta o persoană reticentă să se 
deschidă. 


Intrebări eficiente Intrebări ineficiente* 


Cum merge proiectul la Cum stau lucrurile? 
care lucrezi? 


Te mai deranjează în ul- Cum a fost ziua ta? 
timul timp durerile de 

cap? 

Cum se mai descurcă Ce se mai aude? 


fiul tău la fotbal? 


*Observaţi cum la majoritatea acestui tip de întrebări se 
poate răspunde cu da, nu sau nimic. 

Dacă este greu să ne suspendăm sinele în relație cu 
propriii copii, imaginează-ţi cât de greu este cu un alt 
adult, pe care nu ne așteptăm să fim obligaţi să îl încu- 
rajăm în niciun fel — mai ales atunci când avem propri- 
ile probleme. 

Uneori cădem în obișnuința ascultării fără efort deoa- 
rece punem prea multă energie în alte lucruri. Atunci 
când muncim până la epuizare, devenim preocupaţi de 
propriile griji și nepăsători față de ale altora. Este mult 
mai greu să asculți atunci când simţi că tu nu primești 
atenţia de care ai nevoie. lată un exemplu: 


O femeie care are o zi grea la serviciu își dorește să 
fie acasă cu copilul ei de cinci ani. Este invidioasă pe 
faptul că soțul ei, fiind profesor la facultate, este acasă 
pe toată perioada verii și își petrece timpul cu fiul lor. 
Atunci când ajunge acasă, în loc să se plângă de ziua pe 
care a avut-o, îl întreabă pe soţul ei ce fel de zi a avut. 
El se plânge din cauză că i-a fost greu să distreze un co- 
pil de cinci ani și pentru că nu știe cum să își organize- 
ze tot timpul liber pe care îl are. Ea îl ascultă nerăbdă- 
toare un minut sau două și apoi îi spune: „De ce te 
plângi? Ești norocos să ai atâta timp liber. Gândește-te 
la toate lucrurile pe care poţi să le faci!“ Soţul este ră- 
nit — mai întâi îl întreabă ce fel de zi a avut, apoi îl cri- 
tică pentru că i-a spus — și femeia este, de asemenea, 
plină de resentimente. Femeia din acest exemplu nu își 
poate asculta soțul din cauză că nu era în stare să își 
amâne propriile sentimente suficient de mult timp ca să 
fie deschisă faţă de ale lui. După ce a discutat despre 
acest episod, femeia a ajuns la concluzia că trebuie să 
încerce mai tare să depășească sau să înveţe să conţină 

stresul de la muncă. (Poate că ar fi mai rezonabil să re- 
alizeze că, atunci când ajunge acasă după o zi grea la 
serviciu, ar trebui să vorbească mai întâi și abia apoi să 
asculte.) 


Se poate ca un bun ascultător să fie nevoit să își 
lase de-o parte propriile nevoi pentru a comu- 
nica cu celălalt, dar persoanele complet altru- 
iste nu sunt niște buni ascultători. Trebuie să fii 
ascultat, pentru a te elibera și a deveni receptiv. 


(47 
. 


„Dar chiar te ascult 


Altruismul ascultatului adevărat este greu de menti- 
nut și astfel, în anumite modalități, ne amăgim crezând 
că ascultăm, când de fapt nu e așa. 


„Asta îmi aduce aminte de atunci când...“ 
(Traducere: „Am o poveste mai tare.) 


Atunci când prietenii stau de vorba, purtând o con- 
versaţie relaxată, ajung la un subiect anume și încep să 
își spună pe rând poveștile legate de acesta. Carol va de- 
scrie felul în care câinele ei, rasa baset, nu vrea să își re- 
zolve „treburile“ afară, iarna, din cauză că, în clipa în 
care simte zăpada îngheţată sub labe, se întoarce și cere 
să intre la loc în casă. Apoi Murray va povesti despre 
cum ogarul lui afgan a tras să moară timp de două zile, 

până când au găsit un mic scaiete în blana lui lungă și 
frumoasă și, atunci când l-au îndepărtat, Sasha și-a re- 
venit în mod miraculos. Apoi, eu voi spune ceva fasci- 
nant (cel puţin pentru mine) despre ultima aventura a 
pisicii mele Ralphie. 

Într-o astfel de discuţie puteți povesti pe rând. Per- 
soana care spune o poveste obișnuită nu are nevoie de 
un răspuns elaborat. Totuși există momente când cineva 
are ceva important de spus și nu dorește să îţi asculte is- 
torisirea până nu a avut ocazia să o termine pe a ei — și 
să primească o recunoaștere. Are nevoie de puţin timp 
și atenţie. Femeia a cărei mașina tocmai a fost remorca- 
tă nu vrea să fie întreruptă ca să asculte cum ai trecut și 
tu prin aceeași situație acum trei ani. 

Întreruperea celuilalt pentru a spune o poveste ase- 
mănătoare este un bun exemplu pentru felul în care as- 
cultătorii nu reușesc să se abțină. Uneori, acest lucru este 
enervant de evident, ca atunci când oamenii atrag, aten- 
ţia asupra lor, intervenind și spunând: „Asta îmi aduce 
aminte de...“ Majoritatea dintre noi nu face acest lucru 
atunci când este evident că celălalt chiar are nevoie să 
vorbească. Dacă cineva are nevoie să vorbească, ascul- 
tăm. Uneori, totuși nevoia de atenţie a vorbitorului nu 
este evidentă și, în loc să ne devotăm ascultatului recep- 
tiv, îi răspundem conform propriilor noastre nevoi. O 
prietenă ne povestește că a avut un accident și, în încer- 
carea de a ne arăta empatia, o întrerupem ca să îi poves- 
tim despre cel pe care l-am avut noi — care, la urma ur- 
mei, ne-a deranjat mai tare, chiar dacă s-a petrecut acum 
șase luni. 

„Si eu.” 


„Am dormit foarte prost azi-noapte.” 


„Și eu la fel! M-am foit și m-am răsucit toată noap- 
tea.“ 


Este normal ca, atunci când cineva spune o poveste, 
să vă amintiți de propia experienţă. Ce persoană cu- 
noașteți care răspunde frecvent „și eu“ atunci când 
spuneţi o poveste? Când și în ce fel ați putea consi- 
dera că un asemenea răspuns transmite empatie și 
înțelegere? Când simţiți că centrul discuţiei nu mai 
sunteți voi, ci cealaltă persoană? 


De ce fac oamenii acest lucru? De ce întrerupem ca 
să ne spunem propriile povești? Majoritatea conversa- 
țiilor sunt interactive. Suntem implicaţi, și o mare par- 
te din ceea ce spun ceilalți declanșează ceva din pro- 
pria experiență. Dacă îți povestesc despre un lucru 
enervant pe care îl face tatăl meu, este posibil să te 
gândești la un lucru enervant pe care îl face tatăl tău33. 
Sau dacă vă povestesc despre prima dată când m-am 
îndrăgostit, probabil că și tu îţi vei aminti de prima 
dragoste. Împărtășirea acestor povești poate părea un 
efort de a găsi niște puncte comune. Dar ascultatul ce- 
lorlalți înseamnă să îi auzim — să le oferim suficient 
timp să spună ce gândesc și să le acordăm suficient in- 
teres ca să le urmărim și să le recunoaștem experiența 
trăită. 


23 Dar tatăl meu este mai enervant. 

„Vai, cât de îngrozitor!“ (Traducere: „Amărâtule, 
vai de capul tău. Ce ne facem cu tine?) 


Un alt exemplu pentru modul în care ascultătorii nu 
reușesc să se controleze sunt reacțiile extrem de înţele- 
gătoare, un dar care înseamnă, de obicei, mai mult pen- 
tru cel care dă, decât pentru cel care primește. Grija exa- 
gerată poate părea mai puţin egoistă decât deturnarea 
atenţiei spre tine, dar, dacă reacționezi ca în fața unei ca- 
tastrofe, nu înseamnă că asculți. Ascultatul înseamnă să 
primești, nu să cotropești. 

Ascultatul autentic presupune acordarea la celălalt — 
înțelegerea și recunoașterea experienţelor vorbitorului — 
nu sentimente exuberante care pot păcăli copiii, dar care 
le par adulţilor false și pline de superioritate. Preocupa- 
rea manifestată de o persoană care are întotdeauna reac- 
ţii exagerate devine la fel de lipsită de sens ca și muzica 
pentru relaxare pe care o auzi în lift sau în hotel. 

Din nou, problema este eșecul suspendării sinelui. În 
loc să se abțină suficient de mult timp pentru a asculta și 
a auzi ce spui, acest gen de persoane excesiv de preocu- 
pate sar cu o replică plină de grijă și înțelegere — ca și 
cum ar spune: „Oh, înţeleg... (nu te obosi să continui).“ 


Atunci când ascultatul este autentic, accentul 
este pus pe vorbitor, nu pe ascultător. 


Atunci când are o problemă și are nevoie de înțelege- 
re, Christine nu o mai sună pe mama sa. A învățat că, 
dacă este răcită sau unul dintre copii și-a rupt un deget, 
singura cale pentru a evita o manifestare excesivă a 

preocupării este să nu îi spună mamei sale aceste lucruri. 
Se poate ca acestea să nu fie foarte importante, dar ar 
dori să aibă cu cine să le discute. Nu are cu cine, deoa- 
rece atunci când mama ei spune: „Vai, este îngrozitor!“ 
și exagerează absolut orice aspect al problemei, nu sim- 
te că este înțeleasă, ci doar că mama ei este îngrijorată — 
ca și cum ea ar avea o problemă. 


Un răspuns empatic este unul reţinut, în mare 
măsura silențios; care urmărește, nu conduce și 
care îl încurajează pe vorbitor să intre în profun- 
zimea experienţei trăite. 


O parte a problemei este dată de confuzia care se face 
între empatie și compasiune. Compasiunea este mai li- 
mitată și, totodată, limitează mai mult; înseamnă mai de- 
grabă să ai aceleași sentimente, decât să înţelegi. Nici 
simpatia nu înseamnă, așa cum cred mulți oameni, să te 
îngrijorezi, să lauzi, să ovaţionezi, să te entuziasmezi, să 
consolezi sau chiar să încurajezi. Înseamnă să înţelegi. 


„Ei bine, dacă aș fi în locul tău...“ (Traducere: „Nu 
mă mai deranja cu problemele tale și rezolvă-le!”) 


Conform unor cercetători, bărbaţii își manifestă inte- 
resul oferind sfaturi, iar femeile împărtășind experiențe 
asemănătoare?4. Este neplăcut să primești sfaturi pe care 
nu le-ai cerut. Este ca și cum ţi s-ar spune ce să faci, ca 


24 Deborah Tannen, You Just Don't Understand (New York: William 
Morrow, 1990). 

și cum i s-ar spune că sentimentele tale nu sunt reale, 
deoarece nu ar trebui să le avem, dacă am face ce ne su- 
gerează persoana „săritoare“ cu care vorbim. (Răspun- 
sul cu o poveste similară, așa cum am spus, poate fi la 
fel de neavenit, mai ales dacă persoana respectivă îţi în- 
trerupe povestea înainte ca tu să termini sau vorbește 
fără să ia în seamă ceea ce ai spus.) Atunci când vorbesc 
cu cineva despre o experienţă sau o problemă și acea 
persoană îmi răspunde cu un sfat nedorit, îi spun: „Mul- 
țumesc, dar nu am nevoie de niciun sfat; am nevoie doar 
să fiu ascultat“. (Sau cel puțin asta aș dori să spun.) Dau 
bărbaţii mai multe sfaturi neavenite decât femeile? Poa- 
te. Nu în experiența mea. Poate în a voastră. 

Acum câţiva ani am făcut ceva ce nu mă caracteriza 
deloc: am intrat într-un grup de bărbaţi. Cred că îmi cău- 
tam prieteni. S-a dovedit a fi o experiență minunată, în 
mare parte deoarece ceilalți bărbaţi din grup erau neo- 
bișnuit de interesanţi și de atenți. Într-una dintre zile, 
discutam despre modul în care răspundem atunci când 
un prieten ne spune despre o problemă pe care o are și 
am fost surprins să aud că majoritatea încearcă să ofere 
sfaturi. Credeam că prietenii nu fac așa ceva, că doar as- 
cultă și încearcă să fie înțelegători. Cred că natura mese- 
riei mă dezobișnuise de oferirea de sfaturi. 

Bineînţeles că uneori oamenii își doresc sfaturi. Unii 
doresc sfaturi tot timpul. Ei consideră că alții ar trebui 
să aibă un răspuns pentru problemele lor și ar trebui să 
încerce să le rezolve. Această nevoie emoțională provoa- 
că așteptări conform cărora sfatul este dorit. Chiar dacă 
nu funcționează (sau nu sunt urmate), oferirea de sfaturi 
poate sugera că ascultătorul ia în serios problema vorbi- 
torului. 

Adevarata problemă în ascultare nu este dacă dăm 
sau nu sfaturi, ci dacă răspunsul nostru este centrat sau 
nu pe înțelegerea și reacția la sentimentele celuilalt sau 
este doar o modalitate de a ne ocupa de ale noastre. 
Atunci când ascultătorul îi spune celui care are o proble- 
mă „să facă ceva constructiv“ se vede incapacitatea aces- 
tuia de a-și tolera propria anxietate. E aceeași situaţie și 
atunci când îi împinge pe ceilalți să „își exprime senti- 
mentele“ sau când folosește imperative ca „trebuie să îl 
confrunți.“ Diferenţa între a asculta bine și a nu asculta 
satisfăcător este diferenţa dintre a fi receptiv și sensibil 
pe de o parte și a fi reactiv sau a-i impune celuilalt pro- 
priile preocupări. Eșecul suspendării sinelui în favoarea 
celuilalt reflectă o lipsă de autonomie și o estompare a 
graniţelor personale. 


„Ai auzit-o pe aia despre...?“ (Traducere: „Nu con- 
tează ce spuneai; grijile tale sunt plictisitoare“.) 


Un alt eșec obișnuit în stăpânirea sinelui este cel al 
glumețului, care este mereu sarcastic, liniștindu-și anxie- 
tatea și atrăgând atenţia asupra sa în loc să se racordeze 
la vorbitor. Există momente când acest gen de prieten cu 
limba ascuţită este amuzant și nu te deranjează glume- 
le lui. Dar există alte momente când dorești să discuți 
ceva important și glumele lui sunt enervante. Ceea ce 
are glumețul de oferit este retorica sa lipsită de conținut, 
în locul unei implicări emoționale autentice. Sentimen- 
tul că ești zăpăcit apare adesea atunci când vorbești deja 
cu cineva și glumețţul intervine. Doar că nu se implică. 
Nu se racordează la sentimentele tale și nici la discuţie; 

doar folosește ceva ce spui ca pe un mecanism de de- 
clanșare pentru una dintre glumele sale. 

Persoanele care glumesc întruna sunt mai mult sau 
mai puţin enervante, în funcție de cât de amuzante 
sunt. Le putem înţelege nevoia de a glumi permanent, 
realizând faptul că au multă energie nervoasă și că poa- 
te au învățat să se folosească de glume ca de un meca- 
nism de apărare împotriva plictiselii. Dar, la fel ca alte 
nereușite în stăpânirea sinelui, o persoană care ne în- 
trerupe constant conversațiile cu glume poate fi plicti- 
sitoare. 


„Stai liniștit.” (Traducere: „Îmi este rușine de 
faptul că doresc să fiu apreciat”.) 


Îți aduci aminte ultima dată când cineva ţi-a făcut o 
mare favoare și ai fost atât de recunoscător, încât i-ai do- 
rit să îţi exprimi mulțumirea într-un fel special? Poate că 
ai trimis un buchet de flori sau i-ai dat o sticlă de vin bun 
ca să îţi arăţi aprecierea. Sau poate ţi-ai exprimat-o prin 
cuvinte. Ţi-a acceptat acea persoană mulțumirile sau ţi-a 
spus ceva de genul: „Ah, nicio problemă, stai liniștit“? 
Poţi să înţelegi că o persoană se jenează de niște mulțu- 
miri exagerate, dar te simti puţin respins (ca și cum fap- 
tul că ți s-ar spune că mulțumirile tale nu erau necesare 
ar fi însemnat că sentimentele tale de gratitudine nu erau 
justificate). Nu ar fi frumos să poți privi pe cineva în ochi 
și să spui: „Mulţumesc“, iar el să se uite în ochii tăi și să 
îți răspundă „Cu plăcere“? 

„Nu te simţi așa.“ (Traducere: „Nu mă întrista cu 
supărarea ta“.) 


Ai un sentiment de respingere asemănător, dar poa- 
te mai puternic, atunci când îi spui cuiva că te simţi fu- 
rios sau speriat, iar acea persoana te asigură că nu ai nici- 
un motiv să te simţi așa. 

O mare parte din eșecul ascultatului vine sub forma 
persoanelor care îți spun să nu te simţi într-un anumit 
fel. Este frustrant să îţi spună cineva că nu ar trebui să 
te simți îngrijorat, vinovat sau speriat. Se poate ca inten- 
ţia să fie generoasă, dar rezultatul este că sentimentele 
noastre nu mai sunt recunoscute. Majoritatea încercări- 
lor de a-i convinge pe ceilalţi că temerile lor sunt neîn- 
temeiate sunt în mod corect percepute ca o respingere — 
mai exact: „Nu mă întrista cu supărarea ta“. 

Dacă o persoană îți spune că se teme pentru viitor, iar 
tu îl poți controla, fă-o. Altfel, ascult-o. Chiar dacă știi 
(sau crezi că știi) că lucrurile se vor rezolva (în viitor), 
afirmarea acestui lucru (prezicerea viitorului) nu anulea- 
ză temerile (din prezent). Liniștirea unei persoane, în 
schimbul ascultării ei, o poate ajuta puţin, dar efectul de- 
concertant de neluare în serios este, de obicei, reacția mai 
puternică. Dacă îi spui să nu își facă griji, nu o ajută, dar 
o poate face să înceteze să mai vorbească cu tine despre 
sentimentele sale. 

Cea mai simplă modalitate de a menţine această sec- 
țiune simplă ar fi să spun că să asculți nu înseamnă să le 
spui oamenilor să nu simtă ceea ce simt. Totuși există 
momente când este bine să primești asigurări. Nu ești 
prea fericită cu noua tunsoare și o prietenă îți spune: 
„Nu, arată bine“, sau te simţi prost din cauză că nu ai re- 


„Mie când îmi vine rândul?“ 131 


alizat mai multe și cineva îți reamintește de tot ce ai fă- 
cut și te simți mai bine. Se poate ca linia dintre a avea 
nevoie de reasigurări și a nevoii de a fi auzit să nu fie 
așa de ușor de deosebit. Cu cât își exprimă vorbitorul 
mai mult neîncrederea în sine, preocuparea sau grija 
într-o modalitate nesigură și interogativă, cu atât mai 
mult are nevoie de asigurări. Cu cât mai puternice sunt 
sentimentele, cu atât mai mult va aprecia să fie auzit și 
recunoscut. Atunci când nu știi ce să faci, ascultă. 


„Nu am mai vorbit deja despre asta?“ (Traducere: 
„De ce ne legăm încă de chestia asta?) 


Poate fi greu să asculți aceleași plângeri sau preocu- 
pări. Sfatul meu este să îl învinovăţești pe cel cu care vor- 
bești pentru lipsa ta de răbdare. Încearcă să nu te gân- 
dești la varianta în care celălalt vorbește despre același 
lucru din cauză că tu nu i-ai recunoscut niciodată cu ade- 
vărat sentimentele. Și să nu crezi că exasperarea pe care 
o simţi este legată de sentimentul că, într-un fel, discu- 
tiile cu tine nu l-au ajutat pe celălalt să se simtă mai bine. 
Atunci când nu știi ce să faci, învinovăţește-l pe celălalt 
pentru sentimentele tale. 


„Știi ceva?“ (Traducere: „Nu contează ce te preo- 
cupă; orice îmi vine mie în cap este cu siguranță 
mai interesant“.) 


Jack vorbea cu Gail despre niște probleme de la ser- 
viciu, când apare Woody și zice: „Ştii ceva?“ Apoi înce- 
pe să le povestească despre ceva fără nicio legătură cu 


132 Michael P. Nichols 


ceea ce discutau ei. Terminaseră discuţia? Îi interesa ce 
avea să le spună? Cine știe? Cu siguranţă, nu Woody. 

În cazul în care intervenția lui Woody de a întrerupe 
conversaţia pentru a spune ce îi trecea prin minte pare 
un gest atât de insensibil, cât de diferit este momentul 
în care cineva vorbește cu noi, iar noi schimbăm subiec- 
tul fără să ne asigurăm că acea persoană a terminat ceea 
ce dorea să spună? 


A ne preface că ascultăm 


Un bun ascultător este cel în preajma căruia abia aș- 
tepţi să te afli. Acesta nu acordă atenţie doar spuselor 
tale, ci te și încurajează să îţi dezvolți ideile și sentimen- 
tele. 


Oricum ar fi formulat, răspunsul unui bun as- 
cultător te face să te simți înțeles și te invită să 
spui mai multe. 


Deoarece vrem să fim mereu văzuţi drept niște buni 
ascultători, câteodată doar ne prefacem. Dăm din cap și 
spunem aha! atunci când nu suntem realmente intere- 
sați sau așteptăm până termină celălalt de vorbit, chiar 
dacă nu ascultăm ceea ce spune. Cu toții ne prefacem 
uneori că ascultăm, dar unii dintre noi își fac un obicei 
din acest lucru. 

Ascultătorii lipsiţi de sinceritate apar într-o varieta- 
te de forme. Poate vei recunoaște vreunul dintre aceș- 
tia: 

Escrocul 


Aceste persoane simulează atenția. Își fixează cu aten- 
ție ochii pe tine în timp ce vorbești. Intensitatea privirii 
lor reflectă concentrarea lor pe impresia că ascultă, mai 
degrabă decât pe ascultatul adevărat. În cazul în care nu 
ai cunoscut un astfel de om (felicitări!), încearcă să cu- 
noști un politician sau încearcă să apari la televizor. 


Ascultătorul atent la el însuși 


Acest gen de ascultători doresc să pară că ascultă, dar 
sunt mai interesați de aparenţe, decât de ascultatul în 
sine. Se uită la tine, dar se gândesc: Fac asta cum trebuie? 
Arăt cum trebuie? Oare interlocutorul crede că sunt inteli- 
gent? Preocuparea față de sine stă în calea concentrării 
lui asupra spuselor tale. 


Terapeutul amator 


Se poate ca terapeuţii amatori să fie nerăbdători să 
joace rolul ascultătorului, dar sunt mai interesaţi de rol, 
decât de ascultat. Aceste persoane confundă rolul secun- 
dar al ascultătorului cu cel principal. 

Terapeuţii tineri parafrazează adesea tot ceea ce spun 
clienţii lor. Deși acest lucru pare să fie o versiune a recu- 
noașterii, despre care am spus ca este o parte din ascul- 
tatul de calitate, este adesea o tentativă de a clasa comu- 
nicarea vorbitorului într-o formă de interes pentru tera- 
peut — doar sentimente, un rezumat al faptelor sau 
vreun fel de analiză. 

Carmen îi povestea soțului despre frustrările create de 
organizarea unei conferințe la locul de muncă. În loc să 
o lase să vorbească despre situaţia respectivă și despre 
felul în care se simţea, el făcea într-una mici rezumate pli- 
ne de critică. „Da, aceste lucruri ar fi trebuit aranjate în 
avans.“ „Deci superiorul tău nu își asumă nicio respon- 
sabilitate.“ „Înţeleg, nu ar trebui să fie implicaţi atâția oa- 
meni în procesul de planificare.“ El probabil că încerca 
să fie de ajutor, dar pentru Carmen aceste comentarii cre- 
eau confuzie. El spunea cum credea că ar trebui să fie lu- 
crurile, mai degrabă decât să răspundă sentimentelor ei. 

Problema cu comentariile terapeutului amator nu este 
dată de eșecul recunoașterii spuselor interlocutorului, ci 
de faptul că o face într-un fel care se centrează pe ajuto- 
rul dat de ascultător, nu pe sentimentele vorbitorului. 

„Știu ce nu este în regulă.“ „lată analiza mea genia- 
lă.“ (Cam ce face și această carte.) 


Ascultatorul activ 


Ascultatul activ este o tehnică folositoare prin care as- 
cultătorul parafrazează vorbele interlocutorului. Inten- 
ţia este de a-l ajuta pe ascultător să se concentreze pe au- 
zitul și recunoașterea spuselor celorlalți. Din păcate, 
atunci când „ascultatul activ“ se transformă în rezuma- 
rea vorbelor cuiva, atenția se mută de la exprimarea vor- 
bitorului la receptivitatea ascultătorului. 

Nu este nimic în neregulă cu ascultatul activ. Recu- 
noașterea spuselor oamenilor este o parte din esenţa as- 
cultatului de calitate. Problema este că, atunci când as- 
cultatul este redus la niște instrucțiuni pentru începători, 

unii oameni fac un efort mai mare de a arăta că ascultă, 
decât o fac în realitate. Păstrarea contactului vizual, miș- 
catul înțelegător al capului, folosirea interjecției 
mm-hmm și parafrazarea tuturor celor auzite sunt de- 
prinderi automate ale ascultării. Îți pot veni natural 
atunci când chiar asculți, dar este important să te con- 
centrezi pe ascultat, nu doar să o demonstrezi. 

Există o glumă veche în care un pacient deprimat vor- 
bește cu un terapeut care folosește ascultatul activ. Pa- 
cientul spune: „Sunt deprimat“ și răspunsul terapeutu- 
lui vine ca un ecou: „Eşti deprimat“. 

Pacientul răspunde: „Nu, vorbesc serios. Sunt chiar 
deprimat.“ 

„Ești chiar deprimat“, spune teapeutul. 

Exasperat, pacientul spune: „Sunt atât de deprimat, 
încât îmi vine să mă sinucid“. 

„Îţi vine să te sinucizi“, spune terapeutul. 

„O să îți demonstrez!“ spune pacientul și se ridică, se 
duce la fereastră și se aruncă. 

Terapeutul se duce la fereastră, se uită afară și după 
un moment spune: „Pleosc!“ 

Evident că aceasta este o parodie a modului în care 
parafrazarea poate fi o operațiune automată. Nu este im- 
portant să faci un rezumat al spuselor celuilalt, ci să în- 
țelegi ceea ce simte. Deci, bineînţeles că terapeutul ar fi 
trebuit să spună: Au!“ 


Concentrarea pe sine 


Acest mic păcat este esenţa ascultatului prost. Ascul- 
tătorii care rămân concentrați asupra lor pot părea că 

ascultă, dar, de fapt, așteaptă doar să își spună povestea 
sau să își ofere părerea. 
VORBITORUL: „Îmi urăsc ṣefa.” 
ASCULTĂTORUL: „Și eu. Şefa mea este atât de con- 
descendentă...“ 


Cum să depășești concentrarea asupra sinelui 


Îmi pare rău, dar nu există răspunsuri magice aici. 
Singurul lucru care poate fi făcut este să te concen- 
trezi asupra ascultatului celuilalt. Se poate ca ceea ce 
dorești să spui să fie perfect legitim, dar a o spune 
prea devreme înseamnă a nu auzi și a nu recunoaș- 
te spusele celuilalt. 


Dacă cineva spune: „Îmi urăsc şefa”, și tu dorești să 
spui că și tu ești în aceeași situație, așteaptă până îţi vine 
rândul. 

„Îmi urăsc şefa.” 

„Oh, îmi pare rău. Ce face?“ 

Apoi, după ce acea persoană a avut ocazia să își dez- 
volte ideea, este rândul tău. 

Dar astfel de eforturi sunt sortite eșecului, dacă nevo- 
ia de a fi ascultat este puternică, așa că ai grijă, la rândul 
tău, să fii ascultat atât cât ai nevoie. 


Ascultă femeile altfel decât bărbaţii? 


Afirmația mea că ascultătorul veritabil trebuie să își 
suspende sinele vine împotriva ideii populare a lingvis- 
tei Deborah Tannen că: „Multe femei, atunci când vor- 

besc între ele în situaţii obișnuite, prietenești și concen- 
trate pe raport, folosesc suprapunerea cooperativă: as- 
cultătorii vorbesc odată cu interlocutorii ca să își mani- 
feste participarea și sprijinul“.25 

Da, există momente când reciprocitatea și plăcerea re- 
laţiei sunt mai importante decât nevoia de a fi auzit de 
o persoană care să te oglindească. Dar Tannen folosește 
clișee pentru sexe, susținând că femeile se angajează în 
„discuţii-raport“, în timp ce bărbaţii se specializează în 
„discuţii-știre“. Conform opiniei lui Tannen, bărbaţii se 
angajează în etalarea sinelui, în timp ce „pentru majori- 
tatea femeilor limbajul conversaţiei este în principal lim- 
bajul raportului: o modalitate de stabilire a legăturilor și 
de negociere a relaţiilor“26 (vezi nota). „Pentru majori- 
tatea bărbaților, vorbitul este în principal o modalitate 
de păstrare a independenţei și de menţinere a statutului 
într-o ierarhie socială“.27 

Tannen oferă ca un exemplu pentru conflictul dintre 
sexe (despre care multora le place să creadă că este ine- 
vitabil) o poveste despre un bărbat care spune o poveste 
despre faptul că trebuie să completeze din propriul bu- 
zunar o greșeală contabilă a firmei. Femeia care îl ascul- 
ta „intervenea încontinuu în povestea lui cu comentarii 
și expresii ale înțelegerii, discutând despre cât de ne- 
dreaptă era situația“.28 Conform opiniei lui Tannen, 
aceasta este o „discuţie-raport“. Dar femeia (sau bărba- 
tul) care întrerupe discuţia cu expresii ale înţelegerii sale 
este posibil să nu fie chiar receptiv față de ceea ce încerci 


25 Tannen, p. 208. 
26 Tannen, p. 77. 
27 Tannen, p. 77. 
28 Tannen, p. 201. 

să spui; se poate ca intervenţiile ei pline de înțelegere să 
fie un efort de a se afirma — nu într-un mod competitiv, 
ci ca persoană înțelegătoare și elogioasă. Multe persoa- 
ne care te „sprijină“ sunt așa. Ei nu spun: „Uită-te la 
mine, sunt minunat“ ci „Uită-te la mine cum te sprijin.“ 

Atunci când oamenii vorbesc despre sentimente — 
ce îi încântă, ce îi îngrijorează — vor să fie ascultați și 
recunoscuți, nu întrerupți cu sfaturi sau să li se spună 
că cineva a trecut printr-o experiență asemănătoare. Își 
doresc ascultători care vor avea răbdare să audă și să 
recunoască ceea ce spun; nu să întoarcă discuţia înspre 
ei. 

Incapacitatea de a-și lăsa de-o parte propriile nevoi 
suficient de mult timp pentru a asculta este o funcție a 
personalităţii, o stare de spirit și ţine și de relaţia cu vor- 
bitorul. Unii oameni întorc întotdeauna discuţia înspre 
ei înșiși. Narcisismul, ipohondria sau simpla imaturita- 
te îi lasă cu o capacitate limitată de a lua în considerare 
orice altceva ce nu îi privește. Există persoane care vor- 
besc rar despre ele, dar nu pot să asculte fără să își spu- 
nă părerea despre orice. Se poate ca aceste persoane să 
nu fie preocupate doar de sine, dar sunt egocentrice (blo- 
cate în propriul punct de vedere) și, cu siguranţă, nu 
sunt interlocutori plăcuți. 

Să fim ascultați prin paravanul părtinirii sau al anxie- 
tății unei persoane iubite ne face să ne simțim izolați și 
singuri, de parcă sentimentele noastre nu ar fi adevăra- 
te, ca și cum nu am conta. Copiii care sunt atât de ghi- 
nioniști încât să crească cu o ascultare părtinitoare devin 
alienaţi de propriile experienţe. Viziunea asupra sinelui 
este reflectată de o oglindă strâmbă. Adulții expuși unor 
ascultători egocentrici, care nu sunt deschiși să le audă 

experienţele din perspectiva lor, se simt respinși, furioși 
sau decepționați, și îndepărtați de acele relaţii. 

Acei ascultători care se află mai mereu într-o stare 
de lipsă a receptivităţii se trezesc evitați, adesea fără 
să știe de ce. Ei nu pot să stabilească o relaţie din cau- 
ză că nu traversează niciodată spaţiul dintre ei și cei- 
alţi. În capitolul 7 vom vedea cum pot ascultătorii să 
înveţe să încorporeze și să recunoască ceea ce spun oa- 
menii fără să își contamineze răspunsurile cu mesaje 
legate de ei. 


Exerciţii 


1. Roagă o persoană în care ai încredere să te ajute să 

îți verifici calitățile de ascultător. Pe parcursul unui 
exercițiu de conversaţie, fă un rezumat a ceea ce a 
spus acea persoană, după ce acesta a terminat ce 
avea de spus. Făcând acest sumar, vei deveni con- 
știent de cât de bine ai auzit ceea ce a încercat ce- 
lălalt să îți comunice. Nu este important să repeți 
spusele celuilalt, ci să pui în cuvinte ceea ce crezi 
că a vrut celălalt să spună. 
În cazul în care nu reușești să prinzi înțelesul me- 
sajului interlocutorului, încearcă să îți dai seama 
ce ţi-a stat în cale. Lipsa de concentrare, formula- 
rea propriului răspuns, vreo idee preconcepută? 
Erai plictisit? Te gândeai la altceva? Ai fost intere- 
sat de un anumit detaliu și nu ai mai reușit să te 
concentrezi pe mesajul de ansamblu trimis de vor- 
bitor? Acestea sunt obiceiurile pe care trebuie să le 
depășești ca să devii un bun ascultător. 

2. Pentru fiecare dintre următoarele afirmaţii ale unor 
persoane ce își exprimă sentimentele, alege răs- 
punsul care este cel mai probabil să îl dai — nu ce 
crezi că ar trebui să spui, ci ceea ce crezi că ai spu- 
ne în mod normal. 


a. „M-a durut îngrozitor capul toată după-amiaza.“ 


Poate că ar trebui să iei o aspirină. 
Poate că nu ar trebui să bei atâta cafea. 


1 
2 
3. Ah, ce păcat! 
4. Ah, ce păcat! Când a început să te doară? 
5 


Și pe mine m-a durut capul. Poate că are legătură 
cu schimbarea presiunii atmosferice. 


. „Nu pot să mă hotărăsc cu ce să mă îmbrac.“ 


De ce nu îți pui ___. 


b 
1 
2. Nu o să îi pese nimănui cu ce te îmbraci. 
3. Știu, este greu să te hotărăști. 

4. Cunosc sentimentul. Ce te gândeai să îmbraci? 
5. Știu ce spui. Nici eu nu știu cu ce să mă îmbrac. 


c. „Nu am dormit aproape deloc azi-noapte.“ 


1. Poate că ai nevoie să faci mai multe exerciţii fizice. 


2. Adormi în fața televizorului în fiecare seară; nici 
nu e de mirare că ai probleme cu somnul. 


Ce păcat! 
Ce păcat! Știi de ce se întâmplă acest lucru? 


Nici eu nu prea am dormit noaptea trecută. 

. Stai doar așa, acolo, și te plictisești sau încerci să 


participi? 


. Dar face parte din obligaţiile tale, nu e așa? 


. Da, știu ce spui. 


Sunt de acord! Ale tale cum sunt? 


. La ședințele noastre toată lumea trebuie să își spu- 


nă opinia. 


. „Muncesc de două ori mai mult decât toţi, dar nu 


mi se recunoaște niciun merit.“ 


. Poate că ar trebui să faci mai puțin. 


. Este vina ta. Întotdeauna faci și treaba altora. 


Nu este corect. 


„ De cât timp durează acest lucru? 


. Știu ce spui. Sunt întotdeauna primul la birou și 


ultimul care pleacă. 

„Nu am progresat aproape deloc azi cu proiectul 
meu. De fiecare dată când încep să mă apuc de 
treabă, apare ceva și mă abat de la program.“ 


. De ce nu încerci să închizi ușa de la birou și să îţi 


oprești telefonul? 


. Nu îl vei termina niciodată dacă o să continui să 


te lași întrerupt. 


„ Ce păcat! 


4. Te abaţi de la program? 


. Și mie mi se întâmplă acest lucru în ultimul timp. 


De fiecare dată când am ceva important de făcut, 
parcă găsesc o groază de alte chestii de făcut. 

În fiecare dintre aceste exemple, varianta (1) este un 
sfat, (2) o critică, (3) este un comentariu empatic ce în- 
chide conversaţia, (4) este un comentariu empatic ce 
deschide conversaţia și (5) este un comentariu legat de 
tine. Există un tipar al răspunsurilor pe care le dai de 
obicei? 

Încearcă să exersezi comentarii empatice care să îi in- 
vite pe ceilalți să elaboreze subiectul sau să intre mai 
mult în detalii. 


44 


„Auzi doar ceea ce vrei să auzi 
Cum presupunerile ascunse prejudiciază 
ascultatul 


upă cum am văzut, ascultatul presupune 

efort. Dar uneori acel efort este influențat ne- 

gativ: prejudecățile noastre filtrează ceea ce 
auzim și cum răspundem. Acele prejudecăți iau forma 
unor așteptări preconcepute și a unor reacții defensive. 
În acest capitol vă voi explica cum ceea ce ne așteptăm 
să auzim modifică ceea ce auzim, iar în următorul mă 
voi referi la reactivitatea emoțională. Totuși trebuie să în- 
țelegeți că, așa cum nu este întotdeauna ușor să separăm 
contribuţia ascultătorului de cea a vorbitorului într-o ne- 
înţelegere, nu este întotdeauna posibil să separăm pre- 
supunerile de emoțiile ce interferează cu ascultatul. 

Atitudinea față de vorbitor modifică ceea ce 
auzim 


O modalitate de a învăţa ceva despre forțele care in- 
fluenţează ascultatul este să auzi aceeași poveste spusă 
din două puncte de vedere diferite. 


Lucy, profesoara unei clase pentru elevii cu nevoi 
speciale, a avut o experiență umilitoare cu directoarea 
școlii la care era angajată. Atunci când directoarea a 
avut nevoie să găsească spațiu pentru un nou instruc- 
tor de citire, i-a trimis lui Lucy o notă prin care o anun- 
ţa că trebuie să se mute într-o cameră mai mică din sub- 
sol, folosită înainte ca debara. Lucy se mândrea cu fap- 
tul că este flexibilă, dar faptul că fusese alungată în sub- 
sol a făcut-o să se simtă umilită și să simtă că directoa- 
rea avea prea puțin respect pentru copiii cu nevoi spe- 
ciale. 

Atunci când Lucy a sunat-o ca să discute despre acest 
aranjament nesatisfăcător, directoarea a stabilit întâlnirea 
pentru după-amiază. Dar atunci când Lucy a apărut la 
ora 16 a descoperit că directoarea plecase la o altă întru- 
nire și îi lăsase o notă în care sugera să se întâlnească mai 
târziu. Au trecut 10 zile până când directoarea și-a făcut 
timp să vorbească cu ea. La acel moment, Lucy trebuia 
să facă un efort să își controleze furia pentru a-și putea 
susține cauza, cu cât mai mult calm posibil, respectiv că 
mutatul la subsol nu era acceptabil. În loc să asculte, di- 
rectoarea, care era evident că se hotărâse deja, a intrat în 
defensivă. La un moment dat, atunci când Lucy a protes- 
tat spunând că sala special echipată în care își ținea ore- 
le fusese întotdeauna a ei, directoarea i-a răspuns cu rău- 

tate, „Ah, ai adus-o de acasă?“ Lucy a ieșit din întâlnire 
cu ochii în lacrimi. 

De îndată ce a ajuns acasă, Lucy a sunat-o pe sora sa 
care, de când le murise mama, rămăsese singura ei rudă 
în viață. Dar atunci când Lucy încerca să explice ce s-a 
întâmplat, Katrine o tot întrerupea cu întrebări. „Ce ai 
spus de s-a supărat așa? Trebuie să fi spus ceva care să-i 
fi declanșat reacţia.“ Lui Lucy nu îi venea să creadă. În 
loc să o sprijine, sora sa o învinuia pe ea pentru incident. 
S-a simţit de parcă cineva i-ar fi dat o palmă. „Ascul- 
tă-mă, Katrine, te rog!“, a insistat ea. Acest lucru i-a în- 
chis gura pe moment lui Katrine, dar Lucy și-a dat sea- 
ma că sora sa nu o înțelegea și nu o asculta cu adevărat, 
așa că i-a spus la revedere și a închis. 

Atunci când, după două zile, Lucy mi-a povestit de- 
spre acest incident, mi-a spus că sora ei nu fusese ală- 
turi de ea atunci când avusese nevoie. Cu siguranţă, așa 
părea să fie situația. Dar, printr-o întâmplare ciudată, a 
doua săptămână am ajuns să aud varianta lui Katrine 
asupra aceluiași eveniment. 

După spusele lui Katrine, aceasta avusese întotdea- 
una probleme de comunicare cu sora ei. „Lucy a domi- 
nat întotdeauna conversațiile noastre. Adoră să vorbeas- 
că despre ea, dar nu ascultă aproape niciodată nimic din 
ce am să-i spun. Dacă fac o pauză de un minut, intervi- 
ne imediat cu vreun comentariu sau o critică.“ Dar ce o 
deranja cel mai tare pe Katrine era faptul că Lucy se 
plângea încontinuu. „Îmi povestește mereu despre cer- 
turile avute cu diferite persoane — alți profesori, veci- 
nii, vânzătorii de la supermarket, chiar și cu bătrânelul 
simpatic de la restaurantul chinezesc de livrări la domi- 
ciliu. Și întotdeauna este vina celuilalt. Mai demult 

încercam să o ascult — la urma urmei este sora mea. Dar 
pe măsură ce am crescut, pur și simplu nu am mai avut 
timp pentru tot negativismul ei.“ Din punctul de vede- 
re al lui Katrine, era greu să o asculte pe Lucy din cau- 
ză că aceasta își „mâncase încrederea“. 


Nu este un fapt neobișnuit ca vorbitorii să fie greu de 
auzit din cauză că nu mai prezintă credibilitate. Credibi- 
litatea unui tată, de exemplu, poate fi determinată de fap- 
tul că soția și copiii cred că este implicat în ceea se se în- 
tâmplă în familie sau prea preocupat de serviciu ca să mai 
aibă idee despre ceea ce se mai întâmplă acasă. Dacă a 
avut o aventură sau bea prea mult — chiar dacă în fața 
copiilor laudă virtuozitatea — se poate ca ei să nu îl res- 
pecte suficient cât să audă ce spune. De asemnea, credi- 
bilitatea este afectată și de statutul părintelui în societate. 
Un tată care este concediat și șomer își poate pierde cre- 
dibilitatea. Acest lucru poate să se întâmple chiar dacă fa- 
milia nu îl judecă, ci pentru că oamenii care își pierd res- 
pectul de sine au o atitudine neplăcută, care îi face greu 
de ascultat. Ascultatul este întotdeauna co-determinat. 

În clipa în care ridici receptorul și auzi vocea unor 
anumite persoane, te pui în gardă. Te întreabă cum merg 
lucrurile, dar te aștepți să fie o capcană. Aceștia sună 
doar atunci când vor ceva. Chiar dacă dorești să fiți prie- 
teni, această relație neîmpărtășită devine plictisitoare la 
un moment dat. Atunci când răspunzi la telefon și răs- 
pund la salut, probabil că aud cum îţi scade entuziasmul 
din voce. Au idee de ce? 

Credibilitatea este de asemenea influențată de modul 
în care ești văzut ca fiind într-o poziție potrivită pentru 
o anumită situație. Se poate ca un coleg despre care se 

crede că nu îi pasă de ceea ce se întâmplă la locul de 
muncă să nu fie luat în seamă nici atunci când are ceva 
important de spus. O mamă, care vorbește cu copiii ei 
adolescenți ca și cum ar avea încă 6 ani, poate fi consi- 
derată depășită și, din acest motiv, incapabilă să își dea 
seama ce se întâmplă. 

Mulţi bunici nu sunt auziţi atunci când dau sfaturi pri- 
vind creșterea copiilor. Greșeala lor nu este neapărat că 
sunt inoportuni, ci că nu sunt conștienți de temerile co- 
piilor lor privind rolul de părinți. Bunicii nu sunt auziți 
din cauză că sfaturile lor sunt percepute de copii ca sub- 
minări a autorității lor deja nesigure. În acest caz, greșea- 
la bunicilor poate fi aceea că își tratează copiii ca și când 
ar fi mai maturi, mai autoritari și mai siguri decât se simt. 

Credibilitatea unui vorbitor este afectată, de aseme- 
nea, de claritatea și decența mesajelor sale. Dacă socrul 
tău are o exprimare confuză, poţi să încerci să îl înţelegi 
ca să îți construiești o relaţie cu familia soțului. Dar, dacă 
trebuie să faci un efort prea mare, după un timp, renunți. 
Dacă tatăl tău face ce face și vorbește tot despre el, poţi 
să ajungi să nu mai asculți. Persoanele care abuzează de 
privilegiul ascultatului vorbind întruna sau sărind de la 
un subiect la altul pot creea ideea că ascultatul lor cere 
prea multă muncă, așa că de ce să îţi mai baţi capul? 

Atunci când vorbitorul și-a pierdut credibilitatea, dar 
relația are totuși un istoric bun, se poate să fii atent, deși 
să nu auzi cu adevărat. Poţi să îi acorzi atenție mătușii 
care a fost întotdeauna drăguță cu tine, chiar dacă nu o 
respecţi suficient cât să asculți cu adevărat ceea ce spu- 
ne. Dar dacă un mesaj se repetă la nesfârșit — orice me- 
saj — probabil că îţi vei retrage și atenţia de politeţe, în- 
locuind-o cu iritare sau distanţare. 

Dacă o prietenă nu poate să se abțină să vorbească 
întruna despre fostul iubit, este posibil să obosești. Și poa- 
te chiar să te simți frustrată din cauză că nu se potolește. 
Același lucru se întâmplă și în cazul unui prieten care tre- 
ce printr-un divorţ și nu poate să facă altceva decât să vor- 
bească despre cât de nenorocită este fosta sa soție. 


Așteptările ne fac hipersensibili: 
descoperirile teoriei relaţiilor de obiect 


Relaţiile pe care le avem cu cei din jur depind de ca- 
pacitatea noastră de a transcede experienţa imediată re- 
alizând o reproducere a acesteia în minte, acolo unde pu- 
tem să manipulăm posibilitățile. Un exemplu simplu al 
acestui fapt este acela că bebelușul învaţă să suporte ab- 
sența mamei rememorându-i prezenţa și bazându-se pe 
întoarcerea acesteia. Această reprezentare mentală a ex- 
perienţei poate fi sursa unei flexibilități adaptative sau 
a unei rigidităţi care îi va pune pe oameni în dezacord 
cu lumea din jurul lor. 

De la bun început, vieţile noastre se rotesc în jurul re- 
laţiilor cu ceilalți. Reziduurile acestor relații ne lasă o ima- 
gine a sinelui, a celuilalt și a sinelui în relaţie cu ceilalți. 
Ca adulți, nu reacționăm doar la acel celălalt real, ci la cel 
intern. Teoria relațiilor de obiect se centrează pe acest „ce- 
lălalt“ intern — imaginea mentală pe care o avem a altor 
persoane, construită din experienţă și așteptare.2? 


29 Relaţii de obiect poate părea un termen impersonal pentru interac- 
țiunile umane, dar termenul de obiect se referă la imaginile menta- 
le ale altor oameni care sunt obiectul acțiunilor noastre, nu la oa- 
menii respectivi. 

Detaliile teoriei relațiilor de obiect sunt bogate în 
amănunte pentru explicarea presupunerilor și sensibili- 
tăților noastre, dar esenţa este destul de simplă: relațio- 
năm cu persoanele din prezent pe baza așteptărilor din 
trecut. (Un bărbat care iese din copilărie cu o imagine 
clară a unui tată care se poartă ca un stăpân cu mama sa, 
probabil că va jura să fie întodeauna atent și blând cu so- 
ţia — generos tot timpul cu criticile și sfaturile.) 

Relaţile actuale și cele anterioare (codificate în lumea 
internă a obiectelor) interacționează în mod circular. Cir- 
cumstanţele vieții păstrează așteptările interne și sunt 
alese din cauza lor și interpretate în lumina lor. 


Alice se simțea uneori copleșită de numărul de oa- 
meni care depindeau de ea. Ea era responsabilă de îngri- 
jirea părinților ce îmbătrâneau, chiar dacă fratele său lo- 
cuia mai aproape de ei decât ea. Fiica sa de 30 de ani o 
suna de trei sau patru ori pe săptămână ca să se plângă 
de câte ceva sau ca să îi ceară sfaturi. Mai multe persoa- 
ne de la locul de muncă îi cereau tot timpul ajutorul pen- 
tru rezolvarea unor probleme, chiar dacă avea propriile 
proiecte de care să se ocupe. Ceea ce Alice uitase este 
faptul că îi plăcea să facă lucruri pentru ceilalți. O făcea 
să se simtă bine. Căuta ocazii în care să fie de ajutor. 
Crescuse fiind apreciată deoarece era o „fiică bună” și 
încă juca acest rol, inclusiv cu cele două persoane care o 
învățaseră cum să îl interpreteze. 


Terry avea o viață destul de încărcată, dar nu avea 
prieteni adevăraţi. Pe când era copil avusese prieteni, 
dar nu se apropiase prea mult de niciunul dintre ei. Nu 
voia să simtă că pierdea controlul sau că și-ar fi putut 

pierde libertatea de a veni și de a pleca când dorea. În 
facultate a început să fie mai implicat în ceea ce făcea și 
mai puțin implicat cu prietenii. Evita șuetele deoarece 
simţea că ar fi putut să facă lucruri mai importante. În- 
cet, încet și-a pierdut obiceiul socializării și când, în cele 
din urmă, a realizat că îi lipseau prietenii, majoritatea 
bărbaților de care ar fi dorit să se apropie erau prea ocu- 
paţi cu serviciul și cu familiile pentru a le mai rămâne 
mult timp pentru prietenie. 


Trecutul este viu în memorie — și ne conduce 
viața mai mult decât ne dăm seama. 


Pentru a înţelege profunzimea susceptibilității unei 
persoane spre a face greșeli, ne putem uita la noțiunea 
de poziție depresivă, propusă de Melanie Klein, descope- 
rirea dureroasă a faptului că dragostea și durerea merg 
mână în mână.% Pentru a înțelege furia unor persoane 
față de critici, putem lua în considerare ideea lui Ronald 
Fairbairn conform căruia ego-ul unui nevrotic este îm- 
părţit între un ego excitant (care îl face să își dorească iu- 
bire totală) și un ego respingător (care îl va face să aștep- 
te respingerea din partea celorlalți), așa încât relațiile sale 
devin ori „în totalitate bune“, ori „în totalitate „rele“ și 
se mișcă în mod dramatic dintr-o extremă în cealaltă.31 
Pentru a explica de ce unele persoane atacă, iar altele se 
retrag, atunci când sunt rănite, am putea să ne uităm la 


30 Melanie Klein, „Notes on Some Schizoid Mechanisms“, Internatio- 
nal Journal of Psychoanalysis, 1946, 27, 99-110. 

31W. Ronald D. Fairbairn, An Object-Relations Theory of Personality 
(New York: Basic Books, 1952). 

modul în care familiile lor au răspuns nevoii lor narcisi- 
ce de atenţie. Unii oameni primesc atenție pentru că sunt 
buni; în familiile lor, furia și asertivitatea depășesc limi- 
tele. Pentru alţii, care primesc atenţie pentru realizări, 
vulnerabilitatea și slăbiciunea pot fi intolerabile. 

Ceea ce este comun acestora și altor formulări ale re- 
laţiilor de obiect este ideea că persoana nevrotică îi în- 
tâlnește pe ceilalți nu ca un egal, ci ca un copil temător, 
intimidat nu atât de realitatea celorlalți, cât de răspun- 
surile negative imaginate. Din acest punct de vedere, cu 
toții suntem puțin nevrotici. 


Cum învăţăm să exagerăm 


Unele dintre așteptările pe care le aducem în conver- 
saţiile cu ceilalți sunt construite din istoricul relaţiilor cu 
anumiţi indivizi. Dar o parte din ceea ce ne așteptăm să 
auzim este parte din structura profundă a personalității 
noastre, reziduuri ale celor mai timpurii relații. Pentru a 
înțelege ascultatul și dinamica relațiilor este necesar să 
luăm în considerare nu doar ce se petrece între persoa- 
ne, ci și ce se petrece în interiorul lor. 


Continuăm să trăim în umbra familiilor în care 
am crescut, mai mult decât ne place să conștien- 
tizăm. 
LX 
Diferenţa uneori vastă dintre vorbele rostite și mesa- 
jul dorit este nimic în comparație cu prăpastia dintre 
ceea ce este spus și ce este auzit. De fiecare dată când 

cineva dă un răspuns irațional, poate fi de folos să în- 
trebi: Ce ar face acel răspuns rațional? Odată ce începi 
să gândești așa —, și anume că oamenii se poartă așa 
cum o fac dintr-un motiv — vei ști ceva despre felul în 
care au fost tratați de părinți. 

Unul dintre motivele pentru care cărăm punctele ne- 
vralgice de acasă, în loc să le rezolvăm, este acela că ma- 
joritatea dintre noi plecăm de acasă cândva în timpul tre- 
cerii de la adolescenţa la maturitate. În perioada încăr- 
cată, pe când avem 20 de ani, când ne luăm avântul în- 
spre dragoste și muncă, răspundem presupunerilor că 
nu putem să discutăm, cu adevărat, cu părinţii, distan- 
țându-ne de ei. Dar apoi, pe când avem în jur de 30 de 
ani, decidem să închidem prăpastia și să reconstruim re- 
laţia cu aceștia, într-o notă mai matură de această dată. 

Persoanele care se hotărăsc să lucreze la relația cu pă- 
rinții intră, adesea, în acest proces cu anumite așteptări 
nefericite. Se imaginează îndreptând nedreptăţi vechi, 
precum îngerii răzbunători, sau trezind o intimitate dor- 
mindă, ca și cum legăturile de familie, apreciate, înde- 
părtate sau rupte, pot fi refăcute peste noapte. Adevărul 
este că, atunci când mergi acasă, ești mai degrabă ca o 
creatură umilă a naturii și trebuie să îţi ţii firea ca să eviti 
să rămâi prins în capcana emoțională a familiei. 


Peggy și părinţii ei erau de acord în multe privințe — 
valoarea muncii grele, nevoia de a construi ceva pentru 
viitor, importanţa familiei. Dar înţelegerea este ceva ce 
părinţii și copiii pot întotdeauna să depășească, iar 
Peggy și părinţii săi reușeau să se ia la ceartă la aproape 
fiecare vizită. Majoritatea întâlnirilor începeau bine. Dra- 
gostea și noutățile îi susțineau pe parcursul primelor 

două zile, dar explozia era inevitabilă ca o bombă cu 
ceas, fixată pentru trei zile și așteptând să se declanșeze. 

Peggy își dorea mereu ca părinții ei să fie altfel. Îi iu- 
bea, iar ei la rândul lor o iubeau; doar că ea spera ca ei 
să se maturizeze la un moment dat. Mama sa era gălă- 
gioasă și dură, doritoare de companie, dar plângându-se 
tot timpul, fără un cuvânt bun de spus despre nimeni. 
Tatăl său era mai liniștit, reținut, rece, chiar distant. Își 
arăta dragostea oferind sfaturi, fie că le doreai sau nu, și 
reparând lucruri prin casă, fie că erau defecte sau nu. Lui 
Peggy i se părea că este imposibil să vorbești cu el. 
Atunci când încerca să îi spună ce se petrece în viața ei, 
nu o asculta niciodată cu adevărat. 

Spre deosebire de alte persoane care sunt conștiente 
de agitația pe care o simt la vizitele în familie, dar nu își 
recunosc propria contribuţie, Peggy era dispusă să se 
uite la partea ei de responsabilitate din conflictul cu pă- 
rinții. Mai întâi, și-a dat seama ce o deranja din ceea ce 
făceau ei. Mama sa își asuma dreptul de a critica orice și 
pe oricine, dar cele mai răutăcioase comentarii erau re- 
zervate pentru membrii familiei care acționau indepen- 
dent de ceilalți. Atunci când cumnata lui Peggy s-a ho- 
tărât să își înceapă propria afacere, mama ei a spus: 
„Cine s-o fi crezând?!“ A fost complet împotriva divor- 
țului uneia dintre verișoarele lui Peggy, chiar dacă avu- 
sese o căsătorie dezastruoasă. lar atunci când o altă ve- 
rișoară s-a hotărât să se mute din casa părinților (nu se 
căsătorea), mama lui Peggy i-a spus: „Există un singur 
motiv pentru care o femeie de 20 de ani își ia propriul 
apartament și se întâmplă să nu fiu de acord cu acesta!“ 

Apoi Peggy și-a dat seama cum negativismul și intru- 
ziunea mamei îi declanșau anxietatea și furia. Faptul că 

învățase să se aștepte la acestea o făcuse hipersensibilă. În 
clipa în care mama ei se pornea împotriva unei persoane, 
Peggy se supăra, devenind totodată agitată și furioasă. 
Simţea că era presată să împărtășească răutatea mamei, 
iar dacă rezista, se simţea ca și cum chiar ea era atacată. 
De obicei, nu spunea nimic, dar efortul de a-și reprima 
impulsul de a protesta nu făcea decât să îi supună furia 
unei presiuni, care, în cele din urmă, a dus la o erupție. 
Cu cât se abţinea mai mult, cu atât mai multă furie acu- 
mula. Atunci când în cele din urmă izbucnea, mama ei se 
simţea rănită și se retrăgea în sine, făcând-o pe Peggy să 
se simtă neajutorată și demnă de dispreţ, totodată. 
Peggy a început să vadă că, deși se răscula împotriva 
stilului critic al mamei, își încorporase obiceiul acesteia 
de a-și asuma responsabilitatea pentru sentimentele și 
reacţiile celorlalţi. În timp ce mama sa era critică și ob- 
sedată să controleze, Peggy dorea să controleze, dar 
într-un stil blând — îngrijorându-se exagerat pentru co- 
pii, făcând tot timpul câte ceva pentru ceilalți. Granițele 
neclare dintre sine și ceilalți erau aceleași atât pentru 
mamă, cât și pentru fiică — doar modul lor de manifes- 
tare era diferit. Cu cât mai „drăguță“ și mai „săritoare“ 
era Peggy, cu atât mai mult se aștepta să nu existe pereți 
între ea și cei de care îi păsa. Se simţea vinovată că nu 
făcea suficient și își reprima furia că nu primea destul. 
Atunci când, în cele din urmă, copiii, prietenii sau soțul 
făceau ceva ce o făcea să se simtă respinsă, furia îi explo- 
da, la fel cum făcea cu mama ei. Aceste scene nu au 
schimbat niciodată nimic. Așa cum ai descoperit, revăr- 
sarea furiei nu e același lucru cu exprimarea sentimen- 
telor într-o modalitate prin care să fie auzite. Atunci când 
mi-a cerut prima dată sfatul în privinţa relaţiei cu mama, 


„Auzi doar ceea ce vrei să auzi“ 155 
Peggy a spus că încercase totul. „Totul“ însemna că par- 
cursese toată gama de la A la C, de la împăciuire la con- 
fruntare. Alternativa, afirmarea calmă a propriului punct 
de vedere, nu i-a trecut niciodată prin minte, deoarece, 
până răspundea criticilor mamei, era deja prea furioasă 
ca să se mai controleze. 


Cuvântul pentru emotivitate nestăpânită este copilă- 
ros. Locul unde învăţăm (sau nu) reținerea este familia. 
Dar copilăria nu o depășim în pruncie; acest lucru nu 
este în cărți. Pe când eram mici ne-am admirat părinții. 
(Dar pe atunci eram copii și admiram orice.) Mai târziu, 
dacă spuneau ceva ce ne incita sau provoca, ori absor- 
beam informaţia ori plângeam. În adolescenţă am înce- 
put să ne „citim“ părinții, am încetat să ne mai batem ca- 
pul cu lucrurile exasperante pe care le spuneau și am în- 
ceput să ripostăm. 

Majoritatea adolescenților reacționează atât de puter- 
nic la părinții lor, încât se aprind la cel mai mic semn de 
ofensă, precum niște surcele lovite de trăsnet. (Dacă ai 
ținut vreun adolescent în captivitate, știi despre ce vor- 
besc.) Dacă adolescenţa este perioada în care îţi formezi 
personalitatea, adolescenţa târzie este momentul pentru 
transformarea relaţiilor cu părinţii din unele copilărești 
în unele mature. Din păcate, majoritatea dintre noi ple- 
căm de acasă în mijlocul acestui proces. Distanţa ne con- 
feră iluzia că ne-am maturizat, dar pentru majoritatea 
dintre noi, care am plecat de acasă pe la 18 ani, relaţiile 
cu părinţii rămân înghețate în tiparul adolescentin. 

Un singur lucru îi ia puterile lui Superman: kryptoni- 
ta, o bucată din planeta de pe care venea. Un număr su- 
prinzător de mare de bărbaţi și femei redevin la fel de 

neajutorați chiar și printr-o scurtă vizită la părinţi. Super- 
man devine muritor în contact cu kryptonita; muritorii 
devin adolescenţi în contact cu părinţii. Reintrăm în ro- 
lul de copii când suntem anxioși, deoarece nu învăţăm 
niciodată în totalitate să rezistăm provocărilor părinți- 
lor. 


Se poate ca părinții să fie cele mai importante 
treburi neterminate din viața noastră. 


Sinele nostru divizat 


Nu ne înfruntăm cu ușurință defectele și este dureros 
să ne confruntăm eșecul ca ascultători. Este normal ca 
atunci când o facem să fim descurajaţi: „Sunt un ascul- 
tător jalnic“, „Sunt egoist“, „Sunt prea autoritar“. În loc 
să ne privim în acești termeni totali, negativi, este posi- 
bil să realizăm că doar o parte din noi are dificultăți în 
ascultare. Folosind puţină imaginație ca să personificăm 
părţile din noi ca subpersonalități (reziduuri ale relații- 
lor de obiect timpurii) putem ajunge la sursa lor??. 


32 Conform lui Henry A. Murray, „O personalitate este un congres 
plin de oratori și grupuri de presiune, de copii, de demagogi, de 
ipocriţi... Cezari și Cristoși...“; „What Should Psychologists Do 
about Psychoanalysis?”, Journal of Abnormal and Social Psychology, 
1940, 35, 160-161. 

Eric Berne a personificat în analiza tranzacţională termenii de Su- 
perego, Ego și Id ai lui Freud în părinte, adult și copil. Tranzactio- 
nal Analysis in Psychoteraphy (New York: Grove Press, 1961). 

În literatură găsim piesa lui Pirandello, Șase personaje în căutarea 
unui autor și în cartea lui Stevenson îi avem pe Dr. Jekyll și 
Mr. Hyde. 

Ia, de exemplu, un soț care refuză să audă că soția îi 
spune că are nevoie de mai multe din partea lui. Cu pu- 
țină introspecțţie, poate să descopere o parte din el care 
se simte ca un băieţel care se așteaptă să fie mustrat de 
mama sa. Băieţelul nu vrea să audă; criticile mamei îl 
fac să se simtă certat și controlat; vrea să fie lăsat în 
pace. Soţul își poate linişti „partea de băiețel“ reali- 
zând — în profunzime — că soția sa nu este mama sa. 
Ea nu încearcă să îl controleze. Chiar dacă pare să îl cri- 
tice, ceea ce vrea să spună este că se simte singură și că 
are nevoie de el. Nu nouă ne este frică să ascultăm; ci 
acelor părți temătoare din noi care, odată declanșate, ne 
reduc la nesiguranța copilăriei. 

Unele dintre subpersonalitățile noastre se manifestă 
ca voci interioare beligerante care alimentează acele cer- 
turi dureroase și plictisitoare pe care le avem cu noi în- 
șine. Vocile rivale sunt aparent normale doar când ne 
aflăm într-un conflict — în fața unei decizii dificile sau 
nehotărâţi între două posibilități. În aceste momente 
este înțelept să ne amintim că starea de calm stimulea- 
ză unitatea; conflictul o fracturează. Data viitoare când 
ești prins într-o luptă interioară, ia în considerare posi- 
bilitatea că gândurile și sentimentele aflate de fiecare 
parte a discuţiei interioare nu sunt doar situaționale. 
Poate că acele voci aflate în competiţie au multe de 
spus. Poate că ţi-au spus lucruri asemănătoare toată 
viața și poate că s-au luptat cu aceleași voci cu care se 
luptă acum. Ascultăm de obicei o parte, cea care 


Deși multe persoane au folosit metafora subpersonalităţilor, am 
considerat deosebit de folositor modelul sistemului familial intern 
al lui Richard Schwartz. Richard Schwartz, Internal Family Systems 
Therapy (New York: Guilford Press, 1995). 

reprezintă părțile mai dezvoltate ale personalității noas- 
tre. lată un exemplu: 


O dată sau de două ori pe an, Richard, profesor uni- 
versitar, își ia o vacanţă de o săptămână pe care o petrece 
singur, în Cape Cod, în casa unui prieten. Îi place să pe- 
treacă o perioadă concentrată de timp în care scrie sau se 
relaxează. Dar de fiecare dată când merge acolo, intră 
într-o dispută cu el însuși dacă este mai bine să petreacă 
majoritatea timpului lucrând sau relaxându-se. O voce îi 
spune că ar trebui să se concentreze pe scris, deoarece este 
cel mai important. O altă voce îi spune că muncește tot 
timpul, iar aceasta este singura lui ocazie să se simtă bine. 
De fiecare dată, are loc aceeași discuţie interioară și întot- 
deauna este destul de frustrant. El chiar vrea să le facă pe 
amândouă, să scrie mult și să petreacă câteva zile întregi 
înotând și pescuind. Dar deși lupta este întotdeauna apri- 
gă, de fiecare dată câștigă vocea care îi spune să lucreze. 

Persoanele care ne cunosc reușesc, de obicei, să pre- 
zică ce vom alege, chiar dacă noi nu ne-am hotărât încă. 
În cazul lui Richard, vocea care îi spune să lucreze câș- 
tigă întotdeauna în fața celei care îi spune să se relaxe- 
ze. Soția lui știa acest lucru. Și a învăţat, după multe în- 
cercări și greșeli, că singura modalitate prin care ea și co- 
piii pot să capete atenţia lui Richard, când e relaxat, este 
să liniștească acea parte din el care se îngrijoreză cu pri- 
vire la cantitatea de muncă realizată. Știe, de exemplu, 
că nu va putea să se relaxeze în vacanțele cu familia dacă 
nu își ia cu el ceva la care să lucreze dimineaţa. Și dacă 
vrea să îl facă să meargă cu ea în vizită la părinți la sfâr- 
șitul săptămânii, îl ajută să găsească puţin timp în care 
să lucreze. Nu este doar atentă; este deșteaptă. 

Să ceri un sfat 


Data următoare când consideri că ai nevoie de sfatul 
cuiva este o ocazie bună pentru a afla mai multe de- 
spre vocile care se luptă în tine. Nevoia de a cere un 
sfat este un semn că vocile contradictorii au o nevo- 
ie egală de atenţie din partea ta. Care este natura 
acestor voci? Întrebarea dacă a merge sau nu la o în- 
tâlnire lipsită de importanţă simbolizează o contro- 
versă între copilul adaptat și copilul liber? Și dacă 
ceri sfatul cuiva, nu ești conștient de ceea ce va răs- 
punde? Și nu cauţi uneori persoana potrivită care să 
îți dea răspunsul pe care o parte din tine dorește cu 
adevărat să îl audă? 


Ce au toate acestea de-a face cu ascultatul? Ori de câte 
ori cineva îţi cere sfatul sau se îndepărtează de tine sau 
devine neliniștit în preajma ta, merită să te gândești în- 
tre ce părți din această persoană se duce o luptă. Poate fi 
de ajutor să îți amintești de aceste voci conflictuale atunci 
când ești tentat să dai un sfat evident — să le spui oame- 
nilor să nu mai bea atât de mult, să meargă la sala de 
sport, să își facă temele sau să se lase de fumat — mai de- 
grabă decât să asculți ce vor cu adevărat de la tine. Poţi 
să le spui acestor persoane ceva ce nu știu deja? Dacă nu 
poți, ce ar fi să apreciezi punctul în care sunt, în loc să îi 
împingi acolo unde tu crezi că ar trebui să meargă? 

Să oferi sfaturi previzibile adolescenților — rugându-i 
să nu mai facă lucruri care le fac rău — este o greșeală 
clasică. Vocea lui „nu“ este una cu care adolescenţii s-au 
obișnuit deja din plin. O modalitate mai eficientă de 
ajunge la ei (sau la oricine altcineva cu obiceiuri 

autodistructive) este să adopti o atitudine mai neutră și 
să îi întrebi simplu despre efectele faptelor lor. Din pă- 
cate, atunci când aceste întrebări vin din partea unei per- 
soane care își dorește cu disperare să îi schimbe, nu vor 
fi auzite. Adolescenţii pot mirosi manipularea de la 
1 000 de km. 

Compulsia de a urma un comportament autodistruc- 
tiv nu este ușor de depășit cu sfaturi banale. Nu numai 
că fumatul, băutul și mâncatul excesiv oferă o stare de 
bine, dar sunt și sprijinite de o voce interioară care șop- 
tește „Îndrăznește, că meriti!” Vocile noastre interioare lu- 
crează uneori ca o echipă într-un ciclu de control și eli- 
berare. Vocea reproșului acumulează pedeapsa care pro- 
duce controlul care va conduce, în cele din urmă, la o 
nouă eliberare rebelă. 

Psihologii numesc interfața dintre vocea care spune: 
„fă-o“ și cea care spune: „nu“ clivaj vertical53. Spre deo- 
sebire de clivajul orizontal (represia), clivajul vertical nu 
ține dorinţele în afara conștiinței, ci doar pe planul doi. 
În cazul unei femei care cheltuie prea mulţi bani pe hai- 
ne sau bea prea mult, vocea de pe partea „fă-o“ a cliva- 
jului vertical este cea care nu este auzită de obicei — nu 
îi spune nimeni: „Eşti specială; meriţi să fii tratată bine“ 
— și de aceea ea pune în practică ce îi dictează. Este ne- 
voie de empatie pentru a aduce la iveală și pentru a li- 
niști vocea timidă care îi spune: „Îndrăznește, ai nevoie de 
asta; o meriți“. 

Gândirea în termeni de subpersonalități poate fi de 
un deosebit ajutor în discuțiile aprinse. În loc să te gân- 
dești că ești în dezacord cu o persoană, este mai folosi- 


33 Heinz Kohut, The Analysis of the Self (New York: International Uni- 
versities Press, 1971). 

tor să te gândești la părțile din tine care încearcă să 
schimbe părți din celălalt. Într-o scenă tipică provocată 
de venirea târzie a unui adolescent acasă, tatăl se ener- 
vează și cere să i se spună ce s-a întâmplat. Tonul lui acu- 
zator îl face pe băiat să se simtă atacat și răspunde la rân- 
dul lui furios, ceea face ca mânia tatălui să urce până la 
un nivel la care soția îi spune să se liniștească și să nu 
mai țipe. Acest lucru îl înfurie pe tată care pleacă din 
casă. Dacă ai fi fost tatăl, probabil că băiatul ți s-ar fi pă- 
rut lipsit de respect și soția băgăcioasă. Dacă erai băia- 
tul, ți s-ar fi părut că tatăl este prea autoritar. În schimb, 
gândește-te la conflict ca fiind dus între părți ale lor. Par- 
tea rebelă din băiat activează partea autoritară a tatălui, 
care, la rândul ei, mobilizează partea protectivă a mamei 
față de băiat, pe care dorește să-l ferească de furia tată- 
lui. Dacă ai fi fost oricare dintre aceste persoane și ai fi 
început să te gândești în acest fel, cât de dificil ar fi fost 
să controlezi partea ta? Cum ar putea fi afectată această 
problemă dacă oricare dintre voi ar reuși să fie calm și 
ar evita să permită părților reactive să ia controlul? 

lată un alt exemplu. Nehotărârea de a-ţi confrunta 
sau nu partenerul cu un aspect ce te nemulțumește re- 
prezintă vocile concurente ale unui copil adaptat care 
crede că nu ar trebui să se plângă sau oamenii o să se su- 
pere pe el; partea rănită, și partea furioasă? Dintre ulti- 
mele două, căreia îi este mai teamă să se afirme? Din ce 
motiv? Dacă poți identifica acele părți cărora le este tea- 
mă să spună ce au de spus, poţi găsi o modalitate prin 
care să le liniștești? Te-ar ajuta să îi spui persoanei față 
de care îţi este greu să te exprimi despre partea speriată 
din tine? Ar fi el (sau ea) mai înțelegător dacă i-ai cere 
ajutorul să exprimi acea parte din tine? 

Haide să aruncăm o privire la o interacţiune obișnui- 
tă dintre doi parteneri, folosind noţiunea de subperso- 
nalități. Unei femei îi este greu să își asculte soțul deoa- 
rece acesta se exprimă prin tirade. Este bărbatul pe care 
îl aude acel bărbat sensibil și vulnerabil cu care se căsă- 
torise sau este un ecou al unei anxietăți adunate și al 
unui pericol vechi? Și cine este acea „ea“ care ascultă? 
Acea parte din ea care este puternică și căreia îi pasă de 
soțul său sau partea unei fetițe care tremura când își au- 
zea părinţii certându-se din cauza temperamentului ex- 
ploziv al tatălui și a rușinii mamei în fața celorlalți? 


Găsirea „părților“ (obstacole sau constrângeri) care 
stau în calea receptivității noastre și apoi eliberarea aces- 
tora este un mod de a gândi foarte diferit de cel al au- 
toacuzării din cauza imaturității sau a egoismului sau a 
inadecvării. Nu este vorba despre faptul că nu știm să 
ascultăm; ci despre faptul că emoţii necunoscute ne în- 
tunecă înțelegerea și grija. Atunci când îndepărtăm re- 
acțiile emoționale automate — critică, teamă, durere — 
ajungem la compasiune, curiozitate și blândeţe. În loc să 
ne condamnăm că nu suntem ascultători buni, putem să 
învăţăm să identificăm și să relaxăm acele părți din noi 
care interferează. Făcând acest lucru, ne facem disponi- 
bili pentru ascultatul eficace. 


Exerciţii 
1. Alege trei persoane pe care le vezi în mod regulat. 


Scrie ce te aștepți, în general, să-ţi spună. Apoi scrie 
cum răspunzi de obicei. Cum poți lăsa deoparte 

acele așteptări pentru a avea o conversație mai 
profundă data viitoare când te vezi cu vreuna din- 
tre aceste persoane? 

Cele mai satisfăcătoare conversații pe care le 
avem cu persoanele la care ținem înseamnă să 
vorbim pe rând despre lucrurile care ne preocu- 
pă. În cazul în care conversațiile pe care le ai cu 
cineva sunt despre lucruri despre care nu prea îţi 
pasă — vremea, știri, alte persoane — pune între- 
bări mai directe referitoare la subiectul despre 
care preferi să vorbești. Atunci când îţi vine rân- 
dul, folosește un comentariu orientativ — ca „Se 
întâmplă ceva cu mine“ sau „Aș vrea să îţi poves- 
tesc despre...“ 


Ce a făcut fiecare dintre părinții tăi ca să te facă să 
simți că nu te ascultă cu adevărat? In ce fel afec- 
tează acele experiențe modul în care abordezi dis- 
cuțiile în prezent? 

Cum ai putea să abordezi, complet diferit, pe ori- 
care dintre părinții tăi data viitoare când vă vedeți? 
Încearcă să identifici și să personifici părțile defen- 
sive (temătoare, furioase, rănite) care interferează 
cu ascultatul în următoarele exemple. 


Șeful lui Ivan descrie modul în care ar trebui să 
abordeze un anume proiect, dar Ivan nu aude nici- 
un detaliu deoarece crede că șeful lui greșește. 


. Monica și Charlotte iau prânzul la un restaurant 
chinezesc. Charlotte vorbește, dar Monica nu se 
gândește decât la cât de enervat este omul care 
vorbește atât de tare la telefon în separeul de lân- 
gă ele. 

c. „Pot să vorbesc despre ceva cu tine, dragă?“ întrea- 
bă Toni. „Nu acum, sunt ocupat“, spune Rob. 


d. Lorraine începe să îi povestească tatălui ei despre 
un proiect la care lucrează, când acesta o întreru- 
pe ca să vorbească despre cu totul altceva. Lorrai- 
ne nu spune nimic, dar nu aude niciun cuvânt din 
ce povestea tatăl ei. 


e. Vrei să spui cuiva cât de mult înseamnă pentru 
tine, dar te temi de faptul că asemenea intimitate 
v-ar face pe amândoi să vă simțţiţi ciudat. 

f. Bev îi explică lui Michael ce fel de aparat de prăjit 
pâine vrea în locul celui pe care acesta l-a cumpă- 
rat. Michael, care nu are bonul de la magazin, își 
dorește ca ea să nu se fi agitat atât din cazul aces- 
tui aparat. Atunci când ajunge la magazin, nu își 
mai aduce aminte ce model trebuie să cumpere. 

g. Tatăl lui Mindy îi explică unde ţine toate hârtiile 
importante și de ce va trebui Mindy să se ocupe 
după ce el o să moară. Ea știe că aceste lucruri sunt 
importante, dar tatăl ei este încă sănătos, așa că nu 
este foarte atentă la spusele lui. 


h. Sharon crede că ar trebui să meargă cu Carlo la te- 
rapie de cuplu, dar se teme să deschidă subiectul 
din cauza felului în care el va reacționa. 


Îţi este greu să identifici acele părți din acești oameni 
care interferează cu ascultatul, fără să știi mai multe de- 
spre trecutul lor? Rostul exerciţiului nu este să dai răspun- 
sul „corect“, ci să te facă să te gândești la ce lucruri pot fi 
în spatele dificultăților tale și ale celorlalți de ascultare. 


„De ce exagerezi întotdeauna?!“ 
Cum emoțiile ne fac defensivi 


Unul dintre motivele pentru care oamenii nu ascultă 
este acela că reacționează emoțional. Ceva din mesajul 
vorbitorului declanșează durerea sau furia, ceea ce pro- 
voacă apărare și scurt-circuitarea înțelegerii. Reactivita- 
tea emoțională este la fel cu apăsarea unui buton la apa- 
ratul de radio, numai că, atunci când dai drumul la cu- 
rentul electric, nu se aude muzică, ci electricitate statică. 
Această electricitate este anxietatea. 


Ce te deranjează cu adevărat?“ 


Mesajele cel mai greu de ascultat, fără să reacționăm 
emoțional, sunt cele care includ critici. Celor mai mulți 
dintre noi ne place să credem că putem accepta critica 
constructivă și, pe de altă parte, majoritatea cunoaștem 
persoane care nu o pot face. 

O dată pe lună echipa de Outpatient Psychiatry a 
Centrului Medical Briarcliff controlează fişele pacienți- 
lor pentru a evalua tratamentul oferit de clinică. Aceas- 
ta poate părea o idee bună, dar controalele au devenit 
tot mai plictisitoare pe măsură ce nevoia de a monitori- 
za formularele birocratice a înlăturat din timpul acordat 
calității îngrijilor oferite pacienţilor. La ultima întâlnire, 
cei din echipă au descoperit că o parte din fișele selecta- 
te pentru evaluare fuseseră deja verificate luna trecută. 
Atunci când directorul i-a menţionat acest lucru secreta- 
rei, aceasta i-a spus: „Atunci ia-ți-le singur — nu pot să 
fac eu totul!“ și a ieșit ca o furtună afară. 

Dacă ai fi crezut că acest gen de reacție era obișnuit 
la această femeie, nu ti-ar fi fost greu să o recunoști ca fi- 
ind una dintre acele persoane hipersensibile care nu su- 
portă să fie criticate. Dacă, pe de altă parte, ai fi cunos- 
cut-o ca fiind o persoană temperată, ai fi presupus că are 
o zi proastă. Ai fi avut dreptate. Asistenta ei era bolna- 
vă și trebuise să stea cu trei ore mai mult la serviciu în 
seara precedentă și să vină cu două ore mai devreme în 
acea dimineaţă ca să pregătească fișele. Desigur că era 
cu nervii întinși la maximum. 

Atunci când oamenii reacționează exagerat, în mod 
necaracteristic, presupunem, de obicei, că îi deranjează 
ceva. Dacă relația noastră cu ei a fost bună, le acordăm 
circumstanţa de nevinovăție și încercăm să aflăm care 
este problema. Dar ce se întâmplă cu acele persoane care 
de obicei răspund nepotrivit? Au o viață grea? 


Corinne era o femeie foarte inteligentă care nu își per- 
mitea să facă greșeli. Citea Forbes, Barron's și The Wall 
Street Journal, dar urmărea și ESPN și citea Sporting News. 

Îi plăcea în mod deosebit baseballul și scria cu plăcere 
un buletin de știri despre echipa sa favorită, Atlanta Bra- 
ves, pe care îl împărțea la birou. Atunci când aruncăto- 
rul principal al echipei s-a accidentat la umăr, Corinne a 
scris că acest lucru ar putea fi, de fapt, bun, dacă i-ar per- 
mite unui nou aruncător să își dovedească valoarea pe 
care unii i-o bănuiau. Atunci când Corinne i-a citit o cior- 
nă a acestui articol vărului său, Drew, acesta a spus că 
era excelent, cu excepția unui lucru: jucătorul se acciden- 
tase în meciul cu Pittsburgh, nu cu Philadelphia, așa cum 
scrisese ea. Bucuroasă că a aflat datele exacte ale situa- 
tiei, Corinne și-a corectat greșeala. Atunci când a apărut 
articolul, unul dintre directori i-a spus că i-a plăcut foar- 
te mult articolul, dar că accidentul avusese loc în meciul 
susținut cu echipa din Philadelphia, nu cu cea din Pit- 
tsburgh. 

Corinne a fost atât de umilită de această greșeală mi- 
noră, încât a intrat într-o stare îngrozitoare. A plâns și s-a 
simţit ca o proastă și nu a reușit să se ducă la serviciu a 
doua zi. 

Era o persoană timidă, care prefera să se exprime în 
scris decât într-o conversaţie; pentru ea, să fie ascultată 
însemna să fie apreciat ceea ce scrisese. Faptul că greși- 
se a făcut-o să se simtă umilită. În loc să fie furioasă pe 
vărul ei care îi dăduse o informaţie greșită, era rușinată 
că nu se interesase singură exact ce se întâmplase. Ni- 
mănui nu îi place să facă greșeli, dar cu siguranţă că re- 
acția Corinnei a fost exagerată. 


Un alt exemplu pentru reacţiile nepotrivite îți poate fi 
mai familiar, în formă, dacă nu în intensitate. Lenny era 
un soț devotat și un bun cap de familie. Iși făcea treburile 

din casă care îi reveneau și se implica emoţional în viața 
familiei. Singura plângere a soţiei era că era prea critic. 

Singurul lucru care mi s-a părut neobișnuit în aceas- 
tă situaţie era gradul în care Sheila primea plângerile lui 
Lenny fără să îi răspundă cu unele proprii. Era ca și cum 
el era stăpânul, iar funcția ei era să îl satisfacă pe el. 
Atunci când Lenny spunea: „Ar trebui să cureți toată ză- 
pada de pe mașină înainte să pleci în oraș“, Sheila pro- 
testa ușor: „Mă grăbeam să ajung la spălătorie“. Când 
Lenny i-a răspuns „Tot timpul te grăbești“, Sheila a ca- 
pitulat: „Cred că ai dreptate“. 

Experiența m-a învățat să ascult nu doar ceea ce spun 
oamenii, ci și ce nu spun. Am aflat în scurt timp de ce 
ezita Sheila să protesteze. Odată spusese: „Nu crezi că 
ești un pic cam nedrept?“, iar Lenny a înnebunit. A în- 
ceput să urle la ea. „Nu asculți niciodată nimic din ce 
spun! Nu ai pic de respect pentru mine. Spui că mă iu- 
bești, dar este o minciună nenorocită!“ 

A fost îngrozitor. Nu îmi aduc aminte tot ce a spus 
deoarece, sincer, am fost prea supărat. În plus, același lu- 
cru s-a întâmplat de fiecare dată când Sheila a avut vreo 
critică față de Lenny. Reacţia lui a fost atât de exagerată, 
încât a fost imposibil să înțeleg; cu adevărat ce spunea. 


Acum că ai citit aceste două povestiri, probabil că poți 
ghici ceva din ceea ce simțeau Corinne și Lenny. Dar este 
evident că intensitatea reacțiilor lor era deplasată în si- 
tuația respectivă. Crede-mă că este mult mai ușor să ci- 
tești despre aceste experienţe decât să le trăiești direct. 
Disperarea remușcărilor Corinnei și furia lui Lenny fă- 
ceau imposibilă ascultarea lor. Ce îi face pe oameni să re- 
acţioneze atât de deplasat? Amintirile vechi. 

Din aceste scurte descrieri, unii pot spune că tânăra 
Corinne era nesigură, iar Lenny suferea din cauza unei 
agresivități nerezolvate. Alţii pot spune că ea întorcea fu- 
ria spre sine și Lenny și-o manifesta, iar asta este tipic 
pentru genul feminin, respectiv masculin. De fapt, aceste 
presupuneri sunt atât de generale și de preconcepute, în- 
cât devin clișee fără sens. Pentru o cunoaștere mai sub- 
tilă a reacției exagerate a unei persoane, trebuie să știi ce 
o declanșează. 


Reacţia emoţională a unui ascultător pare de- 
plasată doar în măsura în care nu îi cunoști 
amintirile. 


Ca terapeut, când văd pe cineva reacționând „nepo- 
trivit“, mă întreb în ce circumstanţe ar fi acel răspuns po- 
trivit. (În relațiile personale mă supăr, la fel ca tine.) Ce 
ar face o femeie rezonabilă să se simtă complet inutilă 
din cauza unei greșeli minore? (Sugestie: majoritatea re- 
ușim să supraviețuim copilăriei, dar nu toţi o depășim.) 

Corinne era cea mai mică dintr-o familie talentată și 
ambițioasă cu patru copii. Avea trei frați mai mari „care 
erau geloși și competitivi“ și care „nu m-au plăcut nici- 
odată.“ Tatăl său era cerebral și distant; mama sa era o 
ratată depresivă care bea prea mult. Corinne era bebelu- 
șul, dar în loc să fie iubită la nebunie, era ignorată. Foar- 
te devreme, s-a hotărât că singura posibilitate ca să fie 
iubită era să fie copilul perfect, docil și mediocru — do- 
cilă, ca să nu fie o povară pentru părinți și mediocră, ca 
să nu își provoace fraţii. O tolerau atâta vreme cât juca 
rolul surorii mici și bune, dar nu puteau să îi recunoască 

nicio reușită. Lipsiţi ei înșiși de acceptare, minimalizau 
reușitele surioarei și râdeau de greșelile ei. O numeau 
„grasă“, „Miss Piggy“, „proastă“ și „retardată“. Chiar și 
cea mai mică greșeală le putea declanșa râsul batjocori- 
tor. Chiar și după mulți ani, Corinne era încă atât de sen- 
sibilă la orice umilință, încât devenea disperată dacă fă- 
cea și cea mai mică greșeală. Bărbatul care i-a arătat că 
greșise nu îi spusese că e „retardată“, dar asta este ce au- 
zise ea. 


Este greu să ripostezi când ești copil. Atunci 
când ești adult, dar cineva te face să te simți ca 
un copil, este greu — dar nu imposibil. 


Ce îl făcuse pe Lenny să fie atât de critic cu ceilalți, dar 
totuși incapabil să suporte orice critică adusă lui? Nu acel 
gen de tratament crud la care ai putea să te aștepți. Pă- 
rinţii lui erau oameni decenți și iubitori. Dar lipsa lor de 
implicare în activităţi în afara familiei i-a făcut să aibă aș- 
teptări mari unul de la celălalt și de la copii. Atunci când 
nu primeau ceea ce doreau, criticau și se plângeau. Doar 
acest lucru nu l-ar fi făcut pe Lenny incapabil să tolereze 
critica din partea celorlalți. Dar părinții lui, cu toată bu- 
nătatea lor, nu i-au oferit niciodată empatia care i-ar fi în- 
tărit sentimentul că este valoros. Fără o rezervă de amin- 
tiri pline de iubire, fără sentimentul că este luat în serios 
și apreciat pentru el însuși și fără așteptarea unei înțele- 
geri viitoare din partea celorlalți, Lenny a început să nu- 
trească temeri profunde și urâte de lipsă a valorii. Mun- 
ca grea și devotamentul față de familie țineau aceste sen- 
timente sub control până când cineva spunea ceva ce se- 

măna chiar și de departe cu acel lucru de care Lenny se 
temea cel mai tare — că nu era bun de nimic. 


Am avut cândva o pisică alb cu gri pe nume Tina, 
care era foarte jucăușă, cu excepţia faptului că, din când 
în când, ataca violent cu ghearele. Aceste atacuri nu erau 
provocate de nimic. Într-o clipă, Tina torcea în brațe ca 
să fie mângâiată pe cap, iar în clipa următoare aveai o 
zgârietură sângerie pe dosul palmei. Până la urmă am 
dus-o la veterinar și am aflat că avea un șold rănit — 
probabil că de la un accident de mașină avut pe când era 
mică —, așa încât ceea ce pentru noi părea o mângâiere 
nevinovată, pentru ea putea fi ceva destul de dureros. 

Rușinea și nesiguranța sunt rănile care îi fac pe oa- 
meni să reacționeze violent la critici. Unii oameni se re- 
trag din cauza sentimentelor rănite, alții atacă. Cei mai 
mulți indivizi sensibili și timizi iau foc la cel mai mic 
semn de critică. Este greu de trăit cu astfel de persoane. 
Dar toți reacționăm cu durere și furie la critici. Ceea ce 
variază este doar limita răspunsului. 


Vulnerabilitatea universală față de critică este legată 
de dorința universală de iubire și acceptare. Ceea ce do- 
rim cu adevărat să auzim este că suntem extraordinari 
(câteodată „în regulă“ este suficient). 

Sensibilitatea noastră față de critică depinde de situa- 
ție. Suntem răniţi în special de criticile aduse unor lu- 
cruri care ne par părți importante din noi — motivele 
noastre, de exemplu, produsele creativității noatre sau, 
în adolescenţă (uneori și puţin după), înfățișarea noas- 
tră. Suntem în mod special sensibili la criticile aduse de 
persoanele la a căror părere ținem. O persoană potrivită 

care spune un lucru greșit îți poate perfora ego-ul pre- 
cum un ac care sparge un balon. 


Cum să ascultăm plângerile 


Te găsești adesea în situația de a întrerupe o persoa- 
nă care te critică, înainte ca acesta să aibă ocazia să 
termine ce are de spus? Acest impuls ușor de înţeles, 
dar neproductiv, îi ia celuilalt sentimentul că este au- 
zit. Nu trebuie să fii de acord să auzi ce are cineva de 
spus. 


Pentru a evita intrarea în defensivă, concentrează-te 
pe ascultarea întregii observaţii. Apoi întreabă, fără sar- 
casm, „Mai este altceva?“. În cele din urmă, spune-i ce 
ai înțeles din ceea ce a încercat să îți spună — nu o para- 
frazare, ci ceea ce crezi că a vrut să spună. 


De ce ni se plâng oamenii? 


În spatele fiecărei plângeri este o cerere. Ascult-o și 
apoi întreabă dacă asta este ceea ce își dorește acea 
persoană. 

Răspunde cererii acceptând-o sau făcând o contrao- 
fertă — în ideea de a încerca să îi dai acelei persoa- 
ne ceea ce cere. 


Ce ne face intoleranţi? 


Atunci când încerci să îți dai seama de ce tu sau ori- 
cine altcineva reacționează exagerat, ține minte una din- 
tre cele mai mari ironii ale înțelegerii: este probabil să 

fim la fel de înţelegători cu ceilalți, pe cât suntem cu noi 
înșine. De aceea, cei suficient de norocoși, încât să fie 
crescuți în spiritul respectului de sine sunt niște ascultă- 
tori mai buni. Totuși nu trebuie să rămâi blocat în punc- 
tul în care ești. Dacă înveţi să respecţi sentimentele ce- 
lorlalți, vei învăţa să fii mai blând și cu propriile senti- 
mente. 


Ceea ce nu putem tolera la ceilalți este ceea ce 
nu putem tolera la noi înșine. 


Nu putem asculta bine alte persoane atâta timp cât 
proiectăm ideea greșită că unele părți din noi nu sunt su- 
ficient de bune pentru a fi iubite, respectate și tratate co- 
rect. Un respect mai profund pentru demnitatea umană 
izvorăște din respectul pentru noi înșine și îl sporește pe 
acesta. Toleranţa și aprecierea sentimentelor proprii și 
ale celorlalți ne ajută să auzim și să înțelegem durerea 
care se află inevitabil în spatele furiei și resentimentelor. 
Atunci când nu ne sunt auzite sentimentele, spiritul nos- 
tru este înăbușit și deformat. 


Ce transformă o conversație într-o ceartă? 


Reacţiile emoționale pe care le avem în fața spuselor 
celorlalți sunt motivul numărul unu din cauza căruia 
conversațiile devin certuri. 

Dacă nu ești sigur ce este reactivitatea emoțională, fii 
atent la sentimentele pe care le ai data următoare când 
fugi din baie ca să apuci să răspunzi la telefon înainte să 

se închidă — și se dovedește a fi o persoană care încear- 
că să vândă ceva. Agitaţia, supărarea care te face să do- 
rești să dai cu telefonul de pământ, este reactivitatea 
emoțională. Este greșită sau nejustificată? Nu, bineînţe- 
les că nu. Dar acesta este sentimentul care, într-o relație 
ce contează, ne îngreunează ascultarea, face dificilă gân- 
direa limpede și ne creează dificultăți în exprimarea lu- 
crurilor pe care dorim să le spunem. 

Reactivitatea este precum un copil care întrerupe dis- 
cuția unor adulți — nu este rea, este nepotrivită. Este po- 
sibil să fie nevoie ca emoțiile noastre inoportune să fie 
reduse la tăcere, dar se poate să fie nevoie și să fie ascul- 
tate mai târziu. De ce reacționăm? Care sunt părțile din 
noi care reacționează și la ce reacționează ele? Sentimen- 
tele noastre distrugătoare sunt mesaje din sinele nostru 
legate de ceva ce trebuie să schimbăm în viața noastră 
sau la care trebuie să acordăm atenţie. Reactivitatea ne 
poate conduce la părți din noi de care nu ne-am apro- 
piat — părţi furioase și pline de ură, părți înspăimânta- 
te și singure. 

În cazul în care Corinne i-ar fi spus unei prietene cât 
de prost s-a simţit din cauză că greșise buletinul de știri, 
aceasta ar fi putut să încerce să o liniștească spunându-i 
să nu își facă griji. Toată lumea face greșeli. Da, dar când 
Corinne făcea o greșeală, îi putea auzi pe cruzii săi frați 
ei batjocorind-o „Graso!“ „Retardato!“ Și ar fi simţit din 
nou acel lucru de care încercase toată viaţa să fugă: că 
era urâtă și proastă, că nu o iubea nimeni și nu o va iubi 
vreodată. 


Lenny împarte criterii, dar este incapabil să le pri- 
mească pe cele legate de el. Aceasta ar părea mai puțin 

irațional dacă ai realiza că în sinea lui și el se simțea fără 
valoare și neimportant. În el existau voci urâte și întune- 
cate pe care încerca să nu le audă, ca nu cumva să intre 
în contact cu acea parte din el care încă se simţea ca un 
băieţel care nu fusese niciodată suficient de bun. 

Ceea ce transformă discuţiile în certuri pentru unii 
oameni (nu rareori pentru mame) nu este neapărat ceva 
din ei, cât faptul că nu pot tolera anumite lucruri în oa- 
menii apropiați. 

Una dintre pacientele mele nu vrea să audă ce se în- 
tâmplă în viaţa fiicei ei. Este mult prea supărător. Alli- 
son fusese arestată pentru prostituție la 15 ani. În ciu- 
da eforturilor eroice ale mamei, Allison a continuat să 
intre în încurcături, folosind droguri, pierzând timpul 
cu o gașcă de motociclişti, venind acasă beată în fieca- 
re noapte. În cele din urmă, când Allison a împlinit 18 
ani, părinţii au insistat să se mute în propriul aparta- 
ment. Au suportat cheltuielile o perioadă, apoi au în- 
cetat să o mai facă. Allison lucrează acum ca și chelnă- 
riță, atunci când lucrează, dar părinţii sunt destul de si- 
guri că se droghează în continuare și că probabil se 
prostituează din când în când. Știu că este uneori ares- 
tată pentru deranjarea ordinii publice, deoarece au fost 
obligaţi să meargă să o scoată din închisoare în toiul 
nopții. Mama sa încă o iubește, dar simte nevoia să ate- 
nueze relația vizitându-se rar și evitând detaliile privi- 
toare la activitățile fiicei, pe care îi este mult prea greu 
să le asculte. 

Atitudinea evitantă a acestei mame este bazată pe 
presupunerea corectă a propriei vulnerabilități. Ea nu 
evită doar îngrijorarea; ea nu poate asculta problemele 
fiicei fără să încerce să o corecteze. Tentaţia de a-i spune 

fiicei să nu se mai drogheze sau să mai piardă timpul cu 
persoane periculoase (ca și cum acestea erau idei noi) in- 
terferează cu ascultatul; cedarea în fața tentației declan- 
șează scandalul. 

Partea cea mai proastă a reactivității este aceea că este 
contagioasă. Atunci când anxietatea sare prăpastia din- 
tre vorbitor spre ascultător, se extinde într-o serie de ac- 
țiuni și reacţii care pot, în cele din urmă, să ducă la în- 
trerupere emoţională. Întreruperea poate să fie la fel de 
simplă — și pur și simplu frustrantă — precum ieșirea 
dintr-o cameră sau la fel de tristă precum ieșirea unei 
persoane din viața alteia. 

Data următoare când ai ghinionul să fii martor la 
cearta dintre doi oameni care nu se aud reciproc, fii atent 
la ceea ce face fiecare dintre ei pentru a menţine discu- 
ţia. (Dacă ești una dintre părțile implicate, fii atent doar 
la ceea ce face celălalt; alternativa cere prea mult efort.) 
Observă cum cearta ar înceta dacă oricare dintre ei ar fi 
capabil să renunțe. În logica impetuoasă a discuţiei, fie- 
care dintre cei doi se simte obligat să spună ultimul cu- 
vânt. 


Lumea este împărțită între oameni care cred că 
au dreptate. 


Capacitatea de a asculta depinde de succesul pe care îl avem 
în a rezista impulsului de a reacționa emoțional față de pozi- 
tia celuilalt. Cu cât mai multe acţiuni simțim că suntem 
obligați să întreprindem pentru a ne reduce sau evita an- 
xietatea, cu atât mai puţin flexibili suntem în relaţii. 

Să vă ofer un exemplu din perspectiva largă a unei 
întâlniri publice — înainte de a ne concentra pe tendin- 
tele creatoare de anxietate ale schimburilor personale. 
Data viitoare când participi la o prelegere sau observi un 
conferenţiar nou, fii atent la întrebările ostile. Vei obser- 
va că multe „întrebări“ nu sunt deloc întrebări, ci încer- 
cări retorice de a dovedi că vorbitorul greșește și ascul- 
tătorul are dreptate. Observă modul în care vorbitorul 
tratează aceste întrebări. Unii încearcă să rămână calmi, 
găsind un punct asupra căruia să cadă de acord; alții de- 
vin defensivi și contraatacă. 

O vorbitoare poate intra în defensivă dacă simte că 
cel care îi pune întrebările încearcă să demonstreze că 
ea greșește, iar el are dreptate. „Scuzaţi-mă, dar nu aţi 
trecut cu vederea... (toanto)?“ Puţini dintre acești „as- 
cultători“ vor cu adevărat răspunsuri la întrebările lor; 
ei vor doar să aibă dreptate. Vorbitorul care intră în de- 
fensivă și încearcă să riposteze (să îl facă să tacă, de fapt) 
speră să „câștige“spunând: „Nu, de fapt... (eu am drep- 
tate; tu greșești)“. Rareori, un vorbitor deștept poate să 
reușească să reducă la tăcere un ascultător ostil prin in- 
teligența superioară și prin vastele cunoștințe asupra su- 
biectului. Cel mai des, cel care a pus întrebarea, care 
poate că a dorit să își spună punctul de vedere, se sim- 
te respins, furat de ocazia de a-și face vocea auzită. 


Atunci când niciunul dintre vorbitori nu doreș- 
te să întrerupă spirala reactivității, este proba- 
bil ca amândoi să sfârșească prin a se simți fu- 
rioși și neînțeleși. 

Cum să atenuăm disputele 


Nu știu cum este pentru voi, dar eu urăsc certurile. 
De ce trebuie ca unii să spună întotdeauna exact opusul 
a ceea ce spunem noi? În interesul înțelegerii, am făcut 
o listă cu motivele pentru care oamenii se ceartă cu noi. 


e Au memorie proastă. „Mă cert tot timpul cu soția 
din cauză că nu ne amintim dacă unul dintre noi 
a spus un lucru sau nu. Mi-aș dori să înregistrez 
discuţiile noastre. Ar trebui să știu ce am spus, nu-i 
așa?“ 

e Sunt egoiști. „Prietenul meu insistă să ne petre- 
cem Crăciunul cu părinții lui. De ce nu putem să-l 
petrecem cu familia mea?“ 

e Sunt ignoranti. „Săptămâna trecută am intervie- 
vat trei candidaţi pentru un post și am crezut că 
unul dintre ei era evident mai bun. Așa că a fost 
un șoc atunci când două treimi din grup au votat 
pentru unul dintre ceilalți doi candidaţi.“ 

e Sunt demodați. „Tatăl meu nu are robot pentru în- 
registrarea mesajelor la telefon. Așa că adesea tre- 
buie să îl sun de mai multe ori doar ca să îi trans- 
mit un mesaj simplu. Când am sugerat să își cum- 
pere un aparat cu mesagerie vocală, mi-a spus «Ce 
să fac cu așa ceva?» 

e Sunt încăpăţânați. „Soţia mea spune ar trebui să 
mai păstrăm mașina încă un an până cumpărăm 
una nouă. Când îi amintesc că o mașină nouă ar 
costa mai puţin acum, decât peste un an, ea insis- 
tă că ar fi mai ieftin pe termen lung să păstrăm ma- 
șina actuală pentru încă 25 000 de mile.“ 

e Sunt naivi. „Fiica mea vrea să studieze la Faculta- 
tea de Litere. Nu are nicio idee cât de greu este să 
te întreții din scris.“ 

e Sunt emotivi. „Atunci când îi spun prietenului 
meu că este prea scump să ne vizităm la fiecare 
sfârșit de săptămână, se simte rănit și se supără.“ 

e Sunt autoritari. „Soțul meu insistă să luăm cina în 
oraș în fiecare seară. De ce nu putem să mâncăm 
și acasă din când în când?“ 

e Nu ascultă cu adevărat ceea ce spunem. „De fie- 
care dată când aduc în discuţie o treabă care prie- 
tenului meu nu îi place să o facă și spun că nu 
trebuie să o facem chiar pe loc, el nu-l aude pe nu 
trebuie și întotdeauna se supără degeaba.“ 


Este ușor de văzut ce au în comun aceste explicații: 
ele subliniază faptul că, atunci când cineva se ceartă cu 
noi, el/ea e de vină. Normal, este responsabilitatea noas- 
tră să îl îndreptăm. 

De ce, pot gândi acei pedanti ai corectitudinii, nu sun- 
tem niciodată noi aceia egoiști, încăpățânaţi sau naivi? 
Pentru că ceea ce spunem noi are un sens. 

În orice discuţie există, evident, două puncte de ve- 
dere. Dar atunci când ne certăm, insistăm să îl repetăm 
pe al nostru, fără să ascultăm poziţia celuilalt. 

Ascultatul receptiv este o tehnică ce are rolul de a re- 
duce certurile prin ascultarea celuilalt punct de vedere 
înainte de a-l afirma pe cel personal. Ascultatul receptiv 
îți permite să te muţi dintr-o poziție de adversar, contra- 
carând în mod reflex ceea ce spune celălalt, într-o pozi- 
ție receptivă, permiţând acelei persoane să își exprime 
sentimentele în timp ce tu le amâni pe ale tale. Ascultatul 

receptiv a fost dezvoltat pentru a rezolva certurile. To- 
tuși, după cum vei vedea în capitolele următoare, acest 
tip de ascultare te va ajuta să îți îmbunătăţești calitățile 
de ascultător în aproape orice situație. 

lată cum funcționează ascultatul receptiv. 


Ascultatul receptiv 


1. La primul semn de ceartă, controlează-ţi impulsul 
de a răspunde și concentrează-te pe ascultarea va- 
riantei celuilalt. 

2. Încurajează gândurile, sentimentele și dorințele ce- 
luilalt — fără să te aperi sau să te împotrivești. 

3. Repetă punctul de vedere al celuilalt cu propriile 
cuvinte pentru a-i arăta ce crezi că gândește sau sim- 
te. 

4. Cere-i acestuia să te corecteze sau să-și detalieze 
punctul de vedere. 

5. Păstrează-ţi răspunsul pentru mai târziu. În pro- 
blemele importante sau controversate, așteaptă o zi 
sau două până oferi varianta ta. În problemele mino- 
re, fă o pauză și întreabă dacă cealaltă persoană este 
dispusă să audă ce gândești. 


Atunci când cineva începe să se contrazică cu ce ai 
spus, primul tău impuls este să explici sau să îţi reafirmi 
ideile. Dar când două persoane insistă să vorbească, este 
probabil ca niciuna să nu asculte. 

Pentru a sparge tiparul înainte ca discuţia să se extin- 
dă, amintește-ţi că vei scoate la iveală sentimentele ce- 

luilalt înainte de a răspunde cu ale tale. Nici nu începe 
să te cerți; păstrează-ţi controlul ascultând. 


Certurile sunt ca jocul de ping-pong: este 
nevoie de două persoane ca să nu se oprească. 


Pentru a auzi cu adevărat grijile celuilalt, trebuie să 
îți suspenzi propriile interese, cel puţin temporar. Nu 
este posibil să asculți eficient atunci când doar aștepți să 
răspunzi. Este necesar ceva efort, dar decizia de a-ţi amâ- 
na răspunsul pentru a explora gândurile celuilalt, este 
primul pas în ruperea cercului vicios al certurilor. 


„Nu îmi aduc aminte să fi spus acest lucru, dar s-ar 
putea să ai dreptate. Ce vrei să faci în această privin- 
tă?” 


Când o discuție în contradictoriu nu este o 
ceartă? 
Atunci când nu argumentezi. 


Deoarece majoritatea oamenilor aşteaptă răspunsuri 
pentru a se concentra pe rezulat, poate dura puțin până 
când aceștia își vor da seama că ești cu adevărat intere- 
sat de înțelegerea sentimentelor lor. În primele câteva 
ocazii când vei încerca ascultatul receptiv, cealaltă per- 
soană poate fi nerăbdătoare să ajungă la o concluzie. Ca- 
pacitatea de a rezista să fii tras prea repede în luarea unei 
decizii începe cu o decizie conștientă de a te concentra 
mai întâi pe sentimentele celuilalt. 

„Trebuie să luăm cina în oraș în fiecare seară?“ 
„De ce nu îţi place să ieșim în oraș pentru masa de 
seară, dragă?“ 


Unul dintre motivele pentru care oamenii se îndoiesc 
că înțelegem cum se simt este acela că nu reușim să le 
arătăm că îi auzim. Tăcerea este ambiguă. Repetarea po- 
ziției celuilalt cu propriile cuvinte este cea mai bună mo- 
dalitate de a-l face să vadă că înţelegi. Totuși nu rezuma 
ceea ce ai auzit ca și cum este încheierea discuţiei, ci, mai 
degrabă, ca pe o modalitate de a-l invita pe celălalt să 
elaboreze subiectul, astfel încât să înţelegi cu adevărat. 


„Lasă-mă să văd dacă am înţeles. Nu îţi place să luăm 
cina în oraș în fiecare seară din cauză că niciunul dintre 
restaurantele la care mergem nu servește legume, iar tu 
crezi că nu mâncăm suficient de sănătos?“ 


Observă cum această interpretare este exprimată sub 
forma unei întrebări. Ideea nu este să transmiţi că înţe- 
legi, ci că te străduiești să o faci. 

Cel de-al patrulea pas al ascultării receptive este le- 
gat direct de cel de-al treilea. L-am notat separat pentru 
a puncta cât de important este ca celălalt să-și detalieze 
punctul de vedere. Scopul acestui tip de ascultare nu este 
să ajungem la o concluzie — sau să încheiem discuția —, 
ci să îi permitem persoanei cu care vorbim să își spună 
varianta — și să simtă că o asculți. Cu cât mai mult vor- 
bește celălalt, cu atât mai mult timp este evitat cercul vi- 
cios al dicuţiilor în contradictoriu. Scopul este comuni- 
carea. 

„Cred că înţeleg ce spui, dar vreau să fiu sigur. Vrei 
să spui că...?” 

„Nu sunt absolut sigur că înţeleg, ce vrei să spui. Spui 
că dar aș vrea să spui mai multe despre (punc- 
tul tău de vedere), așa încât să îmi fie clar.“ 


Uneori, după ce demonstrezi că înţelegi motivele pen- 
tru care celălalt nu este de acord cu tine, poţi să-ţi rea- 
firmi simplu punctul de vedere. Acum conversaţia trece 
de la înțelegere la luarea unei decizii. În acest punct, ori- 
ce încercare să îţi justifici poziția drept orice altceva de- 
cât o părere personală sau o preferință duce la alte dis- 
cuţii. Spune doar: „Ei bine, asta este ceea ce simt“, iar 
apoi, dacă este nevoie de o decizie, puteți negocia o în- 
țelegere care, în mod optimist, ia în considerare prefe- 
rințele amândurora. Voi spune mai multe despre nego- 
ciat mai târziu. 

Este o idee bună ca, de cât mai multe ori, să separați 
conversaţia în care încerci să înţelegi de cea în care în- 
cercați să ajungeţi la o concluzie. Făcând acest lucru, cea- 
laltă persoană simte că îi iei în considerare poziția și ca- 
peți mai mult timp ca să îţi revizuiești opțiunile cu mai 
puţină presiune. Ascultatul receptiv nu este magie. Nu 
elimină diferențele de opinie. Este doar o modalitate de 
a reduce tensiunea dintre poziţiile fiecăruia. Dar vei ve- 
dea că este o tehnică foarte folositoare — dacă îţi amin- 
teşti că scopul este să îl descoperi pe celălalt și să îl as- 
culți cu adevărat. 


Există o mulțime de alte abordări care îi încurajează 
pe ascultători să recunoască sentimentele vorbitorului, 

dar cele mai multe au ca scop direcționarea discuţiei că- 
tre o concluzie rapidă. 


„Înţeleg cum te simţi, dar acum vreau să îți spun ce 
cred.“ 

Această abordare „da, dar“ nu funcţionează foarte 
bine. Ascultatul receptiv nu este conceput ca să rezume 
conversaţia, ci ca să o deschidă. Chiar și dacă unicul tău 
scop este să îl faci pe celălalt să îţi accepte punctul de ve- 
dere, cea mai bună modalitate de a-l pune într-o stare re- 
ceptivă este să îl faci să vorbească pe larg despre poziția 
lui. O recunoaștere superficială a sentimentelor nu func- 
ționează de obicei. 

Atunci când încerci să empatizezi cu sentimentele cui- 
va, să spui: „Înţeleg“ nu este un gest foarte înțelegător. 
Înseamnă că știi deja ce vrea celălalt să spună. Din mo- 
ment ce știi deja ce simte, nu mai există nicio nevoie să 
mai vorbească despre acest lucru. 

Imaginează-ţi cum te-ai simţi dacă ai fi îngrijorată de 
o prezentare pe care trebuie să o faci la muncă și i-ai spu- 
ne partenerului tău ceva de genul: „lubitule, știi sunt 
cam îngrijorată pentru felul în care o să mă descurc cu 
proiectul la care am lucrat în ultimul timp“, și el ţi-ar răs- 
punde cu superficialitate: „Da, știu ce spui“, și apoi s-ar 
întoarce la ceea ce făcea. Cum te-ai simţi? 

De fapt, un lucru mai folositor pe care poți să îl spui 
atunci când încerci să evaluezi sentimentele cuiva este: 
„Nu înţeleg“. 


„Nu sunt sigur că înțeleg, ce simţi. Poţi să îmi explici?“ 
„Cred că înţeleg cum te simţi, dar nu sunt sigur. Poţi 
să îmi spui?“ 

Diferenţa dintre a spune: „Nu știu sigur cum te 
simţi“ și: „Știu cum te simţi“ este diferența din- 
tre a manifesta și a nu manifesta interes să as- 
culți. 


Scopul ascultatului receptiv nu este să ajungi în punc- 
tul în care poți să parafrazezi ceea ce a spus celălalt. Sco- 
pul este să îl faci pe acesta să vorbească. Vorbitul — ac- 
tul de exprimare a sentimentelor prin comunicare față 
de o persoană căreia îi pasă suficient de mult ca să as- 
culte, nu acuratețea percepției ascultătorului — îi face pe 
oameni să se simtă înţeleși. Atunci când este autentic, as- 
cultatul receptiv este o modalitate de evitare a certurilor 
și o cale de acces spre sentimentele celuilalt. 


Ascultând cu mintea blocată 


Este posibil ca ascultătorii care doresc să evite conflic- 
tele să nu audă din cauză că sunt prea ocupați cu pro- 
pria protecţie pentru a mai asculta ce încearcă altcineva 
să spună. Ascultătorii care încearcă să îi scoată pe vorbi- 
tori din starea proastă sau din dispoziţia pe care o au nu 
vor auzi ce gândesc ceilalți deoarece acel lucru poate fi 
ameninţător. Se poate chiar și ca vorbitorii care au ceva 
important de spus să nu fie auziți, dacă îl fac pe celălalt 
să se simtă criticat și neînțeles; este posibil ca ascultăto- 
rul să devină defensiv sau furios și să contratace sau să 
se retragă, ascultatul rămânând ultima lui grijă. Neînţe- 
legerea se perpetuează atunci când fiecare meditează la 
lucrurile îngrozitoare pe care le face celălalt, iar, în cele 

din urmă, unul dintre ei sau amândoi își găsesc o altă 
persoană căreia să i se plângă. 


Subiecte fierbinţi 


Cuplurilor căsătorite le este adesea greu să vorbeas- 
că despre bani, sex și copii. Problema legată de aceste su- 
biecte nu este dată de diferenţele de opinie, ci de reacți- 
ile emoționale pe care acestea le declanșează. Chiar dacă 
ambii parteneri sunt la fel de irascibili, aceștia se pot ma- 
nifesta diferit. Unul poate pune accentul pe o analiză lo- 
gică, în timp ce celălalt se poate simţi redus la tăcere și 
ar dori mai multă onestitate emoțională. Fiecare dintre 
cei doi este sensibil la dispreţ, jignire și critică. Radarele 
unora sunt atât de bune, încât captează aceste semnale 
chiar înainte ca ele să fie transmise. 


După ce Don și Shannon se ceartă, el devine distant. 
După o perioadă, se liniștește și încearcă să repare lucru- 
rile. Spune că îi pare rău pentru ceea ce a spus. Dar ea 
nu își cere niciodată scuze. Ea ori îi acceptă scuzele, ori, 
dacă e cu adevărat supărată, ia gestul lui ca pe o permi- 
siune să spună mai multe despre ce o supărase. Varian- 
ta care îi displace cel mai mult lui Don este: „Tot timpul 
faci așa și nu pot să suport chestia asta!“ 

În cele din urmă, Don i-a spus lui Shannon că îi pare 
cu adevărat rău că s-au certat și că își înțelege partea de 
vină, dar că îl deranja foarte tare faptul că ea nu își ce- 
rea scuze niciodată. „Este ca și cum totul este din vina 
mea, ca și cum tu nu ai niciun rol în această problemă. 
Nu este cinstit.“ 

Shannon a izbucnit. „Ce ar trebui să spun? «Este vina 
mea că tu ești morocănos?» «Îmi pare rău că ție nu îţi pla- 
ce cum conduc?» «Îmi pare rău că i-a fost rău copilu- 
lui?» La această replică, Don a ridicat braţele descura- 
jat și a ieșit din cameră. 


De ce le este atât de greu unor persoane să își ceară 
scuze? Conștiinţa încărcată. În adâncul inimii, Shannon 
se învinovăţea pentru tot ce nu mergea bine în relație. Se 
învinovăţea pentru stările proaste ale lui Don (dacă ar fi 
fost o soţie cu adevărat bună, el ar fi fost fericit); se învi- 
novățea din cauză că nu îi plăcea mai mult să facă dra- 
goste cu el (probabil că avea inhibiţii); se învinovățea 
chiar și de faptul că se îmbolnăvea copilul (dacă ar fi o 
mamă mai bună, copilului nu i s-ar întâmpla niciodată 
ceva rău). Ea venea dintr-o familie în care acest gen de 
gândire era ceva obișnuit. Rezultatul era o sensibilitate 
extremă față de spusele oricărei persoane care ar fi pu- 
tut declanșa propria învinovăţire. Acesta este caracterul 
reactivității. 

eoo 

Reacționăm cel mai puternic la lucrurile de care 

în secret ne considerăm și noi vinovați. 


„Cum de îi asculţi pe toţi în afară de mine?“ 


Soții și soțiile se plâng adesea că tovarășa /ul de via- 
tă nu le ascultă niciodată ideile, dar vin acasă și anun- 
tă că au auzit ceva foarte interesant — și acel lucru este 

exact ceea ce partenera /ul le spusese deja. De exem- 
plu, când Marilyn i-a spus soțului ei că s-a hotărât să 
meargă la kinetoterapeutul unei prietene pentru a-și re- 
zolva problemele cu coloana, acesta a sărit ca ars: „De 
ani de zile îți spun să mergi la un kinetoterapeut! Acum, 
când prețioasa ta Mary Elizabeth îţi spune același lucru, 
o asculți. Cum se face că pe mine nu mă asculți nicio- 
dată?“ 

Marilyn era buimăcită de reacția soțului ei. Dar chiar 
și dacă ar fi știut ce să spună, el nu a rămas prin preaj- 
mă ca să o asculte. A ieșit vijelos și a trântit ușa. Mai târ- 
ziu i-a răspuns pe larg, în minte, acolo unde majoritatea 
dintre noi au cele mai bune replici. 

Este adevărat că el îi spusese să vadă un kinetotera- 
peut. Dar ea nu îi ceruse sfatul. Atunci când i se plânse- 
se din cauza durerilor de spate avea nevoie de înțelege- 
re din partea lui, nu de sfaturi. El îi spunea ce să facă. De 
ce nu putea doar să o asculte? 

Atunci când Marilyn mi-a povestit despre acest epi- 
sod, m-am gândit că afirmaţia ei era adevărată într-o 
măsură, dar că îi lipsea ceva. S-a dovedit că atunci când 
soțul îi oferea sfaturi, o făcea într-un mod tensionat, 
apăsător — răspunsul său la anxietatea pe care i-o pro- 
vocau plângerile ei. Ea îi ignora de obicei sfaturile, nu 
doar pentru că nu le căuta, dar pentru că erau transmi- 
se cu o presiune emoțională care o făcea să intre în de- 
fensivă. 

Acesta este un exemplu tipic pentru modul în care 
mesajele deviază. Nu conţinutul îi face pe oameni surzi; 
ci presiunea în care este ambalat conținutul. Nerăbdarea 
sau anxietatea unui vorbitor sunt adesea resimtite de as- 
cultător ca o presiune de a-i dovedi că greșește sau de 

a-i modifica tipul de gândire. Ca și cum nu ar fi suficient 
de greu să îți controlezi propria reactivitate, acest fapt 
este adesea îngreunat de tipul relaţiei. 


Unii vorbitori ne asurzesc 


Cu toții am avut de-a face cu ascultători a căror reac- 
tivitate emoțională îi face defensivi sau certăreți în loc să 
audă ce încercăm să spunem. O barieră la fel de impor- 
tantă în calea înţelegerii este emotivitatea interlocutoru- 
lui. Un vorbitor care se exprimă extrem de emoțional îi 
neliniștește și asurzește pe ascultători. 


Unele persoane nu au idee de cât de plină de 
presiune și provocatoare este tonalitatea vocii 
lor; vin către tine ca un dentist prost. 


Persoanele cel mai greu de ascultat sunt acelea care 
ni se adresează pe un ton dictatorial, fără nicio grijă pen- 
tru sentimentele noastre. Interlocutorul stresant poate să 
nu fie conștient de felul în care este perceput, dar tona- 
litatea sa imperioasă, nerăbdătoare, gesturile emfatice 
sau încheierea fiecărei afirmaţii cu „Nu-i așa?“ (pretin- 
zând implicit aprobarea noastră) ne fac să ne simțim în- 
ghesuiţi într-un colț. 

O atmosferă încărcată 


Atmosfera emoțională dintre vorbitor și ascultător are 
mult de-a face cu calitatea înțelegerii ce poate exista în- 
tre ei. Dacă această atmosferă este calmă, mai ales dacă 
are un trecut de acest fel, ascultătorul poate auzi, de obi- 
cei, ce încearcă vorbitorul să transmită. Dar dacă atmo- 
sfera este agitată — sau doar încărcată de sentimente pu- 
ternice — ascultătorul poate fi prea încordat ca să cu- 
prindă ceea ce i se spune. Se poate ca ascultătorului să-i 
fie teamă că va fi învinovăţit, că i se va cere să se schim- 
be sau i se va demonstra că a greșit. Este posibil ca vor- 
bitorii care declanșează astfel de sentimente, exprimân- 
du-și emoțiile într-un mod care îi face pe ascultători să 
se simtă încolţiți, să nu fie auziţi, chiar dacă au ceva im- 
portant de spus. Modul în care sunt exprimate subiecte- 
le dificile determină dacă vor fi sau nu auzite. 

Starea emoțională a relaţiei nu depinde doar de felul 
în care oamenii se exprimă, ci și de măsura în care cei 
doi își păstrează individualitatea. 

Un astfel de individ este o persoană matură și auto- 
nomă care își cunoaște granițele. În relaţiile în care indi- 
vizii nu au graniţe, anxietatea devine contagioasă și par- 
tenerii devin din ce în ce mai reactivi unul față de celă- 
lat, mai ales în cazul subiectelor fierbinți. În cazul anu- 
mitor cupluri, banii sunt scânteia care declanșează scan- 
dalul. O mamă care nu s-a separat bine de copil poate să 
se simtă atât de amenințată de replica acestuia: „Nu te 
iubesc!“, încât fie anulează regulile stabilite, fie intră 
într-o discuţie inutilă care începe cu: „Dar eu te iubesc.“ 
Un părinte care s-a separat mai bine nu se simte atât de 
ameninţat de protestele copilului. Un astfel de părinte 

are suficient de multă perspectivă, încât să își dea sea- 
ma că „Nu te iubesc!“ înseamnă „Sunt furios din cauză 
că nu mă lași să fac ce vreau“. Granițele se formează în- 
vățând să separi ceea ce gândești de ceea simți — și în- 
vățând să fii tu însuţi respectând, totodată, dreptul ce- 
lorlalţi să fie ei înșiși. 

Atunci când graniţele sunt neclare, emotivitatea indi- 
vizilor se contopește și aproape orice neliniște a vorbi- 
torului îl va face reactiv pe ascultător. Pe măsură ce de- 
osebirile dintre cei doi descresc, personalitatea este tot 
mai puţin definită și reactivitatea emoțională se intensi- 
fică. Persoanele care nu au reușit să se separe și care sunt 
foarte reactive, tind să pară fie persoane cu pretenții 
emoționale mari, fie persoane evitante. 

Un bărbat „independent“ poate fi conștient de reac- 
tivitatea emoțională a „dependentei“ sale soții, dar să 
fie orb la a sa. El îi vede dependenţa deoarece ea o ma- 
nifestă direct. Atunci când ea protestează deoarece el 
vrea să își facă program separat, el îi spune: „Ești atât 
de dependentă! De ce nu îţi găsești ceva interesant de 
făcut, așa încât să încetezi să mai atârni de mine?“ Ea 
plânge și îl acuză că este egoist. Din punctul lui de ve- 
dere, ea este imatură emoțional. Este atât de dependen- 
tă, încât el nu poate nici măcar să se plângă fără ca ea 
să devină isterică. Ceea ce el nu vede este cât de depen- 
dent este el de sentimentele ei bune față de el, atât de 
dependent, încât nu este în stare să îi audă plângerile ca 
pe o expresie a sentimentelor ei. Aude ceea ce spune ea 
doar ca pe un atac față de el și o constrângere a libertă- 
ţii lui. Așa că medita resemnat, convins de propria drep- 
tate, la incapacitatea soției de a-i răspunde fără să reac- 
ționeze emoțional. 

Gail trebuia să vorbească cu Leon despre faptul că 
avea nevoie de ajutor cu treburile casei. Știa că era un 
subiect sensibil, deoarece amândoi crescuseră cu ideea 
că de aceste treburi trebuie să se ocupe soția. Dar, la nai- 
ba, deoarece amândoi lucrau și trebuiau îngrijiţi și co- 
piii, familia lor nu își permitea o casnică. De trei luni de 
când își începuse lucrul la noul loc de muncă, Gail amâ- 
na să îl roage pe Leon să o ajute deoarece nu dorea să 
provoace un scandal. Dar îi era imposibil să pregăteas- 
că masa de seară înainte ca cei mici să devină nervoși, 
așa că s-a hotărât să îi vorbească. 

Astfel încât în acea seară, după cină, Gail i-a spus lui 
Leon cât de nedrept era ca doar ea să fie obligată să gă- 
tească și să facă curat acum că lucra. Pe măsură ce vor- 
bea, furia și frustrarea pe care le ținuse în ea timp de trei 
luni au izbucnit în exterior. 

Leon, care știa că nu își făcuse datoria, a ascultat-o pe 
Gail care vorbea despre cât de tare o duruse faptul că el 
nu își oferise ajutorul. Dar în timp ce vorbea despre cât 
a avut ea de făcut și cât de puţin a făcut el, Gail a înce- 
put să vorbească mai repede și mai apăsat, dând din 
mâini ca și cum cuvintele nu puteau ţine pasul cu senti- 
mentele. Leon o asculta tot mai supărat. 

Ceea ce începuse ca o cerere legitimă s-a transformat 
într-o tiradă. În loc să asculte și să dorească să ajute, 
Leon s-a simţit atacat și a devenit defensiv. „De ce tre- 
buie să insiști atât? Și de ce trebuie să exagerezi atât de 
mult: Tu faci totul, iar eu nu fac nimic. Cine câștigă cei 
mai mulți bani în familia asta?“ 

Asta a pus capac discuţiei. Gail a izbucnit în lacrimi, 
iar Leon, care nu a mai putut suporta tensiunea, a ieșit 
din cameră trântind ușa după el. Gail a rămas singură, 


„De ce exagerezi întotdeauna?!“ 193 


plângând în sufragerie, gândindu-se cât de nedrept era 
că Leon era prea egoist ca să îi pese de ea. 


Uneori emoția vorbitorului declanșează o stare de an- 
xietate în ascultător, acestuia devenindu-i foarte greu să 
fie acel receptacul de care vorbitorul are nevoie. Atunci 
când îţi vine rândul să îți expui punctul de vedere, mai 
ales într-o relaţie cu un istoric tensionat, cea mai bună 
cale de a fi auzit este să îţi temperezi emotivitatea. Chiar 
dacă nu faci greșeala de a-l învinovăţi pe celălalt, el sau 
ea se poate simţi atacat dacă te exprimi într-un mod agi- 
tat sau tensionat. Problema este că uneori este greu să 
nu o faci. 


Nu recunoaștem impactul tonalității vocii noas- 
tre, deoarece auzim ceea ce simțim, nu cum ne 
exprimăm. 


Elise se enervează din cauză că Jay se contrazice cu 
ea pe aproape orice subiect pe care ea îl deschide. Aceas- 
ta este o plângere frecventă. Majoritatea subiectelor sunt 
suficient de complexe, încât să aibă două părţi; atunci 
când cineva se îndreaptă spre una dintre ele, avem ten- 
dința naturală să ne gândim la cealaltă. Problema este 
că nu e plăcut să spui că paharul e pe jumătate gol, doar 
ca să ţi se spună: „Nu, este pe jumătate plin“. Tendința 
lui Jay de a o contrazice o făcea pe Elise să simtă că îi 
este negată existența, nu doar că el nu este de acord cu 
ea. 

Odată a comentat faptul că balustrada pridvorului 
vecinilor arăta destul de rău și că ar putea să se rupă, 

iar cineva ar putea fi rănit. Jay s-a uitat la balustra- 
dă — care arăta pe jumătate bine — și a spus: „Nu 
cred; mie mi se pare că arată bine.“ Atunci când Elise 
i-a spus: „Nu pot să suport faptul că te contrazici cu 
mine, indiferent ce aș spune“, Jay s-a simţit atacat. 
„Trebuie să fiu de acord cu tot ce spui?“ a întrebat. La 
fel ca multe alte persoane căsătorite și cu bun-simt, au 
discutat problema fără să ridice vocea și fără să se 
audă. 

Elise putea înțelege sentimentul lui Jay că nu era cin- 
stit să fie obligat să fie de acord cu tot ce spunea ea, dar 
ea nu asta dorea. Ea dorea doar să îi fie recunoscute sen- 
timentele. El auzise oarecum acest lucru, dar fără să știe 
ce se presupunea că trebuie să facă. „Dacă spui că balus- 
trada arată ca și cum stă să se rupă, iar eu nu cred asta, 
cum să știu că tu doar îţi manifești sentimentele și că eu 
trebuie doar să le recunosc? Cum să știu ce vrei dacă nu 
îmi spui?“ 

Unul dintre motivele din cauza cărora Jay nu o putea 
auzi pe Elise era acela că ea se exprima cu anxietate. Deși 
clare, mesajele semnificative erau atât de încărcate cu 
sentimente, încât Jay reacționa la neliniștea ei, mai de- 
grabă decât la afirmația sa. În loc să se facă înțeleasă, ea 
a devenit o piedică. 

Elise devine agitată și ridică vocea deoarece a ținut 
lucrurile în ea și acum este nerăbdătoare să le exprime. 
Dar atunci când devine agitată, Jay devine încordat și 
este mai conștient de nodul care i se face în stomac de- 
cât de ceea ce încearcă Elise să îi spună. Când i-a spus 
cât de mult o deranja faptul că el întotdeauna o contra- 
zice, supărarea transmisă l-a făcut să reacționeze defen- 
siv, nu mesajul. 

Indiferent cât de mult încercau, Elise și Jay nu erau 
niciodată în stare să se audă în timpul discuțiilor aprin- 
se. Reușeau să asculte fără să devină defensivi doar 
atunci când îi întrerupeam și discutam cu ei pe rând. S-a 
dovedit că Elise crescuse cu un tată care pretinsese ade- 
ziune la regulile lui și care ignora opiniile copiilor săi. 
Atât Jay, cât și Elise își aduceau aminte de fratele ei și de 
obiceiul lui de a răspunde chiar și la cea mai mică neîn- 
țelegere ca la o declaraţie de război: „Ori ești cu mine, 
ori împotriva mea!“ 


Jay și Elise nu sunt foarte diferiți de multe alte cupluri 
în care cei doi, uneori, își pierd speranţa de a se asculta 
reciproc cu adevărat. Dacă vrei să fii auzit, ia în conside- 
rare câtă emotivitate și anxietate ai — sau câtă se trans- 
mite atunci când vorbești despre anumite lucruri. Ascul- 
tătorii reacționează la acea emoție. Dacă îţi poți reduce 
presiunea emoțională, te poţi face auzit, chiar și atunci 
când subiectul este dificil. Ţine minte: să fii ascultat sau 
nu, nu depinde atât de mult de ceea ce spui, cât de mo- 
dul în care o faci. Acesta este unul dintre motivele pen- 
tru care oamenii sunt adesea mai deschişi față de ceea ce 
citesc, decât față de ceea ce le spune cineva. (Sau, cel pu- 
țin așa sper.) 

Haideţi să mai aruncăm o privire la interacţiunea din- 
tre Jay și Elise. Lui Jay îi era greu să își asculte soția deoa- 
rece aceasta se exprima într-un mod anxios, propoziții- 
le ei venind în direcția lui precum steagurile într-un vânt 
puternic. Atunci când vocea ei îl chinuia și se retrăgea în 
sine, nu o mai auzea pe fata dulce și nerăbdătoare de 
care se îndrăgostise, ci un ecou al unei severități mai 
vechi. Acel „el“ care asculta nu era acea parte puternică 

și iubită de către soție, ci partea unui băieţel care nu pu- 
tea să suporte acea voce dură și puternică ce îi spunea 
că nu poate să iasă afară la joacă, că trebuie să stea în 
casă toată după-amiaza îngropat de viu în treburile din 
casă. 

Meduza împietrește bărbaţii sau pe copilul din ei? 


Sentimente rănite și legături rupte 


Ca terapeut de familie sunt adesea consultat în pri- 
vința impasurilor din relații. Soţiile se plâng că bărba- 
ților nu le pasă de sentimentele lor; bărbaţii bodogăne 
din cauză că soțiile îi cicălesc; părinţii protestează față 
de faptul că ai lor copii îi ocolesc; fraţii insistă că nu 
sunt tratați egal; și copiii maturi se lamentează că nu se 
pot apropia de părinţi. Mulţi dintre acești oameni vin 
la terapie singuri deoarece persoanele de care sunt pre- 
ocupați refuză și să vorbească despre aceste probleme. 


Sora lui Michael, Susan, s-a mutat pe coasta de vest 
după un divorţ neplăcut. Atunci când a sunat de la Los 
Angeles ca să vorbească cu el, fostul ei soţ, care se afla 
acolo din întâmplare, a răspuns la telefon. Susan era fu- 
rioasă. Se simţea trădată și a încetat să mai vorbească cu 
fratele ei. Atunci când Susan nu i-a mai răspuns la tele- 
fon, Michael s-a supărat atât de tare, încât a doua zi a 
zburat până în California ca să lămurească lucrurile. Dar 
atunci când a ajuns acolo, Susan a plecat din oraș deoa- 
rece nu era pregătită să vorbească cu el. Michael era fu- 
rios. Putea să înțeleagă că era supărată, dar el nu greși- 
se cu nimic. Și să refuze să îl vadă după ce zburase până 

în California — acesta era un lucru pe care nu putea să 
îl ierte. 


Primul pas în vindecarea unei relații stricate este în- 
țelegerea punctului de vedere al celuilalt. Încearcă să în- 
țelegi ceea ce este posibil ca celălalt să simtă și apoi spu- 
ne-o într-un fel care să îl invite să elaboreze subiectul. 
Până nu înţelegi poziţia celuilalt, este puţin probabil ca 
acesta să fie deschis față de a ta. Poate că o să asculte, 
dar nu o să audă. 


Atunci când demonstrezi o diponibilitate de as- 
cultare fără aproape nicio urmă de apărare, cri- 
tică sau nerăbdare, oferi darul înțelegerii — și 
câștigi dreptul de a-l primi la rândul tău. 


Michael a încercat să își ceară scuze față de sora lui, 
dar fără să pună suflet în acest lucru. La urma urmei, nu 
greșise cu nimic. Așa că, deși a spus că îi pare rău că e 
supărată, a trebuit să adauge că nu făcuse nimic greșit. 
Din nefericire, când cineva se simte îndurerat, orice în- 
cercare de a-ți justifica purtarea poate anula recunoaște- 
rea sentimentelor ei, indiferent cât de inocent sau de bi- 
nevoitor ai fi. Michael s-a înfuriat atunci când sora lui a 
refuzat să îl vadă, dar ea intuise corect că încercarea lui 
de împăcare aducea cu sine presiunea obligaţiei de a-l 
ierta. Dacă Susan ar fi fost mai puțin supărată, încercă- 
rile lui Michael de a umple golul creat ar fi putut să func- 
ționeze. Dar atunci când cineva este cu adevărat rănit, 
singurul lucru pe care dorește să îl audă este o scuză, nu 
o scuză plină de justificări. Cea mai mare lecţie a 

smereniei poate fi să înveţi să spui: „Îmi pare rău că 
te-am rănit“ fără să îţi afirmi nevinovăția. 

L-am văzut pe Michael de trei ori pe o perioadă de 
mai multe luni. La prima întâlnire am făcut exact aceas- 
tă greșeală la care mă refer aici. În loc să îi recunosc re- 
sentimentele, l-am sfătuit să se apropie de sora lui. Din 
moment ce simţea că făcuse deja acest lucru și fusese dis- 
prețuit, mi-a respins sfatul. 

A doua întâlnire a avut loc după cinci luni. Își văzuse 
de viața lui și se liniștise cu cearta cu sora lui. Timpul și 
distanţa dintre ei îi calmaseră amărăciunea și era deschis 
față de alte sugestii pentru modul în care să rezolve lu- 
crurile. L-am sfătuit să îi scrie o scrisoare în care să recu- 
noască durerea și trădarea pe care Susan le simţise și să 
îi spună că îi pare rău. L-am avertizat să nu menţioneze 
două elemente care ar fi făcut-o ineficientă: orice semn 
de justificare, explicit sau implicit, și orice sugestie, ex- 
plicită sau implicită, că ea trebuia să facă ceva în urma 
primirii acestei scrisori. Trebuia să fie o scuză necondițio- 
nată — „Îmi pare rău că te-am rănit“ — nimic mai mult 
și nimic mai puţin. L-am avertizat, de asemenea, asupra 
faptului că e posibil ca primul ei răspuns să fie unul fu- 
rios — ceva greu de suportat atunci când îţi ceri scuze. A 
înţeles acest lucru și a spus că îl poate accepta. 

La patru zile după ce i-a scris, Michael a primit o scri- 
soare de la ea în care îi spunea cât de trădată s-a simţit 
atunci când fostul soț a răspuns la telefon în casa pro- 
priului ei frate. Cum a putut să fie atât de insensibil? 
După aceea, tonul scrisorii s-a înseninat. l-a scris despre 
locul ei de muncă din California și despre o nouă prie- 
tenie și l-a întrebat pe Michael ce mai face. De atunci s-au 
înţeles bine. 

„Nu vorbește cu mine niciodată“ 


Cum poţi fi un bun ascultător atunci când anumite 
persoane par să se ascundă de tine și opun rezistență 
eforturilor tale de stabilire a intimității? 

Oamenii sunt reticenţi în relaţii deoarece nu doresc să 
fie răniți. O persoană introvertită trece prin viață punând 
o distanţă psihologică între el și ceilalți nu pentru că ne- 
voia lui de atenţie a încetat, ci pentru că a încetat să își 
permită să o simtă. În închisoarea apărărilor sale se pre- 
ocupă cu alte lucruri. Își găsește treburi de rezolvat, ci- 
tește, gândește și poartă conversații lungi în minte, aco- 
lo unde nimeni nu îl poate da peste cap. La fel ca mulţi 
prizonieri, se poate simți confortabil cu propriile obi- 
ceiuri limitate și protectoare, dar ideea de a ieși condi- 
ționat în lumea largă a celorlați și a emoțiilor îl sperie. 

Deși reticența emoțională a unei persoane la care ţii 
poate fi extrem de frustrantă, aceste persoane nu se simt 
puternice. Se simt vulnerabile. Oamenii care se ascund de 
noi încearcă să se izoleze de propria sensibilitate față de 
critică și respingere. Nu sunt ei în întregime de vină. În 
încercarea de a ne apropria de o persoană care nu spune 
multe, pornim adesea o dinamică tip urmăritor-urmărit. 


Urmăritori și alergători 


Unul dintre tiparele de conversaţie cel mai ușor de 
observat între partenerii intimi este dinamica urmări- 
tor-urmăritst. 


3 Thomas Fogarty, „The Distancer and the Pursuer“, The Family, 
1979, 7, 11-16. 

Așa cum poate că ai observat, urmărirea unor persoa- 
ne îi face pe aceștia să se simtă presati și, din această ca- 
uză, au tendinţa să se retragă și mai tare. Este un dans 
între o persoană care pășește înainte și o alta care dă îna- 
poi. Dinamica urmăritor-urmărit este stimulată de reac- 
tivitatea emoțională — în cazul ambilor participanţi. Per- 
soanele care se retrag din fața noastră nu sunt doar „ti- 
mide“ sau „retrase“; ele răspund presiunii cu care îi 
abordăm. Aproape că pot auzi protestele: „Nu pun nici- 
o presiune pe...; el (sau ea) pur și simplu nu vrea să se 
deschidă față de mine“. 

Rareori simțim pretenţiile emoţionale pe care le pu- 
nem pe ceilalți. Ceea ce simțim este răspunsul lor la ele. 
Oamenii care opun rezistență discuţiilor cu noi pot fi 
într-adevăr mai reticenti decât majoritatea. Totuși retra- 
gerea lor nu este doar un obicei, ci și un răspuns. 


Din păcate, unele dintre persoanele pe care ne este cel 
mai greu să le ascultăm sunt o parte importantă a vieții 
noastre: sunt partenerii noștri, părinţii, copiii, șefii sau 
colegii și ne trezesc reactivitatea deoarece nevoia noas- 
tră de atenţie le conferă puterea de a ne mulțumi și de a 
ne supăra. Atunci când frustrarea de a încerca să ascul- 
tăm și să ne facem ascultați devine prea mare, putem fi 
tentaţi să renunțăm. 

Înfruntarea unor emoții care provoacă anxietate îţi 
testează maturitatea, te întărește dacă ai curajul de a le 
înfrunta și de a lăsa problemele să se dezvăluie sau te 
slăbește dacă devii reactiv și defensiv. Să stabilești con- 
tactul, să acorzi celorlalți libertea de a fi ei înșiși în timp 
ce tu continui să fii tu însuți și să înveţi să reziști reacți- 
ilor automate te întărește și îţi transformă relaţiile. Să ră- 

mâi deschis și să îţi păstrezi calmul — aceasta este par- 
tea cea mai grea. Faci tot ce poți. 

Dacă toate acestea par evidente — ca să asculți bine, 
trebuie să reziști dorinţei de a reacționa exagerat — sunt 
evidente de la o distanţă obiectivă. De aproape, când ești 
prins în presiunea de a spune ceea ce dorești sau a su- 
părării de a asculta o persoană care spune ceva ce nu do- 
rești să auzi, obiectivitatea este greu de găsit. Emoţiile 
preiau controlul. 


Exerciţii 


1. Exersaţi ascultatul receptiv de două ori în săptă- 
mâna care vine. Mai întâi cu o persoană ușor de 
ascultat. Probabil că nu veți dezamorsa o ceartă; 
veți folosi ascultatul receptiv doar pentru a-l face 
pe celălalt să se deschidă mai mult decât de obicei. 
Apoi alegeţi o persoană cu care este probabil să vă 
certaţi. Plănuiţi în avans să folosiți ascultatul re- 
ceptiv și evitați să vă spuneți punctul de vedere cel 
puţin o zi. 


2. Săptămâna următoare folosiţi-o pentru a vă testa 
flexibilitatea într-o relație urmăritor-urmărit. 
Dacă sunteți urmăritorul, încercaţi să daţi înapoi 
și vedeţi ce se întâmplă. Nu vă supăraţi și nu de- 
veniți pasiv-agresivi; doar petreceți mai mult 
timp singuri. Dacă sunteți un urmărit, încercați 
să inițiați o activitate care să vă placă amânduro- 
ra înainte ca urmăritorul să aibă ocazia să vă 
abordeze. 

N.B. Aceste experimente nu au rostul de a produce 
vreun fel de schimbare permanentă în tipar; sunt 
doar experimente care să vă ajute să explorați po- 
sibilitatea de a deveni mai flexibili. 


3. Pentru a exersa obișnuirea cu criticile, găsiți o oca- 
zie în care să le invitați. Plănuiţi să răspundeți fără 
a fi defensivi. Ascultaţi fără să vă certați. Invitaţi-l 
pe celălalt să spună mai mult. Apoi recunoașteţi ce 
credeți că ați auzit și invitaţi-l pe celălalt să dez- 
volte sau să corecteze ceea ce ați înțeles. 


PARTEA A TREIA 


A ajunge unul la celălalt 


„ Vorbește liniștit — te ascult“: 
Cum să renunti la propriile nevoi 
și să asculți 


scultatul autentic presupune atenție, apreciere 

și afirmare. Începi procesul fiind receptiv față 

de cealaltă persoană, fiind atent le ceea ce are 

de spus. Nu pune nicio barieră între voi. Închide televi- 

zorul, lasă ziarul, roagă-i pe copii să se joace în altă ca- 

meră, închide ușa de la birou. Uită-te direct la interlocu- 

tor și concentrează-te la ceea ce încearcă să îți comunice. 

Exersează ascultatul oricând partenerul, un membru 

al familiei, un prieten sau un coleg îți vorbește, doar cu 

intenţia de a înțelege ce încearcă să exprime. Oamenii au 

nevoie să vorbească — și să fie auziți — să se simtă în- 
țeleși și conectaţi la persoana ta. 

A acorda atenţie 


Faci primul pas spre o ascultare mai bună făcând un 
efort conștient de a lăsa deoparte orice ai în minte sufi- 
cient de mult timp pentru a te concentra asupra spuse- 
lor celuilalt. 


Înainte să li se nască bebelușul, ascultatul nu fusese o 
problemă pentru Tony și Joan. Aveau multe subiecte de 
discutat și poate că, și mai important, aveau mult timp 
pentru această îndeletnicire. Apoi a apărut copilul și pre- 
siunea responsabilităților a smuls orice intimitate din re- 
laţie. Și-au pierdut obiceiul de a ieși în oraș împreună și 
niciunul dintre ei nu mai avea energie pentru conversa- 
tii în serile scurte și haotice pe care le petreceau acasă. 

Tony a făcut un efort ca să o întrebe pe Joan ce făcu- 
se peste zi, dar atunci când ea i-a răspuns superficial, el 
nu a mai insistat. Oricum, era atât de obosit când ajun- 
gea acasă, încât nu îl deranja să se retragă singur cu zia- 
rul. Nu erau supăraţi, dar se îndepărtau. 

Atunci când Tony mi-a cerut sfatul cu privire la lipsa 
de intimitate din relaţia lor, și-a descris încercările eșua- 
te de a vorbi cu Joan la sfârșitul zilei. Am observat că fă- 
cea două greșeli. Prima era legată de perioada din zi alea- 
să. Încercarea de a purta o conversaţie serioasă atunci 
când intra pe ușă, în timp ce Joan pregătea cina, iar copi- 
lul se odihnea, nu funcționa. A doua observaţie a fost că 
Joan nu reacţiona bine la întrebări generale precum: „Ce 
ai făcut azi?“ Asemenea întrebări pot funcționa atunci 
când cineva este relaxat și pregătit să vorbească, dar nu 
sunt eficace când cineva este epuizat sau neatent. Joan 
avea nevoie ca el să îi pună niște întrebări mai exacte pre- 

cum: „Cum a fost la pediatru?“ sau „Ce a făcut copilul 
azi?“ — întrebări suficient de specifice pentru a arăta că 
este conștient de ceea ce se petrecea în viața ei. 

Totuși nu i-am spus nimic din toate acestea lui Tony. 
În schimb, m-am întors spre Joan și am întrebat-o dacă 
se simte singură. A răspuns că da. Apoi am întrebat-o 
dacă era de părere că Tony era cu adevărat interesat să 
audă ce se petrece cu ea peste zi. „Poate...“, a spus ea 
ușor, „dar nu simt acest lucru.“ 

Tot ce i-am spus lui Tony a fost: „Cred că ar trebui să 
îți dai silința mai mult“. 


O ascultare mai bună nu începe cu un set de 
tehnici. Începe cu un efort sincer de a acorda 
atenţie evenimentelor care se petrec în lumea 
intimă a celeilalte persoane. 


Provocarea făcută lui Tony — „Cred că ar trebui să îţi 
dai silința mai mult“ — s-a dovedit a fi un tratament de 
o ședință. Chiar a încercat să facă mai mult. Nu se gân- 
dise să pună întrebări mai exacte; nu renunța atât de 
ușor. În loc să îi ofere lui Joan o atenţie trecătoare, a în- 
ceput să manifeste un interes autentic pentru sentimen- 
tele ei și grijă pentru starea ei de bine. La rândul ei, ea a 
început să se simtă din nou iubită și protejată — și mult 
mai dispusă la intimitate. 

Atunci când încerci să porți o conversaţie cu o per- 
soană care nu își dezvăluie prea mult din gânduri și sen- 
timente, poate fi de ajutor să faci presupuneri empatice 
vizavi de ceea ce se petrece cu ei. Comentarii precum: 
„Ai avut o zi grea?“, sau „le preocupă ceva?“, sau „Te 

îngrijorează ceva?“ pot demonstra suficientă conștienti- 
zare pentru a-l face pe celălalt să simtă că ești interesat 
cu adevărat. Dar nu există un comentariu sau o tehnică 
anume care să îi facă pe oameni să se deschidă. Este ne- 
voie de un interes sincer pentru ceea ce au de spus. As- 
cultătorii care se prefac nu te păcălesc mult timp — chiar 
dacă uneori se păcălesc singuri. Zâmbetul automat, în- 
trebările rapide, privirea neliniștită pe care o au în ochi 
atunci când începi să vorbești — toate acestea sunt indi- 
cii că sunt mai interesaţi să pară buni ascultători decât 
să audă cu adevărat ce ai de spus. Ascultatul adevărat 
presupune anularea tuturor celorlalte lucruri. Ascultăto- 
rii buni nu au o purtare dependentă. Nu te farmecă, fla- 
tează, provoacă sau întrerup. Nimic din acea atitudine 
tip uită-te la mine, ascultă-mă, admiră-mă, apreciază-mă. Ni- 
mic din aceste lucruri. Își suspendă sinele și ascultă. 


Aprecierea punctului de vedere al celuilalt 


Înțelegerea reciprocă presupune interacțiune. Cea mai 
bună cale de a obține ascultarea de care ai nevoie este să 
îl faci mai întâi pe celălalt să se simtă ascultat. 


Majoritatea oamenilor nu sunt cu adevărat in- 
teresaţi de punctul tău de vedere până nu sunt 
convinși că tu l-ai auzit și apreciat pe al lor. 

LX 
Chiar și atunci când tu ești cel care inițiază o discu- 


ție, cea mai bună modalitate de a te asigura că vei fi au- 
zit este să îl inviţi pe celălalt să își exprime punctul de 

vedere înainte de a-l prezenta pe al tău. Amânarea inte- 
reselor proprii pentru a-l auzi pe celălalt îți permite să 
înţelegi ce gândește, îl ajută să se simtă înţeles și să te as- 
culte, la rândul lui. 

Lasă-l pe celălalt să știe că ești interesat de ceea ce are 
de spus invitându-l să exprime ceea ce gândește, ce cre- 
de sau ce simte față de problema discutată — oferindu-i 
apoi întreaga ta atenţie. 


„Putem să vorbim despre...? Ce crezi că ar trebui să 
facem?“ 

„Nu sunt sigur că înţeleg ce sentimente ai față de... 
Care este punctul tău de vedere?“ 

„Îmi pare rău că nu ne-am înţeles. Aș vrea cu adevă- 
rat să aud ce s-a întâmplat în ceea ce te privește.“ 

„Pari supărat pe mine. Am dreptate?“ 


Solicită gândurile și sentimentele celuilalt privitoare 
la subiect punând întrebări exacte care arată modul în 
care ai înţeles spusele lui și încurajează-l să elaboreze. 


„Deci ceea ce spui tu este că... E exact?“ 

„Cred că înțeleg, dar vreau să fiu sigur. Crezi că ar 
trebui...?” 

„Nu sunt sigur că știu ce vrei să spui. Ai spus că..., 
dar aș vrea să spui mai multe despre asta, așa încât să 
fiu sigur că am înţeles bine.“ 

„Cred că înţeleg unde ne contrazicem, dar nu sunt si- 
gur. Ai vrut să spui că...?” 


Dacă simţi că devii nerăbdător sau defensiv în timp 
ce celălalt vorbește, este important să îţi reprimi nevoia 

de a răspunde până nu ai auzit tot ce are de spus. Să îţi 
ţii gura și să pretinzi că asculți poate să fie un lucru mai 
bun decât să întrerupi, dar nu este la fel ca ascultarea. 
Pentru a asculta cu adevărat, încearcă din răsputeri să 
apreciezi ceea ce simte celălalt. Închipuie-ţi cum te-ai 
simti în locul lui. 


Atunci când asculti pe cineva, dar te gândești la 
propriile reacţii, vorbești de fapt cu tine însuți, 
nu asculți. 


Suspendarea propriilor nevoi pentru suficient de mult 
timp ca să îl auzi pe celălalt este o parte din devenirea 
ta ca bun ascultător. Dar suspendarea nevoilor nu este 
același lucru cu pierderea sinelui. 

Câteodată trebuie să recunoști că nu îţi poți amâna 
efectiv nevoile dacă nu găsești și o modalitate de a le sa- 
tisface. Deși a-i spune partenerului că dorești să știi ce a 
făcut peste zi, dar mai întâi trebuie să vorbești despre 
problema ta, ar putea părea un gest egoist, s-ar putea să 
nu fie. La fel, există momente când cel mai atent și mai 
cinstit lucru pe care îl poți spune cuiva care dorește să 
vorbească cu tine atunci când nu ești pregătit este: „Nu 
mă pot concentra acum la ceea ce spui. Putem să vorbim 
după cină?“ Încercarea de a asculta atunci când nu ești 
pregătit îți diminuează capacitatea de a empatiza. 

Unora le este atât de teamă să își exercite propria in- 
dividualitate, încât își pierd sinele, se ascund în ceilalți, 
încastraţi într-un context de obligaţii și datorii. Acesto- 
ra li se pare mai ușor să se adapteze, decât să înfrunte 
conflicte, ameninţări cu respingerea, certuri sau semne 

de suferință din partea celorlalți. Adesea, partenerii lor 
anxioși și exigenți nu sunt conștienți de cât de multe 
compromisuri sunt aceștia dispuși să facă pentru a păs- 
tra armonia. Ei o consideră de la sine înțeleasă și vor 
mai mult. Asemenea persoane docile pot părea niște as- 
cultători buni, dar nu asculți cu adevărat dacă nu ești 
decât un recipient pasiv, o persoană fără tragere de ini- 
mă. 
LX 
Ascultatul de calitate este adesea tăcut, dar nici- 
odată pasiv. 


În loc să asculţi pasiv și, poate, să te simţi puțin încol- 
tit, implică-te punând întrebări care îl ajută pe celălalt să 
își exprime sentimentele sau să dezvolte ideile pe care le 
are. 


„Ce te deranjează cel mai tare din ceea ce face?“ 
„Ce crezi că ar trebui să facă?“ 

„Sună grozav! Ce parte a fost cea mai frumoasă?“ 
„Ce ai fi vrut să îi spui?“ 

„Ce ti-ar fi plăcut să îl auzi că spune?“ 


Ascultatul adevărat înseamnă să te imaginezi trăind 
experienţa celuilalt: să te concentrezi, să pui întrebări. În- 
țelegerea nu înaintează prin cunoaștere („Înţeleg“), ci 
prin investigare — cerând elaborarea subiectului, inte- 
resându-te de particularitățile concrete ale experienţei 
interlocutorului. Un ascultător bun nu este un receptor 
pasiv, ci unul activ, deschis, acordat la nevoile celuilalt 
Și curios. 

Atunci când pui aceleași întrebări la nesfârșit — „Ce 
mai e nou?“, „Ce mai faci?“ — vei primi aceleași răspun- 
suri superficiale. lată câteva întrebări care sugerează fap- 
tul că ești cu adevărat interesat de ceea ce se petrece cu 
persoana respectivă. 


„Ce se întâmpă la muncă? La școală? La ce lucrezi?“ 

„Ce faci frumos săptămâna acesta? Luna acesta?“ 

„Ce te îngrijorează?“ 

„Spune-mi despre familia ta.“ 

„Ce te entuziasmează cel mai mult zilele astea?“ 

„Ce îți place cel mai mult să faci și la ce te pricepi cel 
mai bine?“ 

„Ce te așteaptă acasă și la serviciu?“ 

„Care a fost cel mai bun lucru pentru tine săptămâna 
aceasta?“ 

„Cu ce vrei să contribui? Care este valoarea ta? Ce 
aduci tu în această situaţie?“ 

„Care sunt persoanele care te-au influenţat cel mai 
tare și cum anume?“ 

„Ce vise și idei ai? Există vreunul la care ai renunţat?“ 

„Ce îți amintești?“ 

„Povestește-mi despre un proiect care te preocupă.“ 


Afirmându-ţi înţelegerea 


Câteodată pretindem că ascultăm, deși nu este așa. În 
ciuda acestui lucru, suntem surprinși atunci când cineva 
ne acuză că nu ascultăm. Unul dintre motivele pentru 
care oamenii se întreabă dacă ascultăm este că nu reușim 
să îi convingem că i-am auzit. Tăcerea este ambiguă. 

Fără un semn al înţelegerii, vorbitorul începe să se în- 
trebe dacă are sens ceea ce spune, dacă merită să vor- 
bească. Apar îndoielile. Poate că sunt plictisitor. Poate că 
nu ar trebui să mă plâng așa. Fără dovada vreunei urme 
de empatie, oamenii nu au suficientă încredere în noi ca 
să ne vorbească despre adevărul simplu al sentimente- 
lor lor și, cu atât mai puţin, ca să ne deconspire adevă- 
rurile cu potenţial periculos. Toată lumea este vulnera- 
bilă din acest punct de vedere și toată lumea este reținu- 
tă într-o oarecare măsură. 

În mod normal vorbim pe rând. Rolurile de vorbi- 
tor și ascultător alternează atât de natural, încât poate 
părea artificial să numești spusele celuilalt „răspunsul 
ascultătorului“. Răspunsul îi transformă pe ascultători 
în vorbitori. Dar ascultatul de calitate presupune doi 
pași: mai întâi înțelegem ce ni se spune, apoi îl facem 
pe celălalt să știe acest lucru. Să nu reușești să te ex- 
primi este ca și cum ai trimite o scrisoare fără să pri- 
mești vreun răspuns; nu știi niciodată dacă a ajuns la 
destinatar. 

Repetarea poziţiei celuilalt cu propriile cuvinte este 
cea mai bună modalitate de a arăta că înţelegi. Dar as- 
cultatul eficient nu este realizat prin rezumarea spuse- 
lor celuilalt ca și cum nu mai e altceva de spus, ci ca o 
modalitate de a-l invita să își detalieze spusele, așa încât 
să înţelegi cu adevărat. 


o... 
Comunicarea eficientă nu se realizează doar 


prin schimbul de replici; ea necesită un efort 
concertat pentru înţelegerea reciprocă. 

Cea mai bună cale de a încuraja înțelegerea este să re- 
afirmi poziţia celuilalt cu propriile cuvinte, iar apoi să îi 
ceri să te corecteze sau să îţi confirme spusele. Ţine min- 
te: nu este important să parafrazezi, ci să îl inviţi pe ce- 
lălalt să își dezvolte ideile. Dacă lucrezi la acest proces 
de feedback și confirmare până când acea persoană nu 
mai are nicio îndoială că i-ai înţeles punctul de vedere, 
se va simţi înțeleasă — și va fi atunci mai dispusă să te 
audă. 


„Deci ești de părere că Kevin nu ar trebui să se înscrie 
la Liga de Fotbal a Juniorilor deoarece va fi un stres în 
plus pentru el și pentru că tu vei fi cea obligată să îl duci 
la toate meciurile?“ 

„Stai să fiu sigur că am înţeles ce spui. Simti că tu ești 
cea care sună întotdeauna ca să ne întâlnim, iar acest lu- 
cru te face să te întrebi dacă îmi doresc cu adevărat să 
îmi petrec timpul cu tine. E adevărat?“ 

„Bine, vreau să fiu sigur că înţeleg. Spui că ar trebui 
să o angajăm pe Gloria, dar ar trebui să îi explicăm clar 
ce dorim de la ea și să fim serioși în privința perioadei 
de probă și, dacă nu se descurcă, ar trebui să o conce- 
diem după șase luni. Am înţeles bine?“ 

„Deci tot acest timp ai crezut că sunt supărat pe tine 
și de aceea ai crezut că nu vreau să fiu afectuos față de 
tine. Nici nu e de mirare că ești supărată. Cred că te simţi 
rănită de mult timp.“ 


„Tu chiar nu înţelegi, nu-i așa?“ 


Atunci când o persoană spune: „Pământul e rotund“ 
și cealaltă răspunde: „Nu, este plat“, este clar că a doua 

persoană a înțeles ce a vrut să spună prima și nu a fost 
de acord. Dar atunci când subiectul este mai personal, 
dezacordul — fără o recunoaștere a înțelegerii punctu- 
lui celuilalt de vedere — poate părea să anuleze senti- 
mentele vorbitorului. Dacă oamenii ar vorbi în jargon te- 
rapeutic, ar putea spune: „Înţeleg ce spui, dar nu sunt 
de acord“. Dar, din moment ce majoritatea dintre noi nu 
numai că nu vorbim ca într-o carte de psihologie practi- 
că, dar și reacționăm cu foc și în grabă, multe conversa- 
ţii iau forma unei dizarmonii în două părți. 


Eșecul banal de a recunoaște ceea ce spune ce- 
lălalt explică multe neînțelegeri din viețile 
noastre. 


Cu cât este mai înfierbântată discuţia, cu atât este mai 
important să dai importanţă spuselor celuilalt. Atunci 
când două persoane vorbesc despre ceva important pen- 
tru ei, fiecare simte nevoia urgentă să își transmită punc- 
tul de vedere. Fără puțină recunoaștere, fiecare poate 
continua să își reafirme poziția, gândind: Dacă doar ar as- 
culta ce spun, nu ar trebui să ne mai certăm așa. 


Într-o vineri seară, după o săptămână lungă și plicti- 
sitoare, Sheila a spus: „Nu ieșim niciodată în oraș“. „Nu 
e adevărat!“, a răspuns Rob simțindu-se atacat. „Am ie- 
şit săptămâna trecută.“ Această replică a supărat-o și mai 
tare pe Sheila, care și-a reînnoit încercarea de a-l face pe 
Rob să înţeleagă ce simte. „Vrei să spui când am fost cu 
Linda și John la pizza? Aia nu a fost o ieșire. Nu vrei să 


faci niciodată nimic în afară să te uiţi la televizorul ăla 

idiot.“ Acum Rob era enervat. „Muncesc din greu toată 
săptămâna și, dacă vreau să mă odihnesc în fața televi- 
zorului, ce este atât de greșit?” În acest punct, Sheila se 
simţea deja complet desființată. „Tu chiar nu înţelegi, 
nu-i așa?“ Apoi s-a urcat la etaj și a trântit după ea ușa 
de la dormitor. 

Poate te identifici cu Sheila. Sau cu Rob. Sau poate cu 
amândoi. Majoritatea dintre noi au sentimente față de 
decizia de a ieși în oraș sau a sta în casă, la televizor. Dar 
ce a fost nefericit în această ceartă și i-a lăsat pe amân- 
doi să se simtă neînţeleși a fost faptul că niciunul dintre 
ei nu a fost atent la punctul celuilalt de vedere. 


Nu este nevoie să fii răspunzător de sentimen- 
tele cuiva pentru a le recunoaște valoarea. 


Atunci când Sheila a spus: „Nu ieșim niciodată“ își 
exprima un sentiment — este plictisită și singură — și 
are o cerere: își dorește ca împreună cu Rob să se distre- 
ze mai mult, să facă ceva împreună, poate să fie un pic 
mai intimi. Dar ceva legat de felul în care s-a exprimat 
(sau cum a auzit el) l-a făcut pe Rob să reacționeze de- 
fensiv. În loc să îi arate că a înțeles ce simte, el s-a simțit 
criticat. El a auzit-o spunându-i că e leneș, egoist, neim- 
plicat — exact lucrurile de care se teme și el că l-ar ca- 
racteriza — așa că nu i-a ascultat sentimentele și, cu atât 
mai puţin, nu a reacționat cu calm. 

Duelul punctelor de vedere 


Atunci când două persoane continuă să își susțină po- 
zițiile, fără să fie atente la ceea ce încearcă celălalt să spu- 
nă, rezultatul este un duel al punctelor de vedere. Un in- 
divid este tentat — mai ales dacă este terapeut — să con- 
sidere că unor persoane care se află într-un duel al de- 
claraţiilor le lipsește aptitudinea de a comunica, adică de 
parafrazare a vorbelor celuilalt înainte de a răspunde. 
Problema cu această perspectivă a comunicării-aptitu- 
dine este că ignoră conflictul și anxietatea, exact acele lu- 
cruri care fac înţelegerea atât de dificilă. Partenerii care 
nu acordă atenţie spuselor celuilalt se tem de acest lu- 
cru. Se tem că recunoașterea punctului celuilalt de vede- 
re înseamnă să se predea — „Iu ai dreptate și eu gre- 
șesc“. Din nefericire, la fel ca în multe alte cercuri vicioa- 
se, eforturile lor de a se face înțeleși prin reafirmarea pro- 
priei poziții doar blochează înţelegerea. 

Atunci când subiectul nu este prea important, rezul- 
tatul este un sentiment vag nesatisfăcător că măcar ai 
spus ce aveai de spus, chiar dacă cealaltă persoană nu 
te-a luat în seamă. Dar când sunt implicate sentimente 
intense, declaraţiile contradictorii devin neînţelegeri du- 
reroase. 

Consilierii profesioniști vorbesc adesea ca și cum cu- 
plurile s-ar putea înțelege doar dacă ar învăţa să „comu- 
nice“ — făcând afirmații care încep cu „Eu“ și tot restul. 
Aceste idei sunt drăguţe, dar nu ţin seama de existența 
unor conflicte reale. 


Deși nu discutaseră despre acest lucru, Charlotte a 
presupus că, atunci când Hugh își va termina doctoratul, 

se vor muta înapoi la New York. Dar lui Hugh îi plăcea 
unde trăiau și atunci când a anunţat-o că s-ar putea să 
se angajeze profesor la universitate, Charlotte s-a simţit 
trădată. 

Deoarece problema stabilirii locului în care să se mute 
era atât de importantă pentru amândoi, le era greu să 
discute fără a compromite punctul de vedere al celuilalt. 
Atunci când Hugh își prezenta argumentele pentru a ră- 
mâne, Charlotte încerca să le discrediteze sau să îi spu- 
nea că era responsabil pentru sacrificiul său de a părăsi 
orașul spre binele carierei lui. El îi răspundea vorbind 
despre sacrificiile lui pentru ea. Mai târziu, după luni de 
înstrăinare, Charlotte a spus că, dacă Hugh ar fi recunos- 
cut, în orice moment al discuţiilor, că ea renunțase la 
multe pentru ca el să-și urmeze studiile sau ar fi spus că 
îi va veni și ei rândul, ar fi putut să fie de acord să rămâ- 
nă. Dar, în loc să asculte și să îi recunoască dreptul de a 
se simti în felul în care se simţea, Hugh i-a răspuns spu- 
nându-i că viitorul lui profesional era mai important de- 
cât al ei. 


În cazul unui alt cuplu, care avea aceeași problemă, 
amândoi doreau să se mute, problema era unde. Ray- 
mond era contabil și Joyce era decanul unui mic cole- 
giu. Amândoi au fost de acord că, deoarece lui i-ar fi 
mai ușor să își găsească de lucru, căutarea unui nou 
post pentru ea va avea prioritate. Totuși Raymond era 
hotărât în privinţa locului unde dorea să trăiască. Nu era 
vorba neapărat despre o regiune anume, cât dorea să 
trăiască fie într-un oraș mare, fie departe la țară — 
oriunde în afară de suburbii. Așa că, aproape de fieca- 
re dată când Joyce îi spunea că a citit despre un post li- 

ber, el îi răspundea spunând: „Nu o să trăiesc nicioda- 
tă acolo“. Se simţea înfrântă și furioasă și se gândea că 
el era total nedrept. 


De ce i s-a părut lui Hugh important să o pună pe 
Charlotte la locul ei spunându-i că viaţa lui profesiona- 
lă era mai importantă decât a ei? De ce trebuia ca Ray- 
mond să respingă atât de multe dintre posibilitățile lui 
Joyce atât de repede? De ce le era atât de greu acestor 
bărbaţi să recunoască sentimentele soțiilor lor? 

Aparent, Hugh se temea că, recunoscând sentimente- 
le lui Charlotte, va trebui automat să renunţe și să facă 
cum vrea ea. La fel, Raymond nu părea să aibă încredere 
că va putea spune nu unui nou loc odată ce l-ar fi vizitat 
împreună cu Joyce. Altfel, de ce nu ar fi vrut să arunce 
măcar o privire? De ce nu sunt acești bărbaţi în stare să 
își asculte mai bine soțiile? Este doar „egoismul“, „in- 
sensibilitatea masculină“ sau „imaturitatea“ care îi 
oprește pe oameni să se asculte reciproc? Poate că lui 
Hugh și lui Raymond le era greu să își asculte partene- 
rele din cauză că se simțeau neliniștiți și nesiguri de pro- 
pria capacitate de a-și afirma nevoile. Poate că noi — 
bărbaţi și femei — avem întotdeauna motive ca să nu ne 
ascultăm, să nu ne înțelegem. 


Ascultatul este dificil deoarece presupune pier- 
derea controlului — și dacă te temi de ceea ce 
este posibil să auzi, pare riscant să renunti la 
control. 

El spune, ea spune 


El spune: „Ar fi trebuit să spui ceva“, ea spune: „Ar 
fi trebuit să mă întrebi“, și niciunul nu se simte auzit. Ea 
vorbește despre lucruri pe care i-ar plăcea să le facă și el 
vorbește despre faptul că e obosit. El nu aude niciodată 
ce înseamnă pentru ea realizarea acestor lucruri, iar ea 
nu aude niciodată că el își urăște slujba. Certurile cresc, 
sentimentele nu mai sunt recunoscute și minţile nu se 
întâlnesc atâta timp cât nu reușim să recunoaștem ceea 
ce spune celălalt înainte să răspundem cu ce avem de 
spus. 


El spune, ea spune —, dar niciunul nu recu- 
noaște ce spune celălalt. 


Terapeuţii comportamentali învaţă cuplurile să para- 
frazeze spusele partenerului înainte de a-și exprima 
punctul de vedere. Acesta este un procedeu prin care se 
întrerupe ciclul reclamațţiilor care ține cuplurile în con- 
flict, incapabili să se simtă înţeleși și, cu atât mai puțin, 
capabili să ia măsuri pentru rezolvarea problemelor. 
Dacă un bărbat îi spune soţiei că și-ar dori ca ea să pre- 
gătească ceva diferit pentru cină, iar ea se plânge că el 
este imposibil de satisfăcut — și el devine defensiv și se 
retrage ca să mediteze la cât de nedreaptă este soția — 
niciunul dintre ei nu se va simți înțeles. Această neînțe- 
legere — și multe altele asemănătoare — au mai puţin 
de-a face cu incapacitatea de a rezolva un conflict decât 
cu incapacitatea de a-l suporta. Dacă, în loc să devină de- 
fensiv și să atace, oricare dintre ei ar recunoaște ce spu- 

ne celălalt, s-ar putea dovedi că nu este atât de greu să 
se înțeleagă. 

Chiar și atunci când conflictul este serios, cu toții ne 
simțim mai bine dacă putem măcar spune cum ne sim- 
tim — ce ne deranjează, ce dorim — și să îl auzim pe ce- 
lălalt spunând acel cuvânt magic: „Înţeleg“. 


Multe dintre persoanele cu care vorbesc nu au o via- 
tă sexuală ideală. Poate că exemplul meu este părtinitor, 
dar majoritatea oamenilor pe care îi văd și care sunt că- 
sătoriți de 10 ani sau mai mult fac sex o dată pe lună sau 
poate chiar mai rar. Chiar și în cadrul terapiei, puțini oa- 
meni deschid acest subiect. Nu sunt doar jenaţi (majori- 
tatea oamenilor presupun că ceilalți sunt părinți exce- 
lenți și au vieți sexuale fericite), ci au și pierdut orice spe- 
ranță. De ce să vobești despre ceva atât de personal și 
dureros, când toate eforturile lor anterioare nu i-au lăsat 
decât furioși și rușinați? 

Odată ce își găsesc curajul să vorbească despre pro- 
blemele lor sexuale, unele cupluri reușesc să îmbunătă- 
țească situaţia, iar altele nu. Dar aproape toți se simt mai 
bine vorbind despre aceste lucuri. Ce îi face să se simtă 
mai bine, chiar dacă nu se schimbă nimic, este libertatea 
de a spune ce simt, ce nu le place, ce își doresc și să re- 
cunoască faptul că uneori se simt inadecvat — ceva ce, 
inevitabil, fiecare partener simte și în general nu reali- 
zează că și celălalt simte. 

De ce au nevoie oamenii de un terapeut ca să poarte 
aceste conversații? Nu au nevoie. Dacă fiecare poate spu- 
ne ce simte despre o situație anume și celălalt poate auzi 
și recunoaște aceste sentimente înainte de a spune ce sim- 
te el. 

Mulţi dintre noi sunt reactivi când este vorba despre 
sex, dar unii sunt reactivi față de atât de multe lucruri, 
încât eșuează să recunoască spusele oricui, despre orice. 
Dacă te plângi unor astfel de oameni că te contrazic in- 
diferent ce ai spune, ei pot protesta spunând că pretinzi 
să fie mereu de acord cu tine. Nu sunt conștienți de fap- 
tul că ai nevoie de o oarecare recunoaștere a spuselor tale 
pentru a te simţi auzit, nu aprobat. 


Importanța renunţării la control 


Așa cum am spus, nu îmi place să fiu întrerupt în mij- 
locul unei povești de către cineva care îmi dă un sfat pe 
care nu l-am cerut sau pentru „împărtășirea“ unei expe- 
rienţe similare. O întrerupere este o întrerupere. Ceea ce 
lipsește este o expresie a înţelegerii, ceva precum: „Ah, 
cât de neplăcut!“. Ceea ce se întâmplă în ambele ca- 
zuri — și în altele — este faptul că ascultătorul nu renun- 
tă la controlul schimbului. Mulţi dintre noi suntem con- 
vinși că suntem buni ascultători deoarece spunem lucru- 
rile potrivite. Dar suntem oare? Se întâmplă, adesea, ca 
vorbitorul să se simtă neauzit, din cauză că noi doar ju- 
căm un rol. 


„Dar de ce nu...?“ 


Un îndrumător înțelept mi-a spus odată că tratamen- 
tul pe care îl aplicam unui tânăr timid, obez, era blocat 
din cauză că încercam să îl schimb înainte ca el să se 
simtă înțeles de mine. Mie mi se părea atât de simplu: 

dacă tânărul ar face un efort să inițieze conversații cu 
alte persoane, în același timp noi exploram rădăcinile 
nesiguranţei lui, ar putea lucra asupra schimbării pe 
două fronturi. El totuși a simţit că sugestia mea de a în- 
cepe să facă ceva ce îi era atât de greu dovedea că nu în- 
țelegeam cât de dureros de conștient de sine era. Reco- 
mandarea tehnică a îndrumătorului meu (care avea le- 
gătură cu transferul și contratransferul) a fost: „Taci și 
ascultă!“. 


O prăpastie a tăcerii 


Dacă toţi ar urma sfatul îndrumătorului meu, lumea 
ar fi un loc mai fericit. Dar, dacă ascultarea ar fi doar o 
reușită negativă, te-ai putea concentra (așa cum fac mulți 
terapeuțţi și oamenii care se joacă de-a terapeuțţii) doar 
să nu întrerupi. Vorbitorii ar putea fi încântați că li se 
permită să se exprime, dar să fie frustrați de absenţa cu- 
riozității și a aprecierii. Acest lucru înseamnă că, luată 
prea literal, expresia „taci și ascultă“ nu este suficientă 
pentru a transmite înțelegerea. Dacă îi povestești cuiva 
la o petrecere despre locul tău de muncă și te ascultă fără 
să te întrerupă, dar ochii i se plimbă prin încăpere, nu 
prea te simţi ascultat. 

Dacă te ascultă sau nu, doar acea persoană știe. Dar, 
pe de altă parte, dacă nu simți că ești ascultat, nu te simţi 
și gata. Considerăm că suntem ascultați sau nu după 
semnalele pe care le vedem. Ne arată că sunt atenţi lă- 
sând la o parte alte preocupări și întorcându-se spre noi? 

Înainte să comenteze ceva asupra spuselor noastre, 
oamenii își manifestă interesul și atenția menținând 

contactul vizual, zâmbind cu plăcere sau încruntându-se 
cu îngrijorare și scoțând mici interjecții precum „aha“ și 
„serios?“ Dacă dau din cap, este un semn al atenţiei; 
dacă dau din cap, dar cu mișcări mai ample și repetate 
își arată interesul. Nu trebuie să faci un curs de Metode 
Elementare de Clinică pentru a învăţa aceste răspunsuri; 
ele rezultă din interesul arătat. 


Întrebarea principală 


Întrebările transmit interesul, dar uneori acest interes 
este tangenţial față de ceea ce încearcă celălalt să spună. 
Uneori lipsa de atenţie este evidentă. Dacă îi povestești 
unei prietene toate prostiile pe care soțul tău le-a făcut 
în vacanţă, iar ea te întrerupe cu o mulțime de întrebări 
legate de locul în care aţi stat, nu te vei simţi ascultată. 
Alteori oamenii par să te asculte, dar nu se pot abţine să 
nu conducă discuția unde vor ei. Acești ascultători im- 
pun propriile structuri narative asupra experienţelor 
noastre. Întrebările lor presupun că poveștile noastre se 
potrivesc cu scenariul lor: „Problemele ar trebui negate 
sau alungate“, „Toți ar trebui să fie împreună“, „Bărba- 
ţii sunt insensibili“, „Bătăușii ar trebui confruntați.” În- 
cheindu-ne propoziţiile, asaltându-ne cu întrebări și for- 
țându-ne să spunem ce vor să audă, ascultătorii care nu 
renunţă la control ne violează dreptul de a ne spune pro- 
priile povești. 

Ghid pentru bună ascultare 


1. Concentrează-te asupra persoanei care vorbește. 

— Lasă de-o parte alte activități. 

— Amână-ți preocupările. 

— Întrerupe cât mai puţin posibil. Dacă întrerupi, 
fă-o doar pentru a-l încuraja pe interlocutor să spu- 
nă mai multe. 


2. Încearcă să înţelegi ce încearcă vorbitorul să îți spu- 
nă. 

— Nu reacționa doar la cuvintele acestuia — fii atent 
la ideile și sentimentele din subtext. 

— Încearcă să te pui în pielea celuilalt. 

— Încearcă să înţelegi unde vrea să bată interlocuto- 
rul. 


3. Fă-l pe ascultător să știe că înţelegi. 

— Folosește tăcerea, comentariile liniștitoare, para- 
frazarea. 

— Oferă comentarii empatice. 

— Folosește afirmaţii care să-i permită să detalieze 
(spune-mi mai multe, ce altceva), nu unele care să în- 
chidă subiectul (am înţeles; același lucru mi s-a în- 
tâmplat și mie). 


Cum să capeti ascultarea pe care o meriți 


(Diavolul mi-a șoptit la ureche că poate ar trebui să 
scriu „... ascultarea pe care o dorești“. Poate că obținem 

deja ascultarea pe care o merităm. Dar nu îl voi asculta 
pe acel diavol bătrân.) 


Cum să ceri sprijin fără să primești sfaturi ne- 
dorite 


O modalitate de a fi ascultat așa cum ai nevoie este 
să le spui oamenilor ce dorești. 


„Sunt supărat și am nevoie să vorbesc cu tine. Doar 
ascultă-mă, bine?“ 

„Am o problemă pe care vreau să o discut, dar nu 
sunt pregătită să iau o decizie, așa că mi-ar fi de folos 
dacă ai putea doar să mă asculți.“ 


Dacă nu dorești un răspuns reactiv și inoportun, an- 
ticipează așteptările ascultătorului. 


„Nu îţi cer să fii de acord cu mine, dar poți să îmi în- 
țelegi punctul de vedere?“ 

„Vreau să îți spun ceva și nu vreau să te superi pe 
mine. Ascultă-mă doar și gândește-te la ce spun, da?“ 

„Vreau să îmi spui ce crezi despre ceva, dar trebuie 
să mă hotărăsc ce să fac cu situația respectivă. Vrei să-mi 
oferi un sfat, chiar dacă este posibil să nu îl urmez?“ 


Dacă cineva îţi oferă sfaturi când tu vrei doar să fii as- 
cultat, spune-o. Dar pune accentul pe ce îţi dorești, nu 
pe cât de intruzivă este persoana respectivă: „Mulţumesc 
pentru sfat, dar acum vreau doar să îţi povestesc ce s-a 
întâmplat“ funcționează mai bine decât „Nu ţi-am cerut 

sfatul“ sau „Nu poţi să mă asculți măcar o dată, fără să 
îmi spui ce să fac?“ 


Cum să te descurci cu întreruperile 


Dacă ești pe șosea și cineva se bagă în faţa ta, nu prea 
ai multe de făcut. Ah, poţi să claxonezi și să înjuri dacă 
dorești. Dar trebuie să renunti, dacă nu vrei să faci un 
accident. Când cineva te întrerupe nu este același lucru. 
Nu poţi fi întrerupt decât dacă permiţi acest lucru. 
Atunci când vorbești, ai prioritate. 


Dacă cineva începe să te întrerupă, poţi să: 

e Ridici degetul arătător 

e Spui: „Stai un minut, nu am terminat“. 

e Continui să vorbeşti: „Ce încercam să spun este 
că...“ 


Dacă cineva chiar te întrerupe: 


e În loc să te superi (sau doar să te superi), obișnuieș- 
te-te să spui: „Nu terminasem, te rog să mă asculți 
până la capăt“. Apoi întoarce-te la ce spuneai și ter- 
mină-ți ideea. 

e Fă o observaţie asupra faptului că ai fost întrerupt, 
dar fără să ţii o prelegere sau să ataci: 


„AȘ vrea să mă lași să termin ce spuneam.“ 

„Îmi pare rău, dar nu pot să fiu atent la povestea ta 
din cauză că nu terminasem să o spun pe a mea.“ 

„incercam să îți spun ceva important pentru mine. 
Atunci când începi să vorbești din senin despre altceva, 

simt că nu ești interesat de mine sau de ceea ce am de 
spus.“ 

„Ascultam povestea aceea de la știri. Aș vrea să aș- 
tepti puţin până să schimbi postul.“ 


Cum să asculţi persoanele greu de ascultat 


Dacă ești suficient de ghinionist încât să cunoști o per- 
soană care vorbește mereu despre ea, s-ar putea să apre- 
ciezi unele sfaturi despre modul în care poţi să o 
schimbi. Cea mai bună sugestie pe care ţi-o pot oferi este 
să gândești sistematic. 

Persoanele care vorbesc prea mult sunt greu de su- 
portat, dar nevoia lor de atenţie este reală. Dependenţa 
lor este o povară, dar nu trebuie făcuți să se rușineze de 
acest lucru. A face pe cineva să îi fie rușine de nevoile lui 
îl face să se simtă și mai prost și îi intensifică nevoia. 
Chiar dacă nu îl critici că vorbește prea mult, neasculta- 
rea are un efect de izolare, care nu face decât să crească 
nevoia sa de a fi auzit. 

Atunci când spunem despre o persoană că este egois- 
tă sau că vorbește numai despre ea, descriem de fapt 
doar o jumătate a relaţiei. În 40 de ani de consiliere de 
familie, am întâlnit foarte puţine persoane care nu cred 
că nu ascultă la fel de mult ca celălalt în relație. Prin asta 
nu vreau să spun că nu există persoane care vorbesc de- 
spre sine mai mult decât ceilalți, dar, dacă nu dăm aten- 
ție nevoilor celor pe care îi iubim, suntem o parte a pro- 
blemei. 

Atunci când ai de-a face cu persoane dificile, secretul 
este să vezi cum să te descurci cu situația respectivă, mai 

degrabă decât să te neliniștești în privinţa ei. Motivul 
pentru care unele persoane din viața noastră rămân uni- 
dimensioanale este că nu ducem mai departe relaţia cu 
ele. O parte din motivul din cauza căruia socrul tău do- 
rește să vorbească mereu despre el este pentru că îl as- 
cuți rar sau îl asculți pe jumătate. Atâta timp cât se sim- 
te neauzit, este puţin probabil să fie interesat de orice are 
altcineva de spus. Dacă asculți un pic mai mult pe cine- 
va care vorbește prea mult, în loc să fierbi în capacana 
anxietății unei persoane care nu are altceva de făcut de- 
cât să se eschiveze, poți găsi echilibrul schimbării dintr-o 
relație. Chiar și cea mai mică modificare poate produce 
o diferență mare. 


Rezistând tentaţiei de a te îndepărta 


Uneori, când dorim să controlăm accesul celorlalți la 
noi, se poate să evităm să ne uităm la ei. Se poate ca un 
bărbat care se uită la televizor să evite să se uite la soția 
sa care încearcă să vorbească cu el. La fel, o chelnăriță 
poate evita privirea unui client pentru a preveni vreo po- 
sibilă cerinţă a acestuia într-un moment în care este prea 
ocupată ca să o poată satisface. 

Un exemplu paradoxal al acestei indisponibilități de 
a răspunde apare în psihanaliză, unde analistul stă în 
spatele pacientului întins pe spate. Rezultatul este de- 
concertant. Incapabil să vadă cum reacționează terape- 
utul, pacientul nu este sigur dacă este înțeles sau com- 
pătimit. Terapeutul se poate simţi la fel de neplăcut din 
cauză că nu poate oferi o dovadă vizibilă a interesului. 
În cele din urmă, acest aranjament constrângător se 

dovedește a fi eliberator de fapt. Pacientul, care capătă 
încrederea că nu va fi întrerupt, învaţă să își urmăreas- 
că mai bine gândurile și să și le exprime mai liber. Tera- 
peutul descoperă că a se uita în altă parte fără presiunea 
de a-și demonstra interesul îi permite să asculte mai li- 
ber și să se gândească la cele spuse de pacient. 

Ce putem învăţa de la analistul care capătă libertatea 
de a asculta datorită faptului că nu mai este obligat să 
pară atent? Am observat că ascultatul presupune amâ- 
narea nevoilor, inclusiv a nevoii de a face ceva — să re- 
zolvăm probleme, să spunem ceea ce trebuie, chiar să si- 
mulăm atenţia. Este mai bine să fim atenţi. Interesaţi. Să 
ascultăm cu atenţie. Să depășim nevoia de a fi apreciaţi 
pentru că ascultăm. 

Se poate să fie imposibil să oferim în viaţa de zi cu zi 
acea ascultare perfectă, tăcută, prin care pacienţii aflaţi 
în analiză sunt încurajați să se descopere și să se recon- 
struiască. Dacă oamenii au învăţat să nu se aștepte la o 
ascultare atentă din partea ta, este posibil să fie nevoie 
să îi reasiguri de interesul tău. Dar dacă asculți cu aten- 
ție, aceștia vor învăţa să aibă din nou încredere în tine. 
Ascultatul, fără să întrerupi și fără să te îndepărtezi, are 
un rol major în stabilirea încrederii. 


Exerciţii 


1. Data viitoare când o persoană la care ţii are ceva 
să îți spună, acordă-i în totalitate atenţia ta timp 
de trei minute. Cât de lungi au părut acele minu- 
te? Cât de greu a fost să rămâi atent? Cât de greu 
ţi-a fost să nu spui ceea ce doreai să spui? Care 


„Vorbește liniștit — te ascult“... 231 


au fost consecințele alocării acestui timp pentru 
ascultare? 


. Observă următoarea dată când cineva îţi răspun- 
de cu un sfat în loc să te asculte. Notează, mai târ- 
ziu, cum te-ai simtit și de ce crezi că nu te-a ascul- 
tat. 


Există o persoană pe care o poţi asculta fără să îi 
oferi sfaturi sau să o corectezi? Dacă există, cum 
reușești să o asculți doar? Are vreo legătură cu res- 
pectul? 


„Nu am știut niciodată 
că te simți așa“ 
Empatia începe cu sinceritatea 


rintre așteptările nefolositoare pe care le adu- 

cem în ascultare se află noțiunile preconcepu- 

te despre ceea ce va spune vorbitorul și despre 
modul în care comunicarea ar trebui să se petreacă. Dacă 
presupui că știi ce va spune celălalt înseamnă că nu mai 
trebuie să te obosești să asculți. 

Presupunerile noastre legate de felul în care oamenii 
ar trebui să își vorbească nu sunt conștiente, de obicei; 
sunt o parte din felul în care am fost crescuți. Să presu- 
pui că tipul tău de comunicare este cel corect înseamnă 
că vei avea dificultăți în relaționarea cu oameni cu dife- 
rite stiluri de conversație și diferite sensibilități. Aseme- 
nea presupuneri vin în perechi adverse, precum: 


„Persoanele politicoase cer indirect ceea ce își doresc“ 
versus „Persoanele sincere spun ce doresc.“ 

„Explicaţiile ar trebui să fie scurte și drăguţe (divaga- 
tiile sunt plictisitoare)“ versus „Explicaţiile ar trebui să 
fie detaliate și complete (să te asiguri că cealaltă persoa- 
nă înţelege ce vrei să spui).“ 


Ascultătorul care se mulțumește cu o confirmare a aș- 
teptărilor sale este la fel ca vizitatorul unui muzeu care 
se uită la tablouri doar cât să verifice numele pictorului; 
nu se va apropia niciodată de experienţa celuilalt. Nu 
există nicio cale de înţelegere, niciun contact. Pe de altă 
parte, ascultătorul care rămâne deschis experimentează 
uneori surpriza și plăcerea ca presupunerile sale să fie 
răsturnate și descoperă vorbitorul — copil, iubit, prie- 
ten — într-un mod mai profund, mai total. 


Esenţa ascultatului de calitate este empatia, ob- 
ținută prin deschiderea față de ceea ce încearcă 
ceilalți să spună și a felului în care se exprimă. 
Empatia presupune o minte deschisă față de 
sensibilitatea celorlalți. 


Deși majoritatea oamenilor și-ar îmbunătăți asculta- 
tul dacă ar renunţa la ideile preconcepute și ar rămâne 
receptivi față ce încearcă ceilalți să spună, o absență com- 
pletă a presupunerilor nu este posibilă și nici de dorit. 
Anticiparea este folositoare. Anticiparea felului în care 
cineva ar putea să reacționeze te poate ajuta să te ex- 
primi mai eficient; anticiparea nevoilor și stilului de co- 
municare ale vorbitorului te pot ajuta să auzi toate nive- 
lurile mesajelor transmise. Deci ce spun? Sunt așteptări- 
le un ajutor sau un impediment în ascultare? 

Așteptările împiedică toată comunicarea atunci când 
iau forma unor presupuneri fixe și a unor puncte de ve- 
dere egocentrice. Asemenea așteptări sunt neverificate 
și ne închid față de punctele de vedere ale celorlalți. Aș- 
teptările favorizează legăturile dintre oameni atunci 
când iau forma sensibilităţii față de stilurile de comuni- 
care ale celorlalți. Asemenea sensibilitate ne face con- 
știenți, atenți și receptivi, nu părtinitori. 


Crearea unui climat de înțelegere 


Una dintre cele mai obișnuite așteptări pe care le adu- 
cem cu noi într-o conversație, mai ales acasă, este că vom 
reuși să comunicăm făcând ceea ce apare natural. Din 
păcate, ascultatul automat este adesea superficial, exact 
acea ascultare neimplicată care ne face relațiile mai pu- 
țin satisfăcătoare decât pot fi. Dacă dorești să îmbunătă- 
teşti o relaţie, exersează ascultatul receptiv. 

Ascultatul receptiv presupune să îl asculţi pe celălalt 
și apoi să îi arăţi ce ai înţeles din spusele lui. Dacă ai 
dreptate, vorbitorul va avea sentimentul reconfortant că 
este înțeles. Dacă nu ai prins chiar bine ideea, parafra- 
zarea ta îi va mai oferi o ocazie să explice lucrurile. 

Ascultatul receptiv poate fi exersat la fel ca orice altă 
aptitudine dacă ești dispus să faci un efort. Dacă. 


Ascultatul presupune exercițiu 


De ce putem să recunoaștem că nu dansăm bine sau 
că nu putem desena, dar nu vrem să recunoaștem 
(nici față de noi înșine) că nu ne pricepem la ascul- 

tat? Deoarece să fii un bun ascultător nu pare să fie 
o aptitudine; pare să fie o trăsătură de caracter, lega- 
tă de a fi o persoană drăguță, o persoană interesată 
de ceilalți. Dacă nu ești un bun jucător de tenis, este 
pentru că nu ai exersat. Dacă nu ești un bun ascultă- 
tor, este pentru că ești un om rău. 


Gândește-te la multitudinea de situaţii în care fami- 
liaritatea, tensiunea sau distragerile ţi-au afectat aten- 
ţia, grija, considerația. Data viitoare când partenerul tău 
vine acasă după o zi de muncă, cel mic se grăbește să îţi 
spună ceva sau un coleg dorește să vorbească cu tine, 
încearcă să faci un efort în plus ca să fii atent. Acorda- 
rea atenției este foarte importantă. Efortul tău de a-i as- 
culta un pic mai mult și cu ceva mai multă grijă pe cei- 
lalţi va iniţia o spirală pozitivă în toate relaţiile pe care 
le ai. 


„Știu ce vrei să spui“ 


„Ştii pe naiba!“ Ai simţit vreodată nevoia să răspunzi 
așa atunci când cineva îţi termina propoziția? 


Persoana care începe o propoziţie ar trebui să 
fie cea care o termină. 


Din păcate, uneori toți ne grăbim să tragem conclu- 
zii. Se poate să nu faci observaţia pe care am făcut-o eu 
la începutul acestei secțiuni a cărții, dar unul dintre obi- 
ceiurile proaste pe care trebuie să le abandonăm cu toții 

este să facem presupuneri cu privire la ceea ce urmează 
să spună celălalt. 


Rachel a ajuns acasă la ora 18.30 în loc de 18.00, așa 
cum promisese, și a spus: „Îmi pare rău că am întârziat, 
am...”. 

„E în regulă“, i-a răspuns Patrick, „am făcut spaghe- 
te împreună cu copiii. Totul este gata.” 

Rachel era bucuroasă că nu a fost obligată să pregă- 
tească cina, dar tot se simțea întreruptă. Se pregătea să 
spună că a întârziat din cauză că șeful i-a lăsat în ultima 
clipă pe cap o sarcină de rezolvat, dar presupunerea lui 
Patrick că era pe cale să se scuze că l-a încurcat a făcut-o 
să simtă că nu îi pasă. I se părea că tot ce îl interesa era 
cina lui. 

Ar fi putut să îi spună oricum, nu? Poate. Dar dacă el 
obișnuiește să o întrerupă, se poate să fi obosit să îl for- 
țeze să o asculte. 


Este enervant să te întrerupă cineva ca să preia con- 
trolul conversaţiei, dar la fel de enervant este și să inter- 
vină înainte ca vorbitorul să termine ce avea de spus cu 
încurajări, aprobări sau ca să spună o poveste asemănă- 
toare. 


Hank a apreciat la început obiceiul lui Sharon de a in- 
terveni cu expresii încurajatoare în timp ce el vorbea. 
Acele wow, oh și vai îl făceau să creadă că era acordată la 
sentimentele lui. Dar, după o vreme, aceste expresii au 
început să i se pară triviale și predictibile. Au început să 
îl facă să simtă că era mai interesată să pară că îl spriji- 
nă, decât să îl asculte cu adevărat. 

Să îți arăţi sprijinul nu înseamnă nici să anticipezi, 

nici să intri în competiție cu exprimarea sentimentelor 
celui care vorbește. Am cunoscut o femeie care îi spriji- 
nea pe ceilalți cu atâta entuziasm, încât valurile de com- 
pasiune radiau din ea precum aerul fierbinte din cuptor. 
Poate că încerca să fie înțelegătoare, dar după o perioa- 
dă mi-au amintit refrenul lui Al Franken: „Ești destul de 
bună, ești destul de deșteaptă și, la naiba, oamenii te 
plac!“ 
„Oh, știu ce vrei să spui!“ a spus Celia. „Directorul 
meu se poartă cu mine la fel.“ Deși ea încercase să sta- 
bilească o relație empatică, Todd era enervat. Se îndoia 
că șeful ei îi dădea la fel de multe sarcini de rezolvat în 
ultima clipă cum îi dădea șeful lui. Oricum, nu despre 
asta era vorba. Nici nu a mai ajuns să spună ce dorea 
deoarece Celia l-a întrerupt ca să își demonstreze înțele- 
gerea. 


Cea mai bună modalitate de a evita întreruperea ce- 
lorlalţi este să ne concentrăm pe ce încearcă să spună. 
Oferă-le ocazia să spună ce vor, arată-le că ești atent și 
apoi spune ce ai de spus. Nu te repezi la prima pauză. 
Controlează-ți impulsul de a întoarce discuţia înspre tine 
și ce gândești tu. Nu spune orice poveste care îţi vine în 
minte. (Mă crispez de durere când scriu acest lucru.) 
Oprește-te și gândește-te dacă cuvintele tale l-ar încura- 
ja pe interlocutor să spună mai multe sau ar deturna con- 
versația. 


238 Michael P. Nichols 


„Mie când îmi vine rândul?“ 


Câteodată nu reușim să ascultăm din cauză că am 
dezvoltat obiceiuri care interferă cu deschiderea față 
de celălalt. Facem presupuneri, reacționăm emoțio- 
nal și ne concentrăm pe ce avem de spus. Arată ca și 
cum am asculta, dar nu putem rezista să nu ne ofe- 
rim sentimentele, experienţa, sfaturile, părerile. 


Cum reușești să nu te mai concentrezi pe propriile 
idei? Fă un efort. Ceea ce ai de spus este adesea în re- 
gulă, dar așa nu mai auzi și nu mai recunoști ceea ce 
spune celălalt. 


Nu: „Imi urăsc serviciul.“ 
„Da, și eu.“ 


Ci: „Imi urăsc serviciul.“ 
„Ah, îmi pare rău. Ce se întâmplă?“ 


Întotdeauna ascultă mai întâi. Apoi confirmă spuse- 
le acelei persoane. Dacă și când îţi vine rândul depin- 
de de tipul relaţiei. Când copilul tău se plânge, doar 
ascultă-l. Dacă este un prieten, mai întâi ascultă, apoi 
spune-ți povestea. Dar în cazul în care celălalt este 
supărat, acesta capătă întâietate. Este la fel cu situa- 
ţia în care o persoană cu care trăiești se îmbolnăveș- 
te. El sau ea are nevoie de atenţie. Amână-ţi nevoile. 


Nu: „M-am simţit complet singură la petrecerea de 
la locul tău de muncă atunci când m-ai lăsat sin- 
gură jumătate de oră ca să vorbești cu șeful tău.“ 

„Ce puteam să fac? El îmi plătește salariul. Do- 
rea să vorbim. Nu am avut de ales.“ 


Ci: „M-am simţit complet singură la petrecerea de la 
locul tău de muncă atunci când m-ai lăsat singu- 
ră jumătate de oră ca să vorbești cu șeful tău.“ 
„Îmi pare rău.“ 


Dacă îţi faci un obicei din a vorbi în plus, oamenii te 
vor considera intruziv. Dacă devii agitat și intervii îna- 
inte ca celălalt să termine ce spunea, încearcă să îţi revii 
și să te retragi politicos. Spune: „Continuă“ sau: „Îmi 
pare rău, nu te-am lăsat să termini“. 

Chiar dacă știi ce urmează să spună cineva, el sau 
ea tot are nevoie să o spună — și tu să recunoști — îna- 
inte de a se simți înțeles /înţeleasă. Dacă o conversaţie 
ar fi o luptă aeriană, ar fi înțelept să anticipezi mișcă- 
rile celuilalt, așa încât să poţi să îl împuști cât mai de- 
vreme. Dar conversațiile nu ar trebui să fie așa. Persoa- 
na care are ceva de spus dorește să exprime și o idee 
și un sentiment. Dacă asculți cu mintea deschisă, ai 
ocazia să descoperi ce gândește și îi oferi șansa să își 
clarifice propriile gânduri și sentimente. Darul atenţiei 
îți permite ţie să înţelegi — și celuilalt să se simtă înţe- 
les. 


Cum să depășești presupunerile și să ajungi la 
sinceritate și empatie 


Psihanalistul Wilfred Bion a spus că, pentru a ascul- 
ta bine, trebuie „să lași de-o parte amintirile, dorinţele și 

judecata“.35 Aceasta este o formulă pentru deschidere, 
cerându-le ascultătorilor să își suspende ideile precon- 
cepute, presupunerile și propriile nevoi. Ascultatul ade- 
vărat este un act de autotranscendere. 

Oricât de mult le-ar păsa celor din jur de noi, tot sunt 
în cea mai mare măsură preocupaţi de ceea ce se întâm- 
plă în viaţa lor: griji, proiecte, dușmănii, speranţe, vise. 
Chiar (sau mai ales) dacă nu sunt discutate, asemenea 
preocupări sunt constrângătoare și acaparante. Atâta 
timp cât sunt personale și rămân așa, aceste preocupări 
au tendinţa să ne separe de ceilalți. Gândurile și senti- 
mentele împărtășite sunt un pas către celălalt. Empatia 
este puntea dintre noi. 

Un ascultător empatic se interesează și ne recu- 
noaște gândurile și sentimentele, confirmându-ne ast- 
fel experienţa. În acest fel, ascultătorul receptiv ne re- 
vitalizează prin participarea sa emoțională și reflec- 
ție — dându-ne înapoi ceea ce uneori ni se pare inci- 
pient. 

Oamenii trăiesc în lumile lor personale și subiective. 
Pentru a se întâlni cu adevărat trebuie să își dezvăluie 
părți din ei și să le împărtășească. Și acestea trebuie pri- 
mite. O mare parte din timp ne ascundem sentimentele 
reale, uneori chiar și față de noi înșine. Ca rezultat, în- 
tâlnirile noastre verbale, la fel ca relațiile, sunt adesea 
niște umbre care dansează împreună. 

Empatia creează o punte între noi, dar presupune un 
efort de sinceritate. Prea multe presupuneri sunt potriv- 
nice înțelegerii. Cu greu poţi să asimilezi întreaga bogă- 
ție a experienţelor celorlalți dacă nu faci altceva decât să 


35 Wilfred Bion, Transformations, (New York: Jason Aronson, 1983) 

îți aștepți rândul. Empatia presupune constrângere; pre- 
supune muncă. 

Ascultătorul empatic oferă o legătură a înţelegerii 
într-un sens mai profund. Este mai mult decât înţele- 
gerea forțată pe care o poţi căpăta de la coafeza ta. 
Este o rezonanţă mai profundă a înţelegerii. Poate că 
îți aduci aminte un moment când erai rănit sau spe- 
riat și un prieten a fost alături de tine. Așa este empa- 
tia. 

Să asculți empatic înseamnă să faci un efort mai 
mare să îl înţelegi pe celălalt înainte să îi ceri să facă 
același lucru pentru tine. Înseamnă să îţi demonstrezi 
înțelegerea cu comentarii care provoacă gândurile și 
sentimentele celeilalte persoane: „ihm“, „Înţeleg“, 
„Da“. Comentariile empatice simple exprimă înțelege- 
rea și ajută la scoaterea la iveală a lucrurilor nespuse 
din experienţa celuilalt. Acest lucru este de folos pen- 
tru dărâmarea piedicilor care ne separă. Reţinerea nu 
este necesară în cazul unei persoane căreia îi pasă și 
care înțelege. 


Ascultătorul empatic sărbătorește naturaleţea 
sentimentelor — „Nici nu e de mirare că ai fost 
furios!“ — și ajută la depășirea tendinței celui- 
lalt de a da înapoi. 


Empatia este obținută prin suspendarea presupune- 
rilor și prin plasarea ta atentă în serviciul celuilalt, fiind 
atent la ceea ce spune și la subtextul emoțional. Înseam- 
nă să asculți fără să te grăbești să preiei conducerea dis- 
cuţiei. 

Empatia pretinde două tipuri de activitate. Prima este 
deschiderea receptivă, ca un spectator care își permite să 
se lase absorbit de film și emoționat de actori. A doua 
este găsirea unui echilibru între gândire și simţire. Pen- 
tru acest lucru este nevoie de o trecere deliberată de la a 
simți alături de interlocutor spre a te gândi la el. Ce spu- 
ne? Ce vrea să spună? Ce simte? 

Să presupunem că partenerul tău vine acasă și spune 
că a avut o zi grea. Ştii cum e. Înţelegi. Așa că întrebi ce 
s-a întâmplat. Spune că trebuie să plece din oraș săptă- 
mâna viitoare. Șeful vrea ca el să reprezinte agenţia la o 
întâlnire în Buffalo și el nu este nerăbdător să facă acest 
lucru. 

Ştii cum se simte. Tot drumul ăla. Și tocmai Buffalo 
din toate locurile triste! 

Poate că așa te-ai simţi tu. Nu aștepți cu nerăbdare că- 
lătoriile în interes de serviciu din cauză că nu îţi place să 
fii departe de casă. 

Sentimentele noastre ne fac înțelegători. Dar empatia, 
cea adevărată, presupune un pas în plus: să te gândești 
la celălalt. Cum simte el acel „nu aștept cu nerăbdare“? 

Poate că este entuziasmat din cauză că a fost ales să 
vorbească în numele agenţiei. Este o ocazie să îi demon- 
streze șefului său că poate să își asume mai multă res- 
ponsabilitate. Dar poate că acest lucru îl neliniștește. Vor- 
bitul în public este mult mai dificil atunci când încerci 
să îți demonstrezi valoarea. 

Indiferent dacă partenerul tău ajunge să vorbească 
despre aceste probleme, ca el să își clarifice și să își îm- 
părtășească sentimentele, depinde de cât de empatic as- 
culți. Dacă vrei să știi cum se simte cineva, întreabă și 
apoi ascultă. 

Te bazezi pe compasiune și presupui că vei în- 
ţelege sau foloseşti empatia și lucrezi cu ea? 


Este mai ușor să rămâi deschis față de spusele celui- 
lalt în absenţa unui conflict. Dacă ești certat cu cineva în- 
seamnă că ai propriile interese și conflictul te face nerăb- 
dător să îţi fortezi propriul punct de vedere. Dar din mo- 
ment ce două câmpuri de bătaie nu pot ocupa același 
spaţiu în acelaţi timp, chiar dacă singurul tău obiectiv 
este să îți transmiti ideea, cel mai eficient mod de a face 
acest lucru este să îl asculți pe celălalt mai întâi — fă-l să 
se simtă înţeles și luat în consideraţie. lată două exem- 


ple: 


Acum câţiva ani, un coleg care redacta o carte de te- 
rapie psihanalitică și-a schimbat locul de muncă și m-a 
rugat să îi iau locul. Am fost încântat — până am văzut 
că majoritatea capitolelor nu erau foarte bune. Era greu 
pentru mine, un psiholog tânăr și aproape necunoscut, 
să îi conving pe autori, care erau niște nume mari, să facă 
schimbările necesare. Totuși unul dintre autori era foar- 
te atent. Suna în fiecare săptămână ca să vadă ce se mai 
petrece cu cartea și s-a oferit chiar să mă ajute cu redac- 
tarea. Apoi i-am citit capitolul. Nu era cel mai prost, dar 
era pe aproape. Încercând să fiu diplomat, i-am returnat 
manuscrisul, lăudându-i părțile bune și cerând câteva 
schimbări minore. Au trecut trei luni. Apoi am primit o 
scrisoare în care mi se mulțumea pentru „sugestii“, dar 
îmi spunea că doi prieteni de-ai săi citiseră capitolul și 
au fost de acord cu el că era bine exact așa cum era. Ahh! 

După ce am numărat până la 10 (de vreo 20 de ori), 
i-am scris spunându-i că pare supărat de ceva și sunt in- 
teresat să aud care e problema. În ziua în care a primit 
scrisoarea m-a sunat și mi-a spus foarte agitat cât de 
mult a muncit la acel capitol și de câte ori l-a pus celă- 
lalt editor să îl refacă. Nu a trebuit să zic nimic cu ade- 
vărat. A apreciat atât de mult faptul că l-am ascultat, în- 
cât, de îndată ce a terminat să se plângă, mi-a mulțumit 
pentru înțelegere și mi-a spus că va face cu plăcere 
schimbările pe care i le-am cerut. 

Sincer, nu eram interesat de sentimentele acelui om, 
dar, pentru a putea negocia cu el, trebuia să îl las să vor- 
bească mai întâi sau nu ar fi fost niciodată receptiv la ce- 
rințele mele. 

Cu o persoană la care ţii, deschiderea empatică este 
mai mult decât o strategie folositoare. Este o modalitate 
esenţială prin care să descoperi cum arată lucrurile din 
interiorul lumii celuilalt. 


Linda știa că lui Andy nu îi plăcea să își petreacă tim- 
pul cu ea. Era căsătorit cu cariera lui. De aceea își dez- 
voltase atât de multe hobby-uri de-a lungul anilor. 
Acum copiii plecaseră în lume, iar Linda a început să 
simtă că mariajul ei intra într-o a doua moarte. Poate că 
era momentul să renunţe la „aparatele“ care o menti- 
neau artificial în viață. Visa la libertate. Ce își dorise 
atunci când se căsătorise? Atenţie, interese comune, 
afecțiune, conversaţie. Ce a avut a fost ceea ce a făcut 
singură. 

Și Andrew? După ani de succes profesional, devenea 
un ratat în singurătate. Își dorea să fie mai apropiat de 
Linda, să împărtășească ceva mai mult decât probleme- 


„Nu am știut niciodată că te simţi așa“ 245 


le domestice. Visa la iubire. Din păcate, își pierduseră 
obiceiul de a vorbi. Își vedea de treabă purtând armura 
indiferenţei. 

Atunci când Linda a venit să mă vadă — poate că un 
terapeut îi va spune ce dorea să audă — am încercat să 
subliniez unul dintre motivele din cauza căruia se sim- 
tea blocată: nu era deschisă posibilității de a discuta cu 
soțul ei, încercării de a regăsi un motiv să stea împreu- 
nă în afară de copii. 

Linda a presupus că nimic nu se va schimba și că va 
fi o pierdere de timp să discute cu Andrew. Atunci când 
Linda a încercat să se deschidă și să vorbească cu el, a 
aflat că el presupunea că ea nu mai dorea să fie cu el, așa 
că nu mai spusese nimic. 

Asemenea presupuneri au rolul de a ne proteja. Ne 
împiedică să ne facem speranţe și să fim răniți. Dar ne și 
împiedică să ne apropiem de ceilalți. 


Majoritatea presupunerilor noastre despre în- 

treruperea comunicării se referă la celălalt. Con- 

siderăm implicarea noastră ca de la sine înțelea- 

să. 

LX 

După discuţia avută, Linda și Andrew s-au mai apro- 
piat puţin. Nu mult, dar suficient cât să se simtă o dife- 
renţă. Înțelegerea împărtășită a fost primul pas. 


Deschiderea poate fi cheia ascultării, dar nu deschi- 
derea totală, ca un ecran alb. Receptivitatea reală trebuie 
cultivată prin sensibilitatea față de alți oameni. 

Sensibilitatea: 
așteptările în forma lor maximă 


Unul dintre lucrurile pe care le învăţăm după o pe- 
rioadă — după o perioadă lungă uneori — este că per- 
soanele diferite au nevoi emoţionale diferite. Dacă, de 
exemplu, ai nevoie să stai singură atunci când ești supă- 
rată, poate să îţi fie greu să îți amintești că, în aceleași 
circumstanţe, primul lucru pe care partenerul tău vrea 
să îl facă este să vorbească. Oamenii au, de asemena, căi 
diferite de comunicare. Ca să fii un bun ascultător tre- 
buie să fii atent la stilurile de conversaţie ale celorlalți. 
Ritmurile automate și nuanțele stilului personal de con- 
versaţie includ aspecte precum descrierile: dacă sunt de- 
taliate sau prescurtate, ritmul vorbirii: dacă este rapid 
sau încet și dacă cine-cui-ce-a spus sau la-ce-lucrez-acum 
este subiectul preferat. 


Pentru Naomi, discuţiile gălăgioase, intercalate, erau 
un indicator al entuziasmului și al implicării reciproce. 
Pentru Wardell, erau un semn al lipsei de politețe și as- 
cultare. 

Hannah vrea detalii; Ivan se simte interogat. 

Rick vrea ca Sherry să ajungă la concluzie. Ei i se pare 
că el nu este interesat de ce are să-i spună. 

Veronicăi îi place să discute pe îndelete. Se plânge că 
Chet părăsește mereu încăperea. Chet răspunde că Ve- 
ronica îi spune ceva și el îi replica, iar apoi când pleacă 
să termine ce făcea, Veronica se supără. 


Ascultatul între persoane intime se erodează adesea 
în timp din cauză că singura cale cunoscută de rezol- 

vare a problemelor este să le discute. Dar atunci când 
stilurile de comunicare nu se potrivesc, a vorbi este 
inutil. A-și da silința, dacă asta înseamnă să continue 
ce făceau, nu face decât ca lucrurile să se înrăutățeas- 
că. 

Persoanele care comunică indirect simt că cei apro- 
piaţi de ei ar trebui să înțeleagă cum se simt. Cei care co- 
munică direct se gândesc: „Ar trebui să ne putem spune 
ce dorim“. 

Să fii sensibil față de căile de comunicare ale celor- 
lalți nu înseamnă că trebuie să le înţelegi pe deplin. În- 
seamnă că trebuie să fii deschis. Dacă ești obișnuit cu 
ritmul unei persoane din New York și ai un interlocu- 
tor molatec din sud a cărui conversaţie este precum un 
ogar bătrân care se oprește la fiecare copac, relaxează-te. 
Ai răbdare. S-ar putea chiar să ajungi să apreciezi dife- 
rența. 

Din păcate, atunci când stilurile de conversaţie dife- 
ră, neînțelegerile se înmulțesc. Este greu să corectezi ase- 
menea diferențe atunci când ești convins de corectitudi- 
nea poziţiei tale și de greșelile celuilalt. 


Belinda era împreună cu soțul său la petrecerea de 
anul nou, acasă la părinții acestuia. Pe la jumătatea se- 
rii, soacra Belindei veni spre ea și îi șopti: „Relaxează-te, 
distrează-te. Nu mai fi atât de formală!“ 

Belinda era enervată. Se distrase. Avusese mai multe 
conversații plăcute cu verii soțului ei. Nu era formală; 
era ea însăși. 

Belinda era furioasă. Cine crede femeia asta că este? I-am 
spus eu ceva despre cotcodăcitul isteric de fiecare dată când ci- 
neva spune ceva? De fapt, Belindei i se păreau iritante 

manifestările gălăgioase și pălăvrăgeala pițigăiată ale 
soacrei sale. Nu erau stilul ei. 

Ambele femei se purtau în modalități potrivite din 
punctul fiecăreia de vedere, modalități în care fuseseră 
educate să se poarte. 


Unii oameni consideră felul lor reținut de a vorbi 
drept „politeţe“. Îi consideră pe cei cu un stil mai expre- 
siv „necizelaţi“, „gălăgioși“, „teatrali“, „vulgari“. Majo- 
ritatea vorbitorilor emotivi se consideră „deschişi și 
onești“, „calzi“, „prietenoși“, în timp ce îi consideră pe 
cei mai reținuți „reci“, „rezervaţi“, „distanţi“. 

(Observă cum Belinda și soacra sa își explică diferen- 
tele prin felul lor de a fi. Soacra era „onestă“ sau „neci- 
vilizată“, în funcție de punctul de vedere. Belinda era 
„politicoasă“ sau „rece“, după cum o percepi.) 

Sensibilitatea înseamnă să fii deschis față de senti- 
mentele celorlalți. Nu înseamnă să presupui ce vor spu- 
ne; ci să fii suficient de interesat ca să afli. Pe de altă par- 
te, sensiblitatea înseamnă să folosești ceea ce știi despre 
alții pentru a le înţelege punctul de vedere și a le respec- 
ta individualitatea. 

Unele dintre modalitățile prin care îți poţi arăta sen- 
sibilitatea sunt: 


e Să fii atent la ceea ce spune celălalt; 

e Să recunoști sentimentele celuilalt; 

e Să asculți înainte să îţi dai cu părerea; 

e Să asculți fără să oferi sfaturi; 

e Să asculți fără să fii imediat de acord sau nu; 

e Să observi cum pare să se simtă celălalt — și apoi 
să întrebi; 

e Să îl/o întrebi ce zi a avut, atât înainte cât și după; 

e Să respecţi nevoia celuilalt de a petrece momente 
liniștite; 

e Să respecţi nevoia celuilalt de a-și rezolva proble- 
mele; 

e Să asculți sentimentele celuilalt, dar fără să forțezi 
nota. 


Poate că nu te vei apropia de unele persoane atâ- 
ta timp cât continui să le abordezi în același fel 
ca întotdeauna. 


Suntem cel mai puţin sensibili faţă de cei pe 
care îi iubim 


Ce face ca o persoană să fie insensibilă la ceea ce 
spun ceilalți? Pentru a te lămuri de ce un ascultător re- 
acționează în loc să asculte, ia în considerare zona din 
care i se trage anxietatea. Câteodată pornește de la 
stres — real sau imaginat. Oamenii rezistă atât schim- 
bărilor reale, cât și celor potenţiale. Ne gândim că per- 
soanele puternice domină relaţiile și, din această cauză, 
nu sunt dispuse să asculte, dar, de fapt, cel mai adesea 
cei lipsiți de putere au dificultăți în a asculta. Un bărbat 
care simte că părerile lui despre copii nu sunt respecta- 
te poate opune rezistenţă încercărilor soției de a discu- 
ta despre ei. O femeie care nu se simte îndreptățită să 
spună ce își dorește (și ce nu dorește) se poate opune în- 
cercărilor soțului de a discuta despre sex. Majoritatea 

începe să asculte mai bine odată ce realizează ce putere 
au în relaţie. 

Pe de altă parte, o persoană care pare clar să aibă pu- 
tere în relație — un părinte, de exemplu, sau un soț do- 
minator — tot nu ascultă. Atunci când o persoană domi- 
nantă nu ascultă, este de obicei din cauză că există o pro- 
blemă emoțională ascunsă care îl neliniștește. 


Într-o după-amiază, Tommy a venit de la școală cu 
atâta energie neconsumată, încât s-a hotărât să tundă iar- 
ba. Mașina s-a afundat în iarba deasă, eliberând acel mi- 
ros dulce familiar. Dar nu înaintase nici 3 metri când ma- 
șina s-a blocată cu lama plină de iarbă udă. După câte- 
va porniri și opriri frustrante, a îndesat mașina neascul- 
tătoare înapoi în garaj, a năvălit în casă înjurând și trân- 
tind, s-a dus sus și a trântit ușa de la cameră. 

Până la această oră sosiseră și părinţii lui. Atunci 
când tatăl său l-a întrebat ce se întâmplă, Tommy i-a 
spus despre ziua proastă pe care a avut-o la școală și de- 
spre cum a continuat aceasta atunci când a sosit acasă 
și mașina de tuns iarba nu a funcționat. Era frustrat și 
furios. 

În loc să fie înțelegător, tatăl său i-a ţinut un discurs. 
„Atunci când ai o problemă, nu ajută pe nimeni dacă îţi 
pierzi controlul și începi să tipi. Trebuie să te oprești și 
să fii calm. Nu realizezi nimic când ești supărat.“ Pe mă- 
sură ce tatăl lui vorbea, capul lui Tommy începu să se 
lase încet în piept. 

„Nu poti să tai iarba când e așa de mare și tu te gră- 
bești. Trebuie să treci prin ea foarte, foarte încet. Nu 
poți să forțezi trecerea prin nimic — inclusiv prin via- 
tă.” 

Tommy a încercat să îi explice. „Da, dar când ai avut o 
zi proastă la școală și ajungi acasă unde nimic nu merge 
cum trebuie, furia îți crește. Trebuie să o descarci cumva.“ 

„ii minte despre ce am vorbit aseară? Despre proble- 
me? Ce am spus?“ 

„Ai spus că trebuie să ne înghițim furia.“ Tommy a 
încetat să mai caute înţelegere și încerca acum să își mai 
salveze ceva din mândrie. 

Dar tatăl nu terminase. „Ti-am mai spus și că, dacă 
problemele se adună, devin niște probleme și mai mari. 
Dar dacă iei problema și o desfaci pe bucăți pe care le 
tratezi separat, poţi, de obicei, să le rezolvi destul de 
ușor. Tii minte că am vorbit despre asta?“ 

Tommy a renunţat să mai dea explicaţii și conversa- 
ţia a luat sfârșit. 

Aceasta este povestea eșecului unui tată în a ascul- 
ta. Tatăl își întreabă fiul de ce este supărat și apoi, când 
băiatul încearcă să îi spună, în loc să asculte, îi ține un 
discurs asupra inutilității furiei, curs la care băiatul nu 
se înscrisese. Tommy încercase să își explice sentimen- 
tele deoarece căuta înțelegere. În schimb, a devenit un 
spectator obligat să asculte o poveste a propriei inadec- 
varı. 


Ceea ce este dureros în această poveste (și în altele ca 
ea) nu este că tatăl avea o perspectivă diferită de cea a 
fiului; ci că din cauza sentimentelor pe care purtarea fiu- 
lui le trezește în el, încearcă să își liniștească anxietatea 
impunându-și punctul de vedere asupra băiatului. În 
acest scenariu, Tatăl știe cel mai bine; punctul de vede- 
re al lui Tommy nu are nicio valoare. Nici nu este luat în 
seamă. Impactul real al lecției de viață dată de Tată poate 

fi că Tommy va deveni asemenea acelor oameni, ca și ta- 
tăl lui, care au păreri didactice asupra tuturor lucruri- 
lor — și care sunt incapabili să asculte. 

Dar de ce era atât de incapabil tatăl să îl asculte pe 
Tommy, ce motive avea să fie supărat? Ce era atât de 
ameninţător? Furia. 

Intoleranța emoțională este un impediment major în 
ascultare. Unii oameni, precum tatăl lui Tommy, reacțio- 
nează atât de puternic față de furie, încât nu pot supor- 
ta nici cantități normale ale acestei emoții umane prima- 
re. Alţii sunt exact opusul: la cea mai mică provocare se 
aprind ca un chibrit. În capitolul următor, vom vedea 
cum să ne descurcăm cu furia și cum să o facem să nu 
intervină în procesul de ascultare. 

Este trist că reacționăm atât de puternic față de per- 
soanele care ne sunt cel mai apropiate. Cu cât este mai 
strânsă relația, cu atât sunt mai implicate propriile ne- 
voi și cu cât sunt nevoile mai mari, cu atât este mai greu 
să fii deschis. 


Sensibilitatea față de vocile interioare ale celorlalți 


Un exemplu pentru felul în care deschiderea față de 
nevoia celorlalţi de a fi auziţi poate eșua este oferirea de 
sfaturi nedorite. Atunci când ești tentat să oferi sfaturi, 
adu-ți aminte de acele voci interioare conflictuale. Fă- 
când acest lucru, nu doar că îţi vei păstra energia (și cre- 
dibilitatea), dar este posibil să capeţi și o perspectivă 
nouă asupra sentimentelor persoanei în cauză și asupra 
unei modalități potrivite prin care să o abordezi în cazul 
unei probleme delicate. 

Ce este de făcut dacă problema a declanșat deja o ti- 
radă? Răspunsul ideal pentru o persoană care devine fu- 
rioasă dintr-un motiv este să recunoști ceea ce simte. 
Ceva îl deranjează și încearcă să îţi spună acest lucru. 
Dar există momente când majorității dintre noi îi este im- 
posibil să asculte o persoană care strigă la noi. Și așa pro- 
blema nu mai este cum să eviți explozia, ci cum să re- 
pari lucrurile apoi. În acel moment, să te gândești la fu- 
ria celuilalt și la reacția ta în termeni de subpersonalităţi 
te poate ajuta să capeți puțină empatie și viziune. Să vezi 
tirada unei persoane ca pe o criză copilărească te poate 
ajuta să îți dai seama că se simte slab și neajutorat, nu 
puternic. Persoanele puternice nu ţipă. Dar dacă ţipatul 
te sperie (bun venit în club), atunci când te calmezi, dacă 
te gândești la ce fel de persoană te-a redus țipatul (un 
copil speriat, să zicem), acest lucru în sine te poate aju- 
ta să îți recuperezi sinele adult obiectiv atunci când, mai 
târziu, vine momentul să corectezi incidentul. 


„Ai un minut?“ 


O cale de a folosi sensibilitatea pentru a obține o as- 
cultare mai bună este să verifici dacă persoana cu care 
dorești să vorbești este ocupată. Oamenii semnalizează 
deschiderea pentru dialog prin poziția pe care o au. Per- 
soana care se uită în sus spre tine când intri în încăpere 
sau care te întâmpină și te salută probabil este deschisă 
spre dialog. Persoana care ține capul în jos, care se uită 
în altă parte atunci când te apropii, citește, se uită la te- 
levizor sau este altfel ocupată poate să nu aibă chef de 
conversaţie. Dacă dorești cu adevărat să vorbești cu o 

persoană care este ocupată, întrebă-l dacă este disponi- 
bil. „Ai un minut?“ Este ca și cum ai ciocăni la ușă. 


De curând Glenn a început să iasă de la serviciu mai 
devreme cu o oră. În prima zi cu acest program a aștep- 
tat cu nerăbdare ocazia să vorbească cu fiul lui de 16 ani 
înainte de cină. A intrat pe ușă și a strigat „Bună!“, dar 
nu a răspuns nimeni. Păcat, probabil că Jeremy a mai ră- 
mas după ore la școală. Dar după câteva minute, a auzit 
radioul funcționând la etaj. 

Glenn a urcat până la jumătatea treptelor și a strigat 
„Hei, Jeremy, sunt tata. Coboară. Vreau să vorbesc cu 
tine“. 

După câteva momente Jeremy a intrat în sufragerie și 
a spus: „Ce am făcut?“ 

Glenn s-a simţit prost. Aici ajunsese relația lor? 

Nu, nu chiar. Jeremy doar se simţise nepregătit și a 
interpretat greșit spusele tatălui său. Așa că acum, când 
știe că o să ajungă acasă mai devreme sau că vrea să pe- 
treacă ceva timp cu Jeremy la sfârșit de săptămână, 
Glenn îl anunţă dimineaţa. „O să ajung acasă pe la 17.30. 
Poate putem să ne vedem înainte de cină.“ 


Așteptările legate de momentul și de felul în 
care comunicarea ar trebui să aibă loc nu 
funcționează atunci când sunt potrivite sau nu, 
ci atunci când sunt împărtășite. 

Consideraţia față de ceilalți te ajută să fii suficient de 
sensibil, încât să fii un ascultător mai bun. Dar și mai im- 
portantă este dezvoltarea unei conștiințe introspective. 
Atunci când îţi este greu să asculți pe cineva sau să faci 
pe cineva să te asculte, fă un pas înapoi și examinează 
procesul comunicării dintre voi ca fiind doar atât — un 
proces. Va fi nevoie să treci de la meditaţia asupra per- 
sonalităților la a te gândi la acţiuni și reacții. Și va trebui 
să treci dincolo de linearitatea ideii că celălalt te face să 
răspunzi în felul în care o faci la a vedea procesul ca fi- 
ind unul circular. 

Să spunem că fiul tău adolescent nu vorbește cu tine 
niciodată. Ah, o să îţi spună când are nevoie de teniși noi 
sau că are nevoie să îl duci undeva cu mașina, dar îţi vor 
lipsi discuţiile pe care le aveaţi când era mai mic. Acum 
este atât de taciturn. Poţi să pui lipsa de comunicare în 
seama adolescenţei, dacă vrei, sau o poţi vedea ca parte 
dintr-un proces circular. 

Pentru a reflecta asupra părţii tale din acest proces, 
întreabă-te ce provoacă reticenţa fiului tău și ce o poa- 
te întări. Te bagi în lucrurile pe care un adolescent le 
ține pentru el, cum ar fi care dintre prietenii lui fumea- 
ză marijuana sau care bea la petreceri? ÎI bombardezi 
cu întrebări atunci când dorește să se retragă în sanc- 
tuarul camerei sale? Și atunci când este deschis, îi arăţi 
respect pentru opiniile sale sau te contrazici cu tot ce 
spune? 

Cât de bine te asculţi? 


Respectul față de sentimentele celorlalţi care te face 
să îi asculți poate fi întors către tine însuți. Cât de bine 
îți respecţi dreptul de a gândi și a simţi așa cum o faci? 
Cât de bine te asculti? 


Kate suferea din cauza unor dureri de cap cronice, 
dar a renunțat să mai meargă la doctori pentru că nu au 
ajutat-o niciodată. Niciunul nu și-a dat seama vreodată 
ce era în neregulă și puţini dintre ei au făcut efortul să îi 
asculte plângerile cu atenţie. În cele din urmă, la rugă- 
minţile surorii ei, s-a dus la un spital de specialitate din 
Boston. 

Unul dintre testele pe care le-a făcut a fost o radiogra- 
fie a creierului. După aceea, Kate a așteptat cu nerăbda- 
re ca radiologul să îi explice rezultatele. Atunci când, în 
cele din urmă, a apărut, era evident că se grăbea. S-a pre- 
zentat, dar Kate nu i-a reținut numele. Apoi i-a arătat ra- 
diografia și ea a văzut un punct mic alb pe film. „Este 
doar o calcifiere normală a glandei pineale“, i-a spus, 
„nimic care să vă îngrijoreze.“ 

În timp ce doctorul se îndrepta spre ușă, Kate s-a sim- 
tit nemulțumită și și-a dorit ca discuţia să fii durat mai 
mult. Dar nu era sigură cum să își formuleze întrebările 
și era jenată de faptul că nu își mai amintea numele doc- 
torului. 

Pe când ieșea din cameră, doctorul s-a întors și i-a 
spus: „Alte întrebări?“ 

Kate i-a răspuns cu o voce stinsă: „Nu“. 

Kate a auzit nerăbdarea doctorului de a pleca. Dar era 
mult mai puțin conștientă de propriile nevoi. Teama și 


„Nu am știut niciodată că te simţi așa“ 257 


nesiguranța, combinate cu maniera grăbită a doctorului, 
au creat un nor de ceaţă ce i-a înconjurat propriile nevoi. 


Dacă tu nu te asculti, este puțin probabil ca cei- 
lalți să o facă. 


Să te asculți nu înseamnă doar să îţi respecţi senti- 
mentele, dar și să afli câte ceva despre propriul stil de 
comunicare. Acest lucru nu este întotdeauna ușor și nu 
este întotdeauna plăcut. 

Eu, de exemplu, în situaţiile sociale am o înclinație 
spre a face glume și bancuri. Poate că unele dintre glu- 
mele mele sunt amuzante, dar distrag adesea atenţia. 
Aceste glume pot fi o apărare față de anxietatea socială 
sau poate sunt doar o descărcare a energiei neconsuma- 
te. Oricare ar fi motivul, există momente când trebuie să 
fac un efort să suprim remarcile care îmi vin în minte. 

Îţi poate fi mai ușor să recunoști obiceiurile conver- 
saționale ale celorlalți pe care îți dorești să le schimbe. 
Dar efortul de a-ţi înțelege propriul stil îţi va permite să 
relaționezi mai ușor cu alte persoane, indiferent de ceea 
ce fac. 

În capitolul 2 am menţionat că unul dintre motivele 
pentru care oamenii caută singurătatea este că nu au în- 
vățat să își controleze anxietatea pe care o simt în preaj- 
ma celorlalți. Dar singurătatea are foloasele ei. Să fii sin- 
gur, fără alte lucruri care să îţi distragă atenţia, îţi oferă 
timp să te asculți. Să îţi auzi propriile gânduri. Să le 
aprofundezi. Printre lucrurile la care s-ar putea să te gân- 
dești sunt sentimente de care nu ai fost conștient și dis- 
cuții care nu au mers atât de bine pe cât ţi-ai fi dorit. 

Majoritatea are un program încărcat pe perioada în- 
tregii zile. Prea des funcționăm automat. Atunci când ești 
prins într-o multitudine de obligaţii, viața ți se scufun- 
dă. 


„Nu am un minut nici să îmi trag suflarea.“ 


Ei bine, aceasta este ocazia ta. Găsește pe parcur- 
sul următoarelor zile câteva momente în care să 
stai jos fără alte evenimente care să te distragă. Fii 
atent la respiraţia ta. Concentrează-te pe o inspi- 
rare profundă și o expirație. Încă una înăuntru și 
încă una în afară. Relaxează-te și respiră. După ce 
te liniștești, ascultă ce se întâmplă în interiorul 
tău. 


Ai răbdare să aștepți până noroiul se așază și apa este lim- 
pede? 
LAO-TZU 


Întotdeauna am regretat că nu am mers la un institut 
de psihanaliză după ce am terminat școala. Așa că, după 
ce am practicat timp de câţiva ani, m-am hotărât să mă 
întorc și să o fac. La institut am urmat cursuri și am pri- 
mit superzivare pe cazurile pe care le aveam. În super- 
vizare afli ce ar fi trebuit să spui, așa încât te vei descur- 
ca mai bine data următoare. Supervizarea m-a făcut un 
terapeut mai bun și m-a făcut și să mă simt un pic prost 
în fiecare săptămână. De ce am spus asta? De ce nu am vă- 
zut acel lucru? 

După ce mi-am terminat cursurile, m-am întors la ca- 
zurile mele și am devenit propriul supervizor. Eram 

atunci, după o ședință, mult mai conștient de lucrurile 
pe care le-am ratat sau pe care mi-aș fi dorit să le spun. 
Dar în loc să mă simt prost (sau doar prost), am început 
să le scriu scrisori pacienţilor între ședințe. Rezumam ce 
discutasem dacă credeam că nu clarificasem ceva și une- 
ori notam în scrisoare lucruri la care nu mă gândisem în 
timpul ședinței. 

Poate că și tu ești propriul supervizor. Poate că ieși 
din anumite conversații dorindu-ți să fii spus ceva în 
mod diferit sau dorindu-ţi să fi fost un ascultător mai 
bun. Poţi să încerci să te descurci mai bine data urmă- 
toare sau poţi căuta persoana cu care nu ai lămurit lu- 
crurile și să încerci să asculţi din nou ce spune și apoi să 
clarifici ce ai dorit să spui. 


Exerciţii 


1. Gândește-te în săptămâna care vine o dată sau de 
două ori la ce vei face și cu cine vei vorbi. Gândeș- 
te-te ce s-ar putea întâmpla dacă ai face un efort 
concertat să îi asculți pe acei oameni. Alege o per- 
soană la care ţii. Gândește-te la ce ţi-ar putea dis- 
trage atenţia. La sfârșitul zilei, reflectează timp de 
cinci minute la ceea ce s-a petrecut în acele conver- 
sații. Cât de bine ai ascultat? Ce a făcut dificilă as- 
cultarea? Care a fost rezultatul eforturilor tale? 


2. Exersează abilitatea de a nu-i întrerupe pe cei care 
îți vorbesc. Încearcă să găsești două sau trei replici 
care să îi invite să termine ce spuneau. Ai putea să 
spui „mm-hm“ sau „spune-mi mai multe“ sau 

găsește ceva care să funcţioneze în cazul tău. Este 
posibil ca această tehnică să ţi se pară folositoare 
sau nu. Scopul este să nu întrerupi. Cultivă-ţi răb- 
darea. 


A 


Incearcă să întrebi: „Ai un minut liber?“ înainte de 
a le spune celorlalți ce gândești. Ce efect pare să 
aibă acest lucru asupra felului în care ești ascultat? 


„Văd că acest lucru te deranjează 
cu adevărat“ 


Cum să dezactivezi 
reactivitatea emoțională 


m ajuns acum la motivul numărul unu din 

cauza căruia oamenii nu ascultă: reactivitatea 

emoțională. Așa cum am văzut în capitolul 6, 
atunci când cineva spune ceva ce declanșează anxietate, 
înțelegerea dispare. Dacă nerecunoașterea spuselor ce- 
luilalt transformă discuţiile într-un meci de ping-pong, 
reacțiile exagerate le pot transforma în Bătălia de la Bul- 
ge. Dacă metafora războiului pare melodramatică, fă un 
inventar al sentimentelor pe care le trăiești atunci când 
o serie de atacuri și contraatacuri te rănesc. 

Unele persoane sunt atât de provocatoare, încât este 
aproape imposibil să le asculți fără să te superi. Dar in- 
diferent de ce spun ceilalți, problema ta este modul în 
care reacționezi. 

Și ce este de făcut cu acele persoane atât de sensibile 
care se supără la cel mai mic semn de critică? Sigur, re- 
acționează exagerat, dar în afara cazului în care relația 
cu ei este lipsită de importanţă, provocarea ta este să gă- 
sești o modalitate de a ajunge până la ei. 


Empatia anulează starea de defensivă 


Cu toţii suntem, într-o anumită măsură, nesiguri. De 
aceea, când ne simțim amenințați, avem tendința să re- 
acționăm defensiv mai degrabă decât să fim deschiși față 
de punctul de vedere al celuilalt. 

Unul dintre motivele pentru care oamenii cheltuie mii 
de dolari pe ședințe de terapie este doar ca să fie ascul- 
taţi. (Terapeuţii buni pot să facă mai mult decât doar să 
asculte, dar cu siguranţă nu fac mai puţin.) Atunci când 
oamenii se plâng de ceilaţi din viaţa lor, un terapeut nu 
se simte învinovăţit și de aceea nici nu reacționează de- 
fensiv. Dar atunci când vorbești cu cei apropiați despre 
supărările tale, se simt implicaţi. De aceea răspunsul lor 
este adesea reactiv: „Nu, nu te simţi așa!“ Un răspuns 
aprobator, nonreactiv este: „Da, așa te simţi? Spune-mi 
mai multe“. 


Oamenii reacționează defensiv din anumite motive 


Atunci când cineva spune: „Le acorzi mai multă 
atenţie părinţilor tăi decât mie“, un răspuns reactiv 
ar fi „Îi văd foarte rar!“ 

De ce ameninţare închipuită este posibil să se apere 
partenerul reactiv? 

Care ar fi un răspuns empatic la: „Le acorzi mai mul- 
tă atenţie părinților tăi decât mie“? 

Cum ar putea să te pună un răspuns empatic într-o 
poziție mai vulnerabilă? Dar într-o poziție mai pu- 
ternică? 


Empatia oferă permisiuni. Ascultătorii receptivi, non- 
defensivi ne permit să ne exprimăm sentimentele. Ei in- 
vită acele părți neplăcute din noi să vorbească (fapt ce 
ne permite să facem același lucru pentru noi înșine). Ei 
recunosc că, și în acele ocazii în care ceea ce spunem de- 
spre ei poate să nu fie adevărat, sentimentele noastre 
sunt adevărate. 


Sentimentele sunt fapte pentru persoana care le 
trăiește. 


Gestul simplu — și adesea îngrozitor de dificil — de 
a nu deveni reactivi are un impact imens asupra relații- 
lor. Îți permite să porți conversații dificile — și îți dă pu- 
terea de a păstra controlul când ești sub presiune. 


Cum să eviţi să reacționezi emoțional atunci 
când ești provocat 


Din când în când, Nadine își manifestă frustrarea în 
forma unor izbucniri emoționale față de nenumăratele 
greșeli ale lui Tim: 

„Eşti egoist și nesimțit.“ 

„Nu te gândești niciodată la nimeni în afară de tine.“ 

1“ 


„Nu îți pasă de mine; tot ce vrei este sex 


Tim nu poate suporta aceste tirade. Dacă este neferici- 
tă, de ce nu poate să spună asta fără să mă jignească în toate 
felurile? Încearcă să îi asculte plângerile, dar până când 
ea termină ce are de spus, Tim își dorește doar să plece 
și să se ascundă. 


Atunci când Gordon se plânge de felul în care Jane se 
poartă cu copiii, ea devine furioasă. Mai întâi lasă totul 
în seama ei, apoi o critică pentru că face ce crede ea că e 
bine. El are întotdeauna dreptate și ea greseste întotdeauna. 
Așa că îl face să asculte cum se simte. 


Toţi acești oameni au dreptul să simtă așa cum simt. 
Problema este că niciunul nu ascultă. Ca să asculți fără 
să te enervezi trebuie să înveți să suporţi o anumită doză 
de anxietate — și să reziști nevoii de „a lupta sau a fugi.“ 


GA 


„Nu reacționa defensiv 


Problema cu acest sfat faimos este că este mai greu să 
încetezi să faci un lucru decât să începi să faci un altul. 
Dacă încerci să bei mai puțină cafea, este mai ușor să îți 
torni o cană de ceai decât să stai așa fără să bei cafea. Dacă 
vrei să nu mai mănânci junk food, este mai ușor să rozi un 
morcov decât să încerci să eviți nevoia de a deschide o 
pungă de cartofi prăjiți. Dacă vrei să îţi reduci reactivita- 
tea emoțională, concentrează-te să asculți mai puternic.36 


36 Dacă ideea de a „asculta mai puternic“ pare abstractă, încearcă 
doar să asculți mai mult. 

Probabil că știi cum te simţi când ești dojenit într-un 
mod agresiv și violent sau ţi se găsește vreo vină de că- 
tre o persoană care se pricepe mai bine să critice decât 
să ajute. Dar atunci când reacționezi doar înrăutățești lu- 
crurile. Tim crede că problema lui este exagerarea emo- 
țională a lui Nadine. Dar o descriere mai amănunțită a 
problemei ar fi că, atunci când aceasta se simte ignora- 
tă, încearcă să nu spună nimic până când nu poate să 
mai suporte lucrurile și atunci sentimentele ies în șu- 
voi — și Tim nu poate să observe semnalele nefericirii ei 
înainte ca ea să explodeze sau, atunci când se întâmplă 
acest lucru, să asculte fără a se înfuria și a se retrage. La 
fel, problema lui Jane nu este doar că Gordon lasă copiii 
în seama ei și că apoi se plânge din cauza felului în care 
ea se poartă cu ei. Reacţia ei — înfuriindu-se și contra- 
atacând — este o parte din motivul pentru care Gordon 
nu se implică mai mult. O descriere amplă a oricărei pro- 
bleme de ascultare trebuie să includă ambele părți im- 
plicate. 


Nu ne înfrânge interlocutorul agresiv, ci pro- 
priul răspuns defensiv. 


Cea mai bună cale de a-ți stăpâni reactivitatea emo- 
țională este să ai curajul să abordezi situațiile emoționa- 
le intense și să suporţi anxietatea asociată acestora. Evi- 
tarea acestor discuţii oferă doar iluzia autocontrolului. 


Ginny nu și-a sunat mama după ce a avut un accident 
de mașină din cauză că nu a vrut să aibă de-a face cu în- 
trebările frenetice și cu grija sa exagerată. Așa că s-a 


266 Michael P. Nichols 


încărcat cu încă un secret și și-a întărit propria incapaci- 
tate de a face față presiunii emoționale. 


Învață să reziști impulsului de a pune în practică răs- 
punsul defensiv obișnuit — evitarea, cearta, învinovăți- 
rea, răzvrătirea, dominarea sau adaptarea doar de dra- 
gul păcii, cu orice preț. Aceste reacţii sunt create de an- 
xietate și destinate să o mascheze prin evitarea proble- 
melor și sfidarea, evitarea sau calmarea celorlalți. Să în- 
frunți situaţii și oameni pe care ai prefera să îi eviţi și să 
înveți să îți conții propriile reflexe reactive duce în timp 
la o reducere a anxietății. 

În capitolul 6 am vorbit despre întrebările ostile. Ceva 
ce spune un vorbitor (sau poate doar pentru că ești aco- 
lo și asculți o prelegere) face ca o persoană din public să 
devină refractară și atunci aceasta atacă vorbitorul în for- 
ma sublimată a unei întrebări. 

„Scuzaţi-mă“, a spus eminentul deconstructivist fran- 
cez Claude Nasal-Passages, care s-a întâmplat să fie în 
public, „dar nu este tot ce ați spus vorbărie goală și nu 
sunteți plin de altceva decât de heliu?“ În cuvinte mari, 
bineînţeles. 

Din păcate, după ce au stat timp de o oră și ceva în 
fața unui public expunându-și ideile, unii vorbitori de- 
vin destul de sensibili în asemenea momente. Și am ob- 
servat (la alții, înţelegi) o tendinţă nefericită de a răspun- 
de. 

„Ei bine, da, profesor Nasal-Passages, este un punct 
de vedere interesant. Dar sunteţi un înfumurat și la fel 
este și calul pe care aţi venit.“ Cuvinte mari, din nou. 

O modalitate mai bună de a răspunde întrebărilor os- 
tile este să aplici Formula Numărul Unu pentru rezisten- 

ta la reactivitate: să asculți persoana respectivă. În loc să 
fii de acord sau să te contrazici, invită-l pe cel care ţi-a 
pus întrebări să spună mai multe. Aceste persoane nu au 
cu adevărat întrebări de pus; ei doar doresc să spună 
ceva. Așa că lasă-i să facă acest lucru. 

Aceeași strategie funcționează și când vrei să-ți con- 
trolezi reactivitatea în discuţiile de zi cu zi. lată cum a 
folosit un prieten acest sfat pentru a reduce discuţiile 
care începuseră să îi otrăvească cea de-a doua căsătorie. 


Atunci când Rob s-a căsătorit cu Carla, s-au înțeles 
extrem de bine în afară de problemele legate de fiica 
acestuia. Conform spuselor Carlei, Rob o răsfăța pe Me- 
lanie împrumutându-i bani și mașina ori de câte ori do- 
rea, chiar dacă nu o aducea întotdeauna înapoi atunci 
când spusese că o va face. Dar de fiecare dată când 
Carla spunea ceva, Rob simţea că aceasta îi atacă fata și, 
în loc să asculte ce avea de spus, ataca la rândul lui. 
Mulţi oameni care se află la a doua căsătorie pățesc acest 
lucru. 

Atunci când Rob și-a dat seama că situaţia ajunsese 
într-un punct critic, s-a hotărât ca măcar să o asculte pe 
Carla data următoare când va avea ceva de spus despre 
Melanie. Două zile mai târziu a avut această ocazie. Me- 
lanie promisese că va aduce mașina acasă până la ora 
20.00, așa încât Carla să poată să ajungă la cumpărături, 
dar nu a ajuns acasă decât pe la 21.30, după ce magazi- 
nele închiseseră. Atunci când Carla s-a plâns de acest lu- 
cru, Rob a simţit cum i se strânge stomacul și contra- 
argumentele încep să prindă formă. Dar în loc să devi- 
nă defensiv, a spus ce se pregătise să spună: „Spune-mi 
mai multe.“ 

Carla i-a spus că indulgenţa exagerată nu o ajuta pe 
Melanie în niciun fel. Rob, hotărât să nu o întrerupă, a 
continuat să o asculte și Carla a continuat. A vorbit de- 
spre faptul că se simţea ca o străină în propria casă. Știa 
că cei doi au o relație deosebită și respecta acest lucru. 
Nu dorea să devină mama lui Melanie sau să îi spună 
lui ce să facă. Dorea doar să poată vorbi cu el atunci 
când ceva o îngrijora. Fiind hotărât să nu se certe, lui 
Rob i s-a părut surprinzător de ușor să asculte — asta 
după ce și-a controlat emoțiile care crescuseră după pri- 
mele propoziţii ale Carlei. A încetat să mai audă în Carla 
vocea arogantă a fostei lui soții, care îi critica mereu pe 
copii și a început să audă cât de singură se simţea soția 
lui. A reușit să audă cum Carla nu îi cerea să schimbe 
nimic, îi cerea doar să îi asculte punctul de vedere. După 
această discuţie, lucrurile s-au schimbat. Nu au fost în- 
totdeauna de acord asupra modului în care să răspun- 
dă cererilor lui Melanie, dar acum că Rob știa că poate 
să asculte părerea soţiei lui fără să o urmeze în mod 
obligatoriu, diferențele de opinie au încetat să îi mai 
despartă. 


Pregătește-te pentru conflicte tensionate 


Cea mai bună cale de a dezamorsa reactivitatea este 
să eviţi să intri în această stare, ceva ce este mai ușor de 
spus decât de făcut. Unul dintre lucrurile care te pot aju- 
ta este planificarea, așa cum a reușit Rob să facă odată 
ce a realizat cât de serioasă devenise ruptura dintre el și 
Carla. Poţi să prezici multe dintre conversațiile dificile 
din viaţa ta. Dacă stai să te gândești la ce este posibil să 

îți spună șeful sau fiul tău adolescent și îți poate declan- 
șa anxietatea, te poţi pregăti. 


Anticiparea te eliberează de reacţiile exagerate. 


Calea de a rămâne calm este să te pregătești să pui în- 
trebări în loc să te aprinzi la provocările obișnuite. Aceas- 
ta este o variaţie la strategia „spune-mi mai multe.“ O 
altă modalitate de a diminua emoționalitatea este să răs- 
punzi literalmente la întrebările retorice și la sarcasm, în 
loc să începi să ripostezi defensiv. 


„Nu te gândești niciodată la nimic altceva în afară de 
sex?“ 
„Nu, este un fel de hobby al meu. Precum tâmplăria.“ 


„Trebuie să te legi de fiecare lucru pe care îl spun?“ 
„Da, ca să te ajut să devii persoana perfectă care știu 
că poți să fii.“ 


Cum să înţelegi furia unui vorbitor 


Atunci când cineva începe să plângă, simţim nevoia 
să îl consolăm, așa încât să înceteze. Punem egal între 
plâns și durere. De fapt, plânsul nu este durere; este mo- 
dul prin care oamenii își descarcă durerea. Același lucru 
se întâmplă și cu exprimarea furiei (chiar dacă este ceva 
mai greu de ținut minte acest lucru.) 

Am urmărit odată un terapeut ce intervieva un cu- 
plu aflat la a doua căsătorie, ce trăia împreună de cinci 

ani. Le era greu să se hotărască cum să își împartă obli- 
gațţiile la cele trei rânduri de copii pe care îi aveau și le 
era și mai greu să controleze discuţia ca să nu degene- 
reze într-un scandal. Pe când soţia își spunea punctul 
de vedere și începea să se ambaleze, readucând în dis- 
cuţie întâmplări din trecut și învinovăţindu-l pe el, pi- 
ciorul soțului a început să se miște amenințător. Stând 
în spatele unui geam tip oglindă, am început să mă tem. 
Simţeam cum se apropie o explozie și nu puteam să fac 
nimic. 

Atunci terapeutul, binecuvântat să fie, a făcut exact 
ce trebuia făcut. A recunoscut importanţa spuselor soției 
și apoi l-a lăsat pe soț să vorbească — fiind atent să di- 
recționeze răspunsul acestuia spre el, care putea să as- 
culte, nu către soția lui, care în acel moment nu putea. 
Chiar și așa, soțul tot a explodat. Înfierbântat, a infirmat 
spusele soției și a explicat care era adevărul așa cum îl 
vedea el. Pe măsură ce vorbea — fără ca soția să poată 
să îi răspundă — s-a calmat evident. Gura i s-a relaxat, 
tensiunea i-a dispărut din umeri și piciorul a încetat să i 
se mai miște. Furia se adunase din cauză că nu avusese 
ocazia să se exprime. Odată ce și-a exprimat furia, chiar 
și într-o formă agresivă, a eliberat-o. 

Partea dificilă ar fi să înveţi acest cuplu să se asculte 
fără să se enerveze pe viitor. Una este să înţelegi că ex- 
primarea furiei duce la eliberarea ei și alta este să fii cel 
care o suportă. 

Am observat că soţia era furioasă din cauză că soțul 
avea îndoieli asupra motivelor ei. Ea credea că unul din- 
tre copii, care întâmplător era fiul ei, avea nevoie de aju- 
tor material. Soțul era gelos pe atenţia pe care i-o arăta 
fiului și simţea că este neglijat. „Are 23 de ani. Poate să-și 

poarte singur de grijă.“ Dar problema nu era lipsa acor- 
dului dintre ei; ci reactivitatea și faptul că strigau unul 
la celălalt. Dacă el s-ar fi concentrat pe ceea ce simțea ea 
și nu și-ar fi permis să reacționeze defensiv, ar fi înțeles 
că era îngrijorată din pricina băiatului. Putea să se hotă- 
rască sau nu să îi dea bani; era doar o idee, o modalita- 
te prin care să-și exprime grija. Soţul nu era cu adevărat 
supărat din cauza banilor, ci din cauză că nu mai primea 
atâta atenţie cât era obișnuit să primească. Din păcate, 
în loc să vorbească despre sentimentele lui, o învinovă- 
tea pe ea pentru ele. 


Atunci când sentimentul că nu ești înțeles se ex- 
primă prin furie, cheia pentru calmarea spirite- 
lor este ascultarea, nu ignorarea sau riposta. 


Kim știa că o așteaptă scandalul când va ajunge aca- 
să. Ernie dorea să îl anunţe de fiecare dată când mergea 
în oraș, dar plecase la cumpărături fără să îi spună ni- 
mic. Trebuia să fi ajuns acasă înainte de cină, dar acum 
era blocată în trafic. În timp ce mașinile se târau, gându- 
rile ei fugeau înainte. 

Așa cum se aștepta, atunci când a intrat în casă, Er- 
nie i-a cerut socoteală: „Unde ai fost?“ 

„A trebuit să fac niște cumpărături la Macy's și am ră- 
mas blocată în trafic.“ 

„Nu mi-ai spus că mergi la cumpărături.“ 

Nu i-a venit în cap niciun răspuns, așa că a tăcut. 

Ernie a continuat să vorbească despre cum stabilise- 
ră ca ea să îi spună unde merge și pentru că nu avea nici- 
o scuză, Kim doar l-a ascultat. 

După nici două minute Ernie se liniștise și a trecut 
calm la alte subiecte. 

Kim, care așteptase cu groază această confruntare, era 
uimită să descopere că nu a fost obligată să se apere. Tot 
ce a trebuit să facă a fost să asculte. 


Sentimentele nu au întotdeauna un sens imediat. Este 
mai ușor să asculți sentimente care nu iau forma unor 
acuzaţii, dar, dacă acest lucru se întâmplă, adu-ţi amin- 
te că sunt sentimente, nu expuneri științifice ale unor fap- 
te. Nu tipa, nu jigni și nu readuce în discuţie probleme 
mai vechi. 


Denise ieșea din parcare când a simţit cum o mașină 
de teren a intrat în partea din dreapta a mașinii ei. 
Atunci când a deschis ușa, femeia din celalată mașină 
urla la ea. „De ce nu te uiţi pe unde mergi, idioato!“ De- 
nise a făcut un efort să își păstreze calmul în timp ce 
schimbau informațiile legate de companiile de asigura- 
re, atunci când sună o companie să vină să îi ridice ma- 
șina și în timp ce mergea cu aceștia la garaj. Atunci când 
în cele din urmă a ajuns acasă și i-a povestit lui Henry 
ce se întâmplase, a început să plângă. 

„Femeia aia nu avea niciun drept să ţipe la mine 
spus cu emoție crescândă. 

„Liniștește-te“, i-a spus Henry, „nu ai niciun motiv să 
te superi. Spune-mi ce s-a întâmplat.“ 

În acest moment, Denise și-a pierdut cumpătul. „Nu 
îmi spune să mă liniștesc!“ a spus. 

„Nu ţie ţi s-a făcut praf mașina și nu tu a trebuit să 
suporţi acel abuz!“ În acel moment furia ei trecuse de la 
femeia aia proastă la lipsa de înţelegere a soțului. 


1“ 


a 

Nu le spune oamenilor furioși să se calmeze. 
Acest lucru îi face să simtă că le negi dreptul de 
a fi supăraţi. 


Dacă cineva se repede la tine furios, cum faci să nu îl 
asculți încordat? Răspunsul evident este să ignori emoți- 
ile din vorbele celuilalt și să fii atent doar la ce vrea să 
spună. Dar acest lucru este mai ușor de spus decât de fă- 
cut. Atunci când frustrarea și furia se varsă în relație, răs- 
punsul nostru natural este să devenim anxioși și defen- 
sivi. Nu este ușor să asculți o persoană care te asaltează 
cu sentimentele sale. Un lucru care te poate ajuta să nu 
iei o poziţie defensivă este să auzi în interlocutorul an- 
xios vocea unui copil nefericit care plânge ca să fie auzit. 

Dacă, în loc să meditezi la cât de dificil este cel cu care 
vorbeşti, te poți concentra pe efortul de a asculta și a nu 
reacționa exagerat, anxietatea din relație va începe să 
scadă. Anxietatea este electrică. Are nevoie de transmi- 
tere și de amplificare. Dacă asculți și stai liniștit, persoa- 
na furioasă se va simţi auzită și va începe să se calmeze. 

În timpul discuţiilor încinse, dacă repeți punctul de 
vedere al celuilalt cu propriile cuvinte, demonstrezi că 
înţelegi și întrerupi propriul răspuns defensiv. Dacă si- 
tuația devine atât de tensionată, încât începi să fierbi, în- 
cearcă să îţi strângi degetul mare și arătătorul împreu- 
nă. Această diversiune de moment (mai puţin periculoa- 
să decât să îți „muști limba“) te poate ajuta să îţi canali- 
zezi tensiunea într-un mod pe care îl poți controla. 

Dacă acest lucru nu funcționează sau vorbitorul var- 
să asupra ta prea mult și este prea supărător, s-ar putea 

să fii obligat să protestezi. Dacă faci acest lucru înainte 
să devii prea supărat și fără să ataci la rândul tău, furia 
ta nu va depăși limitele: „Îmi pare rău, dar nu pot ascul- 
ta aceste lucruri acum. Sunt prea supărat. Va trebui să 
vorbim mai târziu“. 


Cum să primeşti criticile fără să reacționezi 
exagerat 


El spune: „Tot timpul întârzii“. 

Ea spune: „Tot timpul mă grăbești“. 

Un punct pentru el. Un punct pentru ea. Scorul gene- 
ral: zero. 


Să îi permiţi celuilalt să își exprime punctul de vede- 
re înainte să îi răspunzi este deosebit de important — și 
mai ales dificil — atunci când acesta te critică. Dacă în- 
cepi să reacționezi, întreabă-te: Are această persoană o 
preocupare reală pentru această problemă? Dacă răspun- 
sul este da, ascultă în continuare. 

Dacă soțul tău se plânge de locul unde parchezi, 
poţi să consideri că are o părere justificată în această 
situație. Dacă, pe de altă parte, el sau ea critică felul în 
care vorbești cu șeful tău, poţi să îți aduci aminte că tu 
hotărăști felul în care vorbești cu șeful tău. Dacă stai 
să te gândești, aducându-ţi aminte de acest lucru, îți 
poate fi mai ușor să asculți fără să simţi nevoia să te 
aperi. 

Dacă cineva te critică, rămâi la această preocupare; nu 
critica la rândul tău. Evită situația în care să vă plângeți 
unul de celălalt. 

„Ah, da? Și tu? Nu duci niciodată gunoiul când te 
rog.“ 

„Nu mă interesează dacă nu îţi place ce avem la cină. 
Poate dacă ţi-ai face curat în cameră din când în când așa 
cum te-am rugat, mi-ar face plăcare să pregătesc ceva ce 


îți place.“ 


După ce îi permiti criticului tău să se plângă, fii de 
acord cu ce poți sau cel puţin arată apreciere pentru gri- 
ja lui. 


„Da, am fost cam posac în ultimul timp. Îmi pare 
rău.“ 

„Deci crezi că am favorizat-o pe Cindy faţă de Jo- 
shua?“ 

„Da, ţi-am călcat câinele premiat. Îți voi lua unul 


u“ 


nou. 


Ok, deci spun că ceea ce ai de făcut atunci când cine- 
va te critică este să îl asculți și să îi recunoști punctul de 
vedere înainte să te aperi. Dar nu e asta ca și cum aș spu- 
ne că, pentru a slăbi 5 kg, tot ce trebuie să faci este să nu 
mai mănânci dulciuri? Când cineva se ia de tine, mai 
ales dacă e cineva apropiat, nu este ușor să dai din cap 
și să spui: „Oh, deci crezi că sunt un fel de animal egoist? 
Am înţeles. Te rog să îmi spui mai multe“. 

Să ascultăm cum suntem criticați este unul dintre cele 
mai dificile lucruri pe care trebuie să le facem vreodată. 
Din păcate, reacţiile defensive înrăutățesc lucrurile. Pen- 
tru a evita acest lucru, obișnuiește-te să asculți deschis — 
fii atent, apreciază și recunoaște ce spune celălalt. Este 
nevoie de exercițiu ca să faci aceste lucruri, dar le poţi 

transforma într-un obicei. Efortul activ de a asculta te 
ajută să previi să devii reactiv. 

Concentrează-te pe problema discutată. Încearcă să 
auzi în critica celuilalt ceva ce acesta îţi cere mai degra- 
bă decât o condamnare a ta. 


Atunci când Sid a spus: „Aș vrea să nu mai mâcăm 
pește în fiecare săptămână“, Nancy a început să se plân- 
gă că este prea mofturos. „Tot timpul te plângi“, i-a spus. 
„O vreme nu ai mai vrut să mănânci carne, acum doar 
asta vrei să mănânci.“ 

Sid era șocat. Nu se plânsese niciodată de ce pregătea 
Nancy de mâncare. Doar că nu suporta peștele pe care 
îl prepara. Nu avea dreptul să spună ce îi place? Nu era mai 
bine să fie cinstit? Acest gen de dialog interior este exact 
ceea ce ne oprește să apreciem punctul celuilalt de vede- 
re și alimentează posibilitatea apariției unui răspuns re- 
activ. 

Dacă Sid ar fi putut să o asculte un minut pe Nancy, 
în loc să își asculte propriile sentimente rănite, ar fi pu- 
tut să își dea seama că este greu să te gândești ce să pre- 
gătești pentru cină în fiecare seară. Adaugă dificultatea 
încorporării preferințelor soțului și ale copiilor, și faptul 
că aceste preferințe se schimbă în timp și ar fi putut să 
înțelegă cu ce se lupta soția lui. Dacă se exprimă cu o 
exasperare „excesivă“ (Sid gândește: Tot ce am spus a fost 
că aș vrea să nu mai mâcăm pește) este un semn al unor re- 
sentimente adunate în timp. Încearcă să ţii minte: expri- 
marea eliberează resentimentele. 


Dacă, în ciuda tuturor eforturilor tale de a fi un ascul- 
tător răbdător, critica se exprimă printr-un atac? 

Dacă aceste remarci sunt exprimate într-un mod ma- 
lițios sau ofensator, ai dreptul să ripostezi în același fel. 
Dacă nu poți să asculți o persoană care te ceartă, spune 
simplu ce te deranjează. 

„Nu îmi place să mi se spună că sunt un prost“ (sau 
comparat cu mama sau să fiu numit idiot, sau fiul uneia). 

„Voi încerca să îţi ascult sugestiile dacă le poți expri- 
ma într-un mod mai puţin malițios“. 

De fapt, cuvântul malițios este o categorizare. E mai 
bine să fii concret: „Voi încerca să îți ascult sugestiile 
dacă te poți exprima fără să îmi spui cât de egoist 
sunt“ — sau: „Dacă îmi dai o idee asupra ceea ce dorești 
în loc să spui ce persoană îngrozitoare sunt“. 

Vor calma aceste observaţii lucrurile și vă vor permi- 
te să vă înţelegeți? Probabil că nu. Dar câteodată trebuie 
să îi faci pe ceilaţi să știe care îţi sunt limitele. 


„De ce trebuie să insiste el/ea pe același subiect 
până la epuizare?“ 


Jackie își dorește să treacă 24 de ore fără ca Fred să se 
plângă că nimeni nu îl apreciază la muncă. Câteodată îi 
vine să țipe. Dacă nu ar fi atât de preocupat de propria 
carieră, poate că ar primi mai multă apreciere din par- 
tea ei și a copiilor. Bineînţeles că nu spune acest lucru. 
Fred doar s-ar supăra. Așa că, de fiecare dată când aces- 
ta se dezlănțuie pe tema numărul unu, Jackie îl ascultă 
într-o tăcere dureroasă. 


Sam își dorește ca Cheryl să nu se mai lanseze în dis- 
cursuri de fiecare dată când se simte copleșită de grijile 
pentru casă și pentru copii. Nu e vorba de faptul că nu 

are dreptul să se plângă; este felul în care vorbește la ne- 
sfârșit despre toate cele. Încearcă să fie înțelegător, dar 
nu e ușor. Ea va vorbi despre faptul că cei mici sunt în- 
grozitori și casa e în dezordine și apoi va vorbi întruna 
despre fiecare detaliu, fără să ajungă vreodată la vreo 
concluzie. Cel mai rău lucru, din punctul lui de vedere, 
este că se plânge de aceleași lucruri. „«Suzie nu are nici- 
un prieten», «Suzie nu a fost drăguță cu...», «Suzie a fă- 
cut asta», «Suzie a făcut aia.» De ce nu poate să lase bie- 
tul copil în pace?“ 


Problemele care revin la nesfârșit reprezintă nucleul 
grijilor oamenilor. (Grijile lor, nu neapărat cele mai mari 
defecte ale tale.) Cu cât mai înțeleasă și mai acceptată 
se simte o persoană, cu atât se simte mai în siguranță 
să intre în profunzimea problemelor. Natura mecanică 
și repetitivă a unor plângeri vine în parte din faptul că 
sunt rar ascultați cu înțelegere. Ascultatul este cel mai 
mare dar pe care îl poţi face pentru calmarea sentimen- 
telor unei persoane. Sentimentele lui Fred că nimeni nu 
îi apreciază reușitele și grijile lui Cheryl pentru copii 
nu vor fi niciodate rezolvate în totalitate. De aceea au 
nevoie să vorbească despre aceste lucruri din când în 
când. 

Atunci când oamenii readuc în discuţie aceleași pro- 
bleme, unii dintre noi se supără și spun ceva de genul 
„De câte ori trebuie să discutăm acest lucru?“ Asemenea 
replici au rost dacă simţi că plângerile interlocutorului 
înseamnă că tu ești responsabil sau că este datoria ta să 
rezolvi problema respectivă. Dar chiar este treaba ta să 
rezolvi problemele pe care mama ta le are cu sora ta sau 
plângerile partenerului legate de copii? Odată ce înţelegi 

că aceste plângeri îi fac să se simtă mai bine, te poți li- 
niști, știind că doar ascultând fără să reacționezi puteţi 
să vă simţiți amândoi mai bine. 
oo. 
Împărtășirea problemelor îi face pe oameni să 
se simtă înţeleși. Ascultarea este calea prin care 
îi ajutăm să se simtă mai bine și prin care con- 
struim relații mai apropiate. 


Pentru aceia care nu pot să nu îi învinovățească pe 
ceilalți pentru supărarea lor, descoperirea motivelor care 
le declanșează sensibilitatea duce la întrebarea: „De unde 
provine această reactivitate emoțională?“ 


Ajungând la sursa reactivității 


Reactivitatea apare ca o apărare împotriva atacurilor 
personale. Cu cât ne-au ascultat mai mult părinţii, ne-au 
luat în serios și ne-au respectat părerile și sentimentele, 
cu atât mai liniștiți și mai stăpâni pe sine am ajuns. Cu 
cât mai puţin au ascultat, cu cât mai intoleranţi și mai 
critici au fost, cu atât mai nesiguri și mai anxioși am de- 
venit. Cu cât mai expuși am fost în fața acuzațiilor și a 
certurilor, cu atât mai mult am învăţat să devenim de- 
fensivi. 

Ce se întâmplă în familia ta când oamenii devin agi- 
taţi? Încep să țipe unii la ceilalți? Încetează să își mai 
vorbească și se evită reciproc? Aceasta este moștenirea 
ta. 

Înapoi în trecut 


Să faci pace cu părinţii înseamnă să fii în contact 
emoțional cu ei, să fii tu însuți și să îi lași să fie ei în- 
șiși. Schimbarea relaţiei cu ei nu înseamnă schimba- 
rea lor; înseamnă schimbarea felului în care reacțio- 
nezi în fața lor. Observă ce te scoate din minţi din 
ceea ce fac. Observă felul în care răspunzi. Acest lu- 
cru este cel pe care îl poţi schimba. Cu cât mai mult 
înveți să reziști nevoii de a te înfierbânta în fața pro- 
vocărilor lor, cu atât mai stăpân pe sine și mai calm 
vei deveni în toate celelalte relaţii pe care le ai. Atunci 
când vine vorba de reactivitate emoțională, părinții 
sunt examenul final. 


O mai ţii minte pe Peggy de la capitolul 5? Era feme- 
ia căreia negativismul mamei îi provoca crize de nervi. 
Peggy a ajuns să își dea seama de felul în care negativis- 
mul acesteia îi declanșa furia — și de felul în care aștep- 
tarea o făcea extrem de sensibilă. Dar una era să obser- 
ve acest tipar și alta să îl schimbe. 

Atunci când Peggy s-a hotărât să nu mai încerce să o 
schimbe pe mama sa, a început să își dea seama că aceas- 
ta nu era de fapt o persoană rea, ci doar punea extrem 
de mult preț pe apropiere, încât se simţea amenințată 
atunci când oamenii din jur acționau independent. Deoa- 
rece a reușit să își schimbe perspectiva, lui Peggy i-a de- 
venit mult mai ușor să o asculte atunci când critica pe 
cineva din familie. Totuși a observat și că, dacă doar tace 
devine agitată. Așa că, în loc să tacă sau să o critice pe 
mama sa (din cauză că îi critica pe ceilalți), a început să 

spună, cu cât mai mult calm, că înțelegea punctul de ve- 
dere al acesteia, dar că ea nu era de acord. 

La început, eforturile lui Peggy de a-și clarifica pozi- 
ţia, mai degrabă decât să își critice mama, nu au fost bine 
primite. „Ah, deci crezi că greșesc, nu-i așa?“ 

Spre lauda ei, Peggy a reușit să își păstreze o poziţie 
calmă, non-reactivă, chiar dacă în interior era măcinată. 
A ascultat-o pe mama sa până ce aceasta a terminat ce 
are de spus și nu a contrazis-o și nici nu a ripostat. 

Atunci când, în cele din urmă, a vorbit, a spus: „Nu, 
mamă, nu ești atentă. Nu spun că greșești. Nu cred de- 
loc acest lucru. Ai dreptul la opinia ta. Spun doar că eu 
am o altă părere“. 

În lunile următoare, pe măsură ce Peggy a continuat 
să facă un efort să se exprime cu calm atunci când dis- 
cuta în contradictoriu cu mama sa, a încercat să clarifice 
faptul că își declara independenţa, nu lipsa de dragoste 
sau respect. Dimpotrivă, pe măsură ce a învățat să-și de- 
pășească incapacitatea de a tolera atitudinea critică a ma- 
mei, cele două femei au început să se simtă mai apropia- 
te. Lui Peggy i se mai întâmpla să revină la învinovăţiri 
și să se distanţeze, dar nu pentru mult timp, iar atunci 
când se întâmpla acest lucru, în loc să se gândească că 
mama ei este imposibilă și ea neajutorată, își dădea sea- 
ma că reîncepe să reacționeze exagerat. În acest fel îi era 
mai ușor să se controleze. 

Încă se mai certa uneori cu mama ei, dar acum Peg- 
gy se exprima înainte ca enervarea să atingă punctul cul- 
minant. Asta și faptul că, în loc să își critice mama, își ex- 
prima doar punctul de vedere au făcut ca discuţiile să 
fie mult mai puţin toxice. 

După ce lucrurile s-au calmat între ele, Peggy s-a ho- 
tărât să lucreze la relaţia cu tatăl său. Pe măsură ce creș- 
tea, credea că este distant și inabordabil, o umbră mare 
și binevoitoare la marginea cercului familial. Și-l amin- 
tea cum stătea tăcut în spatele ziarului în timp ce ea și 
mama sa pregăteau cina sau vorbeau la micul-dejun. 
Acum își dorea foarte mult să fie apropiată de el, dar nu 
știa cum să procedeze. Cum vorbești cu o fantomă? 
După ce s-a căsătorit și a născut, a făcut un efort mai 
mare să se apropie de el. O asculta cu politețe când po- 
vestea despre ultimele întâmplări ale copiilor, dar, de în- 
dată ce spunea orice despre munca sau despre prietenii 
ei, ochii îi alunecau în direcția televizorului sau își amin- 
tea brusc că are ceva de făcut. Din punctul ei de vedere, 
era ca și cum i-ar fi dat o palmă. 

Ceea ce Peggy simţea că este respingere din partea ta- 
tălui ei, era de fapt o anxietate în fața intimităţii. Efortu- 
rile ei de a se apropria de el luau forma unei urmăriri, 
un tipar pe care îl folosea și în relația cu soţul. 

Intimitatea are diferite nivele ale intensității, de la 
contactul simplu, la discuţii despre subiecte neutre pre- 
cum vremea, la subiecte semipersonale, la conversații 
personale despre lucruri care sunt importante pentru 
tine, la a vorbi despre relația voastră. Oricine devine agi- 
tat în vreunul dintre momentele acestei progresii; în care 
mai exact depinde de tine și de persoana cu care ești. Ta- 
tăl lui Peggy era doar una dintre acele persoane care de- 
veneau agitate chiar și într-o conversație puţin intimă. 
Nu era vorba despre faptul că nu își iubea fiica; doar că 
nu știa cum să vorbească cu ea. 

Pentru a se apropia mai mult de el, am sfătuit-o pe 
Peggy să petreacă mai mult timp singură cu el — ceea 

ce însemna să îl smulgă încet din ascunzătoarea oferită 
de televizor și de nepoți — și să treacă foarte încet con- 
versaţia de la un nivel al intimităţii la altul, oprindu-se 
atunci când oricare dintre ei ar fi început să se simtă ne- 
liniștiți. Dacă și-ar fi împins tatăl în afara zonei lui de si- 
guranță, nu ar fi făcut decât să îi declanșeze mecanismul 
de distanţare și ar fi făcut-o pe ea să se simtă ca un pes- 
car căruia tocmai i-a scăpat peștele cel mare. 

Peggy și-a diminuat așteptările și s-a hotărât să pe- 
treacă doar ceva timp cu tatăl ei purtând o conversaţie 
ușoară. Prima ei grijă ar fi să evite să devină anxioasă 
sau să îl agite pe tatăl ei. A observat că acesta a reacțio- 
nat extrem de bine față de această abordare degajată și 
spera ca la vizita următoare să mute conversaţia la un 
nivel mai personal. 

Se plânsese că tatăl ei nu se arătase interesat de viața 
ei, dar acum și-a dat seama că nici ea nu a demonstrat 
vreun interes pentru a lui. l-am sugerat să încerce să-l 
abordeze cu o frază la care majoritatea oamenilor răs- 
pund bine: „La ce mai lucrezi zilele astea?“ Tatăl ei s-a 
bucurat de acest interes pentru viața lui și s-a arătat la 
rândul lui mai interesat de viața ei. O dată sau de două 
ori când a încercat să vorbească despre un subiect care 
l-a făcut să se simtă mai stânjenit — cum ar fi dacă pen- 
sia îi ajunge — a dispărut ca pe vremuri, și Peggy s-a 
simţit din nou respinsă. Dar nu a insistat asupra acestui 
sentiment, iar acesta a dispărut repede. Tatăl ei nu a de- 
venit niciodată genul de om căruia să i se confeseze, dar 
era, la urma urmei, tatăl ei și îl iubea. Mai mult, acum că 
se împăcase cu atitudinea lui reticentă, și-a dat seama cât 
de mult o iubea. 

„Am încercat să schimb lucrurile între mine și părinții mei, 
dar nu a ieșit nimic.“ 


Sistemele sunt perseverente, rezistente la schimbare; 
sau, ca să o spun în termeni mai umani, părinții tăi 
au un stil bine definit în timp de a relaționa cu tine. 
Dacă încerci să schimbi acest lucru, te vei încorda și 
reacţia lor va fi intensă. Trasează-ți un program pen- 
tru data viitoare când îi vizitezi. Ține minte că, atunci 
când reintri în câmpul emoțional al familiei, capaci- 
tatea de a te gândi la ceea ce se întâmplă este afecta- 
tă. Așa că gândește în avans. Stabilește-ți niște sco- 
puri decente. Atunci când încerci să te porți într-un 
alt fel, începe cu pași mici. 


Persoanele care ne sunt apropiate nu au niciun fel de 
interes să ne păcălească. Acţiunile lor ne surprind doar 
pentru că așteptăm ca ei să facă ce dorim noi. Dar ei fac 
ce vor ei să facă. Odată ce ţi-ai dat seama de acest lucru, 
poţi să nu mai fii surprins și supărat. Îi poți lăsa să fie așa 
cum sunt. Poţi să faci acest lucru; ei îl vor face oricum.37 

O relaţie ajunge la maturitate atunci când îi permiti 
celuilalt să fie el însuși. Dacă mama ta îi critică pe toți și 
tu nu poți să accepţi acest lucru, viața ta poate fi domi- 
nată de încercarea de a o opri (pe ea și pe toți ceilalți, de 
fapt) să mai critice pe oricine și orice. Odată ce o poți lăsa 
pe mama ta să fie o persoană critică — cu alte cuvinte, 
să accepți că este așa cum este — nu trebuie să i te mai 
opui sau să îţi organizezi viaţa în jurul acesteia. 


37 Una dintre pacientele mele mi-a spus odată, fără nicio urmă de iro- 
nie, că tatăl ei „ar putea fi o persoană minunată dacă ar fi altfel“. 

Odată ce accepți că oamenii sunt cum sunt, poți 
să încetezi să mai încerci să îi schimbi — și 

să nu mai reacţionezi exagerat atunci când fac 
ceea ce au făcut întotdeauna. 


Abordarea mai relaxată a lui Peggy față de părinți nu 
a oprit-o pe mama sa să mai fie critică sau pe tatăl ei să 
mai fie retras, dar a ajutat-o să nu mai reacționeze la fel 
față de ei — și față de ceilalți oameni din viața ei care 
atingeau aceleași puncte nevralgice. 

Să învăţăm să ascultăm fără să reacționăm exagerat este 
un exercițiu pentru acceptarea faptului că fiecare dintre noi 
este diferit și separat. Se poate să ajungi chiar să apreciezi 
aceste diferențe. Imaginea persoanelor care înainte ți se pă- 
reau „dificile“ și „neplăcute“ începe să se îmbunătăţească 
evident de îndată ce le permiţi să fie cine sunt. 


De ce crește reactivitatea emoțională pe măsu- 
ră ce relaţiile evoluează 


Majoritatea relațiilor sunt destul de confortabile la în- 
ceput. Oamenii pot să vorbească și să asculte fără prea 
multă tensiune; altfel relația nu ar ajunge foarte depar- 
te. O asemenea armonie este totuși limitată în timp. Re- 
laţiile, asemenea compușilor chimici instabili, au tendin- 
ţa să se deterioreze. Odată ce o relaţie este încălzită de 
reactivitatea emoțională, poate fi nevoie să fie răcită cu 
o distanțare emoțională — evitarea reciprocă sau cel pu- 
țin a subiectelor cu potenţial supărător. Dar dacă cele 


286 Michael P. Nichols 


două părţi sunt forțate să stea împreună sau încearcă să 
discute probleme încărcate emoțional, unul sau amân- 
doi pot emana anxietate. 

O persoană poate încerca să păstreze armonia cedând 
și ascultând doar. Se poate ca celălalt să nu fie conștient 
de inegalitate. Dar este nevoie de două persoane pentru 
a menţine această stare. Greșeala celui împăciuitor este 
să confunde negarea de sine cu constrângerea sinelui. 
Cea de-a doua strategie le permite amândurora să câști- 
ge; prima îi face să piardă. Dar, atâta timp cât o persoa- 
nă este intimidată de emoțţionalitatea celuilalt și acesta 
continuă să se manifeste în același fel, amândoi păstrea- 
ză un echilibru nefericit. 

Climatul emoţional al unei relaţii variază de la fier- 
binte la rece, de la agitat la stabil și de la sigur la nesi- 
gur. Prezenţa unui conflict nerezolvat creează agitaţie. 
Unele relații, de exemplu, sunt dominate de divergenta 
dintre apropiere și independenţă. Orice lucru spus de- 
spre cine va merge unde și împreună cu cine poate de- 
clanșa anxietate. 

Atunci când cineva îţi vorbește cu răutate sau te as- 
cultă superficial, este normal să învinovăţești personali- 
tatea lui sau a ei. Atunci când cineva explodează la un 
cuvânt spus de tine, este imposibil să nu îl învinovățești 
pentru această ieșire. Dar reactivitatea, la fel ca orice alt 
lucru dintr-o relaţie, este interacțiune. Singura parte din 
ecuație pe care poți să o schimbi ești tu. 


Încercarea de a-i evita sau controla pe ceilalți nu 
îți rezolvă reactivitatea. 

Sensibilitatea exagerată a unui ascultător putrezește 
și înflorește cu preocuparea de a da prea mult sau a 
primi prea puţin. Din păcate, reactivitatea acestui ascul- 
tător îi face pe oameni să îl evite, ceea ce mărește aliena- 
rea acestuia și îi exacerbează reactivitatea. Pe măsură ce 
calmul lor emoțional scade, oamenii încep să depindă 
din ce în ce mai mult de ceilalți pentru starea lor de bine. 
Această dependență mărește așteptările și face ca reacti- 
vitatea să crească. 


Pentru a-ți modera reactivitatea, respectă-ţi 
dreptul de a fi tu însuți și dreptul celorlalți de 
a fi ei înșiși. 


Persoanele sigure pe ele nu se sperie ușor de pierde- 
rea propriei integrități emoționale și din acest motiv re- 
laţiile lor sunt flexibile. Sunt suportate ușor perioadele 
de apropiere și cele de depărtare. Fiecare este liber să fie 
apropiat sau să își urmărească propriile interese. Niciu- 
nul nu este amenințat de nevoile celuilalt. Negarea pro- 
priilor reacții emoționale, învinovăţirea altora pentru ele 
și evitarea sau căutarea celorlalți pentru reducerea an- 
xietății sunt procese emoționale care răpesc flexibilitatea 
relaţiei. Ideea nu este să îţi negi sentimentele, ci să alegi 
cum să reacționezi la ele. 

Ascultătorii maturi își asumă responsabilitatea pro- 
priilor răspunsuri. În loc să se gândească: „Acest lucru 
este imposibil“, ei aud ce este spus, își simt reacțiile și 
apoi decid cum să răspundă. 

Să „auzi“ o persoană care nu dorește să se deschidă 
înseamnă să recunoști că nu vrea să spună prea multe. 

Dacă această persoană reticentă este importantă pentru 
tine, poţi să te simţi respins. Dar, dacă reacția ta la acest 
sentiment este să îl presezi pe celălalt să se deschidă față 
de tine, îți proiectezi propria anxietate și îl faci să se sim- 
tă ameninţat. 

Să faci astfel de presiuni nu înseamnă să asculți. E po- 
sibil să dorești cu adevărat să auzi ce e în mintea lui, se 
poate să te gândești că îl poți ajuta și să crezi că ar fi bine 
pentru el și pentru relație dacă ați vorbi mai mult; dar 
presiunea rămâne aceeași. 

Cea mai bună modalitate de a aborda persoanele re- 
ticente emoțional este să stabilești contactul fără să for- 
tezi. Deschiderea făcută fără presiune ajută la relaxarea 
presupunerii că nu este periculos să te deschizi. Respec- 
tarea integrităţii graniţei emoționale care îți permite ție 
să fii cine ești (o persoană dornică de intimitate) și celui- 
lalt să fie așa cum este (o persoană care dorește să ia lu- 
crurile mai ușor) ţine anxietatea la un nivel acceptabil. 

Eliberarea de obligaţiile servile și nesatisfăcătoare aju- 
tă la oprirea scurgerii de energie către câteva relaţii ne- 
importante. Dar, din moment ce majoritatea relațiilor 
noastre sunt importante, cel mai important lucru pe care 
poți să îl faci ca să nu te lași prins în tranzacţii reactive 
emoțional este să rămâi calm și să fii tu însuți. Să fii des- 
chis înseamnă să onorezi individualitatea celuilalt; să fii 
receptiv înseamnă să nu o negi pe a ta. 


Ascultătorul stăpân pe sine nu este izolat sau 
insensibil, ci non-reactiv. 

Cum să îţi atenuezi mesajul și să te faci auzit 


Știi cât de frustrant este să nu fii ascultat. Dar de câte 
ori te-ai gândit că ceilalți sunt surzi față de grijile tale din 
cauza felului în care te exprimi? 

Acum câțiva ani, prietenul meu John a încercat să mă 
învețe cum să îmi repar motocicleta mea englezească 
temperamentală. Când a apărut la data stabilită și a vă- 
zut cât de agitat eram, a spus: „Primul lucru pe care tre- 
buie să îl faci este să te calmezi“. Cum să te calmezi când 
ești pe punctul de a demonta o mașinărie în valoare de 
15 000 de dolari, pe care vei merge mai târziu cu peste 
160 de km pe oră? Dar avea dreptate. La felul în care îmi 
tremurau mâinile nu aș fi reușit niciodată să fac nimic. 
Așa că ne-am regrupat în bucătărie pentru o bere. Mai 
târziu, am avut satisfacția să aflu că nu încordarea m-a 
făcut incapabil să repar problema. Este vorba doar de 
faptul că sunt neîndemânatic din naștere. 

De ce atunci când este vorba despre probleme în re- 
laţie atât de puţini dintre noi ne obosim să urmăm sfa- 
tul prietenului meu John și să ne liniștim înainte să în- 
cepem? 

Așa cum am văzut, o cale prin care vorbitorii își sub- 
minează mesajele este să spună lucrurile cu atâta furie 
și supărare, încât ascultătorul devine atât de anxios, în- 
cât nu înregistrează clar — și din acest motiv nu își 
amintește — conţinutul acestuia. Tot ce se transmite este 
doar supărarea. Să ne închipuim, de exemplu, că o dată 
la câteva luni o femeie se satură atât de tare de felul în 
care soțul ei lasă baia după ce o folosește, încât explo- 
dează. O înfurie faptul că el nu își aduce aminte — chiar 

și după ce i-a spus cât de tare o deranjează. Tot ce își 
aduce el aminte este că a tipat la el. 

Este greu să asculți atunci când te simţi atacat. Din 
acest motiv, chiar dacă te-ai plâns din cauza unui lucru 
ani de zile, ceilalți nu au înţeles cu adevărat. Le-ai spus 
de un milion de ori și ei tot nu înţeleg. Anxietatea este 
dușmanul ascultării. 

Un mesaj care, cu siguranţă, agită și mai tare o per- 
soană care este deja cu capsa pusă este să îi atragi aten- 
ţia asupra extravaganţelor financiare. lată cum ilustrea- 
ză această tehnică marele umorist S.J. Perelman. 


Sătui de baruri și nerăbdători să regăsim savoarea 
preludiului amoros, am rămas acasă să frunzărim bi- 
blioteca de facturi, multe dintre ele aflate la prima edi- 
ție. Ca întotdeauna, era plină de surprize plăcute: con- 
turi descoperite, facturi de la modistă pe care scumpa 
mea le ascunsese de mine, plăți nefăcute din timpul 
Cruciadelor. Dacă totuși am simţit ceva enervare, am 
fost mult prea viclean să o recunosc. În schimb, mi-am 
întors buzunarele pe dos pentru a simula insolvabilita- 
tea, mi-am lovit distrat fruntea în tradiţia teatrului evre- 
iesc și am citat extrase concise din legile falimentului. 
Dar diavoleasca intuiție feminină a ghicit adevăratele 
mele sentimente. Tocmai când am descoperit o notă de 
plată de la Hattie Carnegie pentru o apărătoare din bro- 
cart pentru terasă și i-o fluturam războinic sub nas, so- 
ţia mea s-a indispus brusc. 

„16 dolari!“ strigam. „Lame auriu îţi trebuia! Cine 
crezi că ești, Catherine de Aragon? De ce nu rupi foaie- 
rul și îl pavezi cu malahit?“ Într-un gest dramatic, mi-am 
rupt cămașa de pe mine. „Haide!“ am strigat. „Mul- 

ge-mă — usucă-mă de tot! Închisoarea Marshalsea! Mor- 
mântul săracilor!“ 

„Nu te mai agita, că ţi se perforează ulcerul“, a co- 
mandat ea. „Irezești copiii.“ 

„Crezi că 16 dolari cresc în copaci?“ am rostit eu cu 
ardoare, încercând să trezesc în ea un sentiment elemen- 
tar de rușine.38 


Observă modul în care Perelman își folosește cunoș- 
tințele de psihologie. Trezirea sentimentului de vinovă- 
ție în cineva este o modalitate sigură de a-i capta aten- 
ţia. 

În textul următor, Perelman demonstrează cum tre- 
buie abordat subiectul delicat al bacșișurilor. El și fami- 
lia se mută din apartament și este pus în situaţia de a-și 
exprima adecvat mulțumirea pentru serviciile persona- 
lului. 


Lângă bordură erau îngrămădite 14 cufere; în spate- 
le lor, precum siluetele dintr-o friză antică, stăteau omul 
de serviciu, meșterul și liftierii clădirii, toți cu palmele 
întinse. Puteam să văd că sunt prea înecaţi de emoție ca 
să vorbească, acești oameni despre care nu știu ce efor- 
turi au făcut ca să nu obosească și să ne ticsească măsu- 
tele cu refuz. În cele din urmă, un veteran cu părul albit, 
mai curajos decât tovarășii lui, a făcut un pas înainte tră- 
gându-se slugarnic de o șuviţă de păr din frunte. 

„Nu vom uita această zi, domnule“, a spus cinstitul 
flăcău, învârtindu-și șapca în mâinile lui butucănoase. 
„Nu-i așa, băieţi?“ Un mormăit de aprobare s-a auzit 


38S.J. Perelman, The Swiss Family Perelman (New York: Simon & 
Schuster, 1950), pp. 4-5. 

dinspre ceilalți. „De multe ori v-am cărat prin acel hol 
puţind a gin de la un kilometru depărtare. Am văzut 
niște lucruri stranii în această casă și am atins niște ciu- 
dățenii spectaculoase; ai putea spune că este ca un mi- 
crocosmos. Dar vrem să știți că niciodată, nici măcar în 
câmpiile de nitrat din Chile, topitoriile din Nevada sau 
în fabricile mizere din partea bogată de Est, n-a fost 
vreodată un om...“ Vocea i s-a întrerupt și l-am oprit 
încet. 

„Prieteni“, am spus cu o voce răgușită, „nu am mul- 
te bunuri, dar lăsaţi-mă să spun atât — puţinul pe care 
îl am este al meu. Dacă aveţi vreodată nevoie de ceva, 
bijuterii, bani sau valori negociabile, ţineţi minte aceste 
cuvinte: nu căutați unde trebuie. Geronimo.“3 


Observaţi că, deși mesajul lui Perelman poate că nu a 
fost binevenit, faptul că l-a pronunţat calm i-a permis să 
plece acompaniat de un cor de ovaţii (sau cel puţin așa 
păreau de la distanţă). 

Dar serios, oameni buni, ce poți să faci când cineva 
devine reactiv? Poate că oricând spui ceva cât de puţin 
critic, o anumită persoană se supără și se închide în sine. 
Încearcă să fii mai puţin preocupat să fii auzit și să ră- 
mâi deschis relaţiei, în termenii impuși de celălalt. Acest 
lucru se poate realiza fără să faci compromisuri. Este di- 
ferenţa dintre negarea sinelui — cedarea — și controlul 
de sine — să îți aștepți rândul. 

Să spunem, de exemplu, că ori de câte ori o soție îi 
spune soțului ei, chiar și în cel mai drăguţ mod, că nu ar 
trebui să pună anumite farfurii în mașina de spălat vase, 
el ia o figură rănită și se retrage într-o tăcere jignită. Ace- 


39 Ibidem, pp. 16-17. 

lași lucru se întâmplă atunci când se plânge că acesta nu 
face reparaţiile pe care a promis că le va face: se îmbuf- 
nează. Ea simte că e ca și cum ar trăi cu un copil mare. 
Dar dacă se poate calma suficient de mult, încât să se în- 
trebe de unde vine acest spirit critic, poate decoperi că 
sursa sunt așteptările nerealiste. 

Oamenii cu care trăiești au calități și limitări. Dacă te 
adresezi calităților și nu limitărilor lor, ai mai multe șan- 
se să fii auzit. Să te împaci cu persoana reală cu care ai 
de-a face, mai degrabă decât să agonizezi asupra faptu- 
lui că el sau ea este diferit/ă, te va ajuta mult să nu re- 
acționezi exagerat. 

Află ce îi înfierbântă pe oameni și încearcă să calmezi 
lucrurile prin comentarii pregătitoare. 


„Nu spun că este vina ta, dar m-am săturat să văd 
peste tot întinse jucăriile copiilor.“ 
„Nu știu sigur cum să spun asta...“ 


Dacă încerci să ceri ceva, nu să ataci, spune acest lu- 
cru. Dar poate că ar trebui să îți examinezi motivele ceva 
mai atent. Atunci când spui că cei mici nu ar trebui să își 
mai lase jucăriile întinse peste tot, chiar crezi că este vina 
partenerei tale? Este exact raționamentul acesteia? Chiar 
dacă aceste critici nu sunt explicite, ele sunt resimţite ca 
atare. 

Dacă vrei ca cineva să audă ce spui fără să facă o cri- 
ză de furie, nu uita să iei în consideraţie tonul și momen- 
tul folosite. Deschizi subiectul în momente nepotrivite? 
Permiţi unui ton critic să se strecoare în vocea ta? 

Dacă o persoană cunoscută se enervează atunci când 
îi oferi un sfat, întreabă-l înainte să faci acest lucru. „Ai 

dori un sfat sau preferi doar să te ascult?“ Dacă intenţio- 
nezi să aduci în discuţie un subiect neplăcut, atrage aten- 
ţia asupra acestui lucru. O experienţă devine traumati- 
că dacă este copleșitoare. O persoană nepregătită este 
mai vulnerabilă. Cu cât te aștepți la o reacție mai puter- 
nică, cu atât mai important este să îl pregătești pe celă- 
lalt. Un bilet sau un telefon prin care îi spui acestuia că 
ai nevoie să vorbești cu el despre ceva îl va ajuta să se 
pregătească. 


Deși poate părea artificială, o modalitate efi- 
cientă de a întrerupe reactivitatea este să scrii 
în bilete mesajele dificile. 


În cele din urmă, bineînţeles, problema ta nu este fe- 
lul în care reacționează celălalt, ci felul în care reacțio- 
nezi tu la atitudinea acestuia. Nu trebuie să te superi 
atunci când altcineva o face. 

Un lucru pe care trebuie să-l reţii, atunci când reac- 
tivitatea emoţională împiedică ascultarea, este că întot- 
deauna depinde de tine. Să aștepți ca ceilalți să se schim- 
be — sau să îi baţi la cap cu speranţa că se vor schim- 
ba — este de înţeles, dar neproductiv. Câteodată este po- 
trivit să renunți la relaţii nesatisfăcătoare, care nu sunt 
importante în viaţa ta. O persoană care este atât de sen- 
sibilă, încât orice ai spune declanșează un răspuns fu- 
rios, poate aduce mai multe neplăceri decât merită. Din 
păcate, este posibil ca unii dintre noi să renunțăm la re- 
laţii care sunt importante în viețile noastre — soți, pă- 
rinți, colegi — din cauză că sunt cel mai greu de stăpâ- 
nit. 

„Ce se întâmplă cu el?“ 


Data viitoare când cineva reacționează exagerat la 
spusele tale, întreabă-te: „De unde vine acest răspuns 
emoțional?“, „Ce punct sensibil am atins?“, mai degrabă 
decât: „Ce se întâmplă cu el?“ 

Următoarele remarci creează și mai multe probleme: 

„Eşti așa un copil!“ 

„Cineva s-a trezit azi cu faţa la cearșaf 

„Nu poți să accepţi o simplă sugestie?“ 

„Parcă ești maică-ta.“ 

„Eşti atât de imatur!“ 

„Treci din nou prin acea perioadă a lunii?“ 

„Ce te frământă? De fiecare dată când spun ceva, te 
repezi la mine.“ 


1“ 


După părerea lui Claire, fiul ei, Jeffrey, este mult prea 
sensibil. Orice lucru pe care i-l spune, indiferent cât de 
mărunt ar fi, îi declanșează acestuia atacuri de furie. 
Odată, când i-a spus că probabil că profesoara nu s-ar 
mai lua de el atât de des, dacă s-ar purta mai matur în 
timpul orelor, a izbucnit în lacrimi și a fugit la el în ca- 
meră. „Tot timpul face crize de nervi“, a spus Claire. 

Un copil care izbucnește în plâns și fuge din cameră 
nu face o criză de nervi. Copiii nu sunt proști. Dacă fac 
o criză din cauză că vor să le asculți dorinţele, o fac în 
faţa ta. (Dacă vrei să împiedici o criză de nervi, îndepăr- 
tează auditoriul.) 

Reactivitatea se rezolvă prin înţelegerea ei, nu prin ju- 
decare. Închipuie-ți un băiețel care fuge din cameră după 
ce mama sa i-a spus ceva. De ce s-ar supăra un copil atât 

de tare? Adesea se petrece din cauză că ceea ce a spus 
aceasta l-a făcut să se simtă rușinat. Atunci când cineva 
se simte umilit, devine revoltat, ceva de tipul: „Nu sunt 
bun“! Rănile respectului de sine sunt la fel de dureroa- 
se ca o bătaie primită. Dacă l-ai fi întrebat ce s-a întâm- 
plat, probabil că ar fi spus: „Mama a ţipat la mine“ sau 
poate: „Nimic, lasă-mă în pace!“ 

Puţini dintre noi, copiii cu atât mai puţin, ne etiche- 
tăm experienţa drept rușine. Din păcate, părinţii care nu 
recunosc o astfel de reacție, sau nu pot să suporte supă- 
rarea unui copil, intră într-o luptă care înrăutățește lu- 
crurile. Ei cer să li se spună ce se întâmplă, ca și cum un 
copil zguduit de emoție ar putea să răspundă. 

Oferă-i unei persoane rușinate loc să se ascundă și să 
își revină. Rușinea este atât de puternică, încât copilul își 
pierde pe moment controlul asupra sentimentelor. Are 
nevoie de timp ca să își revină. Acordă-i-l. 

Dacă cineva este înfuriat de ceva ce ai spus, gândeș- 
te-te la modul în care este posibil să îi fi ofensat demni- 
tatea. L-ai tratat ca pe un copil? Ai dat de înţeles că pă- 
rerea lui este greșită? Că sentimentele lui nu sunt îndrep- 
tățite? Modul de a decoda un răspuns emoţional „exce- 
siv” nu este să îl învinovăţești pe celălalt — sau pe 
tine —, ci să te gândești care poate fi punctul sensibil pe 
care l-ai atins. 


Câteodată este o greșeală să încerci să îţi con- 
trolezi sentimentele 


Unora le este teamă să vorbească la înmormântări sau 
nunţi din cauză că ar putea să înceapă să plângă — ca și 

cum plânsul ar fi un semn de slăbiciune, nu de compa- 
siune. „Dar“, a protestat o femeie atunci când i-am spus 
că nu e nimic în neregulă cu plânsul, „dacă încep să 
plâng, nu voi mai putea să termin ce doream să spun.“ 

Dacă începi să plângi și îţi spui că este îngrozitor și 
că trebuie să te oprești, îți poate fi greu să vorbești. Este 
greu să te concentrezi la două lucruri deodată. Dar de ce 
nu este în regulă să fii impresionat și să îţi arăţi senti- 
mentele? 

Un truc folosit de cei care se tem să vorbească în pu- 
blic este să își accepte nervozitatea pe care o simt, mai 
degrabă decât să se lupte cu ea. „Bună ziua. Numele 
meu este... și sunt puțin emoționat să vorbesc în fața 
unui grup atât de mare.“ Asemenea sinceritate îi face 
înțelegători pe ascultători. Majoritatea dintre noi știm 
ce înseamnă emoțiile vorbitului în public. Chiar mai 
important totuși este efortul de a-ţi accepta sentimen- 
tele ca fiind naturale în loc să încerci să li te împotri- 
vești. 40 

Un aspect important este că încercarea de a rezista 
sentimentelor duce la mai multă reactivitate. Dacă îi spui 
cuiva cât de furios ești exprimându-ți frustrarea printr-o 
ieșire emoțională, este probabil să pară că îl ataci pe ce- 
lălalt. Dacă acesta îți răspunde cu contraacuzații la fel de 
furioase sau doar pleacă din încăpere, poți ajunge la con- 
cluzia că ai greșit vorbind despre sentimentele tale. 
Această concluzie duce la un ciclu de control și apoi de 
eliberare a sentimentelor. Ţii totul în tine până explodezi. 
Soluţia nu este mai mult control, ci mai puțin. 


40 Să te gândești că „discuţi cu oamenii“, și nu că „vorbești în faţa 
lor“, îți va comuta atenţia și te va ajuta să te liniștești. 

Dacă vorbeşti mai devreme, îţi este mai ușor să 
îți cobori vocea. 


În loc de: „Nu faci niciodată nimic“, încearcă: „Sunt 
copleșită de muncă. Am nevoie de mai mult ajutor cu 
treburile casei“. 

Nu transforma discuţiile în jocuri în care o persoană 
câștigă (are dreptate) doar dacă celălalt pierde (nu are 
dreptate). 

Totuși există o diferenţă între a-ți exprima sentimen- 
tele și a le descărca. Recent, am avut o discuție mai 
aprinsă cu o femeie care se săturase de comentariile rău- 
tăcioase ale socrului și dorea să îl pună la punct. Atunci 
când i-am sugerat să se liniștească înainte să vorbească 
cu el, a sărit la mine. „De ce nu este în regulă să fiu fu- 
rioasă?“ a cerut ea să îi spun. 

Femeia avea motive să fie furioasă. Remarcile dure 
ale socrului erau greu de suportat. Dar, dacă permitea 
supărării să o copleșească, plângerile ei nu ar fi fost ex- 
primate clar și nu ar fi fost auzite. Descărcarea furiei, mai 
degrabă decât exprimarea nemulțumirilor, i-ar fi permis 


xu 


socrului să o califice ca fiind „exagerat de sensibilă“ sau 
să spună că „are o zi proastă“. Nu sunt susținătorul in- 
diferenței emoționale. Furia ne ajută să ne păstrăm inte- 
gritatea și stima de sine, dar simpla ei manifestare nu re- 
zolvă de obicei problema pe care o semnalează. Distinc- 
ţia pe care încerc să o fac nu este între emoție și rațiune, 
ci între acţiunea impulsivă și cea deliberată. Nu este ni- 
mic în neregulă cu emoțiile, și nu este nimic greșit în a 
pune pe cineva la punct, dacă asta este ceea ce îți dorești. 

Nu faptul că răspundem cu sentimente ne face să ne 
simțim imaturi și incapabili —, ci pierderea controlului. 


Exerciţii 


1. Timp de o săptămână, ține o socoteală a comuni- 
cărilor (a) critice sau educative, (b) evitante sau (c) 
afectuoase sau laudative. Pentru a schimba atmo- 
sfera dintr-o relaţie treci de la (a) și (b) la (c) și vezi 
ce se întâmplă. 


Acest exercițiu, ce pare simplu, poate fi foarte greu 
de realizat. Dar încercându-l, poți să începi să te 
gândești la felul în care le pari oamenilor la care ţii. 


2. Ce fel de interacțiuni te fac să îţi pierzi cumpătul? 

Ai probleme cu furia? Începi să plângi atunci când 
vorbeşti despre sentimentele tale? Te tulbură cer- 
turile? 
Găsește săptămâna următoare o ocazie suficient de 
sigură în care să te pui într-o situație în care de obi- 
cei te enervezi. De exemplu, dacă ai copii adoles- 
cenți, poţi să prezici că vor testa limitele regulilor 
casei; dacă ai copii mici, te poți aștepta să îţi ceară 
dulciuri. Una dintre cele mai simple modalități 
prin care poți identifica situaţiile care te deranjea- 
ză în mod deosebit este să te gândești la cele pe 
care în mod obișnuit le eviți. Nu aștepta prea mult 
de la tine, concentrează-te doar să treci prin expe- 
riență fără să îţi pierzi controlul. (Indiciu: o moda- 
litate prin care poți să eviţi pierderea calmului este 
să te concentrezi pe celălalt.) 

3. Data următoare când cineva reacționează exage- 


rat, gândește-te de unde poate veni această reac- 
ție. Dacă poți face acest lucru în timpul unei con- 
fruntări, ești o persoană mai bună decât mine. Dar 
poți oricând să te gândești mai târziu la o răbufni- 
re. lei un 10+ la această temă dacă poți folosi aceas- 
tă sensibilitate pentru a exprima empatie față de 
ceea ce pare să simtă celălalt. (Ține minte: poți ori- 
când să îl cauţi pe celălalt și să repari lucrurile.) 


. Probabil cunoști persoane cărora le-ar fi de folos 


unele dintre sugestiile din acest capitol. De ce nu 
cumperi mai multe exemplare ale cărţii pe care să 
le răspândești strategic în diferite locuri? 


PARTEA A PATRA 


Ascultarea în context 


10 


„Nu mai vorbim deloc“ 
Ascultarea între parteneri intimi 


început destul de inocent. L-a întâlnit la o pe- 
trecere de la birou și tot ce au făcut a fost să 
vorbească. Dar atunci când Maureen a ajuns 
acasă și soțul a întrebat-o dacă s-a simtit bine, nu a fost 
dispusă să îi povestească despre Arthur, ca și cum aces- 
ta ar fi fost un secret pe care nu dorea să îl piardă vor- 
bind despre el. A doua zi, Arthur a sunat-o ca să o invi- 
te să ia prânzul împreună. După acesta a urmat altul și 
apoi au început să rămână să bea ceva după muncă. Săp- 
tămâna următoare, au mers la Thatcher Park și au vor- 
bit în timp ce urmăreau soarele cum apune în valea de 
dedesubt. Nu s-a întâmplat nimic, dacă nu punem la so- 
coteală momentul scurt în care privirea lui Maureen a 
părăsit ochii lui Arthur și a poposit pe buzele acestuia și 
un fior i-a străbătut tot corpul. 
Acesta a fost momentul în care Maureen a venit să mă 
vadă. Se simţea la un pas de un eveniment decisiv. 

Arthur avea tot ce nu avea soțul ei: succes, stăpânire de 
sine și cel mai important lucru era că asculta cu adevă- 
rat atunci când discutau. În timp ce îmi spunea aceste 
lucruri, Maureen era vizibil agitată. Ochii ei mă urmă- 
reau, căutând înțelegere, așteptând poate să fie judecată 
sau să primească permisiunea de a face ce își dorea. 

„Când a murit pasiunea din căsătoria ta?“ am între- 
bat-o. S-a uitat în altă parte. Apoi și-a șters ochii și a spus 
că soțul ei era un om bun, doar că... se îndepărtaseră. 
Nu mai vorbea cu ea deloc. 

Această femeie avea înţelegerea mea. Viaţa are puțţi- 
ne alegeri la fel de importante ca cea dintre satisfacție și 
siguranţă. Totuși am văzut prea multe căsătorii perima- 
te pentru care partenerul era învinovăţit. 

Atunci când i-am sugerat să îl aducă și pe soțul ei la 
a doua noastră întâlnire, Maureen a ezitat. Nu căuta te- 
rapie de cuplu, a spus, și îi era teamă ca Raymond să afle 
despre Arthur. Ezitarea ei a fost depășită până la urmă 
de ideea că, dacă voi vedea cum este Raymond, poate 
că, voi înţelege de ce se gândește să îl părăsească. 

Raymond a venit și Maureen i-a spus că este neferici- 
tă cu relația pe care o au. El a părut înțelegător, ca și cum 
era obișnuit să cedeze, dar fără să se implice cu adevărat. 
A ascultat, dar nu a spus prea multe. De-abia când l-am 
întrebat cu ce se ocupă s-a însuflețit. Am vorbit câteva mi- 
nute până când Maureen ne-a întrerupt ca să se plângă de 
faptul că nu vorbea niciodată despre aceste lucruri cu ea. 
De ce nu putea să împărtășească aceste sentimente cu ea? 
Raymond nu a avut un răspuns prea bun la această între- 
bare. Eram încurajat. Aveam ceva cu care să lucrez. 

Dacă două persoane nu pot să vorbească, ceva nu este 
în regulă, am spus eu. Apoi le-am întors scaunele în așa 

fel, încât să fie faţă în faţă și l-am rugat pe Raymond să 
vorbească cu Maureen despre serviciul lui și despre lu- 
crurile care îl preocupă. l-am spus ei să îl asculte și să îl 
ajute să își exprime sentimentele. 

Raymond a vorbit despre grijile pe care și le făcea în 
legătură cu deschiderea unui nou birou de avocatură în 
mijlocul recesiunii. Aveau foarte puţin de lucru, dar era 
convins că, dacă mai rezistă vreun an, lucrurile se vor 
îmbunătăți. Maureen l-a întrerupt spunând că lucrurile 
nu se vor îmbunătăți niciodată dacă nu scapă de idiotul 
de Ernie, partenerul lui. S-au certat vreun minut și apoi 
Raymond a tăcut. 

lată unul dintre motivele din cauza cărora acest cu- 
plu nu discuta. Atunci când Raymond vorbea despre ce 
îl preocupa, Maureen îl contrazicea sau îi dădea sfaturi; 
el protesta ușor, apoi se închidea în sine. Poate că ea se 
simțea confortabil cu conversațiile în care cei doi își in- 
tercalează punctele de vedere, iar el nu. Poate că el nu îi 
putea asculta opiniile din cauză că nu credea în propria 
putere de a decide ce să facă. Oricum, aici era de rezol- 
vat o problemă. 

Înainte să încep să îi ajut să își lămurească relația, tre- 
buia să discut în particular cu Maureen. Doream să pro- 
pun o perioadă în care cei doi să nu se vadă, fără să se 
despartă, timp în care ea să se concentreze pe îmbună- 
tăţirea relaţiei, așa încât să afle dacă acest lucru este po- 
sibil. 

Maureen era fericită că l-am întâlnit pe Raymond. 
„Acum vezi“, a spus ea, „cât de proastă este relația noas- 
tră. Nu se va schimba niciodată.“ (Maureen credea foar- 
te tare în atracție, acea forță faimoasă cu mai multă pu- 
tere de a provoca decât de a dăinui.) Nimic din ce am 

spus despre amânarea deciziei de a aștepta câteva săp- 
tămâni ca să vadă dacă relaţia lor putea fi îmbunătățită 
nu a avut niciun impact. A reînceput să se vadă cu 
Arthur chiar în acea săptămână și, atunci când, săptămâ- 
na următoare, Raymond a aflat, a fost la fel de iertător 
precum majoritatea soților. 

Divorțul lor s-a pronunţat la un an și o zi după acea 
dată când i-am văzut împreună, 11 luni după ce relația 
cu Arthur a luat amploare și 8 luni după ce s-a încheiat. 
Maureen a rămas cu casa, doi copii, ipoteci pe care nu le 
putea plăti și amintirea acelui fior. 

Maureen a văzut căsătoria ei ca pe o situație dificilă, 
o entitate, ceva cu un istoric, poate, dar care după o pe- 
rioadă capătă o viață proprie. Majoritatea dintre noi sim- 
te acest lucru uneori. Dar o relaţie nu este un lucru, nu 
este o stare statică; este un proces de influențare recipro- 
că. O relaţie nu este ceva ce ai; este ceva ce faci. 


Cuplurile care învață să se asculte — cu înţele- 
gere și toleranță — descoperă adesea că nu au 
nevoie să se schimbe reciproc. 


Impulsul de a schimba lucrurile, de a le îmbunătăţi, 
este natural și constructiv în general. Dar oricine se gân- 
dește la căsătorie ca la un aranjament care se poate îm- 
bunătăţi la nesfârșit greșește. Idealul perfectibilității cre- 
ează frustrare. Multe probleme se pot rezolva, dar pro- 
blema trăitului cu o persoană care nu vede întotdeauna 
lucrurile la fel ca tine nu este una dintre ele. Câteodată, 
căsătoria nu este despre rezolvarea diferenţelor, ci de- 
spre a învăţa să trăim cu ele. 

Ciclicitatea 


Pe când eram în clasa a treia, Miss Halloway folosea 
un stroboscop ca să ne arate felul în care lumina modi- 
fică ceea ce vedem. Într-o după-amiază târzie de iarnă, 
când umbrele erau lungi, a scos un ventilator mic cu o 
lamă de metal și l-a băgat în priză. L-a pornit și lama a 
început să se învârtă. Apoi a pornit stroboscopul. Pe 
când aranja viteza acestuia, lama ventilatorului a înceti- 
nit și apoi s-a oprit. Lama arăta atât de nemișcată și ino- 
fensivă! Cât de ușor ar fi să mă întind și să o ating, m-am 
gândit. 

Lama pare imobilă deoarece stroboscopul luminează 
doar o parte din aceasta în timpul ciclului rotativ, ne-a 
explicat Miss Halloway. Mai târziu am realizat că în ace- 
lași fel ne vedem și relaţiile. 


Primul lucru care trebuie înţeles la cupluri este acela 
că principiul guvernant al relaţiei este complementarita- 
tea. Comportamentul nu apare într-un vid, ci în contex- 
tul relaţiilor în care acționăm și reacționăm unul față de 
celălalt. În orice relație, comportamentul unei persoane 
este legat funcțional de al celeilalte. Dacă uneori vedem 
doar un punct din ciclul rotativ — faptul că un prieten 
nu te sună, de exemplu, sau lipsa de interes a partene- 
rului față de ce avem de spus — nu înseamnă că relații- 
le nu se învârt în cerc. 

Cel mai mare impediment în calea înţelegerii în re- 
laţiile intime este sentimentul rănit al nedreptăţii care 
ne face să căutăm în afara noastră sursele dezamăgirii 
pe care o simțim. Nu putem să nu sperăm ca partene- 
rii să fie un pic mai interesaţi de ceea ce avem de spus 

și mai puţin defensivi față de lucrurile pe care le spu- 
nem despre ei. Cam în acest moment, viziunea roman- 
tică asupra căsătoriei face loc melodramei — acea po- 
veste despre o victimă și un răufăcător pe care și-o 
spun în sine cei nefericiți în căsătorie și, după ce lucru- 
rile ajung destul de rău, oricui altcuiva dispus să ascul- 
te. 

Multe cupluri așteaptă prea mult și își văd probleme- 
le ca fiind mult mai grave decât sunt. Adevărata trage- 
die provocată de această situație dramatică este că abili- 
tatea noastră de a vedea ceea ce se întâmplă este com- 
promisă. La fel ca Maureen, ne fixăm asupra lucrurilor 
neplăcute pe care le face partenerul nostru și ne vedem 
problemele ca fiind inevitabile. 

Atunci când totul este spus și făcut, căsătoria și fai- 
moasele sale complicaţii pot fi clarificate concentrân- 
du-ne pe un lucru: tiparul de bază al interacțiunii dintre 
două persoane. Începe de la lucrurile dureroase pe care 
le face partenerul tău — evitarea, sau egoismul, sau iri- 
tabilitatea — dar apoi întreabă-te: Care este jumătatea 
complementară a acestui tipar? 


Este nevoie de două persoane 


Atunci când ai o problemă cu cineva, observă ce te 
deranjează din comportamentul lui; apoi gândeș- 
te-te care poate fi cealaltă jumătate a tiparului. Acest 
lucru îți poate oferi cheia către rezolvarea proble- 
mel. 

Plângere 

„Nu vorbește cu 
mine.“ 

„Nu este foarte afec- 
tuoasă.“ 

„Este egoist.“ 

„Nu mă întreabă nicio- 
dată ce fel de zi am 
avut.“ 


Completare 

Nu îi place felul în care as- 
culti. 

Are resentimente nedestăi- 
nuite. 

Crede că ești egoistă. 

Nu îl întrebi niciodată ce fel 
de zi a avut. 


Cealaltă jumătate a ecuaţiei — partea ta — nu trebuie 
să fie ceva ce faci care să provoace problema. Poate fi 
doar felul tău de a menţine situaţia. 


Ce te deranjează 

„Mă atinge într-un fel 
care mă deranjează.“ 
El se gândește: „Hai că 
o luăm de la capăt“. 


Ce mentine situația 

Nu îi arăţi cum îţi place să fii 
atinsă. 

Nu te lasă niciodată să ajungi 
la esenţa grijilor tale și te face 
să simţi că a înţeles. 


Ritmurile schimbării într-o relație serioasă 


Deși ciclul vieții umane poate fi regulat, nu este o îna- 
intare constantă, continuă. Perioadele de creștere și 
schimbare sunt urmate de perioade de stabilitate relati- 
vă în care schimbările sunt consolidate. Vestea bună este 
că viaţa nu este un lung chin de a urca muntele; uneori 
ajungi pe un platou și atunci poţi să te odihnești. Partea 
proastă este că nu poți să stai pentru totdeauna într-un 

singur loc. Relaţia, de asemenea, își are propriile cicluri 
și anotimpuri. 

Perioada curții — ce expresie învechită și minunată — 
este dedicată deschiderii și testării compatibilităților. Fer- 
mecaţi de iubire, partenerii sunt absorbiți și dedicați 
unul celuilalt. Conversaţiile curg ușor și ascultarea este 
facilă. Se consideră atât de proaspeți și minunati. Atât de 
atenţi, de interesanți, atât de interesaţi. 

Fascinaţia îi face să treacă cu vederea golurile din as- 
cultare. Ceva o duce cu gândul la liceu și atunci îl întrea- 
bă cum a fost acea perioadă pentru el. El își aduce amin- 
te cu drag de acea experienţă, dar, atunci când el nu o 
întreabă și pe ea cum a fost perioada liceului, ea crede 
că este o scăpare. O să îi vină rândul mai târziu. 

Tineri și îndrăgostiți, ne face atâta plăcere compania 
celuilalt, încât reflecțiile serioase fac loc ordinelor ini- 
mii. Îndrăgostirea este un act de creație imaginativă. Se 
poate ca, mai târziu, inimile să ni se strângă și, odată 
cu ele, disponibilitatea de a asculta. Dar acest lucru se 
întâmplă mai târziu. Acum, deși putem fi mai compa- 
tibili cu parteneri care ne seamănă, nevoia naturii de a 
combina genele ne atrage către diferenţele pe care le are 
celălalt. 


Marea provocare a perioadei de curtare este să 
îţi găsești perechea și să rămâi totuși tu în- 
suți/însăți. 


Când este în joc dragostea, mințim un pic. Spunem 
minciuni tandre, câteva minciuni care să ne protejeze și 
mai multe minciuni care să ne amăgească. Uitându-ne 

în urmă, ne dorim să fi fost mai cinstiţi, să nu fi încercat 
atât de tare să îl facem pe celălalt să ne placă. 

Atunci când cuplurile aflate la început se mișcă în di- 
recţia intentiilor lor, încercând să descopere cât de de- 
parte pot să ajungă împreună, fac de obicei doi pași îna- 
inte și unul înapoi. De-a lungul timpului, m-au contac- 
tat peste 12 cupluri pentru consiliere premaritală. Pe 
atunci mi se părea o idee bună. Din păcate, aceste întâl- 
niri se dovedesc adesea a fi destul de frustrante. Persoa- 
nele care caută ajutor vin nu pentru că sunt uimitor de 
prudente, ci din cauză că sunt uimitor de nepotrivite. În 
ciuda acestui fapt, majoritatea dintre ei au depășit un 
punct emoțional critic și intenționează să se căsătoreas- 
că, indiferent ce se întâmplă. Printre obstacolele pe care 
le vor depăși se află și propria judecată. 


Dacă perioada de curtare ar fi ceva mai con- 
știentă, oamenii ar fi mai atenţi la modul de as- 
cultare al celuilalt. 


Unul dintre cele mai importante lucruri pe care tre- 
buie să le găsești la un partener este să fie o persoană 
cu care să comunici ușor. Abilitatea de a-și face prie- 
teni și cea de a conversa sunt un ghid mult mai de în- 
credere decât o înfățișare plăcută, istețimea sau acel 
sentiment ametitor pe care oamenii îl numesc „îndră- 
gostire“. (Încearcă să spui acest lucru unei persoane în- 
drăgostite.) 

El are nevoie de spațiu; ea își dorește apro- 
piere 4 


El dorește să fie lăsat în pace și ea își dorește atenţie. 
Așa că ea îi acordă lui atenţie, iar el o lasă în pace. 


Jack și Irene erau doi tineri arătoși, în jur de 30 de ani. 
Irene era o femeie drăguță, cu păr blond și înfățișare 
energică. În ziua în care au venit să mă vadă, purta un 
costum din in cu o bluză de mătase. Jack, înalt și zvelt, 
purta jeanși. Ea se îmbrăcase elegant, el dimpotrivă. Era 
vorba de o abordare diferită față de acest interviu sau 
față de viaţă în general? 

„Ce vă aduce în terapie?“, am întrebat, privindu-i pe 
amândoi. 

Jack a răspuns primul. „Ei bine, sunt puţin intolerant.” 

„Ce din ceea ce face Irene este greu de tolerat?“ 

Au făcut un schimb de priviri. Irene i-a zâmbit slab 
lui Jack și el s-a întors spre mine. „Se plânge. Face pre- 
supuneri și eu nu pot să fac nimic — în legătură cu pre- 
supunerile ei — așa că renunţ și îmi văd de treabă.“ 

„Adică te retragi?“ 

„Păi... da.” 

A continuat descriindu-se drept un bărbat nu foarte 
emotiv, care este căsătorit cu o femeia care este așa. 

M-am întors spre Irene. „Deci Jack învaţă să fie mai 
tolerant și să nu mai reacționeze deplasat. Tu ce ai putea 
să spui că înveți?“ 


41 În scrierea acestei revizuiri am observat aici un act ratat — el are 
„nevoie“ de spaţiu, dar ea doar își „dorește“ apropiere. Scuză-mă 
un minut, soția încearcă să îmi spună ceva și trebuie să îmi acopăr 
urechile și să încep să fredonez ceva. 


„Nu mai vorbim deloc“ 313 


„Fac eforturi foarte mari să îmi identific și să îmi ex- 
prim sentimentele față de el. Dar el dorește tot timpul să 
explic de ce sunt supărată. Câteodată nu știi de ce; doar 
știi că ești.“ 

Reacţia lui Jack față de suferinţa lui Irene a luat for- 
ma familiară a încercării unei persoane obsesionale de a 
liniști una emotivă: a blocat-o cu întrebări, toate bazate 
pe propria lui abordare a emoțiilor, și anume de a le eti- 
cheta și compartimenta. 

Irene simţea lucrurile foarte intens fără să reușească 
mereu să le explice. În aceste momente, soțul ar fi pu- 
tut-o liniști doar fiind alături de ea, luând-o de mână 
poate, dar sigur fără a-i cere să nu mai plângă și să ex- 
plice ce se petrece. Adevărul este că, atunci când Irene 
plângea, lui Jack îi era teamă că este din cauza lui, așa 
că se simţea acuzat. Confortul lui lua forma cererii ca ea 
să îl asigure. „Ce s-a întâmplat?“ însemna de fapt „Spu- 
ne-mi că nu ești supărată pe mine“. 

Jack a continuat să vorbească despre faptul că furia 
lui Irene era motivul din cauza căruia el nu asculta bine. 
Atunci când aceasta îl aborda într-un mod agitat, el de- 
venea anxios și răspundea încercând să fie analitic sau — 
dacă acest lucru eșua — distanțându-se. Acest lucru îi 
agrava ei starea de emotivitate, ceea ce îl îndepărta pe el 
și mai mult. Nereușita lor de a se asculta nu era cauza- 
tă de emotivitatea lui Irene sau de anxietatea lui Jack, ci 
de combinaţia dintre ele. 

Jack credea că Irene ar fi putut schimba lucrurile ate- 
nuându-și emoțiile. Irene credea că Jack ar trebui să în- 
veţe să fie ceva mai tolerant cu sentimentele ei. Chiar în 
timp ce vorbeau, au pus în practică această creștere fa- 
miliară. Presiunea crescândă creată de Irene îl făcea pe 

Jack să se simtă agitat și defensiv — sau ca să ne uităm 
la tiparul circular din alt unghi — incapacitatea lui Jack 
de a accepta spusele ei îi creștea acesteia emotivitatea. 

În cele din urmă, i-am întrerupt și le-am spus poves- 
tea Vântului de Nord. „Într-o zi, Vântul de Nord și Soa- 
rele se certau care dintre ei era cea mai puternică forță a 
naturii. «Pot să fac marea să clocotească și să viscolesc 
zăpada», a spus Vântul de Nord. «Da, dar eu pot să to- 
pesc zăpada și să usuc inundația», a replicat Soarele. Toc- 
mai atunci a trecut pe acolo un bărbat îmbrăcat cu o hai- 
nă groasă. «Știu cum să rezolvăm această discuţie», a 
spus Soarele. «Hai să vedem care dintre noi îl poate face 
pe acel bărbat să își scoată haina.» Vântul de Nord a su- 
flat cu putere. Dar cu cât sufla mai tare, cu atât strângea 
omul mai tare haina pe el. În cele din urmă, Soarele a 
spus: «E rândul meu.» Soarele a strălucit cu putere și 
omul și-a descheiat haina. Soarele a bătut și mai tare și 
bărbatul și-a scos haina.“ 

Irene și Jack au zâmbit larg. 

„Irene, uneori te porți precum Vântul de Nord. Și nu 
te învinovăţesc, pentru că este frustrant să fii ignorată. 
Și din această frustrare, ori renunți ori apare Vântul de 
Nord.“ 

„Ai dreptate. Nu am văzut niciodată lucrurile din 
punctul acesta de vedere.“ 

În acest moment, Jack, simțindu-se eliberat, s-a deschis 
și a început să vorbească despre faptul că are „nevoie“ de 
spaţiu.*? Trecea printr-o perioadă foarte stresantă la ser- 
viciu și, atunci când ajungea acasă, avea nevoie de timp 
ca să se liniștească. Și lui Irene îi era teamă să îi dea spa- 


42 Vezi, nu sunt singurul! 

tiul de care avea nevoie ca să respire, libertatea de a citi, 
de a se plimba sau de a-și petrece timpul cu prietenii. 

„Jack“, am spus, „îmi dau seama că ai înţeles diferen- 
ţa dintre Irene ca fiind Vântul de Nord și ca fiind Soare- 
le. Dar știi, apare în poveste și omul cu haina pe el. Apar 
amândoi. Vântul de Nord suflă și el își strânge haina, așa 
că Vântul suflă și mai tare, iar el se închide și mai bine la 
haină. Se închide la haină din multe motive serioase — 
are toanele lui, munca e stresantă, are nevoie de spaţiu 
personal, îi place să citească... — respect acele lucruri. 
Dar faptul că își strânge haina este o parte din problemă.“ 

„Înţeleg acest lucru“, a spus Jack. A continuat spu- 
nând că a făcut un efort. „Dar, a recunoscut el, nu este 
cel mai ușor lucru pentru mine să fiu în intimitate.“ 

În acest moment, atmosfera ședinței se schimbase. 
Jack și Irene începuseră să vadă cum erau blocaţi într-un 
tipar în care se împingeau reciproc să răspundă într-un 
mod care nu le plăcea. 

Odată ce Irene va vedea cum abordarea ei intensă îl 
îndepărtează pe Jack, iar el va realiza că atitudinea lui 
distantă o face să devină mai anxioasă și mai perseve- 
rentă, vor putea să își dea seama cum să schimbe jumă- 
tatea lor din ciclu. Va modifica acest lucru totul în mod 
magic? Dacă săruți o broască, se va transforma într-un 
prinț? Poate că nu imediat. 


Echilibrând intimitatea și independenţa 
Atunci când se obișnuiesc unul cu celălalt, cuplurile 


trebuie să negocieze atât spațiul dintre ei, cât și separa- 
rea lor de restul lumii. 

Atunci când devii intim cu cineva, fizic și emoţional, 
deschizi graniţele din jurul sinelui personal ca să îl lași 
pe celălalt să se apropie. Să fii îndrăgostit înseamnă să 
nu dorești nicio distanţă între voi, ci un zid care să vă 
protejeze de intruziunile exterioare. Această apropiere și 
izolare dau o notă de intimitate conversațţiilor, cu câști- 
gurile și riscurile evidente. 

Independenţa este minimă între doi oameni care se 
sună la serviciu tot timpul, atunci când niciunul nu are 
prieteni proprii sau interese separate sau dacă ajung să 
se vadă ca o pereche, mai degrabă decât ca două indivi- 
dualităţi. Sub o asemenea presiune a intimităţii, conver- 
saţia este constrânsă de amenințarea conflictului. Dacă 
ești singur pe mare cu cineva, ar fi mai bine să nu te cerți 
cu acesta. 

În cealaltă extremă, oamenii care preţuiesc indepen- 
dența mai mult decât intimitatea fac puţine lucruri îm- 
preună, au camere separate, își petrec vacanţa separat, 
au conturi personale, investesc mai mult în carieră sau 
în relaţiile cu ceilalți decât în cea de cuplu și nu comu- 
nică prea mult. Ascultarea este limitată din cauză că au 
atât de multe lucruri care le distrag atenţia. 

Majoritatea cuplurilor nu intră în relație fără un an- 
gajament; zidul care crește între ei este produsul unor 
conflicte nerezolvate. Adesea nu este vorba de anumite 
greșeli, ci despre lipsa de ascultare, a capacităţii de a 
auzi. Fiecare simte că celuilalt nu îi pasă. Faptul că le 
pasă foarte mult, dar le este prea teamă de conflict, în- 
cât să asculte, nu schimbă sentimentul că nu sunt apre- 
ciați. Unii oameni își plătesc scump pacea. 

De obicei, partenerii provin din familii cu grade dife- 
rite de separare și intimitate. Fiecare partener tinde să se 

simtă mai confortabil cu acel tip de relaţie cu care a cres- 
cut. Din moment ce aceste așteptări diferă, rezultă o lup- 
tă între cât de mult să împărtășești și cât să ţii pentru 
tine. Acesta poate fi cel mai dificil aspect al învăţării de 
a asculta un nou partener — dezvoltarea sensibilităţii 
față de un stil diferit de conversaţie. 

În stadiile iniţiale ale relaţiei unui cuplu, pasiunea 
poate masca dificultățile de comunicare. Unii parteneri 
s-au desprins de familii și intră în intimitate cu o nevoie 
necontrolată de conectare. Asemenea fuziune, o aseme- 
nea lipsă de graniţe, dorința de iubire a visului tineresc, 
este greu de susținut, mai ales atunci când cei înrobiți de 
ea se izolează de prieteni și familie. Partenerii care se aș- 
teaptă ca nevoile să le fie îndeplinite într-o singură rela- 
ție sunt pe cale să primească un duș rece. Unul dintre 
motivele din cauza cărora oamenii obțin prea puţin de pe 
urma relațiilor intime este faptul că așteaptă prea mult. 

Tensiunea dintr-un cuplu poate fi rezolvată în trei fe- 
luri: să lucreze asupra ei, să o trianguleze sau să se dis- 
tanțeze. Atunci când această distanţare nu este controla- 
tă prin stabilirea unei graniţe clare în jurul relaţiei, cei 
doi se îndepărtează unul de celălalt. 


Brendan și Gina erau foarte îndrăgostiți când s-au că- 
sătorit. Erau, de asemenea, și foarte tineri și inconștienţi 
de diferenţele dintre mediile din care proveneau. Ea pro- 
venea dintr-o familie mare, unită, unde cuvântul de or- 
dine era intimitatea. El venea dintr-o familie mică, divi- 
zată, în care independenţa și realizările personale erau 
puse la cea mai mare prețuire. 

După părerea lui Brendan, Gina era dependentă de 
afecțiune. Dorea să vorbească tot timpul. Chiar și atunci 

când se uitau la televizor sau citeau, îl întrerupea tot tim- 
pul ca să îi spună câte ceva ce îi venea în minte. Îi distru- 
gea concentrarea și îl înfuria. Încerca să arate acest lucru 
în mod indirect prin oftat sau spunând: „Da?“ cu o voce 
foarte plictisită. Dar Gina nu părea să prindă mesajul. 

Gina considera apropierea de la sine înţeleasă și con- 
sidera „răceala“ și „detașarea“ lui Brendan egoiste și rău- 
tăcioase. De ce trebuia să o îndepărteze tot timpul? 

Fiecare avea punctul lui de vedere, fiind cel mult, 
uneori, înțelegători unul față de celălalt. Este o poveste 
tristă și familiară. Doi tineri cu așteptări mult prea dife- 
rite pentru a se potrivi ușor și prea puțină experienţă ca 
să știe cum să o facă. 

Totuși primii ani nu au fost atât de grei din cauza aces- 
tor diferenţe, ci din cauza incapacității de a discuta de- 
spre ele. Cam o dată pe săptămână, Gina se sătura de dis- 
tanța pusă de Brendan între ei. În aceste momente, Bren- 
dan era șocat de răutatea și exagerarările acuzațiilor sale. 
Cea mai rea era: „Nu îţi pasă de nimeni în afară de tine!“ 
Cum putea să spună așa ceva? EL, cu siguranţă, nu putea să 
asculte. Simţind frustrarea provenită din faptul că nu era 
auzită, Gina ridica vocea, ceea ce îl făcea pe Brendan să 
se închidă și mai mult în el. În cele din urmă, Gina izbuc- 
nea în plâns și ofta „De ce ești așa de rău cu mine?“ Bren- 
dan avea aceeași întrebare în minte, dar nu o exprima și 
niciodată de mai mult de două ori pe zi. 

Asemenea multor altor cupluri nepotrivite, Gina și 
Brendan au învăţat să trăiască împreună. După o perioa- 
dă au făcut copii, care să le amortizeze problemele de 
cuplu. În timp, au învăţat să se adapteze. Gina s-a obiș- 
nuit cu tăcerile lui Brendan și cu ieșirile acestuia la golf 
cu prietenii. El a învăţat să își petreacă mai mult timp cu 

ea și cu copiii. Dar ceea ce nu au învăţat niciodată prea 
bine a fost cum să își vorbească. Brendan nu vorbea cu 
Gina deoarece credea că aceasta are așteptări nerezona- 
bile și nu îi repecta dreptul la propriile preferințe. Gina 
a continuat să își exprime din când în când dezamăgirea 
față de lipsa de implicare a lui Brendan, dar acesta nu a 
învăţat niciodată să asculte cu adevărat. Asculta suficient 
de bine ca să o liniștească — „Îmi pare rău“; „Da, dra- 
gă” —, dar nu suficient cât să înțeleagă ce simţea. Își do- 
rea ca ea să fie altfel, își dorea să poată să fugă, iar aceste 
gânduri îl împiedicau să înțeleagă cu adevărat sau să se 
împace cu persoana reală cu care se căsătorise. Precum 
un prizonier care nu se gândește la nimic altceva decât 
cum să scape, Brendan nu s-a obișnuit niciodată cu rea- 
lităţile relaţiei sale. 


Urmăritori și urmăriți 


Urmăritorii doresc mai multă apropiere, ceea ce îi face 
pe cei vizați să se simtă presați. Cu cât insistă mai tare, 
cu atât celălalt se îndepărtează; cu cât mai mult se înde- 
părtează acesta, cu atât mai mult insistă celălalt. Este un 
joc fără sfârșit, deși are unele întreruperi. 

Urmăritorii se retrag, în durere și furie atunci când se 
satură să fie refuzați. Dar, după o perioadă, încep să se 
simtă singuri și atunci reiau de la capăt tot ciclul. 


„De ce nu vrei să vorbești cu mine?“ 


Cum poți să convingi un urmărit de faptul că ești 
deschis și receptiv față de ceea ce este posibil să 

gândească sau să simtă? Cum poți să îl convingi de 
sinceritatea ta fără să creezi și mai multă presiune? 


Persoana care se retrage se îndoiește că dintr-o dis- 
cuție poate să iasă ceva bun. Dacă trăiești cu o astfel 
de persoană, va trebui să o convingi de receptivita- 
tea ta față de ceea ce își dorește. De fapt, nu trebuie 
să faci acest lucru; poţi să continui să faci ceea ce faci 
în mod normal, la fel ca majoritatea oamenilor căsă- 
toriți și nefericiți. 


Ea vrea să vorbească mai mult. El vrea să se cer- 
te mai puţin. Pentru a-și îndeplini propriile sco- 
puri, amândoi trebuie să facă mai mult din ceea 
ce își dorește celălalt. 


Dacă ești un urmăritor, încearcă să dai înapoi. Pen- 
tru câteva zile concentrează-te mai puţin pe celălalt. 
Această distanţă planificată nu este la fel cu cea reac- 
tivă — atunci când te saturi și îl ignori. Să dai peste 
nas cuiva nu este același lucru cu a-l ignora; este o în- 
cercare de a-l pedepsi prin tăcere, ceea ce bineînțeles 
că nu micșorează preocuparea ta față de el. În loc să fii 
pasiv-agresiv, crește-ți investiția emoţională în alte lu- 
cruri. 

Observă ce se întâmplă atunci când te oprești din ur- 
mărit.43 Probabil că vei descoperi că îţi crește nivelul an- 


43 Dacă ești un urmăritor, probabil că te așteptai să spun ceva despre 
comportamentul părinţilor. Recunoaște! 

xietăţii. Acest lucru este important. Gândește-te cât din 
această urmărire este o încercare de a face față propriei 
anxietăți și cât o absenţă a altor modalități de satisfacție 
din viața ta. 

Acceptă orice mișcare înainte venită din partea ce- 
lui urmărit — chiar și dacă este vorba despre o plânge- 
re. Acest lucru este important. Urmăritorii spun că își 
doresc ca partenerii să le împărtășească sentimentele, 
dar ei se referă numai la cele pozitive. Un urmăritor 
care experimentează schimbarea tiparului ar trebui să 
evite să devină defensiv față de ceea ce exprimă celă- 
lalt. Și aceștia au sentimente, dar le ţin închise sub che- 
ie în diferite compartimente. Dacă un urmărit începe să 
își exprime sentimentele, încearcă să asculti fără să de- 
vii reactiv. 

Dacă ești o persoană retrasă, este greu să trăiești cu 
un urmăritor. Te pun într-o poziţie defensivă. Este greu 
să te oprești din fugit când cineva te urmărește. Primul 
lucru care trebuie observat este că nu doar el sau ea te 
urmărește; este un tipar de urmărire și retragere. În loc 
să îl eviți pe urmăritor, încearcă să inițiezi contactul din- 
tre voi în condiţiile tale. Sună-ţi partenerul în timpul zi- 
lei; invită-l la plimbare. Spune-i la ce gândești; întreabă-l 
la ce se gândește el. 


Schimbarea este un proces în trei pași 


Dacă îţi schimbi rolul în tiparul urmăritor-urmărit 
timp de o săptămână, vei descoperi că schimbarea este 
un proces din trei pași: Pasul întâi, vă schimbaţi. Pa- 
sul doi, partenerul îți răspunde — de obicei în moduri 
care sunt parțial satisfăcătoare, parțial supărătoare. La 

pasul al treilea vine răspunsul tău la acel răspuns — 
ori te schimbi înapoi, ori persiști. 


În ce moment cedezi de obicei? Ce ai putea să faci ca 
să insiști în efortul de a schimba relația voastră? În- 
cearcă să păstrezi o mică modificare și observă ce se 
întîmplă — cum te simți tu — atunci când celălalt în- 
cearcă să te schimbe la loc. Ţine minte: nu ceea ce fac 
ceilalți, ci modul în care reacționăm în fața acestor 
fapte tinde, să ne învingă. 


Dacă o urmăritoare face un efort să înceteze această 
activitate, se poate ca partenerul să nu se deschidă față 
de ea imediat. Distanţa care rezultă poate să o facă să se 
simtă păcălită. Ea s-a schimbat, dar el nu. În acel moment 
critic — al treilea pas din procesul schimbării — ea ori se 
va întoarce la vechiul stil, ori va insista, făcând un efort 
să rămână calmă, să dezvolte alte interese și să îi ofere 
partenerului spațiul să descopere că are nevoie de ea. 

Pe de altă parte, dacă un individ care ţine o distanță 
emoțională față de parteneră se hotărăște să spargă tipa- 
rul făcând un pas spre aceasta, se poate ca ea să nu îi răs- 
pundă imediat în felul în care el își dorește. Se poate ca, 
de exemplu, să nu fie receptivă față de lucrurile care îl 
deranjează. Poate să aibă o atitudine critică. Dacă răs- 
punsul ei îl supără și se întoarce la vechiul obicei, el poa- 
te să tragă concluzia că: Am încercat, dar nu o să se schim- 
be niciodată. Dar dacă el se schimbă la loc, nu va fi din 
cauza felului în care ea i-a răspuns; va fi din cauza răs- 
punsului lui la reacţia ei. 

Un alt motiv din cauza căruia dinamica urmăritor-ur- 
mărit nu este atât de ușor de rezolvat este pentru că aceș- 

tia au stiluri de operare structural diferite. Urmăritorii 
au o afinitate pentru timpul dedicat relaţiei; ceilalți pre- 
feră timpul petrecut independent sau activitățile comu- 
ne. (De aceea, unele persoane se lasă urmărite din punct 
de vedere emoțional, dar urmăresc din punct de vedere 
sexual.) Urmăritorii au tendința de a-și exprima senti- 
mentele; cei urmăriți le evită. Urmăritorii au granițe ușor 
de încălcat și relaționează ușor cu un număr mare de oa- 
meni. Cei urmăriți își coboară cu greu garda față de pu- 
ține persoane. 

Deși fiecare dintre noi are un stil predominant de ope- 
rare, dinamica complementarității declanșează în noi ro- 
luri diferite pentru relaţii diferite. Un bărbat poate fi un 
urmărit în relaţie cu partenera, dar un urmăritor cu 
mama sa. O femeie poate fi o urmăritoare cu soțul, dar 
o urmărită în relația cu tatăl vitreg. 

Urmăriții sunt nesiguri de ei în relație; ei depind de 
intimitate pentru protecție. Urmărirea îi face doar să se 
simtă vânați. 

LX 

Pentru a te apropia de o persoană retrasă, nu 

forţa lucrurile. Cere-i permisiunea. Dă-i timp ca 

să anticipeze compania. 


Persoanele retrase, urmărite, rezolvă problemele ame- 
nințătoare ignorându-le. Se poate ca anxietatea provoca- 
tă de aceste probleme să nu fie conștientizată, dar ea este 
întotdeauna prezentă sub suprafață. Tensiunea creată de 
asemenea anxietate netratată declanșează adesea confli- 
te în relație sau probleme emoționale pentru unul din- 
tre parteneri. 

Urmăritorii rezolvă problemele delicate vorbind la 
nesfârșit despre ele într-o manieră anxioasă. Aceste 
probleme nu se închid niciodată și emoționalitatea pe 
care o creează nu este niciodată abordată. Pentru par- 
tenerii lor, această repetare infinită este ca sarea pusă 
pe rană. 

La fel ca majoritatea tiparelor complementare — su- 
prafuncționare/subfuncționare, strict/indulgent, în- 
cet/grăbit — dinamica urmăritor-urmărit nu este stati- 
că. Foarte puţine dintre lucrurile care privesc o relaţie 
sunt astfel. 


Ajustarea diferenţelor 


Relaţia intimă este un proces în care două persoane 
își restructurează viața într-o singură unitate: Cuplul. 
Prietenii invită Cuplul la masă, Fiscul taxează Cuplul, 
Cuplul acumulează bunuri. Bineînţeles că cele două per- 
sonalități nu dispar, dar relaţia lor este acum un sistem, 
sorțile lor sunt împletite. 

Prima prioritate într-o relaţie intimă este adaptarea 
reciprocă ce are ca scop rezolvarea detaliilor traiului de 
zi cu zi. Fiecare partener încearcă să organizeze relația 
după stilul personal și să îl preseze pe celălalt să se ajus- 
teze. Trebuie să cadă de acord asupra lucrurilor impor- 
tante, cum ar fi unde să locuiască, dacă și când să aibă 
copii. Mai puţin evident, dar la fel de important, trebuie 
să își coordoneze ritualurile zilnice, precum ce să urmă- 
rească la televizor, ce să mănânce la cină, când să se cul- 
ce și ce să facă odată ajunși în dormitor. Din păcate, este 
o linie subţire între ajustare și capitulare. 

Lynn avea doar 19 ani când mama sa a murit. După 
ce perioada cea mai grea a doliului a făcut loc golului, 
s-a hotărât să plece din New York și să se mute în Mon- 
tana. Atunci când a coborât din avion, a fost uimită de 
intensitatea luminii. Ce mai rămăsese din zăpadă se to- 
pea și valea înflorea. A venit vara, care a trecut repede și 
a urmat o toamnă timpurie. În acel moment, a început 
să simtă singurătatea și Lynn a început să se întrebe ce 
să facă cu viața ei. Aproximativ în acea perioadă, l-a cu- 
noscut pe Travis. După toți băieţii pe care îi cunoscuse 
la New York și care vorbeau într-una despre ei înșiși, 
Lynn a considerat tăcerea lui Travis drept un semn al pu- 
terii. Credea că el este alesul. Așa că atunci când acesta 
a rugat-o să se mute împreună în rulota lui, i s-a părut 
normal să facă acest lucru. 

După un an relaţia lor era în același stadiu, nu stătea 
nici mai bine, nici mai rău. Poate că o căsătorie ar adu- 
ce acea schimbare necesară. Așa că Lynn i-a dat un ulti- 
matum lui Travis: ori se căsătoreau, ori se muta. Dar, 
chiar și în timp ce mergea spre preot, se gândea: Chestia 
asta nu are cum să dureze. După aceea s-a îmbătat, spe- 
rând să amortizeze acest pas uriaș făcut în necunoscut. 

În timpul lunii de miere, Lynn a rămas însărcinată și 
după două săptămâni Travis s-a înrolat în Forțele Aerie- 
ne. Atunci când i s-a dat postul în Coreea, Travis a por- 
nit înainte ca să aranjeze lucrurile și Lynn s-a mutat cu 
părinţii lui. Nu a fost o perioadă fericită. Și așa, după 
șase săptămâni, când a luat avionul spre Indochina, a fă- 
cut-o atât cu ușurare, cât și cu neliniște. 

După ce s-a adaptat la noul fus orar și la noua reali- 
tate, Lynn s-a trezit închisă împreună cu copilul într-un 
apartament micuţ. Îi scrisese lui Travis să cumpere o 

mașină cu cutie automată, deoarece nu știa să foloseas- 
că o cutie manuală, dar acesta nu o ascultase. Faptul că 
nu putea să conducă îi adâncea izolarea. Atunci când a 
încercat să vorbească cu soțul ei despre acest lucru, aces- 
ta i-a răspuns: „O să te obișnuiești. Nu mai fi așa un co- 
pil“. Ce putea să spună? 

Din păcate, Lynn nu a insistat nici să îl facă pe Travis 
să asculte ce simțea ea, nici nu l-a întrebat pe el ce sim- 
te. „Îl cicăleam“, a spus Lynn. „Eram furioasă și arțăgoa- 
să. Pe atunci nu eram foarte sigură ce simțeam, așa că 
frustrarea se aduna și ieșea la suprafață sub forma unui 
atac. În loc să îi spun ce simt, spuneam lucruri ca «Nu 
facem niciodată nimic; nu mă duci nicodată nicăieri.» El 
dădea vina întotdeauna pe mine. «Ce e-n neregulă cu 
tine?» Acesta era răspunsul lui la toate plângerile mele.“ 
Ea nu prea își mai amintea plângerile lui; tot ce își amin- 
tea era că el nu le asculta pe ale ei. 

Intrând în această căsătorie, Lynn s-a gândit că dacă 
ar face tot ce trebuie, Travis ar putea deveni bărbatul pe 
care și-l dorea — iubitor și afectuos. Crescuse cu un tată 
egoist și pentru ea întrebarea permanentă fusese: Cum îl 
fac pe tata fericit? Cu Travis juca rolul soţiei bune, spe- 
rând să fie răsplătită prin afecțiune și atenţie. Dar nu 
exista afecțiune; doar sex. Lynn a suportat să nu își sa- 
tisfacă nevoile deoarece nu era sigură cum să le expri- 
me. 

Atunci când frustrarea lui Lynn s-a transformat în 
amărăciune, conversațiile lor au luat forma unor adevă- 
rate lupte. Fiecare se simţea prins într-o capcană, neîn- 
teles și amândoi erau conduși de propriile mijloace de 
apărare. După ce suferise în urma unei asemenea negli- 
jări, atunci când dorea să vorbească despre sentimente- 

le ei, Lynn era plină de furie. Atunci când sărea cu gura 
pe el, lui Travis i se punea un nod în stomac și nu mai 
asculta. O dată sau de două ori, a răspuns acuzațiilor ei 
prin izbucniri ale propriilor resentimente acumulate. 
Apoi, continuau să se evite. 

Se poate ca apropierea pe care au fost obligaţi să o 
suporte în Coreea să îi fi ținut împreună mai mult de- 
cât poate că s-ar fi întâmplat în alte condiţii sau se poa- 
te să fi pus prea multă presiune pe relaţia lor deja labi- 
lă. În orice caz, când Travis a fost din nou trimis în 
Statele Unite și Lynn și-a reluat școala, căsătoria s-a des- 
trămat. Ocupată cu școala și cu propriii prieteni, Lynn 
s-a simţit mai puternică, fără să mai fie dispusă să su- 
porte o relație care îi oferea atât de puţină satisfacție. În 
mod ironic, în timp ce Lynn începuse să se îndepărteze, 
Travis a rugat-o să rămână și, pentru prima oară după 
perioada de început a relaţiei lor, a încercat să o ascul- 
te. Dar era prea târziu. 

Lynn a spus: „Avea nevoie de o mamă, cineva care 
să gătească, să facă curat și altele. Eram dispusă să o 
fac, așa că era fericit. Dar atunci când am vrut mai mul- 
te de la el, nu a putut suporta acest lucru și m-a urât. 
Apoi, independenţa mea i-a oferit spaţiul de care avea 
nevoie și a reînceput să mă placă. Dar acum știu că a 
fost o greșeală din capul locului“. Și așa au pus capăt 
relației. 

Este posibil ca lui Travis și lui Lynn să le fie mai ușor 
să se obișnuiască cu alți parteneri. Sau poate că nu. Că- 
sătoriile următoare nu eșuează din cauză că oamenii 
aleg într-una partenerii nepotriviţi; eșuează deoarece 
nu diferențele contează, ci felul în care sunt negociate. 
Poate că Lynn a făcut prea multe compromisuri. Poate 

că Travis a făcut prea puţin. Era un tânăr prins în con- 
firmarea propriei masculinități, mai degrabă decât în 
căpătarea iubirii și poate că se temea că își va pierde si- 
nele dacă ar fi cedat. Problema a fost că niciunul dintre 
ei nu a îndrăznit să asculte punctul de vedere al celui- 
lalt. 

Travis și Lynn ar fi reușit să găsească o modalitate de 
a discuta despre problemele lor dacă ar fi reușit să fie 
mai puțin reactivi emoțional. În loc să își ascundă emo- 
tiile până ajungeau să explodeze, Lynn l-ar fi putut 
aborda cu calm pe Travis (nu este necesar să fii calm ca 
să vorbești cu calm), spunând, poate: „Ceva mă deran- 
jează și vreau să vorbim. E un moment bun pentru tine 
acum?“ 


Cea mai bună cale de a calma emoţiile nu este 
să eviţi să vorbești despre probleme, ci să le dis- 
cuți deschis — înainte ca supărarea să dea pe 
afară. 


Travis credea că, dacă nu ascultă plângerile lui Lynn, 
nu va fi obligat să își bată capul cu ele — și ar fi putut 
să evite anxietatea pe care i-o provocau aceste acuzații. 
Dar a descoperit că sentimentele sunt asemănătoare ori- 
cărei alte forme de energie; dacă nu găsesc un mod di- 
rect de exprimare, ies la suprafaţă în alte feluri. 

Modalitate prin care se reduc atitudinile defensive 
este să rămâi calm și deschis. Nu întrerupe, contrazice, 
califica sau schimba subiectul. Dacă nu înţelegi ceva, cere 
clarificări. Altfel, taci și ascultă. 

„De ce nu poate să semene o femeie mai mult cu 
un bărbat?“ 


Atunci când diferenţele care ne atrag se dovedesc a fi 
greu de suportat, putem fi tentaţi să credem că o relaţie 
ar funcţiona cel mai bine cu o persoană care să ne seme- 
ne cât mai mult. De fapt, acest lucru nu este adevărat. 
Cu doi parteneri foarte asemănători există posibilitatea 
unei uniuni slabe și crearea unor dezechilibre exagera- 
te, chiar distructive. Două persoane cu temperamente 
explozive sau care sunt amândoi iresponsabili din punct 
de vedere financiar formează adesea relații dezastruoa- 
se. 

Lynn și-a spus că s-a căsătorit cu omul nepotrivit. Tra- 
vis era arătos și deștept, dar nu știa cum să le încredin- 
teze celorlalți adevărul despre sentimentele lui. Un băr- 
bat dedicat autonomiei, căsătorit cu o femeie care prețu- 
ia intimitatea. Și Travis credea că greșeala lui a fost să își 
aleagă o parteneră nepotrivită. Nu a crezut niciodată că 
femeia extravagantă și senzuală de care se îndrăgostise 
va deveni o persoană așa de cicălitoare. 


„Te-am auzit de prima dată!“ 


Cea mai des auzită plângere a bărbaţilor la adresa fe- 
meilor este că acestea sunt cicălitoare. Dacă cineva este 
perceput ca fiind cicălitor, înseamnă că nu i-au mai as- 
cultate corect plângerile de mult timp. Atunci când sen- 
timentele noastre sunt ascultate cu înțelegere, ne simțim 
acceptați și eliberaţi. Dacă nu ascultă nimeni, ne simțim 
singuri cu sentimentele noastre. 

„Nu observă niciodată câte lucruri fac. Nu primesc 
niciun ajutor fără să fiu obligată să îl cerșesc.“ 

Faptul de a nu fi ascultați îi face pe oameni ranchiu- 
noși. Nici nu e de mirare că par cicălitori. 

„Se poartă de parcă e mama. Nu știe că îmi rezolv în- 
totdeauna partea mea de treburi?“ 


Lloyd detestă cicăleala lui Cathy. 

Nu mai lăsa fereatra de la dormitor deschisă ; nu da căldu- 
ra mai mare de 22 de grade. Fă asta, fă ailaltă. Tot timpul se 
plânge de câte ceva. Aceste lucruri și le spune sieși și nu 
primește nicio replică în contradictoriu. 

Cathy urăște faptul că Lloyd nu o ascultă niciodată. 
„De ce trebuie să îţi spun același lucru de o mie de ori? 
De ce nu poți să asculţi o cerere simplă?“ Îi spune des 
aceste lucruri. Faţă de prietena ei, Samantha, se plânge: 
„Încerc să îi spun ceva și el dispare, fără nicio avertiza- 
re — și rămân acolo, singură“. 


Dacă ești considerată o persoană cicălitoare 


Într-o serie de conversații, fiecare discuţie păstrează 
satisfacțiile și neplăcerile celor anterioare. Criticile per- 
sistente creează o atmosferă negativă și în cele din urmă 
cealaltă persoană nu îl mai aude pe cel care cicălește. 
Este la fel ca în desenul animat al lui Gary Larson în care 
un bărbat îi explică ceva unui câine și tot ce aude acesta 
este „blah-blah-blah”. 

Cicălitorul devine o pacoste. Dar ce faci atunci când 
cererile tale repetate adresate celuilalt de a pune haine- 
le murdare în coș sau de a curăța dezordinea din baie ră- 
mân neauzite? 

Ești prins în rolul cicălitorului dacă, deși știi că celă- 
lalt nu o să țină minte să facă ceva, continui să îl baţi la 
cap oricum; nu ceri nimic o singură dată; i te adresezi 
celuilalt într-o manieră critică sau acuzatoare; te ener- 
vează o groază de lucruri pe care le face celălalt și îi spui 
acest lucru tot timpul; apelezi la ceea ce „trebuie“ făcut 
mai degrabă decât la ceea ce dorești și cealaltă persoană 
tresare atunci când îţi formulezi cererea. Se poate să nu 
te consideri o persoană cicălitoare, dar, dacă celălalt așa 
te percepe, este probabil ca acesta /aceasta să nu te as- 
culte. 


Ascultătorul este cel care judecă ce înseamnă să 
fii cicălit. 


„De ce sunt eu de vină pentru tot?“ 


Redu numărul lucrurilor pe care le ceri de la ceilalți 
și numărul de dăți în care le amintești ce au de făcut. 
Spui că nu e corect? Ai dreptul să te plângi? Adevă- 
rat, dar să ceri mai puţin înseamnă să primești mai 
mult. 

Alege cele mai importante griji, formulează-ţi cereri- 
le clar și fă-le să sune ca niște cereri. 


Ascultarea este un lucru greu de făcut deoarece im- 
plică o pierdere a controlului și dacă îţi este teamă de 
ceea ce poți auzi, ascultarea îți poate părea nesigură. 
Printre lucrurile pe care o persoană care se simte cicăli- 
tă (chiar dacă nu a ascultat în primele 12 dăţi) nu vrea 

să le audă sunt învinovăţirea și cererile despre care sim- 
te că nu sunt negociabile. 

În toate discuţiile noastre ne luptăm să ne păstrăm in- 
dependenţa, să ne opunem controlului celorlalți fără să 
ne sacrificăm implicarea sau să le pierdem dragostea. 
Dacă cineva îţi aude cererile sau plângerile ca pe niște 
încercări de preluare a puterii în relație, acesta poate să 
opună rezistență — nu din cauză că nu este dispus să 
facă ce îi ceri, ci din cauză că nu este dispus să accepte 
metamesajul (subînţeles sau dedus) că tu ești șeful. 

Pentru a evita o atitudine arogantă, adaugă: „Iu ce 
crezi?“ după ce formulezi o cerere sau o sugestie. Așa 
calea de comunicare dintre voi rămâne liberă și dialogul 
poate fi continuat. Subliniază importanţa pe care cererea 
o are pentru tine și asigură-te că înţelegi punctul celui- 
lalt de vedere — „Ce crezi?“ Apoi asigură-te că acordul 
vostru este real. Dacă nu ești capabil să accepţi un „nu“, 
nu poți să ai încredere într-un „da“. 

Este mai ușor pentru persoanele care nu ne sunt foar- 
te apropiate să ne asculte frustrările deoarece ei știu că nu 
este vina lor. Dacă vrei să fii auzit mai mult în casă, în- 
cearcă să îi spui partenerului: „Știu că nu e vina ta“, „Nu 
te învinovăţesc pe tine“. Apoi, dacă el sau ea te ascultă, 
arată-i că apreciezi acest lucru. „Mă simt ușurată să pot 
vorbi despre acest lucru. Mulţumesc că mă asculți.“ 


Spunând: „Apreciez cu adevărat faptul că îmi 
asculți sentimentele; înseamnă foarte mult pen- 
tru mine“, îi încurajezi pe ceilalți să asculte mai 


mult. 
o... 

În cele din urmă, dacă dorești să ieși din rolul de pi- 
sălog, încearcă să asculţi și punctul de vedere al parte- 
nerului recalcitrant. Poate că soțul, care continuă să fo- 
losească mașina de spălat chiar dacă aceasta nu este pli- 
nă, simte că are dreptul să facă acest lucru dacă așa vrea 
el. Poate că soția al cărei bărbat îi amintește mereu să 
cumpere bere atunci când merge la piaţă nu vrea să adu- 
că bere acasă — fie pentru că își dorește ca el să bea mai 
puţin, fie pentru că e furioasă din alte motive. 

Chiar dacă nu ești de acord cu motivele unei persoa- 
ne de a nu-ţi îndeplini cererile, aceasta va fi mult mai 
dispusă la un compromis dacă îi asculți și îi recunoști 
punctul de vedere. 


Ar trebui să spun „nu“ mai des? 


Persoanele care se simt cicălite sunt de obicei acelea 
cărora le este greu să spună „nu“. Dacă o femeie îl 
roagă pe soțul său să ducă gunoiul și sarcina nu este 
îndeplinită, probabil că din capul locului a fost vor- 
ba despre un fals sentiment de acceptare. Unii oa- 
meni ar trebuie să spună „nu“ mai des. 


Cum să te plângi fără să dai naștere unui 
scandal 


În relaţie directă cu cicăleala sunt plângerile. Proble- 
ma este că așteptările tale, adesea legitime, ca lucrurile 
să fie altfel pot provoca crize nedorite dacă celălalt se 
simte atacat de spusele tale. 

Mai întâi gândește-te dacă faptele celuilalt au un 
efect direct asupra ta. Acest lucru este valabil în cazul 
vaselor murdare care sunt împrăștiate peste tot prin 
casă, mai ales dacă tu trebuie să le speli; kilogramele în 
plus ale partenerului nu sunt problema ta (în afara si- 
tuaţiei în care ești proprietarul corpului acestuia /aces- 
teia.) 

Gândește-te la relația pe care o ai cu persoana pe care 
o critici. Una este să îi spui fiului tău de 12 ani că vrei să 
tundă iarba de mai mult de două ori pe lună. Să spui 
același lucru partenerului îl poate face să răspundă cu 
Cine se crede, mama? 

Se poate ca partenerii care așteaptă să fie tratați ca niș- 
te adulţi să nu aprecieze să li se spună cum să împătu- 
rească rufele, să pună mașina la spălat sau să parcheze. 
Dacă vrei ca lucrurile acestea să fie făcute diferit, poate 
că ar trebui să le faci singură. 

Dacă hotărăști că ai dreptul să te plângi, gândește-te 
dacă persoana respectivă este dispusă sau nu să se 
schimbe. Studiile au dovedit că, dacă sunt motivaţi în 
mod corespunzător, unii bărbați din specia Homo Sapiens 
pot să înveţe să pună vasele murdare în chiuvetă. Dar 
puţini dintre noi slăbesc sau se apucă de gimnastică doar 
pentru că altcineva crede că așa ar trebui. 

Dacă a trebuit să îl rogi pe partenerul tău de o mie de 
ori să nu mai lase vasele murdare în sufragerie, poate că 
ar trebui să renunti. Poate că este mai bine să renunțţi la 
unele lucruri — chiar dacă nu este corect — decât să joci 
rolul veșnicului cârcotaș, o voce față de care oamenii în- 
vață să se apere. 

Cum să îți formulezi nemulțumirile 


Ai tendinţa să ţii în tine ce te nemulțumește până te 
saturi și apoi te descarci asupra celeilalte persoane? 
Poţi să vezi modul în care consecinţele acestor con- 
fruntări îți pot întări tendința de a evita să te mai 
plângi până când nu te enervezi din nou tare de tot? 
Cum să îţi formulezi nemulțumirile? Începe înceti- 
Șor. 


Este important modul în care îți exprimi criticile. 
Anunţă-l pe celălalt că vrei să vorbiti. 


„Este ceva ce mă deranjează și am nevoie să vorbesc 
cu tine. Îți convine în seara asta, după muncă?“ 

„Am o problemă și am nevoie să discut cu tine. Pu- 
tem să facem o plimbare după cină?“ 


Acest avertisment le dă oamenilor ocazia să realize- 
ze că va urma ceva și ar fi bine să fie pregătiți. Ai grijă 
la locul și momentul ales. Cel mai bun moment ca să dis- 
cutați despre probleme dificile este atunci când amândoi 
sunteți liniștiți și relaxaţi. Și singuri. 

Poate părea evident că aceste discuții e mai bine să fie 
purtate discret, dar mulți oameni își înfurie partenerii 
vorbind despre defectele lor de față cu prietenii sau cu 
copiii. O altă versiune a aceleiași greșeli este să critici fa- 
milia sau prietenii partenerului. Este în regulă ca el să își 
critice mama, dar, atunci când o faci tu, depășești o gra- 
niță. Unele persoane profită de prezenţa unui alt cuplu 
pentru a-și critica partenerii. Adesea își transformă co- 
mentariile în glume. Nu este amuzant. 

Dacă ai să îi spui cuiva ceva, spune-i. 
Dacă ai ceva de spus despre prietenii sau familia 
cuiva, nu mai spune nimănui. Ţine pentru tine. 


Este mai probabil să fii auzit dacă îi spui cuiva: „Am 
o problemă“ și „Am nevoie de ajutorul tău“, chiar dacă 
el este cauza problemei tale, decât dacă îl critici direct. 
Cele mai puţine șanse de a fi auzite sunt criticile care vin 
sub forma învinovăţirii, disprețului, moralizării sau a 
comparațiilor jignitoare. 


De ce trebuie mereu să...?“ 

77 

„Tu niciodată nu...“ 

„Tu ar trebui să...“ 

„De ce nu poţi să fii mai mult ca...?“ 


Pune accentul pe sentimentele tale, nu pe defectele 
celuilalt: „Mi-aș dori să te îmbraci mai elegant când ie- 
şim în oraș. Mă simt mai deosebit atunci când îţi pui hai- 
nele bune“. Această replică funcționează mai bine decât 
„De ce trebuie să fii mereu atât de murdar?“ 

Descrie felul în care situația te afectează, mai degrabă 
decât să acuzi. Vorbește strict despre comportament și 
subliniază faptul că te referi la ceea ce îţi place și ceea ce 
nu îţi place, nicidecum la ceea ce este corect și ce este 
greșit. Concentrează-te pe modul în care celălalt poate 
să ajute, mai degrabă decât pe ceea ce face greșit. 

Chiar dacă tu ești persoana nemulțumită, adu-ţi 
aminte să îi dai și celuilalt ocazia să se exprime. Spune 
ce te preocupă, dar, înainte să intri în detalii, întreabă-l 

ce părere are. Nu reacționa exagerat dacă celălalt devi- 
ne defensiv. Ține minte, tocmai i-ai spus că face un lucru 
greșit. 

Dacă îi ceri unei persoane să facă o schimbare și aces- 
ta este de acord fără să spună prea multe, este mai pu- 
țin probabil să se țină de cuvânt decât dacă te interesezi 
și recunoști motivele pentru care nu vrea să se schimbe 
sau motivele din cauza cărora i-ar fi greu să se schimbe. 


Wendy i-a spus lui Hank că are nevoie de mai mult 
ajutor cu condusul copiilor la activitățile lor. El a fost de 
acord. Dar Wendy a mers mai departe și i-a spus: „Știu 
că nu ai chef să faci asta, altfel te-ai oferi mai des să mă 
ajuţi. Când ai cel mai puțin chef să conduci?“ 

Hank a apreciat cu adevărat această grijă față de sen- 
timentele lui. (Simţind că poate să spună nu, i-a fost mult 
mai ușor să spună da.) El i-a spus că nu îl deranja să îi 
ducă unde trebuie pe copii în weekend sau seara devre- 
me, dar ura să iasă din casă după ora 21.00 în timpul 
săptămânii. A menţionat și că îi este mai ușor dacă știe 
cu o zi în avans că trebuie să îi ducă undeva. 

Atunci Wendy a mai făcut un pas înainte și l-a între- 
bat: „Altceva?“ 

Hank a făcut o pauză. Apoi a spus: „Da, este. Sincer, 
cred că îi duci în mult prea multe locuri. Nu cred că ar 
trebui să îi ducem oricând și oriunde vor să meargă“. 

Wendy, care nu cunoscuse aceste sentimente ale lui 
Hank, i-a spus că, data următoare când nu era de acord 
cu ceva, să intervină și să îi spună. Dacă ea este dispusă 
să îi ducă oricum, chiar dacă el nu este, o să meargă ea. 
„Dar“, a adăugat ea, „poate că ai dreptate. Poate că prea 
îi plimb peste tot.“ 

La ieșirea din sala de film, Ralph s-a întors spre Car- 
men și i-a spus: „Oh, filmul a fost oribil, nu-i așa?“ A 
continuat spunând cum un scenariu bun a fost stricat de 
interpretarea forțată a lui Robin Williams și de morala 
făcută de regizor. 

Carmen nu a spus nimic. Ei îi plăcuse filmul. ÎI ado- 
ra pe Robin Williams. Comentariile negative ale lui 
Ralph îi distrugeau și ei buna dispoziţie. 

Din moment ce ea dorise să vadă filmul, a simţit că 
Ralph îi critica gusturile și că, în timp ce ea se distra, el 
se simţise îngrozitor. 

De fapt, Ralph nu se gândise că filmul fusese ales de 
Carmen. Se poate ca ea să îl fi propus prima, dar și el do- 
rise să îl vadă. Și nu se simțţise îngrozitor. Nici pe depar- 
te. Râsese la unele secvenţe și îi plăcuse să râdă și de 
unele exagerări ale filmului. 


Ce ar trebui să spui când ieși de la un film care nu ţi-a 
plăcut, iar partenerului tău i-a plăcut? Nimic. 

Dacă niciunuia dintre parteneri nu i-a plăcut un film 
sau un concert, faptul că vorbesc despre acest lucru îi 
apropie. Experienţe împărtășite, sentimente împărtășite. 
Dar dacă ţie ţi-a plăcut spectacolul și îl auzi pe celălalt 
cum îl critică, îți dispare toată buna dispoziţie. 

Criticile aduse filmului sau restaurantului care ne pla- 
ce par critici aduse propriului nostru gust. Dacă mânca- 
rea ţi s-a părut groaznică sau filmul plictisitor, dar simţi 
că partenerului tău i-a plăcut, lasă-l să se bucure de mo- 
ment. Păstrează-ţi criticile pentru mai târziu. Pentru mult 
mai târziu. 

Tu spui ghiuvetă, eu spun chiuvetă 


Partenerul tău nu are puterea să spună cum stau lu- 
crurile acum și cum vor fi în viitor, sau cine are drepta- 
te și cine greșește. Chiar și persoana care vede lucrurile 
astfel nu are puterea să le pună în practică; tu îi dai pu- 
terea dacă reacționezi ca și cum ar avea-o. 


Pentru a recunoaște adevărul celuilalt nu tre- 
buie să fii de acord cu el. 


Simplul gest de omisiune implicat în nerecunoașterea 
spuselor celuilalt înainte să îl combati cu propria părere 
poate fi cel mai mare impediment al înţelegerii recipro- 
ce. Dacă nu știm că am fost auziţi, nu putem auzi ce spu- 
ne celălalt. În schimb, părăsim discuția sau ridicăm vo- 
cea. Poate dacă țipăm la ea, atunci va auzi. 

Discuţiile emoționale ar trebuie păstrate cât mai scur- 
te. Nu îţi vărsa tot sacul. Dacă faci acest lucru, ascultă- 
torul se va simţi inundat, țintuit la perete, cu doar două 
variante: luptă sau fugă. 

Fără ieșire. Acesta este sentimentul pe care îl au mul- 
te persoane nefericite față de relațiile lor — prinse în cap- 
cana unei relații cu o persoană extrem de încăpățânată. 
Adaptarea presupune găsirea unei căi de mijloc, dar 
mulți oameni confundă acest lucru cu o afirmaţie tip to- 
tul-sau-nimic. 

Cuplurile înțelepte își acceptă deosebirile și se adap- 
tează. Dar acest lucru nu înseamnă că trebuie să își piar- 
dă identitatea. Poate că ea nu va fi niciodată interesată 
de politică. Poate că lui nu îi vor plăcea niciodată cu 

adevărat părinții ei. Mai degrabă decât să se certe din ca- 
uza acestor deosebiri sau să fie nesinceri față de ei înșiși, 
cedând în totalitate, partenerii cu bun simț evită să in- 
siste asupra unor subiecte față de care au păreri diferite. 
Dar în loc să se distanțeze, ei caută mijloace alternative 
de comunicare. 

Ajustarea la realitatea celuilalt presupune toleranță 
și apropiere selectivă. Se poate ca partenerii să se satu- 
re să audă fiecare despre serviciul celuilalt, dar își da- 
torează câteva minute de ascultare la sfârșitul zilei. (În- 
trebările pot face povestirile familiare mai interesante.) 
Dar cuplurile trebuie să își dea aseama și ce subiecte 
sunt cele mai satisfăcătoare pentru amândoi. Același lu- 
cru este valabil și pentru alte activități în afară de vor- 
bit. 


Atunci când Dennis s-a întors duminică dimineaţă de 
la partida de golf, Lorraine era încă în pat, așa că s-a dez- 
brăcat și s-a băgat în pat lângă ea. Când a sărutat-o, ea 
i-a aruncat o privire ambiguă. Nu era ce își dorise, dar 
de-a lungul timpului, a învățat să facă diferenţa dintre 
interzis și probabil. La începutul căsătoriei, Dennis se aș- 
tepta ca Lorraine să fie oricând gata să întrețină relaţii 
sexuale. Atunci când a încercat să îl tempereze și mai târ- 
ziu l-a refuzat, s-a simţit respins și a evitat-o în totalita- 
te. De data aceasta, i-a interpretat privirea ca spunând 
că este bucuroasă că îl vede, fără să aibă totuși chef să 
facă dragoste. Comunicau mult din priviri, dar și-a im- 
pus să zică: „Hai să ne ținem în braţe un pic“. Au făcut-o 
și, după o scurtă perioadă, Lorraine s-a relaxat suficient 
de mult încât să devină mai afectuoasă. În cele din urmă, 
au făcut dragoste. 

După masa de prânz, Dennis a spus că o să se uite 
puţin la un meci de fotbal. Odată se aștepta să se uite la 
fotbal întreaga zi de duminică și Lorraine, care provenea 
dintr-o familie care nu avea microbul național al acestui 
sport, se enerva foarte tare. Timp de ani de zile au alter- 
nat între două variante: el se uita la meci și ea era furioa- 
să, și el nu se uita la meci și era furios. În această zi, el a 
urmărit prima repriză în timp ce ea a avut o conversaţie 
lungă cu o prietenă, a citit ziarul, uitându-se ocazional 
la televizor când spectatorii vociferau. La pauză l-a în- 
trebat dacă vrea să meargă la film. Voia. Filmele erau 
unul dintre lucrurile care nu necesitau niciun compro- 
mis. S-au dus să vadă Oceans Twenty-Seven, dar nu s-au 
dus la cumpărături după, așa cum el știa că și-ar fi do- 
rit ea și așa cum ea știa că nu ar fi suportat el. După cină, 
s-au uitat o perioadă la televizor, până ce Lorraine s-a 
mutat în cealaltă cameră ca să citească. A fost o zi fru- 
moasă. 


După cum arată acest exemplu, ascultatul, în înțele- 
sul său deplin, înseamnă să ţii cont de celălalt. Dennis a 
ascultat-o pe Lorraine atunci când aceasta și-a semnali- 
zat starea; mai târziu, ea i-a ascultat dorinţa de a se uita 
la fotbal și împreună au găsit un echilibru între separa- 
re și intimitate. 

În ciuda emoțiilor mari implicate, căsătoria nu în- 
seamnă probleme monumentale; căsătoria este legată de 
lucrurile mărunte, de fiecare zi, de conștientizarea fap- 
tului că mâine dimineaţă te vei trezi cu o nouă ocazie de 
a îmbunătăţi lucrurile sau de a greși. 

Trecând peste amărăciune 


Deși cuplurile care supraviețuiesc perioadei de aco- 
modare tind să se liniștească, tot vor trece și prin cicluri 
de apropiere și distanțare. Unele conflicte sunt rezolva- 
te, altele sunt evitate și altele reapar periodic. Certurile 
apar în continuare, dar natura acestor discuții ar trebui 
să se schimbe în timp. Devin mai puțin înverșunate și 
violente. Apare mai puţină învinovăţire și un sentiment 
mai puternic că amândoi vă aflaţi în aceeași situație. Dacă 
certurile nu își micșorează frecvenţa, intensitatea și du- 
rata, ar fi bine ca partenerii să vadă ce fac de vreme ce re- 
sentimentele sunt încă prezente și ascultatul lipsește. 

Cuplurile de succes află că încercarea de a induce o 
schimbare unilaterală prin folosirea manipulării emoțio- 
nale — plângeri, lingușiri, dulcegării, cicăleală, învino- 
văţire, furie — nu funcționează foarte bine. Atunci când 
empatia nu le este la îndemână, partenerii cu succes fac 
eforturi în privinţa ei — se forțează să asculte, chiar dacă 
le este greu. (Nu trebuie să simţi înţelegere ca să asculți. 
Să te arăţi preocupat funcționează, câteodată, din exte- 
rior în interior, la fel cum zâmbitul îți poate da o stare de 
bine.) 

Problemele apar atunci când partenerii au prea mul- 
te secrete, spun da, deși nu asta simt, sau își ascund ade- 
văratele sentimente de teamă să nu dea naștere unor cer- 
turi. Promisiunile încălcate care apar din teama de a 
spune „nu“ sunt un preț prea mare de plătit pentru evi- 
tarea unor certuri oneste. Învățând să spui „nu“, capeţi 
puterea să spui „da“ fără să minţi. Dacă îţi dorești ca 
partenerul tău să realizeze acest lucru, întreabă-te de ce 
te-ar minţi cineva? 

Încrederea le permite oamenilor să se relaxeze. Ones- 
titatea este esenţială în stabilirea încrederii, la fel ca și 
deschiderea față de celălalt, ascultarea și recunoașterea 
lucrurilor dure pe care acesta le spune. Iubirea care pro- 
vine din respectul de sine este iubire față de noi așa cum 
suntem, nu pentru părți atent selecționate din noi. Per- 
soana care se teme să vorbească ezită să întrebe dacă este 
prudent să abordeze anumite subiecte. Persoana care nu 
se deschide niciodată față de tine a luat deja această de- 
cizie. 

LX 

Dacă vrei să afli adevărul de la o persoană, tre- 

buie să îi oferi siguranța necesară pentru a se ex- 

prima. 


Din păcate, chiar și cu cele mai bune intenţii, unele 
cupluri ajung la un punct în care rămân blocate în amă- 
răciune. Urmăritorii se satură să urmărească, cei urmă- 
riți se satură de presiunea pe care o simt, până când unul 
dintre ei sau amândoi se retrag pe ceea ce terapeutul de 
familie Phil Guerin numește o „insulă a invulnerabilită- 
ții”.44 Furia duce la resentiment și două persoane care, 
la un moment dat, se iubeau, acum renunţă la relaţia lor. 
Retragerea pe o insulă de invulnerabilitate oferă un con- 
fort rece. Dar uneori chiar și singurătatea pare mai bună 
decât un conflict constant. 

Partenerii blocaţi în amărăciune pot face un pas în- 
spre eliberarea de speranţele împietrite uitându-se cu 


4 Philip Guerin, Leo Fay, Susan Burden and Judith Kautto, The Eva- 
luation and Treatment of Marital Conflict (New York: Basic Books, 1987). 

atenţie la acestea. Dacă ești dispus să renunti la învino- 
văţire și să cauţi o cale de împăcare, analizează-ţi aștep- 
tările. Pornesc aceste conflicte de la dorinţa de a avea un 
partener fundamental diferit de cel cu care te-ai căsăto- 
rit? Dacă ești iritat de felul de a fi al partenerului, mai 
degrabă decât de un comportament anume, atunci te afli 
într-o relaţie greșită. Singurele lucruri pentru care meri- 
tă să luptăm sunt acelea care pot fi schimbate. 

Oamenii intră în relaţiile intime cu o serie de aștep- 
tări contradictorii. Se așteaptă ca partenerul să copieze 
aspectele pozitive din familia lor și să le corecteze pe cele 
negative. Pentru a înrăutăți lucrurile, aceste așteptări 
sunt adesea direcționate către slăbiciunile partenerului 
mai degrabă decât spre punctele lui forte. („Știu că ar 
putea fi o persoană mai sociabilă, dacă ar încerca mă- 
car.“ 

Nu-ţi judeca partenerul în funcție de propria ta pu- 
tere; judecă-l după a lui. Toţi dorim să fim apreciaţi așa 
cum suntem. 


Nimeni nu are de câștigat atunci când slăbiciu- 
nile sau lipsurile devin centrul atenţiei într-o 
relaţie. 


Pentru a te îndepărta de amărăciune, concentrează-te 
pe calitățile partenerului. Uită-te dacă unele dintre lu- 
crurile care îți repugnă sunt de fapt dezavantajele unor 
atribute pe care le apreciezi, care poate că te-au atras la 
el la început. Dacă partenerul tău ar fi diferit dintr-un 
punct de vedere care să îți placă, ar fi diferit și din punc- 
te de vedere care ti-ar displăcea. Cere schimbarea unor 

comportamente anume, dar nu îți pedepsi partenerul 
pentru ceea ce tu consideri a fi un comportament nepo- 
trivit. Găseşte drumul spre acceptare. Afecțiunea va 
urma. 


Odată cu maturizarea, căutările omului trec de la ex- 
terior spre interior, de la cucerirea lumii la lupta cu noi 
înșine — să fim așa cum suntem și să fim conectaţi la cei- 
lalți. Căutând o dragoste care simultan recreează și anu- 
lează trecutul, ne prindem de cineva și sperăm că totul 
va fi bine. 

Cuplurile tinere sunt pline de posibilități. În timp se 
structurează într-un sistem, organizaţi de cererile trăitu- 
lui împreună și poate de creșterea unei familii. Așa cum 
am văzut, procesul care transformă doi oameni într-o pe- 
reche se bazează pe adaptare și stabilirea graniţelor. 

La început, tiparele de comportament dintr-un cuplu 
variază; în timp se întăresc. Dar chiar și atunci schimba- 
rea este posibilă. Cheia este complementaritatea. Aceia 
care și-ar reface propriul noroc trebuie să înveţe să vadă 
lucrurile enervante pe care partenerul le face ca parte a 
unui tipar, un tipar care unește doi oameni într-un ciclu 
de acțiune și reacțiune. Uită-te la partea ta. 


Ceea ce am încercat să arăt în acest capitol este cum 
o înțelegere mai bună a bucuriilor și a supărărilor unei 
relații vine din tiparul interacțiunilor unor personalități, 
nu din persoanlităţile în sine. Se pare că problemele pot 
fi mai degrabă rezolvate, nu prin încercarea de a schim- 
ba ce face partenerul tău, ci prin schimbarea răspunsului 

tău. Odată ce descoperi pe măsură ce faci mai mult lu- 
crul X, cu atât mai mult el face lucrul Y — sau el își dă 
seama că, pe măsură ce face mai des Y, cu atât tu faci mai 
des X — oricare dintre voi poate modifica tiparul, schim- 
bându-și partea de contribuţie. Dar atunci când un cu- 
plu devine o familie cu copii, lucrurile se complică. 
După cum voi explica în capitolul următor, pentru a 
înţelege ce se întâmplă într-o familie, este nevoie să pri- 
vești dincolo de dinamica interacțiunii dintre doi oameni 
spre organizarea generală a întregului grup. Sper că 
aceste observaţii te vor ajuta să înţelegi ce se întâmplă 
între tine și fiecare dintre ceilalți membri ai grupului. 


Exerciţii 


1. Identifică trei presupuneri negative pe care le ai 
față de partenerul tău. Pe parcursul săptămânii vi- 
itoare caută dovezi împotriva acestor presupuneri 
negative. (Indiciu: Ia în considerare motivaţia, nu 
doar comportamentul.) 


2. Gândește-te la ultimele câteva zile și încearcă să 
faci o listă cu trei sau patru situaţii în care parte- 
nerul tău a făcut ceva bine pentru relație și tu nu 
ai reușit să îi spui că apreciezi acel lucru. 


3. În relația ta, ești mai degrabă urmăritor sau urmă- 
rit? De ce faci acel lucru? Te temi de schimbare? De 
conflict? Ce cauţi atunci atunci când urmărești? 
Cauţi un bine comun sau o schimbare de care să 
profiți doar tu? De ce te ferești? De ce te nelinișteș- 
te lucrul pe care îl eviţi? Ce ai avea de câștigat dacă 

ai trece uneori de la un comportament evitant la 
unul deschis? 


Dacă partenerul tău este o persoană evitantă, de ce 
anume crezi că se ferește? Ce poţi să faci ca să îţi 
asiguri partenerul că lucrurile de care se teme nu 
se vor întâmpla? 


Dacă partenerul tău este un urmăritor, ce vrea el 
sau ea de la tine? Cum poți să ieși în întâmpinarea 
nevoilor lui fără să te simți ca o victimă? 


Prietenul este persoana alături de care poți să te re- 
laxezi și să fii tu însuţi. Unui prieten poți să îi ceri 
o favoare. Prietenul este o persoană pe care poţi să 
contezi. Cu un prieten poţi să vorbești. Acest tip 
de discuţii se petrece în cazul femeilor față în față, 
iar, în cazul bărbaţilor, se petrece în timp ce între- 
prind o acțiune. 

Ce s-ar întâmpla dacă ai face câteva zile un efort 
și i-ai fi prieten partenerului tău? De ce nu încerci 
să vezi ce-o să iasă? 


Fă o listă cu lucrurile pe care le faci diferit de par- 
tener și care acestuia nu îi convin. Pentru fiecare, 
în ce fel ar fi diferită relația voastră dacă acesta ar 
deveni mai tolerant? 

Fă o listă cu lucrurile pa care partenerul tău le face 
diferit de tine și pe care îţi este greu să le accepti. 
Pentru fiecare, în ce fel s-ar schimba relația dacă ai 
face un efort să fii mai tolerant? 


11 


„Nimeni din casă nu mă ascultă și 
pe mine!” 
Cum să asculți și să te faci auzit în familie 


șa cum am văzut, calitatea înţelegerii dintre 

oameni nu este fixată în caracter, ci depinde 

de procesul lor de interacțiune. Avantajul vi- 
zualizării procesului relației este flexibilitatea. Ceea ce 
poate fi recunoscut drept un tipar al influenţării recipro- 
ce poate fi schimbat. Dar există o capcană. Odată ce apar 
copiii, dinamica cuplului nu mai este suficientă pentru 
a explica ceea ce se petrece în familie. Acum probleme- 
le de înțelegere nu se mai datorează doar interacțiunii 
dintre două persoane, ci modului în care întreaga orga- 
nizare a familiei afectează fiecare individ în parte și di- 
namica dintre membrii familiei. Tiparele de comunicare 
din familii sunt greu de schimbat pentru că sunt integra- 
te în structuri puternice, dar nevăzute. 

Structura familiei 


Familiile, la fel ca și alte grupuri, au posibilități boga- 
te pentru satisfacţii. (Nu ne căsătorim și aducem copii 
pe lume cu speranţele simple și clare de fericire?) Walt 
Whitman a spus: „Conţin mulțimi“. Același lucru se poa- 
te spune și despre relaţiile de familie, deși, din păcate, 
multe se coagulează în șabloane limitate și limitante. 


Ascultatul este o artă care presupune deschide- 
re față de unicitatea fiecăruia și toleranţă față 
de diferenţe. 


Pe măsură ce sunt repetate, tranzacţiile familiale cul- 
tivă așteptări care stabilesc tipare durabile.%5 Odată ce 
aceste tipare au fost stabilite, membrii familiei folosesc 
doar o mică parte din gama largă de comportamente ce 
le stă la dispoziţie. Prima dată când plânge copilul sau 
când vin socrii în vizită, nu este clar cine ce va face. Va 
fi împărţită sarcina? Va exista o ceartă? Va rămâne o sin- 
gură persoană cu toată munca pe cap? În curând tipare- 
le sunt stabilite, rolurile împărţite și lucrurile capătă o 
anume uniformitate și predictibilitate. 

Atunci când o mamă îi spune copilului să lase jucări- 
ile și el o ignoră până ţipă tatăl lui la el, s-a inițiat un ti- 
par de interacțiune. Dacă este repetat, creează o structu- 
ră în care tatăl devine cel care aplică disciplina și mama 
devine părintele permisiv. 


45 Salvador Minuchin and Michael P. Nichols, Family Healing, (New 
York: The Free Press, 1993). 


350 Michael P. Nichols 


Membrii familiei tind să aibă funcţii reciproce și 
complementare: cu cât face mai multe un părin- 
te pentru copil, cu atât mai puţine probabil că va 
face celălalt. Acolo unde un părinte este slab, ce- 
lălalt este puternic. 


Posibilităţile din fiecare pereche 


Sistemul familial își diferenţiază și îndeplinește func- 
țiile prin sub-sisteme. Fiecare individ este un sub-sistem 
și diadele (precum soț-soție sau mamă-copil), la fel ca și 
grupurile mai mari, formează alte sub-sisteme, determi- 
nate de generație, sex și funcție. 

Indivizii, sub-sistemele și familiile întregi sunt demar- 
cate de granițe personale, bariere emoționale care contro- 
lează cantitatea de contact cu ceilalți. Granițele protejea- 
ză autonomia familiei și sub-sistemele acesteia. O regu- 
lă care interzice telefoanele în timpul mesei de seară sta- 
bilește o graniță care separă familia de intruziunile ex- 
teriorului. Atunci când copiilor li se permite să întreru- 
pă nestingheriți conversațiile părinţilor, graniţa care îi 
separă pe adulţi de copii este neclară. 

Sub-sistemele apărate impropriu de graniţe, limitează 
potenţialul acestor sub-grupe. Dacă părinţii intervin me- 
reu, copiii nu vor învăţa să își poarte singuri luptele. La 
fel, atunci când socrii sunt prea implicaţi în problemele cu- 
plului, cei doi își vor dezvolta mai încet propriile resurse. 

În prezent, când serviciul și activitățile extra-curricu- 
lare ne consumă atât de mult din viaţă, avem o cantita- 

te limitată de timp pentru noi și mai puţin pentru fami- 
liile noastre. În puţinele ore pe care le avem împreună 
cu familia, multora dintre noi le vine greu să îi excludă 
pe unii pentru ca ceilalți să poată face ceva împreună — 
un tată care își duce fiica la un meci de baschet sau o 
mamă și un fiu care închiriază un film. Aceasta este o si- 
tuaţie nefericită. 


Timpul separat pe care fiecare pereche dintr-o 
familie îl poate petrece împreună le oferă aces- 
tora ocazia să vorbească și libertatea să asculte. 


Cel mai evident exemplu de relație care suferă de lip- 
sa acestui timp petrecut în intimitate este cel al soției și 
al soțului. 


Lewis simţea că își pierduse soția din cauza copiilor. 
Odată Iris îi fusese atât prietenă și iubită, cât și soție. De- 
cizia de a avea copii, perioada sarcinii, nașterea și acele 
luni minunate, obositoare, de după naștere i-au apropiat. 
Apoi, din punctul lui de vedere, Iris a devenit complet 
absorbită de rolul de mamă. Erau încă prieteni, oarecum, 
dar mai mult decât orice erau părinți. Se ascultau foarte 
rar, din cauză că își vorbeau forte rar. Atunci când Lewis 
s-a hotărât să nu-și mai blesteme soarta și să învinuias- 
că fără rost, a descoperit că simplul act de a petrece îm- 
preună momente intime era primul pas în revitalizarea 
căsătoriei. (Pe parcursul acestui proces, Lewis a desco- 
perit că doi oameni care nu își petrec timpul împreună 
nu sunt doar ocupați; sunt și nemulțumiți de faptul că 
nu sunt ascultați suficient.) 

Părinţii au nevoie să petreacă timp cu fiecare dintre 
copii, separat. Una dintre cele mai bune modalități prin 
care părinţii reușesc să își asculte copiii este să aranjeze 
mici ieșiri cu fiecare dintre ei. O ieșire pe săptămână nu 
reprezintă un obiectiv prea mare. Chiar dacă un copil 
are o relaţie bună cu părintele, conversațiile și intimita- 
tea se desfășoară mai bine atunci când sunt departe de 
evenimentele de zi cu zi care le-ar putea distrage aten- 
ţia. Timpul pe care părintele îl petrece alături de copil 
luând masa împreună în oraș, făcând o plimbare sau 
plimbându-se cu autobuzul până în centrul orașului 
poate reprezenta cel mai plăcut moment din viețile 
amândurora. Fiecare pereche își are propriile posibili- 
tăi. 

Acum, haide să ne uităm la felul în care unele fisuri 
structurale familiare creează probleme în ascultare. 


Când granițele sunt neclare 


Cele două greșeli majore pe care părinţii le fac atunci 
când își ascultă copiii implică o lipsă de precizie a gra- 
niţelor: eșecul de a stabili controlul asupra comporta- 
mentului copiilor și implicarea exagerată în viețile lor. 

Cel mai important lucru pe care nu trebuie să-l scapi 
din vedere atunci când îţi asculți copiii este diferența 
dintre a le permite să spună ce doresc și a-i lăsa să facă ce 
doresc. Atunci când un copil spune: „Nu vreau să mă 
duc la culcare“, acesta exprimă un sentiment și face o ce- 
rere. Un părinte înțelept face diferenţa între cele două și 
recunoaște sentimentul înainte de a lua o decizie în pri- 
vinţa cererii. 

Normal că cei mici nu doresc să se culce! Pot să rateze 
evenimente importante. Starea de veghe este modul lor 
de a se agăța de viață. Părinţii care fac ambiguă diferența 
dintre expresie și acțiune încep dispute nechibzuite. Ei 
spun: „Nu mă interesează ce vrei, te duci la culcare ori- 
cum“. Sau încearcă să își convingă copilul că este obosit, 
ca și cum respectarea regulilor depinde de acceptarea lor. 

Părinţii care confundă dragostea cu indulgenţa eșuea- 
ză adesea în impunerea regulilor. Părinţii care confundă 
permisivitatea cu înţelegerea și democraţia cu respectul 
fac neclară pentru copil ierarhia din familie și sfârșesc 
prin a fi prea preocupaţi de controlarea comportamen- 
tului copiilor ca să mai reușească să le asculte sentimen- 
tele. Dihotomia dintre autoritate și înțelegere este falsă, 
de fapt, cele două merg mână în mână. 

Cea mai obișnuită alternativă a disciplinei eficiente este 
cicăleala. Certurile constante rănesc mândria copiilor și re- 
ușesc să producă mai mult insecuritate decât să stabileas- 
că autoritatea parentală. Părinţii eficienți preiau din timp 
controlul asupra vieţii copiilor și îl folosesc cu moderație. 


Copiii învață din consecinţele comportamentu- 
lui lor. 

În cazul în care consecinţa aproape oricărui lu- 
cru pe care îl fac este că sunt cicăliți, copiii în- 
vaţă că părinții sunt cicălitori și enervanți. 


Granița care îi ajută pe părinţi să își asculte copiii este 
legată de unul dintre elementele cruciale ale ascultării: 
recunoașterea spuselor celuilalt înainte de a răspunde cu 
ce avem noi de spus. 

Îţi aduci aminte de Tommy, al cărui tată îi ținea dis- 
cursuri despre nenorocirile furiei? Dacă acest tată ar fi 
fost mai întâi atent la sentimentele lui Tommy, poate că 
acesta ar fi fost mai deschis față de mesajul tatălui. Vă- 
zându-l pe Tommy fugind pe scări și trântind ușa de la 
camera lui, tatăl ar fi putut să îi spună: „Este frustrant 
când nu merge mașina de tuns iarba, nu-i așa?“ sau: „Se 
pare că ai avut un moment prost“. 

Dacă ești un părinte autoritar nu înseamnă că ești și 
un bun ascultător, dar te eliberează de o parte din anxie- 
tatea legată de control, care stă în calea unei bune ascul- 
tări. 

Să presupunem că o fetiță intră în fugă în bucătărie 
spunând: „Uite ce omidă frumoasă am prins!“ Mama 
care îi răspunde: „Du-te și spală-te pe mâini!“ strică în 
mod evident entuziasmul copilului. Spunând: „Da, este 
drăguță, dar acum du-te și spală-te pe mâini“ nu este, 
de asemenea, foarte sensibil. 


„Da, dar...“ nu este niciodată suficient. Acel dar 
acoperă da-ul. 


„Da, dar...“ nu reprezintă o recunoaștere autentică. La 
fel ca adulții, copiii au nevoie să se simtă auziți înainte de 
a fi deschiși unui gând nou. Dacă o mamă ar petrece un 
minut în care să recunoască entuziasmul fetiţei, i-ar pu- 
tea spune: „Ce omidă frumoasă“ sau: „Extraordinar! Bra- 
vo ţie!“ Fetiţa, simțindu-se auzită și apreciată, s-ar putea 
atunci spăla singură pe mâini fără să fie nevoie să i se spu- 
nă acest lucru, mai ales dacă știe că aceasta este regula. 

Dacă cei mici au de suferit atunci când granița 
dintre ei și părinţi este prea neclară, la fel sufe- 
ră și părinții. Părinţii prea implicați în viețile 
copiilor tind să fie mai puțin implicați în rela- 
ţia dintre ei. Se poate ca acest lucru să nu fie 
evident pentru unii părinţi, deoarece fac atât de 
multe lucruri împreună. Dar cât de multe lu- 
cruri fac fără copii? 


Triunghiurile emoționale 


Marshall a fost surprins, atunci când a coborât scări- 
le, să o vadă pe fiica lui stând la masa din bucătărie, 
bând ciocolată caldă. Înainte să apuce să o întrebe de ce 
era încă acasă, Paula a sărit și l-a îmbrățișat: „Nu se fac 
ore!“ Uitându-se pe geam, Marshall văzu curtea îmbră- 
cată în zăpadă. 

Presupunând că pe drum se va circula greu, Marshall 
s-a hotărât să aștepte până la nouă înainte să plece la 
muncă. Până când străzile vor fi curățate și traficul se 
va îmbunătăți. În timp ce fierbea apă și măcina boabe- 
le de cafea, Paula a făcut focul în șemineu. Când cafeaua 
a fost gata și focul ardea în cămin, s-au așezat pe cana- 
pea să urmărească flăcările și să împărtășească ceva ce 
lipsea de mult timp din relaţia lor: timpul petrecut îm- 
preună. 

Tocmai atunci se deschise brusc ușa casei și intră iu- 
bitul fetei. „Ghici ce? Astăzi nu se mai fac ore!“ 

„Bună, Jerry“, a spus Marshall fără entuziasm. Apoi 
a urcat la el în birou. Nu a trântit ușa, dar nici nu a în- 
chis-o cu grijă. 

Paula și tatăl ei, care fuseseră extrem de apropiaţi, se 
îndepărtau din ce în ce mai mult în acest ultim an de li- 
ceu al fetei. În timp ce stătea la el în birou și medita su- 
părat la felul în care Paula părea să renunţe la orice, in- 
clusiv la teme, când apărea Jerry, știa că greșește. Fiice- 
le cresc și își fac iubiți; un tată trebuie să accepte aceste 
lucruri. Știa că greșește fiind atât de iritat de Jerry și 
acum trebuia să suporte și această amărăciune. 

Atunci când Paula s-a născut, Marshall a jurat să nu 
fie niciodată unul din acei taţi care spun: „Ne jucăm îm- 
preună mâine“. Ce lucru extraordinar era să fii tată, în- 
zestrat și împovărat cu puterea de a depozita momente 
de fericire totală. Pe măsură ce Paula creștea, făceau încă 
lucruri speciale împreună, dar a observat că bucuria pe 
care o afișa Paula când erau împreună nu mai era în to- 
talitate spontană: știa că cel puţin o parte din timpul pe- 
trecut împreună acum era doar pentru plăcerea lui. 

Două săptămâni mai târziu, Jerry s-a despărţit de Pa- 
ula. A plâns, dar nu a arătat semne de durere autentică. 
Lucruri de genul acesta se întâmplă. Marshall se simțea 
totuși eliberat și i-a spus acest lucru și soției lui, Elaine. 

Luni, Paula le-a spus că nu se simţea în stare să mear- 
gă la școală. Nu putea să stea acasă măcar o zi? Părea o 
cerere rezonabilă. În acea după-amaiză, Elaine s-a hotă- 
rât să vină acasă mai devreme și să o înveselească pe 
fiica sa cu o mică escapadă la cumpărături. Nu a fost sur- 
prinsă să o găsească pe Paula dormind, încă îmbrăcată 
în pijama. La urma urmei, nu era ușor să ai 17 ani și ini- 
ma frântă. Elaine nu a știut niciodată ce a făcut-o să 

meargă în baie, unde a găsit în coșul de gunoi un flacon 
de aspirină gol. 

Paula a petrecut 4 săptămâni la Twin Oaks, în secția 
pentru adolescenţi, unde a învăţat cât de important este 
să își exprime sentimentele. Când și-a descoperit furia, a 
început să și-o exprime față de mamă, care dorea ca lu- 
crurile să fie întotdeauna „drăguţe“ și care credea că a face 
cumpărături ar putea fi răspunsul problemelor ei. Atunci 
mama sa a făcut un lucru surprinzător: a ascultat-o. Dar 
atunci când Paula și-a direcționat furia către tatăl său, spu- 
nându-i că a fost nedrept să o învinovăţească pentru fap- 
tul că a crescut și că avea un iubit, Marshall a devenit de- 
fensiv. Nimic nu doare mai tare decât adevărul. 

În timpul ultimei săptămâni petrecute în spital, Jerry 
a venit să o viziteze și, după ce a fost externată, au reîn- 
ceput relația. Marshall nu era fericit. 

În afară de obiecțiile pe care le avusese față de Jerry 
înainte, se gândea că nu este o idee bună ca Paula să se 
pună din nou într-o poziție atât de vulnerabilă. Mintea 
sa era plină de gânduri amare — despre acest tânăr lip- 
sit de experienţă care îi rănise fiica și care putea să o facă 
din nou, despre furia neiertătoare a fiicei sale îndrepta- 
te către el. Ei bine, poate că gândurile amare erau mai 
ușor de suportat decât să se gândească la cum poate face 
un tată să dea libertate fiicei sale. 

Acum, când venea Jerry în vizită, Marshall se purta 
la limita bunului-simţ. Dorea să vorbească cu Paula să 
nu devină dependentă, despre importanţa de a avea mai 
mulți prieteni, dar se temea de furia ei, dar și de a lui. 
Așa că a început să i se plângă lui Elaine. 

Paula, i se plângea, de asemenea, mamei sale. „De ce 
este tata așa de nedrept?“ 

Timpul a trecut și criza — așa o numea Marshall; nu 
putea să spună „tentativă de sinucidere“ — a început să 
pară ireală și foarte îndepărtată. Rutina s-a reinstalat și 
singurele momente cu adevărat tensionate au rămas oca- 
ziile în care Paula dorea să meargă undeva cu Jerry și 
Marshall se uita urât, fără să spună nimic. Dacă Paula 
insista, el îi răspundea sarcastic: „Întreab-o pe mama ta“. 
Se simţea furios și deposedat, dar totuși se simţea așa 
din ce în ce mai rar. 

Iarna a trecut și a venit primăvara. După ce s-a înche- 
iat anul școlar, Paula s-a despărţit de Jerry, spunând că 
vrea să își petreacă ultima vară dinainte de facultate aca- 
să cu prietenii. A aflat că bărbaţii pot fi destul de pose- 
SIVI. 


În cartea lui D.H. Lawrence, Fii și îndrăgostiți, Paul 
Morel, tânărul artist, nu se simte liber până când adora- 
ta sa mamă nu îl eliberează prin moarte de dragostea ei 
plină de gelozie. În ultima scenă, iubita lui Paul, Miriam, 
îl întreabă dacă acum este liber să se căsătorească, dar el 
îi spune că nu este. A devenit liber să își găsească pro- 
pria cale. 

Una dintre marile teme ale literaturii este conflictul 
oedipian — atașamentul pasional al copilului față de 
unul dintre părinți și rivalitatea față de celălalt. În fami- 
liile reale, copiii trăiesc de mai multe ori sentimente de 
iubire față de ambii părinţi, urmate de episoade în care 
se îndepărtează de aceștia. Ne așteptăm ca taţii să devi- 
nă potrivnici fiilor — și să sperăm că vor depăși această 
fază. Dar atunci când un tată se îndepărtează de fiica sa, 
așa cum s-a întâmplat în cazul lui Marshall, căutăm ex- 
plicaţiile în caracter și circumstanţe. Poate că Marshall 

era prea atașat de fiica sa pentru a suporta un rival. Poa- 
te că era prea încăpățânat ca să îi ofere fetei libertate. Sau 
poate că putem fi mai generoși și să spunem că era nor- 
mal să își facă griji pentru relaţia ei cu Jerry, ținând cont 
de cele întâmplate. 

Problema cu aceste explicații este că pot explica ce s-a 
întâmplat, dar nu și de ce nu au fost clarificate. Majori- 
tatea conflictelor familiale se rezolvă — dacă persoanele 
implicate sunt dispuse să se asculte reciproc. 


Co-terapeutul în terapia de familie 


Așa cum poate că ați observat, familiile se blochează 
în anumite obiceiuri. Problemele lor sunt întărite de 
acțiunile combinate ale mai multor persoane. De 
aceea familiile sunt descrise de către terapeuți drept 
sisteme homeostazice care rezistă eforturilor terape- 
utice de a le schimba. După mulţi ani de practică, am 
învățat să caut în fiecare familie un co-terapeut — o 
persoană dispusă să renunţe la învinovăţiri și să facă 
primul pas spre transformarea tiparelor familiale 
prin schimbarea propriei contribuţii la evenimente. 
Nu este suficientă o persoană pentru a face o familie 
ceea ce este, dar o persoană poate iniția schimbarea. 
În familia ta, poți să fii tu acea persoană? 


Atunci când Paula a simțit o indignare inocentă din 
cauză că nu era înţeleasă de către tatăl ei, i s-a părut nor- 
mal să i se plângă mamei. La fel, când Marshall era în- 
grijorat din cauză că Paula se vedea din nou cu Jerry, i 
s-a părut rezonabil să vorbească cu soția sa. Îndepărtân- 
du-se unul de celălalt și adresându-și nemulțumirile unei 

terțe persoane, Paula și tatăl ei au creat un triunghi, una 
dintre cele mai mari bariere în calea ascultatului. 


Gândește-te pentru o clipă la cea mai dificilă relație 
din viaţa ta. Probabil că te-ai gândit la soț/soție sau poa- 
te unul dintre părinţi, unul dintre copii sau unul dintre 
socri. De fapt, relaţia la care te-ai gândit este aproape si- 
gur între tine și acea persoană și una sau mai multe alte 
persoane. 


Toate relaţiile emoţionale semnificative dintre 
doi oameni sunt, de fapt, umbrite de o a treia 
persoană — o rudă, un prieten, chiar o aminti- 
re. 


Cel mai cunoscut triunghi este relația extraconjugală. 
O aventură poate compensa ceva ce lipsește din căsăto- 
rie, dar, atâta timp cât energia emoțională a unei persoa- 
ne este investită în altă parte, există șanse mici de îmbu- 
nătățire a relaţiei primare. La fel, dacă un soț sau o soție 
tânără rămâne prea legată de părinții săi și aleargă la ei 
de fiecare dată când apare o problemă, se poate ca res- 
pectivul cuplu să nu își rezolve niciodată problemele. 
Unele triunghiuri par atât de nevinovate, încât cu greu 
le observăm efectul distructiv. Mulţi părinți nu reușesc 
să se abțină să nu se plângă din când în când în fața co- 
piilor din cauza coportamentului celuilalt. „Mama ta în- 
târzie întotdeauna!“, „Tatăl tău nu lasă niciodată pe nimeni 
altcineva să conducă.“ Acest schimb de replici poate pă- 
rea destul de inofensiv. Dacă te supără ceva, ai nevoie să 
vorbești despre acel lucru, nu-i așa? 

Atunci când auzi o poveste în care o persoană 
este victimă, iar cealată este personajul negativ, 
ești invitat într-un triunghi. 


Dacă ceva te deranjează cu adevărat și te temi să vor- 
bești — te temi că nu vei fi ascultat — nevoia de a te 
confesa cuiva este aproape copleșitoare. Problema cu 
aceste triunghiuri nu este că nevoia de înţelegere este 
nepotrivită, ci că pot deveni diversiuni de lungă dura- 
tă care corup și subminează ascultatul în relaţiile fami- 
liale. 


Mary era o mamă singură în vârstă de 20 de ani, care 
a venit la clinică deoarece îi era greu să își controleze fe- 
tița de trei ani. După ce am ascultat-o timp de 40 de mi- 
nute, Mary mi-a mărturisit că a lovit-o pe fetiță și că se 
temea să nu o rănească. M-am alarmat, așa că i-am ce- 
rut să o aducă pe Tamara la următoarea ședință. 

Mary, care trăia singură și avea doar câțiva prieteni, 
relaționa cu fetița ei ca și cu un tovarăș de joacă. Când 
cea mică a început să construiască din niște piese un 
turn, Mary a apucat câteva dintre ele ca să își constru- 
iască propriul turn, insistând ca aceasta să „împartă.“ 
Mai târziu, în timp ce încercam să vorbesc cu Mary de- 
spre viața ei ca mamă singură și Tamara a început să 
arunce cu piese, Mary a tipat la ea — „Liniștește-te, da?“ 
Vorbesc cu doctorul“ —, dar nu a mai făcut altceva. Ta- 
mara a ridicat ochii la ea timp de un minut și apoi a con- 
tinuat să arunce cu piese. Era obișnuită să își ignore 
mama. 

Pe parcursul următoarelor două ședințe am ajutat-o 
pe Mary să înțeleagă ce înseamnă să fii o mamă care de- 
ține controlul. Părinţii preiau conducerea printr-un com- 
portament parental, care poate fi descris prin două lu- 
cruri: a hrăni și a controla. (Cel din urmă îl face pe pri- 
mul mai ușor.) Mary a învăţat să nu încerce să controle- 
ze tot ceea ce făcea copilul, ci că, atunci când trebuie să 
stabilească o regulă, să o facă printr-un mesaj clar, direct 
și apoi să urmeze consecințele stabilite. Devenind mai 
încrezătoare în autoritatea ei, i-a fost mai ușor să fie mai 
tolerantă cu Tamara. Limbajul copiilor mici este cel al ac- 
țiunii; „ascultatul“ lor înseamnă să îi lași să joace rolul 
principal. 

Mary învăţa repede și relaţia ei cu Tamara s-a îmbu- 
nătățit rapid. Au început să se înțeleagă mai bine, dar la 
a cincea ședință, Mary mi-a spus că încă mai avea pro- 
bleme acasă cu Tamara. De-abia atunci mi-a spus că se 
întâmpla adesea ca, atunci când era pedepsită, Tamara 
să fugă în apartamentul bunicii ei. În loc să sprijine de- 
ciziile fiicei ei, bunica încerca să o reconforteze pe cea 
mică spunându-i să nu își facă griji: „Buni te iubește“. 

Amestecul bunicii în disciplina aplicată de fiica ei îţi 
poate părea atât de inoportun, încât își pierde relevanta 
față de problema ascultării în viața ta. Dar nu cumva joci 
și tu același joc atunci când iei partea unei persoane îm- 
potriva celeilalte? 

Majoritatea problemelor familale sunt triungulare. De 
aceea are lucrul cu două persoane rezultate limitate. Pro- 
blema creată de implicarea exagerată a mamei în viața 
băiatului ca rezultat al distanţării emoționale a soțului 
nu se va rezolva prin învățarea unor tehnici pentru dis- 
ciplinarea fiului. La fel, se poate ca lucrul asupra comu- 

nicării să nu îi apropie pe doi parteneri atâta timp cât 
prioritatea lor numărul unu sunt copiii sau cariera. 
Sunt triunghiurile întotdeauna o problemă? Nu. Une- 
ori doar trebuie să vorbești cu altcineva. De exemplu, 
atunci când mă plâng prietenilor că soția mă bate la cap 
să arunc gunoiul este din cauză că aceasta nu înțelege că 
nu am întotdeauna chef să fac acest lucru. În plus, dacă 
aș încerca să discut acest lucru direct cu ea, se poate să 
intrăm în niște probleme enervante și inutile, precum co- 
rectitudinea și inegalitatea și așa mai departe. 


Atunci când graniţele rigide despart oamenii 


Unii oameni stabilesc graniţe rigide, atât de restricti- 
ve, încât permit foarte puțin contact, ceea ce duce la de- 
tasare. Oamenii detașaţi sunt independenți, dar izolați. 
Partea pozitivă a acestui aspect este că favorizează au- 
tonomia. Dacă părinţii nu își ocrotesc exagerat copiii, 
spunându-le ce să facă și arbitrându-le luptele, copiii vor 
fi obligaţi să își dezvolte propriile resurse. Pe de cealal- 
tă parte, detașarea limitează afecțiunea și creșterea. 

Prin ascultarea pe care o primesc de la părinţi, copiii 
își construiesc încrederea în propriile forțe de comunica- 
re. Se poate ca părinții să nu asculte întotdeauna, dar 
pentru o educatoare care are în grijă opt copilași este 
aproape imposibil să asculte prea mult pe oricare dintre 
ei. 

O vizită la școala copilului tău poate avea ca rezultat 
dura realizare a faptului că cei mici nu prea sunt ascul- 
taţi și te poate inspira să îţi reiei rolul principal din viața 
centrată pe școală a acestuia. Petrecerea timpului cu co- 

pilul — fără să transformi totul într-o luptă pentru con- 
trol — poate ajuta la disiparea presiunii grupului și a 
școlii care îţi obligă copilul fie să se conformeze, fie să se 
răzvrătească, situaţii care le subminează deopotrivă efor- 
turile de a se decoperi. 


Ascultarea este modalitatea prin care poţi ajuta 
copiii să descopere cine sunt. 


Detașarea este o descriere comportamentală a lipsei 
de implicare — petrecerea timpului împreună, realiza- 
rea de activități împreună, vorbitul. Persoanele detașate 
nu sunt neapărat nepăsătoare, chiar dacă par să petrea- 
că mult timp urmărindu-și propriile interese. Aceste per- 
soane folosesc adesea distanţa și deplasarea pentru a-și 
ocroti propriile sensibilități. 


Suzanne și Rick erau îngrijorați de faptul că băiatul 
lor își făcea prieteni cu greu. S-a dovedit că acest lucru 
nu era ceva grav, ci mai mult o modalitate de a începe 
terapia. Suzanne era, de fapt, mai preocupată de lipsa de 
apropiere dintre ea și Rick. S-a plâns de acest lucru și de 
faptul că el nu se gândea la nevoile ei, dar vorbea într-o 
manieră agitată, neclară, învârtindu-se în jurul sentimen- 
telor, fără să spună vreodată exact ce semnificație au 
spusele ei. 

Rick a încercat să asculte, dar nu era foarte priceput. 
Poate că se ferea și de tânguielile care stăteau la baza 
plângerilor lui Suzanne. Aceasta a menţionat — „că tot 
veni vorba“ — că merge și individual la un terapeut. 
Când am întrebat de ce, a spus că avea nevoie de cine- 

va care să înțeleagă cum se simţea. (Ah, super, m-am gân- 
dit. Folosește un terapeut drept confident în același timp în 
care încearcă să își creeze o relație mai intimă cu soțul.) 

Esența problemei lor cu intimitatea nu era doar că 
erau ocupați sau că fericirea nebună pe care o trăiseră a 
dispărut sau pur și simplu că pierduseră obiceiul de a fi 
apropiaţi. Contribuţia ei era că își stăpânea nemulțumi- 
rea și apoi scăpa de ea prin izbucniri emoționale. Con- 
tribuţia lui era că nu asculta suficient ca să îi audă real- 
mente plângerile și singurătatea și că nu își afirma pro- 
priile nemulțumiri. A făcut un târg inconștient obișnuit: 
dacă el nu îi satisface cererile, ar fi bine ca nici el să nu 
vină cu ale lui. 

După o perioadă au început să se înțeleagă. Suzanne 
a reușit să își formuleze mai direct cererile atunci când 
și-a dat seama cum a învăţat să evite să ceară ce dorește 
observând plângerile constante ale mamei sale. Rick a 
făcut un efort în plus să o asculte și să se exprime. Apoi 
Suzanne a spus un lucru care părea o mărturisire. Ani 
întregi a petrecut câteva ore în fiecare zi confesând totul 
într-un jurnal. A vorbit despre el ca un copil despre prie- 
tenul lui invizibil. Deci acesta era rivalul lui Rick. 

Este greșit să te plângi de soț/soţie unui terapeut per- 
sonal? Este greșit să ţii un jurnal? Bineînţeles că nu. Dar 
cu cât îți exprimi mai mult sentimentele altcuiva decât 
persoanelor de care dorești să te apropii, cu atât mai pu- 
țină presiune simţi spre îmbunătăţirea acelor relații. 

Relaţiile detașate nu există în vid. Pentru a reduce dis- 
tanţa dintre tine și persoana pe care o iubești, ține min- 
te două lucruri: prinzi mai multe muște cu miere, decât 
cu oțet. Și dacă dorești să micșorezi distanţa într-o rela- 
ție din care a dispărut angajarea, pregătește-te să asculți 

unele plângeri. Detașarea nu înseamnă doar distanţă, ci 
distanță cu rol de protector. 


Atunci când apropierea sufocă intimitatea 


Granița care separă membrii familiei de restul lumii 
este atât de rigidă, încât relațiile sunt prinse ca într-o pla- 
să, oferind apropierea cu prețul autonomiei. Izolarea — 
de conversațiile cu restul lumii în general — pune prea 
multă presiune pe orice relaţie. Intimitatea crește din 
timpul petrecut împreună, dar și din cel petrecut sepa- 
rat. 

Unele persoane sunt orientate spre apropiere. Apre- 
ciază relaţiile strânse, dar aceste valori pot, de fapt, să 
reducă intimitatea dacă au ca rezultat obligația de con- 
formare. Pentru a ajunge la o apropiere autentică, tre- 
buie să respecţi experienţa individuală și independentă 
a fiecărui membru al familiei, dreptul la propriile senti- 
mente și la propriul punct de vedere. 

Relaţiile strânse pot fi reconfortante ca o haină groasă 
într-o zi rece sau să sufoce ca o pătură din lână într-o sea- 
ră fierbinte. Copiii care au astfel de relații cu părinţii de- 
vin dependenţi. Nu se simt foarte bine singuri și pot să 
aibă greutăți în relaționarea cu persoane din afara familiei. 

Presupunem, de obicei, că implicarea parentală este 
un lucru bun: dacă copiii au probleme, înseamnă că pă- 
rinții nu sunt suficient de implicați. În unele cazuri este 
adevărat. Dar uneori problema este implicarea exagera- 
tă, care le răpește copiilor ocazia să fie ei înșiși — să aibă 
probleme, să facă greșeli și să înveţe să își stabilească 
propriul traseu. 

O graniţă clară între generaţii oferă control părinților, 
le permite să își ceară drepturile și intimitatea și îi ajută 
să respecte autonomia copiilor în cadrul propriei lor or- 
bite. 


Atunci când terapeuțţii de familie întâlnesc mame care 
au fuzionat cu copiii, nu le învinovățesc pe acestea pen- 
tru această situaţie (ca și cum structura unei familii era 
realizarea unilaterală a unuia dintre membrii ei.) Ah, nu, 
nu ar face niciodată acest lucru! 

Din păcate, în general fuziunea este pusă în seama 
mamei. A cui altcuiva? Ele sunt cele care îi sufocă pe co- 
pii, nu-i așa?46 Învinovăţirea mamelor pentru o structu- 
ră familială care le lasă neglijate de soţi și exagerat de 
implicate în creșterea copiilor este ca și cum ai spune că 
o mașină fără bujii nu merge din cauză că pistoanele nu 
funcționează. Chiar și copilașii și mamele scufundați în 
această intimitate fericită a iubirii au nevoie de o impli- 
care parentală. Au nevoie de un sprijin și de un confi- 
dent, nu de un competitor frustrat. 

eoo 


ve 


Copiii au nevoie de afecțiune? Și părinții lor la 
fel. 


O parte din identificarea exagerată a mamei cu copi- 
lul poate proveni din faptul că sunt devotate rolului de 
servitoare altruiste. Criticii sugerează că acest tip de 
mame ar trebui să aibă mai mult o viață personală. Și aici 
se referă la carieră, activităţi, petrecerea timpului cu 


46 Majoritatea oamenilor au încă resentimente vechi față de mâna care 
a împins leagănul. 


368 Michael P. Nichols 


prietenii și așa mai departe. Dar au nevoie și de experin- 
ţa sentimentului că sunt ascultate și înțelese. Satisface- 
rea nevoii de ascultare te face puternică, nu încercarea 
de a face ceva de una singură. 

Părinții trebuie să fie uniți. Dar majoritatea părinților 
au păreri diferite asupra unor situații care îi privesc pe 
copii. Ce ar trebui să facă? Ar trebui să discute despre 
aceste diferenţe de opinie și să se asculte reciproc. Apoi 
pot hotărî ce să facă. 


Formarea unui front comun 


Pentru a forma o alianţă care funcționează, părinţii tre- 
buie să cedeze în unele situații pentru a câștiga în unita- 
te. Adaptarea este procesul prin care oamenii îţi ajustează 
diferenţele de opinie pentru a cădea de acord. Mecanis- 
mul compromisului este uneori rezultatul deliberat al ne- 
gocierilor, alteori rezultatul adaptării instinctive. Condu- 
cerea familiei unite se bazează pe comunicare și compro- 
mis între părinți și apoi este prezentat copiilor ca politi- 
că unică. Majoritatea părinţilor descoperă, în cele din 
urmă, cât de important este să își ajusteze diferenţele de 
opinie pentru a putea prezenta un front comun. La fel, 
așa cum descoperă multe persoane, cuplurile rezistă în- 
vățând să se accepte, nu încercând să se schimbe reciproc. 

eoo 

Când copiii continuă să se poarte necorespun- 

zător, poți să fii sigur că unul dintre parteneri 

nu Îl sprijină pe celălalt. 

Dacă nu te simți sprijinită de partener în educarea co- 
piilor, dacă îţi revine responsabilitatea de a conduce co- 
piii peste tot sau ești întotdeauna cea care trebuie să apli- 
ce regulile, nu îţi învinovăţi partenerul pentru tot. Poa- 
te că acesta nu este de acord cu ceea ce faci. Încearcă să 
îl întrebi. 


„Am sentimentul că nu ești de acord cu felul în care 
mă ocup de această situaţie. Poate nu crezi că mă inte- 
resează părerea ta — dar mă interesează. Chiar aș vrea 
să știu ce gândești.“ 


Creșterea copiilor este, de asemenea, un loc excelent 
de observare a celeilalte părți a complementarității — 
polarizarea. În loc să cadă de acord asupra unor anumi- 
te probleme, părinţii se îndepărtează din ce în ce mai 
mult. Dacă unul este prea exigent, se poate ca celălalt să 
devină prea îngăduitor. Cu cât unul cicălește copiii mai 
mult, cu atât mai mult încearcă celălalt să compenseze 
prin indulgență. 

Polarizarea este ceea ce se întâmplă atunci când fire- 
le care controlează pătura ta electrică se comută. Prima 
încercare a oricăruia dintre voi să o dea la o temperatu- 
ră mai mică sau mai mare va declanșa o serie de reglări 
defectuoase. 

Diferenţele mici de opinie pot duce cuplurile la atitu- 
dini antagonice. O mamă al cărei prag de răbdare cu co- 
piii este doar un pic mai mare decât al soțului său, s-ar 
putea să nu reușească să-i disciplineze dacă acesta înce- 
pe să-i potolească înainte ca ea să simtă nevoia. De fie- 
care dată când îi admonestează, ea va simţi că acesta este 
prea dur. Dacă ea se plânge de nerăbdarea lui, el se va 

înfuria. Atunci viața de familie devine un câmp de lup- 
tă, unde, în loc să fie aliați, cei doi devin adversari 
într-un joc în care toată lumea pierde. 

De ce sunt cuplurile de acord în unele situaţii și în 
complet dezacord în altele? Deoarece facem compromi- 
suri acolo unde putem, dar avem păreri diferite ca răs- 
puns al propriilor conflicte interioare. 

Motorul care face ca acele conflicte din interiorul nos- 
tru să apară în relaţiile cu ceilalți este proiecția. Această 
dinamică intră în acțiune atunci când un echilibru am- 
bivalent dintre perechi de impulsuri conflictuale (depen- 
dență-independenţă, expresivitate emoțională-—reţinere, 
dorință-anxietate, intimitate-companie) este rezolvat 
prin proiectarea propriilor motivații asupra celuilalt. Un 
bărbat (sau o femeie) care se teme de furie o poate expri- 
ma printr-un control pasiv care îl (0) provoacă. Atunci 
când se ceartă, ea se înfurie și el este rănit. Este posibil 
ca bărbatul care simte doar durere să clocotească de fu- 
rie, dar să rămână inconștient de aceste sentimente atâ- 
ta timp cât are o parteneră atentă să manifeste furia în 
locul lui. În timpul acestui proces, se poate ca partene- 
rul care își arată furia să reușească să evite sentimentele 
interioare de neajutorare. 


Atunci când un partener se luptă cu celălalt, el se 
luptă, de fapt, cu ceea ce nu poate accepta la el în- 
suși. 
LX 
Proiecţia și polarizarea transformă cuplurile în rivali 
și nu permit partenerilor să își integreze în sine posibi- 
lităţile latente — din cauză că acestea sunt puse în fapt 

de celălalt. Este posibil ca bărbatul dur să nu reușească 
să își integreze partea mai sensibilă în măsura în care so- 
ţia sa are un caracter emotiv și neajutorat. Dorinţele și 
vulnerabilitatea lui sunt negate deoarece sunt văzute ca 
domeniul ei. Atunci ea devine o soție dependentă și exi- 
gentă. Acesta este unul dintre motivele din cauza căro- 
ra se răzbună pentru dependenţa lor — acea nevoie ne- 
sfârșită pentru iubire maternă — terorizând și depreci- 
indu-și soțiile deoarece acestea își arată nevoile pe care 
ei nu îndrăznesc să le exprime. 

În prezent, diferențele de gen s-au infiltrat în con- 
știința publică. Nu mai credem că bărbaţii sunt puter- 
nici și femeile slabe. Și totuși care este stilul curent de 
a celebra unicitatea femeilor, dacă nu printr-o stereo- 
tipizare modernizată? Este greu pentru soți și soţii să 
lucreze asupra parteneriatului lor când li se tot spune 
că femeile și bărbaţii au modalități diferite de comu- 
nicare. 

Suntem din nou gata să credem că anatomia este des- 
tinul? Atât de mulţi parteneri își pierd răbdarea unul cu 
celălalt, încât uneori își pierd speranţa că vor ajunge vre- 
odată la un acord. Acest sentiment obsedant de frustra- 
re este ceva ce ne urmărește pe toţi din când în când. 
Dacă pe unii îi ajută să dea vina eșecurilor de înțelegere 
pe diferenţele ireconciliabile ale genului, și dacă în acest 
fel se păzesc de propria disperare, bine. Dar este o situa- 
ție nefericită dacă stereotipizarea folosește pentru abs- 
tractizarea membrilor de sex opus, pentru a-i împărți în 
categorii și pentru a evita ciocnirile reale. Exagerarea di- 
ferenţelor de gen este o idee favorizată de cei care nu re- 
ușesc să găsească înțelegerea — nu, nu reușesc să ajun- 
gă la înţelegere. 


372 Michael P. Nichols 


Narcisismul rănit și ambiția fără limite a acestor tim- 
puri militează împotriva sacrificiului de sine, a compro- 
misului și parteneriatului. În vremuri grele și tulburi ca 
ale noastre, loialitatea, toleranța, cooperarea și comple- 
mentaritatea — valorile necesare creării și susținerii va- 
lorilor familiale — sunt subestimate. Auzim adesea că 
ceea ce era înainte considerată muncă de echipă este 
acum văzut drept co-dependenţă. 

Avem tendința de a nu vedea complementaritatea. În 
schimb, vedem control și supunere, putere și slăbiciune, 
personaje negative și victime. În încercarea de a crea mai 
multă flexibilitate atât pentru femei, cât și pentru băr- 
baţi, suntem în pericol de a uita că această complemen- 
taritate îi poate ajuta deopotrivă să se dezvolte. Reușita 
nu presupune o afirmare constantă a sinelui. Sinele ferm 
poate suporta diferenţele și poate prospera datorită lor. 


Exerciţii 


1. Fă o listă cu trei lucruri enervante pe care le face 
cineva din familia ta constant. Apoi, pentru fieca- 
re dintre acestea, scrie cum crezi că ar prefera acea 
persoană să fie văzută. Vezi dacă, data următoare 
când vă vedeţi, te poți direcționa spre acea per- 
spectivă preferată. Cu alte cuvinte, încearcă să te 
porți cu ei ca și cum ar fi persoanele care preferă 
să creadă că sunt. 


2. Identifică în familia ta o graniţă care nu îţi place — 
de exemplu, soția este prea implicată în viața co- 
piilor sau soțul este prea distant. Ţinând minte că 

graniţele sunt reciproce (identificarea dintr-o par- 
te este detașare în cealaltă parte), încearcă să iden- 
tifici rolul pe care îl joci în perpetuarea graniței 
care nu îți place. Nu te grăbi să schimbi ceva, ob- 
servă doar. 


Încearcă să identifici două sau trei triunghiuri la 
care participi. Dacă există un triunghi față de care 
ești în exterior, nu încerca să te miști în direcția 
persoanei de care încerci să te apropii, ci spre per- 
soana sau activitatea de la polul opus. De exem- 
plu, dacă ești un tată care detestă acel timp pe care 
soția îl petrece cu copiii, încearcă să te apropii de 
aceștia și vezi ce se întâmplă. 


Eşti mai degrabă fuzionat sau detașat față de co- 
pii? Faţă de partener? Ca experiment, încearcă să 
te apropii sau să te îndepărtezi și observă ce sem- 
ne de rezistenţă sau ce rutină inflexibilă îţi blochea- 
ză mișcarea. 


12 


De la „Trebuie?“ la „Dar nu e corect!“ 
Ascultatul copiilor și al adolescenților 


tunci când proaspeții părinți părăsesc spita- 

lul pentru a aduce acasă primul lor copil, acel 

miracol zâmbitor creat de ei, se întreabă: Ce 
facem acum? Cum vom ști ce să facem? O să afle în curând. 
Nevoile unui copil sunt simple și plânsul care le anunţă 
este pur și simplu copleșitor. 

Odată ce copilul este hrănit și schimbat și doarme su- 
ficient, părinții își transmit reacțiile prin mângâ:ieri și joa- 
că. „Ascultarea“ la această vârstă constă în a citi stările 
copilului — mai degrabă decât în a-și impune propriile 
stări, ca și cum copilul ar fi o prelungire a lor. 

Cu mult înainte ca bebelușul să poată vorbi, părinții 
îi demonstrează cât de bine pot să asculte. Aici, ca oriun- 
de în altă parte, flexibilitatea și sensibilitatea sunt făcu- 
te pentru a tolera diversitatea unei alte ființe. O poţi 
numi sensibilitate. 

Darul părinților — empatia 


Empatia unui părinte — adică înțelegerea sentimente- 
lor copilului și demonstrarea acestui lucru — construieș- 
te o legătură a înţelegerii, legând copilul de cineva care 
ascultă și căruia îi pasă, confirmând în acest fel faptul că 
sentimentele celui mic sunt legitime. Împărtășirea emoți- 
ilor este cea mai puternică trăsătură a unei relaţii. 

Cum poți să empatizezi cu un copil care nu încetea- 
ză să te bată la cap, ca și cum el ar fi centrul universului 
și tu nu ai avea nicio altă grijă? Soluţia este să nu con- 
funzi simpatia cu empatia. Simpatia înseamnă să simţi 
același lucru, mai degrabă decât să înţelegi. Este o emo- 
ție care îi face pe oameni să sufere alături de ceilalți și 
acest sentiment îi motivează pe părinți să îi convingă pe 
copii să nu simtă ceea ce simt sau să facă pentru ei, mai 
degrabă decât să empatizeze alături de ei. 

Pe primul loc între obstacolele ascultării, sunt acelea 
care provin din nevoia noastră de a avea o atitudine față 
de ceea ce ne spune cineva: să ne apărăm, să ne contrazi- 
cem sau să rezolvăm problema celuilalt. Părinţii au o pre- 
dispoziţie spre oferirea de sfaturi; acest lucru este în „fișa 
postului“. Dar dacă atunci când un copil s-a ars la soare, 
tatăl vine să îi spună că ar fi trebuit să folosească cremă so- 
lară, băiatul se va simţi mai degrabă învinovăţit decât com- 
pătimit. La fel, dacă o fetiță se plânge că nu are prieteni și 
mama sa îi spune că dacă ar fi mai prietenoasă și ceilalți 
copiii ar fi mai deschiși față de ea, fetița ar putea ajunge la 
concluzia că nici măcar mamei ei nu îi place de ea. 

Psihologii folosesc termenul de imersiune empatică pen- 
tru a descrie ascultarea intensă și concentrată pe care te- 
rapeuțţii o folosesc pentru a înțelege experiența pacien- 

ților. Este o metaforă expresivă, dar este, bineînţeles, o hi- 
perbolă. Poate că o metaforă mai potrivită pentru empa- 
tie ar fi „să iei pe cineva de mână.“ Două mâini strân- 
se sunt totuși două mâini — dar sunt și două mâini care 
se ating, căldura și pulsul uneia aflându-se în contact cu 
cealaltă. 

Pentru a fi niște ascultători mai buni, părinţii ar trebui 
să conducă mai puțin și să urmeze mai mult. Dacă un co- 
pil dă semne de neliniște, este posibil ca o afirmaţie sim- 
plă, precum „Te simţi rău, nu-i așa?“, să îl facă să se sim- 
tă înțeles mai mult decât dacă l-ai forța să explice ce sim- 
te. Dacă o fetiță exasperată dă semne că vrea să fie sin- 
gură, permite-i acest lucru. Poate are nevoie de timp să 
se adune. Dacă unei persoane îi este greu să se exprime, 
este un gest mai empatic să îi spui: „Este greu de expli- 
cat, nu-i așa?“ decât să ghicești ce încearcă celălalt să spu- 
nă. Un părinte care încheie gândurile copilului nu este 
empatic. 


Să asculţi bine ţine mai mult de moșit decât de 

stomatologie. În prezenţa unui ascultător empa- 

tic, copiii pot să își descopere propriile gânduri, 

mai degrabă decât să opună rezistenţă sau să ce- 

deze în faţa a ceea ce altcineva se așteaptă ca ei 

să simtă. 

eoo 

Eșecul empatiei ce subminează stima de sine nu este 

acel abuz despre care auzim de obicei; este o lipsă tăcu- 


47 Pentru această metaforă îi sunt dator lui Alfie Kohn. Alfie Kohn, 
The Brighter Side of Human Nature: Altruism and Empathy in Every- 
day Life (New York: Basic Books, 1990). 

tă, odioasă a sensibilităţii. Lipsa empatiei nu lovește, nu 
face vânătăi sau rănește copiii; îi golește. 

Empatia oferă energie. Gestul de a fi ascultați ne eli- 
berează de introspecțiile dureroase și ne mobilizează im- 
plicarea în lume. Fără suficientă empatie, copiii cresc pre- 
ocupați de ei înșiși, ca și cum atenţia ar fi o nevoie care, 
nesatisfăcută, crește. Copilul neascultat rămâne blocat în 
conversații lăuntrice tăcute, prea agitat și indisponibil ca 
să intre în libertatea clipei. 


Ascultând copiii mici 


A fi ascultat creează sentimentul că ești îngrijit. Lip- 
sa de ascultare generează insecuritate. În practică, lipsa 
de ascultare ia forme care nu sunt întotdeauna eviden- 
te. Iată câteva indicii că nu asculţi un copil mic — în ciu- 
da faptului că îţi pasă foarte mult. 


„Ai grijă!“ 


Unii părinţi care par atenţi, sunt mai îngrijoraţi de 
mediul exterior mai degrabă decât de copii. Îi cocoloșesc 
și scot zgomote amuzante, dar nu ascultă. Sunt atenţi la 
muchiile ascuţite ale mesei, lucrurile tăioase de pe po- 
dea, băuturile reci și mâncarea fierbinte. Deoarece își fac 
multe griji, par implicaţi în viața copiilor. Dar pentru că 
sunt preocupaţi cu încercarea de a face lumea un loc si- 
gur, rămân prea agitați pentru a mai putea să împărtă- 
șească experienţele bebelușului. Acești părinți centraţi 
pe copii nu oferă aproape nicio experienţă de intersu- 
biectivitate. Impresia de apropiere pe care o transmit este 

o iluzie. Copiii cocoloșiţi, dar neascultaţi, pot să devină, 
dependenţi, adică să nu se simtă în largul lor când sunt 
singuri — nu din cauză că sunt obișnuiți cu intimitatea, 
ci pentru că suferă din cauza unui sentiment generalizat 
de însingurare, un sentiment insuportabil de care scapă 
folosindu-se de relații superficiale. 


„Liniștește-te, du-te să te speli pe mâini și, pentru 
numele lui Dumnezeu, nu te mai atinge acolo!“ 


Mai obișnuită decât această lipsă generală de armo- 
nizare este aceea prin care părinții le transmit copiilor ce 
este de împărtășit și ce este rușinos. În acest fel, dorințe- 
le, temerile, interdicțiile și fantasmele părinţilor afectea- 
ză circuitele sinelui copilului, lăsându-l pe acesta cu con- 
vingerea că este sau nu un sine demn de respect. 

Armonizarea selectivă hotărăște ce intră și ce nu în 
aria acceptabilității. Este în regulă să dăm cu jucăriile de 
podea, să te murdărești, să te atingi? Include preferințe- 
le față de anumite persoane: este normal să te înfurii 
uneori pe bunica sau să preferi uneori să te joci cu ea și 
nu cu mami? Și include gradul în care anumite stări in- 
terioare — bucurie, tristeţe, încântare — pot fi împărtă- 
șite cu alte persoane. Este posibil ca un copil ai cărui pă- 
rinți încearcă să-l înveselească atunci când el este înspăi- 
mântat, să le împărtășească temerile lui când va crește? 

Amploarea armonizării — de la mare la mică — va 
determina dacă cei mici sunt împăcaţi cu sine și dacă au 
o gamă largă sau restrânsă de experienţe. 

Să presupunem că un bebeluș care ascultă Peter and 
the Wolf este fericit și entuziasmat. Este impresionat de 
muzică și se întreabă dacă și mama lui se simte la fel. Se 

uită spre ea și ea îi zâmbește; ochii ei strălucesc și dă din 
cap. Da, și ea simte la fel! Cu această armonizare, copilul 
știe că simte ceva ce poate fi împărtășit — mai degrabă 
decât ceva ce ar trebui înăbușit. Sentimentul lui este va- 
lidat; și din moment ce sentimentul este o parte din el, 
și el este validat. 


„Nu te lăuda. Nu este frumos.“ 


Pe lângă lecţiile pe care părinţii le oferă deliberat, ei 
modelează experienţa copiilor și prin răspunsuri afecti- 
ve negative. Când un copil se laudă cu mândrie în fața 
unui părinte care îi răspunde cu dezgust sau lipsă de in- 
teres, narcisismul sănătos al copilului primește o lovitu- 
ră. Aceasta este rușinea. 

Copiii nu le prezintă spre aprobare părinţilor doar 
ceea ce pot să facă; este vorba și de persoana care ei ar 
dori să fie și de ceea ce viseză să facă. Nu sunt mici și 
slabi — oh, nu, sunt mari și puternici! Dacă părinții dis- 
trug acea dorință minunată de a impresiona, copilul poa- 
te să ajungă să creadă că este nevrednic sau că trebuie să 
realizeze lucruri cu adevărat mari pentru ca cineva să le 
bage în seamă. 

Înainte să dai frâu liber reacţiilor negative, gândeș- 
te-te de ce ești atât de tentat să fii critic sau dezaproba- 
tor. Are copilul tău nevoie, cu adevărat, de o interdicție 
sau ești mai preocupat de ce ar putea gândi ceilalți? Une- 
ori, în încercarea de a imprima regulile sociale prea de- 
vreme, distrugem stima de sine a unui copil. Ascultă ceea 
ce spune copilul tău. Fetiţa care strigă: „Pot să sar mai 
sus decât Robbie!“ nu o disprețuiește pe prietena ei, ea 
caută aprobarea ta. De ce să nu i-o oferi? 

Se bazează admonestările tale pe încercarea de a for- 
ţa copilul să se ridice la nivelul așteptărilor tale? O feti- 
tă aleargă spre mama ei și îi spune: „Mami, mami, știi 
ceva? Am luat nota 10 la citire!“ „Ce drăguţ“, îi răspun- 
de mama, pe un ton impresionat, dar nu foarte. Fiica în- 
cearcă iar. „Sunt 29 de copii și eu am luat cea mai mare 
notă.“ „E bine, dragă.“ Conversaţia continuă încă câte- 
va minute, cu fetița, mândră și entuziasmată, încercând 
să stârnească entuziasmul mamei și cu mama mulțumi- 
tă că fiica ei a luat o notă bună, dar fără să vrea ca aceas- 
tă să devină obsedată de realizări (ca tatăl ei). Atunci 
când fetița insistă, mama îi spune în cele din urmă: „Nu 
te lăuda. Nu este frumos“. 

O clipă fetița este plină de entuziasm. A fost minunat 
să ia nota 10. S-a grăbit acasă ca să îi spună mamei și să 
își împlinească experienţa. Ai putea spune că s-a lovit de 
o lipsă de înțelegere, dar a fost mai rău. Din cauză că, 
atunci când un copil caută apreciere, se expune, un răs- 
puns nepotrivit este o lovitură frontală. 

Exprimarea eșuată a empatiei poate părea răutăcioa- 
să: „Nu te mai prosti!“ „Nu te mai lăuda!“ Dar chiar și 
o simplă lipsă a entuziasmului poate răni un copil care 
este dornic de atenţie. Atunci când copiii noștri fac gre- 
șeala de a îndrăzni să nu fie inventaţi de noi, atunci când 
își dezvăluie, în mod pervers, gândurile și voința pro- 
prie, suntem supuși unui test. 


1“ 


„De ce trebuie să mă contrazici tot timpul?” 


Puţine lucruri sunt mai exasperante pentru părinți de- 
cât certurile constante. „Trebuie?“ „Nu e corect!” „Nu 

vreau!“ și, bineînțeles, „De ce? De ce? De ce?“ Cine vrea 
să asculte aceste lucruri toată ziua? 

Cea mai bună modalitate pentru evita o discuţie este 
să separi funcția expresivă a comunicării de cea instru- 
mentală. Lasă-i pe copii să se plângă. Arată-ţi înțelegerea 
ascultându-i. Nu ar trebui să fie prea greu să asculți dacă 
ai ultimul cuvânt. Din păcate, formula obișnuită — „În- 
teleg, dar...“ — nu funcționează foarte bine. Nu îi faci 
să se simtă luaţi în serios parafrazându-le spusele sau 
spunându-le că înţelegi, ci lăsându-i să se exprime. Este 
vorba despre ascultare. 

Ascultatul receptiv se face ajutându-i pe copii să vor- 
bească despre ce vor și, dacă este posibil, prin amânarea 
oricărei decizii până mai târziu. Cu cât copiii sunt încu- 
rajați mai mult să se exprime liber și cu cât această par- 
te a dialogului este mai separată de aplicare a regulilor, 
cu atât mai dispuși pot fi copiii să accepte să facă ce li se 
spune. 


Care este cea mai bună modalitate prin care copiii pot fi 
convinși să facă ce li se spune? 


Răspunsul este că nu poţi înfrânge rezistența pe care 
ei o arată — o accepți ca pe o expresie legitimă a sen- 
timentelor copilului. 


Copiii merită să fie luaţi în serios. Lucrul de care nu 
au nevoie sunt explicațiile elaborate. Încercarea bine in- 
tenționată de a explica unei fetițe de 4 ani de ce trebuie 
să se ducă la culcare este greșită. Explicarea unor astfel 
de decizii implică ideea că trebuie să fie justificate — și 
că sunt deschise discuţiei. În cazul adolescenților este di- 

ferit. Explicarea regulilor, în cazul lor, demonstrează res- 
pect pentru maturizarea lor. Copiii mici nu trebuie să știe 
de ce au părinții lor reguli; trebuie să știe că părinţii sunt 
cei care conduc. 


Smiorcăiala48 


Atunci când copiii mici nu primesc ce doresc, se 
smiorcăie. Se roagă și cerșesc, și insistă până capătă ce 
vor sau își înnebunesc părinții. 


Toată lumea știe că cedarea în fața plânsetelor 
nu funcționează. Și toți greșesc. 


Cedarea în fața plânsetelor funcționează, de fapt, foar- 
te bine. Dacă cedezi, agitația încetează (și întărește com- 
portamentul copilului). În plus, părintele va ceda din 
nou în viitor — deoarece copilul se liniștește. Psihologii 
numesc acest lucru întărire negativă. Întărirea pozitivă 
dezvoltă comportamentul prin folosirea recompenselor. 
Să oferi unui porumbel o granulă pentru că a apăsat pe 
bara care trebuie și să oferi un fursec unui copil pentru 
că a câștigat ceva sunt ambele exemple de întărire pozi- 
tivă. Întărirea negativă funcționează prin eliminarea unui 
stimul neplăcut. Oferirea de premiu unui porumbel care 
apasă pe o bară care închide un suflu de aer sau unui co- 
pil care se smiorcăie pentru a-l liniști sunt ambele exem- 
ple de întărire negativă. 


48 O mare parte din materialul prezent în acest capitol este luat din car- 
tea mea Stop Arguing with Your Kids (New York: Guilford Press, 2004). 

Cei care se ocupă de psihologia copilului recomandă 
ca părinţii să refuze să fie manipulaţi prin plângeri. Cea 
mai eficientă strategie este ignorarea. Fără răspuns, fără 
întărire. Dacă plânsetele apar în public, nu îl mustra și nu 
îl certa. Pur și simplu scoate copilul din acea zonă. Lecţia 
pe care o primește este că smiorcăiala duce la excludere. 

Dacă plânsetele apar acasă, părinţii sunt sfătuiți să nu 
dea atenţie lucrurilor. Ar trebui să își vadă de treabă fără 
să ţină vreo predică sau să se agite. Predicile și agitația 
constituie cealaltă jumătate a discuţiei. Ignorarea unui 
copil care se smiorcăie înseamnă nu numai absenţa dis- 
cuțiilor în contradictoriu cu acesta, dar și absenţa suspi- 
nelor sau aruncarea de priviri furioase. Aceste semnale 
nonverbale sunt, de asemenea, răspunsuri și prelungesc 
plânssetele la fel de mult ca o mustrare aspră. 


Dacă vrei să elimini smiorcăielile, cel mai bun sfat este 
să le ignori. Cea mai bună modalitate de a diminua ori- 
ce formă de comportament este să nu răspunzi. Dar vrei 
cu adevărat doar să elimini plânsetele copilului tău? 

Smiorcăiala devine manipulatoare, dar nu începe în 
acest fel. Începe ca o exprimare a sentimentelor copilu- 
lui. Folosind ascultarea receptivă te poţi acorda senti- 
mentelor unui copil care se smiorcăie și să muţi interac- 
țiunea de la o luptă la o conversaţie. 


Plângerile sunt cereri pentru atenţie. Dacă te 
oprești și te concentrezi la copil — „Ce vrei să 
spui, dragule?“ — văicărerile vor înceta de obi- 
cei. 

eoo 

Alice încerca să vorbească cu mama sa despre găsi- 
rea unui azil pentru tatăl ei. Fiica ei de 4 ani o întreru- 
pea încontinuu — probabil că simţea anxietatea mamei 
sale — și Alice i-a spus să plece și să se joace în altă par- 
te. Întreruperile au continuat până când Alice, pierzân- 
du-și cumpătul, i-a dat o palmă la fund lui și a trimis-o 
la culcare. 


Alternativă: Alice încerca să vorbească cu mama sa 
despre găsirea unui azil pentru tatăl ei. Fiica ei de 4 ani 
o întrerupea încontinuu — probabil că simțea anxieta- 
tea mamei sale — și Alice i-a spus să plece și să se joa- 
ce în altă parte. Atunci când a văzut că nu are succes, 
Alice s-a aplecat și a luat-o pe cea mică în braţe și a în- 
trebat-o: „Ce se întâmplă, iubito?“ 

„Cum de eu nu ajung să vorbesc niciodată cu buni- 
ca?“ a întrebat Amy. 

„Ştiu, iubito, că vrei să te joci cu bunica.“ Apoi a 
luat-o pe micuță de mână și a condus-o la jucăriile ei 
spunându-i: „În 10 minute o poți lua în curte pe bunica 
și să îi arăţi leagănul tău“. 


Copiii nu se smiorcăie doar ca să fie enervanți. Au 
griji legitime. Se plâng deoarece nu pot să se exprime 
într-un mod mai matur. Sunt frustrati. Sunt obosiţi. Sunt 
mici. Părintele care răspunde amenințător — „Încetează 
cu zomotul ăla!“ — aprovizionează neintenționat cealal- 
tă jumătate a scandalului. Părintele care ignoră un copil 
care se plânge, îi transmite — „Nu o să te ascult atunci 
când ești supărat“. Sau mai rău, „Nu o să te ascult până 
nu devii cu adevărat supărat.“ 

Accesele de furie 


Văicărerile devin accese de furie atunci când copiii re- 
nunță să mai ceară ceea ce își doresc și cedează în fața 
frustrării. Acum, în loc să își susțină cauza, copiii încep 
să bată din picioare și să țipe. 

Se poate ca un copil care face o criză de nervi să în- 
cerce să obțină ce vrea, dar a devenit prea supărat ca să 
își mai verbalizeze sentimentele. Ca să îi răspunzi unui 
copil aflat într-o astfel de stare, poţi să folosești în conti- 
nuare principiile ascultatului receptiv, dar trebuie să ţii 
cont de faptul că cel mic și-a pierdut controlul. În primul 
rând, și cel mai important, nu răspunde unui acces de 
furie cu o ceartă. Nu îi repeta ce l-a supărat inițial — 
„Am spus nu și așa rămâne!“ — și nu îi spune nicioda- 
tă unui copil care are o criză de nervi să se calmeze. 


Dacă îi spui unui copil supărat să se calmeze, îi 
dai de înţeles că nu are dreptul la propriile sen- 
timente. 


â i de-a face cu un copil furios, ţine minte că 
Când ai de-a face cu un l furios, ţin nte că o 
discuţie este o luptă strânsă: 
„Ba da, așa o să faci!“ 
„Nu, nu o să fac!“ 


Evită escaladarea discuţiei prin opoziţia verbală față 
de copil — „Nu mă interesează ce faci; nu o să mă răz- 
gândesc!“ — și nu îi spune să se controleze. În schimb, 
poți să începi prin a-i valida sentimentele. Din moment 

ce probabil că este prea supărat ca să mai poată să își 
verbalizeze sentimentele, ajută-l. 


„Oh, ești foarte supărat, nu-i așa?“ 


Observă cum formularea acestei afirmaţii sub for- 
ma unei întrebări îl invită pe copil să consimtă. Se 
poate ca aceasta să nu fie o idee bună. A invita o per- 
soană să încuviințeze lasă liberă posibilitatea certuri- 
lor. O variantă mai bună este să oglindești sentimen- 
tele pe care pare să le aibă copilul, fără să îi ceri să fie 
de acord. 


„Oh, ești foarte supărat!“ 


Ceea ce sugerez aici poate să pară o excepţie de la 
regula de ajutorare a oamenilor de a-și elabora senti- 
mentele printr-o întrebare. Cum poate afirmaţia: „Oh, 
ești foarte supărat!“ să fie considerată ascultat recep- 
tiv? 

Esenţa ascultatului receptiv este a oferi permisiune. 
Ideea este să îi dai unui copil permisiunea să simtă ceea 
ce simte și să se exprime în fața unei persoane căreia îi 
pasă de el. Motivul pentru care nu îi întrebi pe acești co- 
pii despre sentimentele lor este acela că sunt prea sures- 
citați ca să explice. În această situație, reflectarea senti- 
mentelor îl face pe copil să știe că înţelegi — și îi acor- 
dă permisiunea să elaboreze sau să nu fie de acord, dacă 
așa dorește. 

Cele mai potrivite reflectări ale sentimentelor sunt 
punctate de un semn al exclamării. Încearcă să spui cu 
voce tare: „Oh, ești foarte supărat“. Apoi spune același 

lucru ca pe o exclamare. Vezi diferența? Hopa, am vrut 
să spun: Ce diferenţă! 

Această reflectare a sentimentelor nu îl va face să se 
calmeze ca prin farmec. Ceea ce vei reuși în acest fel este 
să îl faci să știe că înţelegi ce simte și, mai important, vei 
evita lupta de a încerca să te contrazici cu un copil care 
și-a pierdut controlul. 


Susținându-și cauza 


De la 5 la 12 ani, copiii petrec o groază de timp învă- 
țând regulile. Învață să se conformeze așteptărilor pro- 
fesorilor și ale directorilor, ale doamnelor de la cantină 
și ale șoferilor de autobuz, ale antrenorilor de fotbal și 
șefilor de tabără, ale profesorilor de duminică — și, bi- 
neînțeles, părinţilor. Părinţii copiilor ce merg la școală 
trebuie să se asigure că aceștia vor ajunge dimineața la 
timp la școală și își vor face temele seara, că își vor pune 
hainele la locul lor, că își vor îndeplini sarcinile și vor în- 
chide computerul, că nu își vor omori frații și surorile, 
se vor spăla pe dinţi și vor fi gata de culcare la timp. Ar- 
gumentele vor deveni regulă. 

Unii părinţi reacționează la refuzul copiilor de a urma 
regulile ca la un atac la adresa lor. Părinţii și profesorii 
autoritari se așteaptă să fie ascultați necondiționat. Dis- 
cuțiile sunt un afront adus autorităţii. Se poate ca un co- 
pil care cere mai multă flexibilitate să nu aibă nicio in- 
tenţie de a contesta autoritatea cuiva. El sau ea dorește 
doar mai multă libertate. Dar, dacă adulții insistă asupra 
faptului că respectarea autorităţii înseamnă ascultarea 
fără drept de apel, atunci copiii sunt obligați să nu îi mai 

respecte ca să încalce regulile. Astfel, dacă susținerea ca- 
uzei este văzută ca o formă legitimă a exprimării de sine 
sau un atac depinde de felul în care adulții o interpre- 
tează. 

Susținerea propriei cauze nu este același lucru cu lip- 
sa de respect. Dacă părinții și profesorii respectă dreptul 
copiilor de a nu fi de acord, copiii vor respecta dreptul 
lor de a decide. Dar aceia ale căror sentimente nu sunt 
acceptate vor trece de la susţinerea punctului lor de ve- 
dere la contestarea, dreptului tău de a le controla. Ara- 
tă-le respect copiilor ascultând ceea ce au de spus, chiar 
și atunci când nu îţi convine. 

Atunci când au studiat familiile cu copii între 5 și 12 
ani, cercetătorii au descoperit că încurajarea procesului 
de interacțiune era asociată cu priceperea în comunica- 
re, în timp ce părinţii cu un stil autoritar („Pentru că așa 
am spus!“) care descurajau răspunsurile copiilor produ- 
ceau nivele mai ridicate de agresivitate verbală.* Con- 
cluzia care trebuie reținută este că ascultarea presupune 
participarea ambilor parteneri. 


Cel mai important lucru pe care poți să îl faci 
pentru a dezvolta o relaţie de cooperare cu copi- 
lul tău este să asculti ceea ce are de spus. Odată 
ce copiii au avut ocazia să spună ceea ce gân- 
desc — și li s-au validat sentimentele — devin 
mai receptivi față de ce ai de spus. 


49 Cherie L. Bayer și Donald J. Cegala, „Trait Verbal Aggressiveness 
and Argumentativeness: Relations with Parenting Style“, Western 
Journal of Communication, 1992, 56, 301-310 

Dacă un copil nu face ce a fost de acord să facă, nu îl 
bate la cap; descoperă care sunt motivele lui. 


„Am observat că nu mi-ai arătat tema, așa cum ai 
spus că vei face.“ 

„Am uitat.“ 

„Poate că există un motiv din cauza căruia ai uitat. 
Este din cauză că nu îţi place să-ți faci temele sau nu îţi 
place că trebuie să mi le arăţi mie?“ 


Mentinerea empatiei pe măsură ce cresc copiii 


Este greu să nu fii emoționat când te gândești la co- 
piii cu faţa tristă. Vrei să îi iei în brațe și să îi iubești. Știi 
cum se simt. Dar acesta este momentul în care poţi să 
devii confuz. Empatia este generoasă și de aceea este 
ușor să ajungi să o vezi ca pe o altă cale de a-ți exprima 
iubirea. Empatia este iubire, dar nu înseamnă să fii afec- 
tuos, să fii un sprijin, să fii un ajutor sau o groază de alte 
lucruri drăguţe. Unii părinţi sunt iubitori, dar dragostea 
pe care ei o exprimă este atât de sufocantă, încât îneacă 
inițiativa copiilor lor și este oricum altcumva în afară de 
empatică. 


Pentru părinţi este mai ușor să asculte dorințele 
copiilor, atunci când sunt fermi în hotărârile lor. 


o... 
Părinţii care permit ca granițele dintre generații să se 
erodeze nu devin adulți care controlează situaţia, ci co- 
legi și prieteni, fără autoritatea de a impune limite sau 

credibilitatea de a calma și proteja. „Nu“ este mai puţin 
agreabil decât „da“ și de aceea este servit cu o grămadă 
de „sos“ verbal, la fel cum încearcă unele persoane să își 
convingă copiii să își mănânce legumele, înecându-le în 
unt și sare. Acești părinți nu vor prelua controlul ca prin 
farmec dacă cineva îi învaţă să folosească steluțe aurii 
sau să ia o pauză, ca la grădiniță. Stabilirea limitelor și 
punerea în practică a regulilor — începând de când co- 
piii sunt mici — vine natural după menţinerea unei gra- 
niţe clare între generaţii. De asemenea, permite și facili- 
tează empatia. 

Atunci când copiii sunt mici, cel mai mare impedi- 
ment în fața empatiei este lipsa de control a părinților. 
Atunci când copiii cresc, cea mai grea parte a empatiei 
este să le permiţi să fie ei înșiși. Majoritatea părinţilor 
pot empatiza cu copiii lor atunci când aceștia sunt mici. 
Nu îi deranjeză apropierea. Dar menţinerea empatiei în- 
seamnă să le permiţi copiilor să fie diferiţi, să aibă pro- 
priile dorinţe, propriile interese și sentimente. Copiii nu 
sunt în întregime drăguțţi sau încăpățânațţi; sunt oameni 
și își doresc, la fel ca mine și ca tine, să fie luaţi în se- 
rios. 

Probabil că cea mai importantă schimbare pe care o 
poate face un părinte este să treacă de la dorința ca cei 
mici să aibă succes la a fi mulțumiți cu ei, chiar acum, să 
îi iubească, să se bucure de ei și să îi accepte așa cum 
sunt. Sunt persoane diferite de noi; sunt ei înșiși. Părin- 
ţii pot să înceapă să își audă copiii doar atunci când re- 
nunţă să îi mai vadă drept produse nefinisate, lut pe care 
ei să îl modeleze. Nimic din ce am spus aici nu înseam- 
nă că nu ar trebui să limităm comportamentul copiilor — 
atât pentru propriul avantaj, cât și pentru binele lor. Dar, 

odată ce îi acceptăm așa cum sunt, buni sau răi, putem 
să ne facem mai puţine griji pentru ei, să ne calmăm ne- 
voia de a-i controla, de a-i schimba, manipula și îmbu- 
nătăți și să ne concentrăm pe ascultarea lor. 


Ascultatul adolescenților 


Unul dintre motivele pentru care să fii părinte rămâ- 
ne un sport pentru amatori este că, de îndată ce te prinzi 
cum funcționează, copiii cresc și îți aruncă un nou set 
de provocări. Părinţii înţelepţi învaţă să își schimbe sti- 
lul de educaţie pentru a se adapta dezvoltării copiilor 
lor. 


Lui Marlene de-abia îi venea să creadă că băieţelul ei 
avea 15 ani. Nu părea să fi trecut prea mult timp de 
când Dylan o urma peste tot prin casă, dorind să facă 
totul împreună cu ea. Acum era un adolescent deșirat 
care nu voia să aibă de-a face cu ea. I se părea că aproa- 
pe peste noapte băieţelul ei s-a înălțat, i-a ieșit păr pe 
față și a căpătat atitudine. 

Dylan încă tolera ocazional compania mamei sale, 
dar chiar și atunci era greu să te înţelegi cu el. Acum 
aveau o discuție amiabilă, ca în minutul următor Dylan 
să cadă într-o tăcere mohorâtă. 

Dylan nu se certa deschis cu părinții săi, așa cum fac 
mulți adolescenţi, dar era tot mai greu să discuţi cu el. 
Jumătate din timp tot ce părea să facă era să mormăie. 


Perioada adolescenţei este deosebit de grea pentru fa- 
milie. Majoritatea adolescenților trece printr-o perioadă 

de rebeliune, definindu-și independenţa prin opoziţie 
față de părinții lor. Unii se ceartă deschis cu părinții; al- 
ţii, precum Dylan, se închid în ei. 

Dacă ne uităm la familie ca la un sistem în transfor- 
mare, putem să vedem adolescenţii în avangarda schim- 
bării. În căutarea autonomiei, ei doresc să slăbească le- 
găturile care îi țin pe loc și să își redefinească relația pe 
care o au cu părinții. Conflictul este inevitabil din cau- 
ză că, în timp ce părinţii doresc să încetinească tranzi- 
ţia („Încă sunt tatăl tău“), adolescenţii doresc să o 
grăbească („Nu ai încredere în mine?“). 

Semnele timpurii ale sfidării încep la vârsta de 12-13 
ani. Preadolescenţii încep să se certe din orice motiv — 
pantalonii prea largi, fustele scurte, tatuaje, obiceiurile 
culinare, treburile casei, camerele dezordonate, temele, 
telefoanele mobile, timpul petrecut în fața compu- 
terului, televizorul, filmele interzise minorilor, petreceri. 
Este tentant să spui că rezultatul acestor lupte depinde 
de calitatea comunicării dintre părinți și copii. Și, deși 
acest lucru este adevărat într-o anumită măsură, proble- 
ma de bază este cea legată de atitudine. 

Problema nu este doar cea legată de ora de venit aca- 
să sau de haine; problema reală este că adolescenţii con- 
testă regulile care conduc relaţiile familiale. Ei nu mai 
doresc să fie tratați ca niște copii. Ei doresc să fie tratați 
ca niște persoane mature. 

Ca părinţi, avem tendinţa să vedem lucrurile prin 
prisma propriilor experienţe. Nu am fost la fel de avan- 
tajaţi ca tinerii din ziua de azi. Nu am avut telefoane 
mobile sau computere. Părinţii noștri nu au cheltuit cu 
noi banii pe care noi îi cheltuim cu copiii noștri. Ado- 
lescenţii din ziua de azi au o viață ușoară. Tot ce trebuie 

să facă este să aștepte, în timp ce corpurile lor, pline de 
hormoni, se înalță, își schimbă forma și părul le apare 
în cele mai neobișnuite locuri. Totuși nu doar să aștep- 
te — să termine liceul, să își dea seama ce vor să facă 
pentru tot restul vieții lor, să ia note bune, să facă vo- 
luntariat, să se îndrăgostească și să li se frângă inimile, 
să își facă prieteni, să piardă prieteni și să se transfor- 
me din copiii care erau în adulții care doresc să fie. Cât 
de greu poate să fie? 

Adolescenţa este inevitabil o perioadă dificilă pentru 
întreaga familie, dar nu trebuie să atât de antagonică pe 
cât ne așteptăm. Poate fi o perioadă plăcută, chiar inte- 
resantă pentru toți cei din familie. Adolescenţii aduc sti- 
luri, atitudini și informaţii noi în cadrul familiei. Își țin 
părinţii în priză și la curent cu ce este nou. Deși unii pă- 
rinți devin defensivi și opun rezistenţă în fața schimbă- 
rii copiilor, alții întâmpină cu plăcere ideile noi. 


A ține din scurt și a elibera 


Părinţii pot greși luând-o în oricare dintre aceste 
două direcţii: lăsându-și copiii liberi mult prea de- 
vreme și prea ușor, lipsindu-i astfel de sprijinul și de 
sfaturile lor; sau ținându-i prea din scurt, prea mult 
timp, devenind astfel o forță împotriva căreia să se 
ridice. Granițele flexibile oferă adolescenților spațiu 
să exploreze, dar ţin liniile de comunicare deschise. 
Care este secretul găsirii echilibrului potrivit? Ascul- 
tatul face minuni. 

Dar nu ascultatul pasiv. Este vorba despre un efort 
activ de a te acorda și de a asculta spusele adoles- 
centului tău. Este vorba de conectare. 

„Copiii nu mai vorbesc deloc cu mine.“ 


„Cum a fost azi la școală?“ 
„Bine.“ 

„Ce faci?“ 

„Nimic.“ 


Atunci când ești părinte și copiii au ajuns la adoles- 
cență, unul dintre cele mai dificile aspecte este că aceș- 
tia încep să te îndepărteze. De pe la 10 ani, unii copii în- 
cep să se îndepărteze de părinţi, retrăgându-se tot mai 
mult în propriile lumi. Până ajung la 14 ani, majoritatea 
copiilor devin un mister pentru părinți. 

Adolescenţii nu vorbesc cu părinţii deoarece se aş- 
teaptă să nu fie ascultați. Te-ai deschide în fața unei per- 
soane dacă te-ai aștepta să fii criticat, interogat și sfă- 
tuit? 


Nu fi indiscret 


Cea mai rapidă modalitate prin care poți fi exclus 
este să pui întrebări iscoditoare. Petrece timp împre- 
ună cu copiii, dar ai răbdare; așteaptă ca scoica să se 
deschidă singură. 


Adolescenţa este o perioadă extrem de sensibilă la 
critici deoarece nu este doar un sine în formare, ci și 
unul în schimbare care este vulnerabil acceptării sau res- 
pingerii. Expuși și captivi în propriile trupuri, preocu- 
paţi și agitaţi din cauza sexului, popularității, reușite- 
lor, succesului, slăbiciunii și abnegaţiei, adolescenţii sunt 
descoperiţi la școală pe toată durata zilei și se simt exa- 

minați cu lupa. Nici nu e de mirare că sunt sensibili la 
ceea ce spun părinții lor. 


Copiii se deschid sau nu în fața părinților în 
funcţie de reacţia la care se așteaptă. 


Adolescentii nu se vor deschide față de părinţi dacă 
se așteaptă ca sentimentele lor să fie dezaprobate. 


„Nu se poate să fie chiar așa de rău.“ 

„Faci din tânţar armăsar.“ 

„Nimeni nu este atât de rău.“ 

„Trebuie să fi făcut tu ceva de a reacționat în acel fel.“ 


Nu doar cuvintele transmit această lipsă de accepta- 
re, ci și schimbarea subiectului, o mină exasperată sau 
ignorarea completă a sentimentelor lui. 

Ce fac adolescenţii când se culcă târziu? Majoritatea 
părinţilor ar da orice ca să știe. Dar atunci când pun 
prea multe întrebări, primesc răspunsuri puţine, deoa- 
rece copiilor nu le place să fie interogați. 


„Ce ai făcut?“ 
„Cine mai era acolo?“ 
De ce ai făcut acel lucru?“ 
77 
„Dar ce căutai acolo?“ 


Aceiași părinți pot să se plângă că aceștia nu le po- 
vestesc ce se întâmplă cu prietenii lor sau la școală. 


„Te-ai distrat azi?“ 

„De ce stai la tine în cameră?“ 
„De ce nu mergi la petrecere?“ 
„Se droghează vreunul dintre prietenii tăi?“ 


„De ce nu e în regulă să pui întrebări?“ te miri tu. Nu 
e nimic greșit în a pune întrebări. Pe adolescenți nu îi de- 
ranjează atât întrebările, cât faptul că părinţii le cer să își 
dezvăluie sentimentele, fără ca ei să o facă. Din această ca- 
uză, discuția pare un interogatoriu, nu un schimb reciproc. 


Ce se întâmplă atunci când copiii doresc să vorbească 
cu tine? 


Te-a făcut această întrebare să te gândești la ce fac 
copiii în discuţiile cu tine? Dar la ceea ce faci tu? 
Le acorzi întreaga ta atenţie? Închizi televizorul sau 
calculatorul? Lași ziarul din mână? Îi privești în ochi? 
Dacă le acorzi copiilor jumătate din atenţia ta, ce le 
transmiti despre valoarea lor? 

Ah, le acorzi întreaga ta atenţie? De fapt, ești dispe- 
rat să îi faci să îți vorbească? Dar îi abordezi cu o ati- 
tudine deschisă, receptivă? Ești pregătit să auzi ce 
gândesc sau îi fortezi să vorbească despre ceea ce te 
preocupă pe tine? 


O altă formă prin care adolescenţii își exprimă reți- 
nerea este „cearta mută“. 


Todd a intrat în sufragerie, unde fiul său, Daniel, stă- 
tea tolănit pe canapea, uitându-se la televizor. „Danny“, 
i-a spus el, „mâine vin gunoierii. Poți tu, te rog, să scoţi 
gunoiul înainte să te duci la culcare?“ 

„Mhm“, i-a răspuns Daniel. 

Când a ajuns acasă în seara următoare, Todd s-a ener- 
vat văzând coșul de gunoi în bucătărie, acolo unde îl lă- 
sase cu o seară înainte. S-a enervat nu doar pentru că gu- 
noiul nu fusese aruncat, dar mai ales pentru că Daniel 
își încălcase încă o promisiune pe care i-o făcuse. 


Așa cum ar trebui să fie evident, Todd nu avusese, 
cu adevărat, o înțelegere cu fiul său. Îl rugase pe acesta 
să facă ceva în timp ce se uita la televizor și Daniel a 
mormăit un răspuns care să-l facă pe tatăl său să îl lase 
în pace. Probabil că Daniel nu a intenționat să nu arun- 
ce gunoiul, dar nici nu s-a angajat conștient că o va face. 

Deși unii adolescenţi nu se ceartă direct cu părinții, 
nici nu fac ce li se cere. Ei sunt de acord cu părinții doar 
ca să evite să fie hărțuiţi. Atunci când spun „Bine“ nu 
vor să spună „Bine, o să fac“, ci mai mult: „Bine, te aud, 
acum lasă-mă în pace“. 


Cearta mută 


Poţi recunoaște acest tip de ceartă în tiparul conform 
căruia adolescentul nu face ce te aștepți să facă și 
printr-o evitare generală a discuţiilor. Atunci când 
este confruntat, acesta va răspunde: „Am uitat“ sau: 
„Bine, o fac mai târziu“. 

Atunci când cineva eșuează în mod repetat să facă 
ceea ce te aștepți să facă, nu este greu de înţeles că 
nu vrea să facă acel lucru. Acest lucru poate fi evi- 
dent. Dar ce poate fi mai puţin evident este că 
acești adolescenţi „uită“ din cauză că nu cred că 
este ceva ce trebuie neapărat făcut sau nu cred că 

ei sunt cei care trebuie s-o facă. O cale de a afla este 
să întrebi. 


Motivul pentru o ceartă mută este lipsa de în- 
credere în faptul că celălalt este deschis faţă de 
punctul tău de vedere. 


„Mi se pare că trebuie să-ți amintesc mereu să tai iar- 
ba. Te deranjează s-o faci?“ 

„Crezi că nu este corect să te rog să îţi faci patul în 
fiecare dimineaţă?“ 

„Cred că există un motiv serios pentru care nu ajungi 
să îți faci temele. Poţi să mă crezi sau nu, dar chiar mă 
interesează ce simți.“ 


În afaceri, ascultatul receptiv este o unealtă puterni- 
că pentru depășirea rezistenţei. Dacă vrei să convingi o 
persoană de un lucru, cea mai bună modalitate este să 
îl faci să spună ce îl face să se împotrivească. Odată ce 
i-ai auzit opiniile, ele nu mai acționează ca niște barie- 
re nerostite în calea ideilor tale. 

Poţi folosi aceeași strategie pentru a depăși rezisten- 
ţa pe care o opun copiii. Dar chiar vrei să te ocupi de co- 
piii tăi ca și cum ai organiza strategii de învingere a ad- 
versarului? Sau vrei să auzi cu adevărat ceea ce gân- 
desc? Și ești dispus să ţii cont de ceea ce înseamnă pen- 
tru ei corectitudine? 

Studiind ceea ce apreciază cel mai mult fetele în re- 
lația cu mamele lor, cercetătorii au descoperit că acesto- 

ra le place când mamele lor le ascultă ideile, le împăr- 
tășesc sentimentele și când relația se schimbă, devenind 
reciprocă. Fiicele erau mult mai dispuse să asculte su- 
gestiile mamelor lor după ce li s-a dat ocazia să își ex- 
prime propriile opinii.50 

În timp ce unii adolescenţi își descriu părinții ca fi- 
ind autoritari, se descriu și pe ei ca fiind încăpățânați: 
„Nu ne place să recunoaștem că celălalt are dreptate. Mă 
gândesc că poate că ea are dreptate și se poate să cred 
ce spune, dar nu o să recunosc acest lucru“.5l 

Ascultatul receptiv are ca scop învingerea acestei dis- 
poziţii spre rezistarea la control. Sunt mai mari șanse ca 
adolescenţii să coopereze atunci când știu că au partici- 
pat la negociere. Dar, dacă părinţii nu sunt cu adevărat 
dispuși să facă unele compromisuri, adolescenţii vor ve- 
dea în curând „negocierile“ drept ceea ce sunt: o păcă- 
leală, doar un alt truc al părinţilor prin care să își impu- 
nă voința. 


„Nu poţi să mergi duminică la patinoar dacă nu ţi-ai 
terminat tema pentru luni.“ 


Acesta nu e un contract. Nu a existat nicio negociere. 


„Dacă vrei să mergi la patinoar, ce propui să faci cu 
tema?“ 

„O fac după ce mă întorc.“ 

„La ora la care te întorci de la patinoar o să luăm cina.“ 


50 Carol Gilligan, Nona Lyons și Trudy Hanmer, eds., Making Connec- 
tions: The Relational Worlds of Adolescent Girls at Emma Willard Scho- 
ol (Cambridge, MA: Harvard University Press, 1990). 

51 Gilligan, Lyons și Hanmer, p. 265. 

„Ok. Atunci îmi termin tema înainte să merg la pati- 
noar. Apoi pot să merg?“ 
„Sigur, e ok așa.“ 


De ce să te chinui atât ca să găsești o soluție evidentă? 
Pentru că cel care a avut această idee a fost copilul. Dacă 
părintele ar fi impus acest lucru, adolescentul s-ar fi simţit 
revoltat și ar fi fost mai puțin motivat să facă acest lucru. 

Când discuţiile se transformă în certuri, părintele care 
ascultă e cu un pas înainte. Dar să știi când să treci de la 
a negocia doar la a asculta — și să rămâi suficient de 
calm ca să faci acest lucru — poate fi extrem de dificil. 
O strategie mai bună este să fii proactiv în loc să reacțio- 
nezi. Înainte ca neînțelegerile să apară, părinţii le pot 
preveni inițiind discuţii despre regulile din familie. 

Petrece timp cu copiii tăi și încurajează-i să-ți comu- 
nice cerinţele și nemulțumirile lor. Acest tip de aborda- 
re dă naștere unei atmosfere cu totul diferită. 


Evitând luptele pentru control 


Se spune adesea că în zilele noastre copiii nu respec- 
tă autoritățile. Aceștia se contrazic cu părinţii lor și le vor- 
besc urât profesorilor. Cine îi învaţă pe copii să se con- 
trazică? Adulții care se străduiesc să dețină controlul. 


Nu sunt o persoană matinală 


1.  Fluieratul folosit pentru câini: un sunet cu frec- 
venţă joasă pe care oamenii nu îl pot auzi. 
2. Alarma ceasului deșteptător: sunet cu frecvență 


medie pe care adolescenţii nu îl pot auzi. 

3. Părinții: vezi definiţia # 2. 


„Ai dreptate.“ 

Majoritatea oamenilor înţeleg că răzvrătirea adoles- 
centină este un lucru normal, dar ca adulți avem tendin- 
ţa să interpretam experienţa copiilor în relaţie cu noi în- 
șine. Părinţii care se gândesc la copiii lor adolescenţi ca 
fiind „obraznici“ confundă pornirile de autonomie cu în- 
căpățânarea. Majoritatea adolescenților au o voinţă pu- 
ternică, nu au un temperament ostil. Ei încearcă să câș- 
tige respect și libertate, nu să-și sfideze părinții. Cât de 
departe pot merge pentru acest lucru, cât de extrem e 
comportamentul lor, depinde în mare măsură de cât de 
tenace rezistă părinţii recunoașterii vocii tinerilor, în în- 
cercarea lor de a păstra controlul. 

Foarte mulți părinți se tem să spună: „Ai dreptate“. 
Se tem că, recunoscând că tinerii au dreptate, ar însem- 
na că ei greșesc și că, lăsându-și copiii să câștige, înseam- 
nă că ei pierd. De fapt, se întâmplă exact invers. 

O fată care nu are controlul asupra alegerii garderobei 
pentru școală, va încerca să se exprime folosind un machiaj 
dramatic după ce părăsește casa. Dacă nu poate să câștige 
această bătălie, conflictul se poate extinde venind acasă târ- 
ziu în mod deliberat sau țipând la mama ei. Sau își poate 
sfida părinţii fumând, furând din magazine sau experimen- 
tând cu drogurile. Experimente nechibzuite, relații trecă- 
toare — totul pentru a dovedi că are un cuvânt de spus în 
viaţa ei. Nu ar fi mai ușor dacă i-ai da acest lucru? 


o... 
Motivul din cauza căruia ascultarea receptivă 


este dificilă în cazul adolescenților este acela 
că ei nu mai sunt recunoscători doar pentru că 

sunt ascultați. Acum se așteaptă ca părerile lor 
să fie luate în considerație. 


O plângere des întâlnită la adolescenţi este că părin- 
ţii nu îi ascultă. Adolescentii sunt extrem de sensibili la 
lipsa de respect; vor să fie trataţi ca niște oameni cu 
dreptul la opinie. Fără să-și dea seama, părinții îi pro- 
voacă adesea pe adolescenţi vorbindu-le din aceeași po- 
ziție superioară pe care o foloseau când aceștia erau co- 
pii mici. Răspunsul „insolent“ este un protest împotriva 
a ceea ce pare o jignire. Părinţii pot evita transformarea 
certurilor în lupte pentru putere acceptând dreptul co- 
piilor de a spune orice gândesc, chiar dacă asta înseam- 
nă să folosească un limbaj care nu e pe placul lor (vezi 
tabelul de pe pagina următoare). 


Ce faci când puștiul tău e impertinent cu tine? Poţi 
să ripostezi, poți să renunţi sau poți să vorbești despre 
acest lucru.52 Cel mai sincer lucru pe care îl spui când 
cineva te jignește este: „Acest lucru m-a durut“. Dar ţine 
minte, tu ești părintele. Poţi să faci mai mult decât să 
eviți să ripostezi. Poţi să-l asculți ca să afli ce se ascun- 
de în spatele comentariilor sarcastice ale puștiului tău. 


„Crezi că am fost incorect?“ 
„Ce te deranjează în comportamentul meu într-atât, 
încât să te porţi așa cu mine?“ 


52 Eu sunt în favoarea strategiei numărul doi. Atunci când cineva mă 
jisnește, îl las în pace. Devin foarte tăcut și rămân așa timp de 
două, trei zile. Această strategie, cunoscută sub numele de bosum- 
flare, trebuie să fie una bună, deoarece am învăţat-o în vremurile 
bune, pe când aveam 4 ani. 

Nu te repezi la momeală 


Cum eviţi să fii provocat de răspunsurile spiritua- 
le ale unui adolescent? În același mod în care peș- 
tele evită să fie prins. Nemușcând momeala. 

Să nu apuci momeala este, bineînţeles, mai ușor de 
spus decât de făcut când ai de-a face cu maeștri ai 
replicilor jignitoare. E o abilitate pe care adolescen- 
ţii o dezvoltă când își petrec timpul cu prietenii lor 
și când învaţă să se protejeze criticându-i pe alții. 
Dar când adolescenţii folosesc batjocura cu părinții 
nu spun întotdeauna ce gândesc. 


Ce spun Traducere 

„Mă rog.“ „E o prostie și aș vrea 
s-o lași baltă.“ 

„Relaxează-te.“ „Nu te supăra așa de 
tare; te porți prostește.“ 

„Ok, mama.“ Versiunea politicoasă 


a lui „mă rog“, care 
înseamnă, de fapt, 
„Lasă-mă în pace!“ 


„Da, sigur, tata.“ „E o tâmpenie și tu 
ești un idiot.“ 
Privire sarcastică. „Eşti mai prejos de ori- 


ce. Dar nu îndrăznesc 
să-ți spun ce gândesc.“ 


Este greu să te aperi de aceste remarci sarcastice 
deoarece ele rareori depășesc limita. De ce nu spun 
adolescenţii ce gândesc? Deoarece se tem de felul 
în care vor reacționa părinții lor. 

Va trebui să-ți convingi copilul că vrei cu adevărat să 
auzi răspunsurile la asemenea întrebări. Părinţii care 
sunt dispuși să-și asculte copiii chiar și când le este greu 
sunt mai capabili să facă faţă certurilor inevitabile pe 
care le vor avea cu copiii lor. 


Acceptând nevoia lor de a se desprinde 


Un motiv serios pentru lipsa de comunicare dintre 
adolescenţi și părinţi este incapacitatea acestora de a ac- 
cepta inevitabilul: pentru ca adolescenţii să crească, tre- 
buie să se desprindă de vechea generaţie. Este treaba 
unui adolescent să-și critice părinții. Aceiași copii care, 
la un moment dat, se uitau la mama și la tata ca fiind 
niște uriași care nu pot greși, acum se uită la ei ca la niș- 
te bătrânei demodați care nu mai pot face nimic cum tre- 
buie. Această atitudine insultătoare e o etapă normală în 
evoluția unei familii și dezvoltarea sinelui. Este o parte 
necesară în a deveni tu însuți. 

Poate că nu e plăcut să-i auzi pe adolescenţi criticând 
totul și pe toată lumea, dar este o etapă a procesului de 
construire a respectului de sine. Părinţii care îi critică pe 
cei tineri pentru că ei sunt, la rândul lor, critici încearcă 
să stingă focul cu combustibil. 

Cu cât sunt părinții mai inflexibili, cu atât mai dificili 
vor fi adolescenţii. Prea multe desconsiderări afectează 
respectul de sine al copiilor și provoacă o respingere a 
părinţilor. Unora le este așa de rușine cu părinţii lor că 
își petrec întreaga viaţă încercând să nu le semene. Sunt 
așa preocupați să nu fie ca părinţii lor, încât nu mai au 
timp să fie ei înșiși. 

În procesul căutarii unor noi modele de urmat, adoles- 
cenţii se orientează adesea către cineva din afara fami- 
liei — poate fi aproape oricine, atâta timp cât ea sau el e 
diferit și mai dispus să-l ia în serios decât părinții. Când 
acest lucru se întâmplă, capacitatea lor de a-și asculta pă- 
rinții este compromisă, deși pot păstra o cale de acces des- 
chisă. Dacă un părinte poate asculta calm și este deschis 
la ceea ce încearcă adolescentul să spună, dar copilul nu 
răspunde la fel, părintele poate spune: „Nu ești corect cu 
mine“. Se poate ca atunci copilul să asculte. Adolescenții 
respectă corectitudinea, mai ales dacă e reciprocă. 


Ieșirea din opoziţia reciprocă 


Unul dintre motivele din cauza cărora părinții și ado- 
lescenţii nu se înţeleg este că fiecare îl aude pe celălat 
doar ca obiect în relație cu ei înșiși. Atunci când adoles- 
cenţii, care vor respect și libertate, se așteaptă numai la 
critică și control, nu vor să mai audă ce încearcă părinții 
să spună și răspund, în mod reflex fie opunând rezisten- 
tă, fie conformându-se pasiv. Conflicte nu rezultă numai 
dintre interacțiunile dintre părinți și copii; ci și din mo- 
dul în care interpretează aceste interacțiuni. 


„lmi pare rău că am tipat la ea, dar nu avea pic de res- 
pect pentru ce îi spunem.“ 


„Ok, am minţit. Dar părinţii mei nu-mi permit nicio- 
dată să fac nimic.“ 


Atunci când părinţii își consideră copiii „obraznici“, 
capătă o privire limitată asupra situaţiei, care îi face să 

observe și să țină minte numai acele întâmplări care se 
potrivesc scenariului Adolescentul Obraznic. Astfel, un 
tată care își consideră fiul „egoist“ și „iresponsabil“, va 
ține minte momentele în care acesta nu și-a îndeplinit 
sarcinile sau a fost prins consumând bere și are tendin- 
ţa să uite momentele în care fiul lui s-a oferit voluntar să 
tundă iarba sau să ajute la pregătirea cinei. Oricare din- 
tre greșelile fiului său îi confirmă scenariul conform că- 
ruia fiul lui nu se ridică la nivelul responsabilităților pe 
care le are. Fiul, în schimb, se poate să se gândească mai 
ales la momentele în care tatăl a refuzat să îl ducă la mall 
sau în care nu l-a lăsat să meargă la vreo petrecere cu 
prietenii. Astfel, băiatul începe să dezvolte un scenariu 
conform căruia nu este niciodată în stare să-și mulțu- 
mească tatăl, ceea ce îl face să nu îi mai pese ce gândeș- 
te acesta. Atât fiul, cât și tatăl, rămân blocaţi într-un ci- 
clu, nu doar al controlului și al sfidării, ci, mai exact, al 
observării exclusive a momentelor de control și sfidare. 

Asemenea scenarii, limitate și rigide, îi fac pe părinți 
și pe copii să se respingă și să se ia la ceartă cu ușurință. 


Fiul de 15 ani al Marciei, Jonathan, dorea să își petrea- 
că noaptea acasă la un prieten pe ai cărui părinți Marcia 
nu îi cunoscuse. 

„Nu vreau să petreci noaptea acasă la niște persoane 
pe care nu le cunoaștem. Știi prea bine că nici nu ar tre- 
bui să ne ceri așa ceva.“ Marcia și-a apărat decizia cu in- 
dignare, ca și cum cererea fiului era un alt exemplu al 
nepăsării lui egoiste față de orice așteptări rezonabile. 

Faţa lui Jonathan s-a înroșit. Era pregătit pentru un 
scandal și, cu siguranţă, acesta apăruse. „De ce nu!“ a 
pretins el. „O să îl aduc pe aici după ore, ca să îl vezi și 

tu, dacă este atât de important.“ Nu contează ce a răs- 
puns Marcia. Orice răspuns i-ar fi dat mama sa, Jonathan 
era pregătit să opună rezistenţă. 

Marcia, care nu avea cu adevărat niciun motiv și care 
era acum prea înfuriată de această nouă dovadă a „ne- 
simțirii“ băiatului, putea doar să mai bolborosească: 
„Din cauză că nu vreau eu, de-aia.“ 

„Mamă! Ce naiba — ești atât de nedreaptă 

„Lasă-mă în pace. Sunt obosită“, a spus Marcia, cu 
obrajii în flăcări. „Deoarece nu vreau să apari cu astfel 
de planuri în ultima clipă. Asta e tot.“ 

„De ce nu pot să-mi văd prietenii?“ a suspinat Jona- 
than. „Nu vreau să fiu aici!“ 


1“ 


Observă cum această ceartă este condusă de „viziuni 
totalizatoare“ — mama și fiul reducându-se reciproc la o 
serie de răspunsuri frustrante. Jonathan nu era furios din 
cauză că mama nu îl lăsa să doarmă acasă la prietenul 
său. Era înfuriat din cauză că Nu îl lasă să facă nimic. 
Mama sa era Complet nedreaptă. Nu sunt așa toți părinţii? 

La fel, Marcia nu era supărată doar din cauză că Jo- 
nathan dorea să doarmă acasă la prietenul lui. Era fu- 
rioasă din cauză că fiul ei era Obraznic. Este Egoist, Pre- 
tențios, Lipsit de respect. Nu sunt așa toți adolescenţii? 


Părinţii își reduc copiii la stereotipuri atunci când se 
concentrează doar la lucrurile care îi dezamăgesc. 
Copilul care nu face ceea ce vrei este, prin definiție, în- 
căpățânat, nu? Părinţii care își consideră copiii „încăpă- 
țânaţi“ și „iresponsabili“, ca și cum aceste trăsături ar fi 
tot ce îi caracterizează, este probabil să fie văzuți ca fi- 
ind „nedrepţi“ și „pretenţioși“. Atunci când se întâm- 


408 Michael P. Nichols 


plă acest lucru, ambele părți adună nemulțumiri, pe care 
le colectează ca pe niște timbre. Pentru ce? 

Părerea generală a părinţilor că adolescenţii sunt „le- 
neși“ este o denaturare totală? Nu, o mulțime de adoles- 
cenți sunt leneși în privinţa treburilor care trebuie făcute 
în casă. Acest lucru se întâmplă deoarece casa este arena 
firească pentru exprimarea părții lor dependente, copilă- 
roase. Partea lui mai independentă și grijulie se manifes- 
tă de obicei în afara casei, adesea nevăzută de părinți. 


Ce se întâmplă cu copilul acela? 


Atunci când adolescenţii par să se poarte irațional, 
poate fi de folos să se ia în considerare care perspec- 
tivă a părinţilor poate face acțiunile copiilor să pară 
acceptabile. 


Găseşte un moment în care sunteți amândoi relaxaţi 
și întreabă-l: „Mă vezi ca fiind...?“ Dacă acesta este su- 
ficient de curajos ca să îţi dea un răspuns cinstit, încear- 
că să spui: „Îmi pare rău. Poate că trebuie să lucrez asu- 
pra acestui aspect“. 


Am văzut felul în care atitudinea rebelă a adolescenților 
se leagă de controlul parental și cum ciclurile control-și—re- 
beliune sunt conduse de tendința ambelor generaţii de a se 
vedea în stereotipuri opuse. De aceea, am trecut de la învi- 
novăţirea părților rebele ale adolescenților, pentru conflic- 
tele cu aceștia, la a vedea aceste lupte ca parte a unui tipar 
interpersonal, mai întâi în termeni comportamentali și apoi, 
adăugând o dimensiune cognitivă, recunoscând că acțiuni- 
le oamenilor se bazează pe percepțiile lor. 

„Tată, pot să împrumut, te rog, mașina? Promit să mă 
întorc acasă la 22:30“. 

Tatăl tocmai se pregătea să îl refuze când a făcut pen- 
tru un moment o pauză, aducându-și aminte cum era 
să fii un adolescent care avea nevoie de mașină sâmbă- 
tă seara. Și, cu o înțelegere mai puternică a ceea ce în- 
seamnă să fii adolescent, a strigat: „Oh, Doamne!“ și l-a 
legat pe băiat de piciorul patului. 


Desprinderea de poveștile constante care alimentea- 
ză antagonismul este dificilă, dar nu imposibilă. Moda- 
litatea de a rupe stăpânirea perspectivelor totalizatoare 
este să te întrebi cum preferă celălalt să se vadă? Odată 
ce începi să gândești în acest fel, începi să vezi acțiuni- 
le celorlalți dintr-un unghi mai echilibrat. 


Un anumit grad de control 


Nu elimini conflictele cu adolescenţii doar ascultân- 
du-le punctul de vedere. Câștigi doar fiind dispus 
să pierzi un pic. Sau, altfel spus, părinţii pot să păs- 
treze un anumit grad de control asupra copiilor lor 
ajunși la adolescenţă doar prin renunțarea la ideea 
de control total. Și, în cazul adolescenților, un anu- 
mit grad de control este tot ceea ce poți să speri să ai. 
Acele lucruri pe care părinții își doresc să nu le facă 
și copiii lor — să fumeze, să bea, să facă sex, să chiu- 
lească, să aibă prieteni dubioși — vor fi experimen- 
tate de adolescenţi indiferent ce spun părinții. De 
fapt, este ceva mai complicat de atât. 

Părinţii adolescenților sunt deja o parte din ei, în for- 
ma unei conștiințe în formare. Această voce începe 

acum să exercite cea mai mare influență asupra de- 
ciziilor tinerilor —, dar nu și dacă părinții sunt prea 
autoritari sau dacă se grăbesc să îi pedepsească. 
Adolescentii se gândesc la ce este bine și ce nu doar 
atunci când nu au pe cineva care stă pe capul lor și 
le spune ce să facă. 


Ajungerea la un echilibru între autonomie și 
relație 


Cu toată opoziţia față de părinți și cu tot entuzias- 
mul față de aventurile maturității, adolescenţii au totuși 
nevoie de familiile lor. 

Adolescenţii au nevoie ca părinţii să le asculte pro- 
blemele, speranţele și ambițiile, chiar și unele dintre cele 
mai exagerate planuri. Cu cât sunt mai toleranţi părin- 
ţii, cu cât sunt mai deschiși ascultării, cu atât este mai 
posibilă păstrarea relației. 


„Mă gândesc să nu merg la facultate.“ 
(După ce ai numărat până la 10, în cifre romane) „In- 
teresant. Ce te gândești să faci?“ 


Atunci când își dau seama că pot să aibă o altă opinie și 
se pot contrazice cu părinţii, adolescenţii ajung să facă di- 
ferenta între viziunea convenţională asupra vieţii de fami- 
lie — ca non-conflictuală — și o viziune mai realistă, mai 
exact, că atât conflictul, cât și confruntarea și discutarea di- 
ferenţelor de opinie fac parte dintr-o relaţie sănătoasă. 

Adolescentii încă se așteaptă să fie sprijiniți și înţeleși 
de părinţi, dar poate că, mai mult decât orice, își doresc 

libertatea de a fi independenţi. Adolescentele, pe de altă 
parte, au adesea relații mai complexe și mai ambivalen- 
te, mai ales cu mamele. Ca membră a studiului lui Ca- 
rol Gilligan asupra universului relațional al adolescen- 
telor, Sharon Rich a descoperit că dependența mamelor 
față de fiice le perturbă pe fete și mamelor le este mai 
greu să accepte independenţa fiicelor. Fetele își doresc 
ca mamele lor să le sprijine, dar și să aibă încredere în 
ele, să le accepte independenţa și să le respecte alegeri- 
le. În mod repetat, fetele au spus să sunt nefericite cu 
mamele pe care le-au descris ca ascultătoare slabe. 

„Aceste fete au relatat că simt că primesc două mesa- 
je atunci când mamele nu le ascultă: mamelor nu le pasă 
și nu le sprijină; și părerile lor nu sunt importante.“ 

Așa cum s-a gândit una dintre fete: „Simt oarecum că 
nu vreau să știe prea multe despre mine. Nu vreau să 
spun că încerc să ţin totul secret, dar că vreau să fiu mai 
mult eu însămi și să o las mai puţin pe ea să încerce să 
mă modeleze. Și de aceea sunt multe lucruri pe care nu 
le spun deoarece știu ce ar spune... și nu am chef să o 
ascult“.53 

Adolescentii care nu se simt ascultați se aprind cu re- 
sentimente furioase și mai târziu se retrag în tăcere și 
secrete, ca modalitate de a-și proteja vocile vulnerabile, 
distincte și propriile persoane. În încercarea de a se pro- 
teja de senzaţia „îngrozitoare“, se poate ca adolescenții 
să întrerupă mijloacele principale de îmbunătăţire a re- 
laţiei: comunicarea. 


53 Sharon Rich, „Daughters” Views of Their Relationships with Their 
Mothers“, în Carol Gilligan, Nona Lyons și Trudy Hanmer, eds., Ma- 
king Connections: The Relational World of Adolescent Girls at Emma Wil- 


lard School (Cambridge, MA: Harvard University Press, 1990), p. 268. 

Adolescentii care nu au fost auziţi și care fug de fa- 
milii sunt rareori cu adevărat liberi. Distanţa protectoa- 
re le permite iluzia de maturitate, dar este doar o iluzie. 


Majoritatea familiilor au probleme deoarece sunt blo- 
cate, nu pentru că este ceva în neregulă cu ele. Familiile 
rezistă schimbărilor mai mult decât oamenii deoarece 
structura care îi ține împreună este sprijinită de acțiuni- 
le fiecărui membru al familiei. De aceea sunt sistemele 
încăpăţânate. Ceea ce totuși nu trebuie să uităm este că 
deși familiile acționează ca sisteme, tot fiecare om în par- 
te este cel care acționează — și ei, așa cum poate ați ob- 
servat, pot fi uneori destul de curajoși. 


Exerciţii 


1. la un carnet și timp de o săptămână notează-ţi fie- 
care dată când îţi critici copilul. Atâta tot. Doar ob- 
servă. Dacă ai mai mulți copii, fă o socoteală dife- 
rită pentru fiecare. Asigură-te că pui comentariile 
care încep pozitiv, dar se termină negativ. „Apre- 
ciez că speli vasele, dar aș vrea să îţi aduci aminte 
să clătești săpunul data viitoare.“ 

Observă ce efect are trecerea de la pozitiv la nega- 
tiv a comentariului asupra comunicării dintre tine 
și copilul tău. Vorbește cu tine mai mult atunci 
când faci observații pozitive? Te ascultă mai mult? 


2. Alege un lucru pe care copilul tău nu reușește să 
îl facă, în ciuda faptului că i-l reamintești în mod 

frecvent. Găsește un moment în care sunteți amân- 
doi relaxaţi și spune-i că ești sigur că are un motiv 
bun din cauza căruia nu face acel lucru — poate 
că acesta nu crede că este corect să facă el acel lu- 
cru — și că ai dori să auzi ce simte despre această 
situație. Dacă ai suficient de mult noroc și acesta 
se deschide, ascultă-l. Nu închide conversaţia 
aplicând autoritatea ta. 


. Care sunt cele mai groaznice două lucruri care ţi 
s-au întâmplat în adolescență? Le-ai spus părinți- 
lor? De ce le-ai spus sau de ce nu ai făcut-o? Care 
au fost consecinţele? 


. Gândește-te la un conflict pe care un părinte îl 
poate avea cu un adolescent. Notează-ţi ceva ce ar 
putea spune un părinte, care să se potrivească cu 
fiecare dintre următoarele categorii: 


Critică Acuzaţii 
Dădăceală Ordine 
Ameninţări Dădăceală 
Comparații Morală 
Jigniri Sarcasm 
Rușine Damnare 
Învinovăţire Martirizare 


. Pentru câteva zile, urmărește interacțiunile pe care 
le ai cu copiii. Estimează procentul de timp pe 
care îl petreci ascultând față de procentul de timp 
pe care îl petreci vorbind. 

Dacă aceștia nu par să dorească să vorbească cu 
tine, este vina lor. Vezi? Ai scăpat. 


13 


„Știam că o să înţelegi“ 
Capacitatea de a-ţi asculta prietenii 
și colegii 


rietenii sunt cei mai buni ascultători. Este po- 

sibil să nu ne iubească la fel de mult ca fami- 

lia, dar nici nu au nevoie de atâtea lucruri din 
partea noastră și acest lucru îi face să asculte mai bine. 
Indiferent cât de apropiați suntem de prietenii noștri, 
ne păstrăm o anume independenţă, care ne dă posibili- 
tatea să ascultăm fără nevoia de a-i controla sau de a ne 
proteja. 


De ce sunt prietenii cei mai buni ascultători 


Sandy tocmai se întorsese de la un curs despre consi- 
lierea elevilor de liceu când s-a întâlnit cu prietena ei, 
Roberta, pentru a lua masa împreună. Dacă nu ar fi avut 
atâta încredere în sprijinul Robertei, poate că Sandy ar fi 

ezitat să îi spună că se gândește la ceva ce ar presupune 
sfârșitul meselor luate împreună. Cele două predau fran- 
ceza la aceași școală de nouă ani și acum Sandy se hotă- 
râse să facă un master în consiliere orientativă. Era o de- 
cizie importantă, înfricoșătoare și emoţionantă și avea 
nevoie de o persoană cu care să vorbească. 

Roberta a fost luată prin surprindere de planul lui 
Sandy. Părea riscant să renunţe la postul ei și să se în- 
toarcă la școală. Cum o să știe dacă o să îi placă să fie 
consilier? Nu își asuma un risc prea mare? În plus, Ro- 
berta nu își imagina cum o să se descurce la serviciu fără 
prietena ei. Sandy era singura persoană normală de aco- 
lo. Ar fi îngrozitor dacă ar pleca. Dar Roberta nu a spus 
nimic din toate acestea. Indiferent cât de mult s-ar fi în- 
doit de planul lui Sandy, era decizia ei și Roberta vedea 
cât de bucuroasă era de acest nou vis al ei. Așa că doar 
a ascultat-o. 

Sandy a mai avut nevoie de două zile ca să își adu- 
ne curajul de a vorbi cu soțul ei despre decizia ei de a 
se întoarce la școală. „Nu îmi vine să cred că ţi-a trecut 
prin cap așa ceva!“ a spus Gordon. „Ești nebună? Ai o 
slujbă foarte bună. Cum o să plătim școala ta?“ Sandy 
a început să protesteze, dar era prea rănită ca să insiste 
așa că și-au terminat cina în tăcere. 

Capacitatea Robertei de a o asculta pe Sandy reflec- 
ta în mod opus incapacitatea soțului. Roberta putea să 
asculte deoarece nu era ameninţată — sau cel puţin nu 
la fel de amenințată. 

Era evident că Gordon era interesat dacă Sandy mer- 
ge sau nu la școală. Avea dreptul să își facă griji. La un 
moment dat, decizia ar putea deveni comună. Dar inca- 
pacitatea lui de a asculta planul lui Sandy nu numai că 

i-a luat acesteia ocazia de a gândi cu voce tare, dar a fă- 
cut ca sentimentele lui să conteze mai puțin în decizia 
finală. 


Indiferent dacă este vorba despre bani, copii sau soa- 
cre, în fiecare familie există subiecte sensibile. O feme- 
ie care a făcut un avort nu va vorbi despre acest lucru 
cu rudele ei de credinţă catolică. Se poate ca aceeași fe- 
meie să nu riște să îi spună soțului că ar dormi mai bine 
dacă ar avea paturi separate dacă s-ar teme că el va fi 
prea jignit ca măcar să ia în considerare această posibi- 
litate. Se poate ca el să nu îi spună despre o problemă 
pe care o are la locul de muncă dacă s-ar teme că aceas- 
ta o să-i răspundă cu un sfat nedorit. Poate că el nu ar 
dori să o încarce cu griji financiare (sau să împărtășeas- 
că luarea deciziilor cu ea ). Nu este neapărat vorba de 
secrete, deși majoritatea membrilor unei familii au câ- 
teva. Mai degrabă, este greu să le spui totul oamenilor 
cu care trăiești. Cu prietenii sunt puţine subiectele care 
nu se pot discuta. 

În conversațiile dintre prieteni, micile neînțelegeri 
pot fi trecute cu vederea sau pot fi uitate atunci când 
cei doi nu discută o perioadă. Neînţelegerile care apar 
între oamenii care trăiesc împreună sunt greu de ui- 
tat. 

Relaţia dintre prieteni este voluntară; poţi să ieși din 
ea dacă îți dorești și de aceea este mai sigur să fii cinstit. 
Poţi să discuţi subiecte dureroase sau stânjenitoare, să 
destăinui îndoielile, să încerci diferite variante ale sine- 
lui și să fii cine ești. 

Oamenii își arată iubirea și respectul prin calitatea 
ascultatului. Prietenii care ne ascultă ne fac să ne sim- 

tim interesanțţi și această atitudine a lor ne inspiră să 
spunem lucruri și mai interesante. Receptivitatea lor are 
darul de a transforma: ascultându-ne cu atenţie, priete- 
nii ne fac să ne simțim mai importanţi, mai vii. Aceasta 
este frumusețea prieteniei. 


Un prieten bun este un ascultător bun 


Atunci când vrei să vorbești cu un prieten, începi 
prin a-l întreba ce face înainte de a-i spune ce te fră- 
mântă? Acest tip de politeţe este des întâlnit și are 
ca rezultat un ascultat superficial. Ai întrebat, ai as- 
cultat; acum este rândul tău. 

Majoritatea oamenilor se gândesc mai mult la ceea 
ce vor să spună decât la ceea ce li se spune. Ca să fii 
un prieten bun, învaţă să asculți mai bine. Din când 
în când, încearcă să abordezi un prieten cu intenţia 
de a afla la ce se gândește și de a asculta o perioadă 
mai lungă de timp. 


Prietenul este o persoană cu care poţi să vorbești 
aproape orice. Cu astfel de prieteni devenim pe rând 
obiecte ale sinelui, dispuși pentru o perioadă să renun- 
țăm la noi și să fim alături de acesta fără alte obligații. 
Prietenia crește prin dezvăluire reciprocă. Și noi la fel. 
Compasiunea pe care ne-o oferă prietenii atunci când 
ne ascultă succesele sau grijile ne impresionează; înțe- 
legerea lor ne ajută să nu ne simțim singuri — și să ne 
înțelegem. 

Prietenia ne face mai profunzi, dar ne face și să creș- 
tem. Prieteniile ne extind definiția pe care o avem asu- 
pra noastră și ne trezesc posibilitățile nerealizate, posi- 

bilități care nu sunt parte din rolurile scenariului pe care 
îl jucăm în familie. Cu diferiți prieteni putem să ne ex- 
primăm diferitele fațete ale sinelui. Intimitatea priete- 
niei, funcţia de obiect de sine, ne întărește. Reciprocita- 
tea, funcția de împărtășire, ne ajută să ne dezvoltăm. 


„AȘ vrea să am mai mulți prieteni.“ 


Scrie pe o hârtie cele mai importante cinci lucruri pe 
care le ai în program săptămâna viitoare. 

Apare pe listă o întâlnire cu un prieten? Apare pe lis- 
tă încercare de a te împrieteni cu cineva de la mun- 
că sau de la sala de gimnastică? Dar întărirea unei 
relaţii care există deja prin exprimarea afecțiunii? 


Cu prietenii ne simțim relaxaţi, dar, din păcate, nu e 
ușor să-ți faci timp pentru prietenie. Când am întrebat 
oamenii ce îi împiedica să vorbească cu prietenii răspun- 
sul cel mai des întâlnit a fost: „Sunt prea ocupat“. În vie- 
tile încărcate și grăbite, obligaţiile nu-ţi mai permit nicio 
alegere, cum ar fi să petreci timp cu prietenii. Dar, deși 
mulți dintre noi suntem ocupați în ziua de azi, prietenia 
este compromisă de ceva mai mult decât de lipsa de 
timp. 


Atunci când prietenii iau apărarea unei părți 


După divorț, Maggie s-a îndreptat către prietenii ei. 
Ei au ajutat-o să trecă peste șocul separării și peste lu- 
nile care au urmat. Deși s-a simțit în derivă, cel puţin 
nu a fost singură. 


„Ştiam că o să înţelegi“ 419 


Prietena lui Maggie, Liz, era și ea divorțată și dezi- 
luzionată; înțelegea cum era să fii singură din nou, să 
trebuiască să o iei de la capăt, jignirile și neînțelegerile. 
Cele două femei se cunoașteau de nouă ani, de când 
s-au întâlnit la un seminar (de fapt, de când amândouă 
au chiulit de la sesiunea de după-amiază și s-au întâl- 
nit la o galerie de artă locală). 

Liz își făcea prieteni ușor. A acceptat-o pe Maggie cu 
căldura ei și a susținut-o cu inteligenţa și privirea ascu- 
țită față de ceea ce e pretenţios și ridicol. Se întâlneau 
adesea la prânz sau la un bar după serviciu, bucurân- 
du-se de conversații despre slujbele lor, familii, prieteni, 
despre ce cărți citeau, cum se simțeau — și, dacă vreun 
subiect era nepotrivit, nu ajunseseră la acesta încă. 

Maggie l-a întâlnit pe Dominic la trei ani după divorţ. 
Din întâmplare, el locuia în aceeași clădire cu Liz și, de 
nenumărate ori, s-a întâlnit cu el în holul de la parter. Ei 
i se părea atrăgător, dar nu putea concepe să vorbească 
cu el: părea atât de inabordabil. A fost așadar o surpriză 
când el a abordat-o într-o sâmbătă după-amiază și, după 
nici cinci minute, a invitat-o în oraș. Spre surprinderea 
ei, a acceptat. 

Dacă opusele se atrag, ei erau exemplul perfect. Mag- 
gie avea ten roșcovan și rezerva emoțională a strămoși- 
lor scoțieni, în timp ce Dominic era grec cu părul închis 
și piele măslinie și un caracter deschis. Ei îi plăcea felul 
lui de a gândi, intuitiv și încrezător. Ce ușurare după 
toți acei bărbați palizi și fantasmatici cu care au încer- 
cat prietenii ei să o combine. 

Pasiunea pe care Maggie o simţea față de Dominic 
era tulburătoare. Din păcate, așa cum avea să afle în cu- 
rând, prețul plătit era o serie de discuţii la fel de 

pasionale. Dominic era gelos pe timpul ei, pe prietenii 
ei și pe orice altceva. Deși el era uneori ocupat zile în- 
tregi, se aștepta ca ea să fie disponibilă oricând voia el 
să o vadă. Când nu putea să se vadă cu el, urmau ura- 
gane de gelozie. 

Când Maggie le-a povestit prietenilor despre toate ne- 
cazurile pe care le avea cu Dominic, aceștia au compăti- 
mit-o. Liz s-a înfuriat. Ea considera gelozia posesivă a 
lui Dominic ca fiind abuzivă și se gândea că Maggie a 
greșit acceptându-i atitudinea. „Nu aș permite nicioda- 
tă unui bărbat să mă trateze așa“, a spus ea. 

După o ieșire deosebit de violentă a lui Dominic, 
Maggie s-a hotărât să nu se mai întâlnească cu el o pe- 
rioadă. Atâta timp cât au fost împreună, Liz s-a abținut 
de la critică, dar acum că Maggie lua în considerare ter- 
minarea relației, Liz și-a spus părerea. Lui Maggie i-ar 
fi mult mai bine fără el, i-a spus. Liz nu era singura care 
credea acest lucru. Toţi prietenii lui Maggie simțeau la 
fel: dacă Dominic o facea atât de nefericită, trebuia să-l 
părăsească. 


Din păcate, compătimirea poate sta în calea înțelege- 
rii. Incapabili să își suspende impulsul emoțional, și 
anume să o salveze pe Maggie de durerea pe care le-o 
împărtășise, prietenii ei au insistat să pună capăt rela- 
tiei care o făcea atât de nefericită. Acesta este un lucru 
pe care prietenii îl fac des când ne plângem de cineva: 
ne țin partea și ne împing să recurgem la represalii. 

Una e să respectăm dreptul prietenei la fericire, dar 
mult mai dificil este să respectăm dreptul ei să suporte 
nefericirea dacă ea decide să meargă la război în nume- 
le iubirii. 

Maggie era încurajată de simpatia prietenilor ei, dar 
se simţea împinsă de ei să se despartă de Dominic. Deși 
e confortabil să ai pe cineva căruia să-i împărtășești sen- 
timentele, nu e întotdeauna confortabil să ți se spună ce 
să faci în privinţa lor. 

După o perioadă, Maggie a încetat să mai vorbească 
cu prietenii ei despre Dominic. Nu era doar supărată pe 
Dominic; îl și iubea. În timp ce este în regulă ca noi să îi 
criticăm pe cei pe care-i iubim, e o greșeală pentru prie- 
teni să fie de acord cu noi. Plângerea noastră exprimă un 
aspect al ambivalenţei noastre — și ne permite să facem 
orice ne decidem în privința relaţiei. Dar ca un prieten 
să fie de acord că cineva de care suntem apropiaţi este o 
persoană îngrozitoare e o violare a graniţelor. 

Nu există o formulă anume pentru un răspuns em- 
patic, dar poate fi de ajutor să nu uităm că există două 
puncte de vedere în fiecare conflict. Înțelegerea — em- 
patia — înseamnă adesea a accepta îndoiala. Dacă o per- 
soană nu a făcut ceva ca să rezolve o problemă, proba- 
bil că există un motiv. 

Liz ar fi putut spune ceva de genul: „Pari destul de 
nefericită, dar presupun că nu știi sigur ce să faci“. În 
schimb, ea a spus: „Dominic nu e suficient de bun pen- 
tru tine. Dacă acum te întorci la el o să te urăști pentru 
acest lucru“. 


Există lucruri care nu își au locul într-o priete- 
nie și judecata este unul dintre ele. 
o... 
Să fii empatic cu prietenii nu înseamnă doar să-ţi 
pese de ei; înseamnă să le asculți punctul de vedere, fie 

că ești de acord sau nu. Prietenia nu cere neutralitate 
sau acceptare totală; dar înainte de a fi de acord sau de 
a da sfaturi, prietenii adevăraţi ascultă. 

lată în romanul lui Paul Auster, Leviathan, exemplul 
unui prieten care încearcă din răsputeri să fie empatic. 
Prietenul lui Peter, Sachs îi povestește despre acciden- 
tul în care a căzut patru etaje printr-o ieșire de incediu, 
încercând să-i explice că se simte responsabil pentru că 
nu s-ar fi aflat acolo dacă nu flirta cu o femeie. 


„Aș fi vrut să-i pun întrebări, dar nu l-am întrerupt. 
Lui Sachs îi era greu să povestească, ezitând și având pa- 
uze ciudate și îmi era teamă că un cuvânt neașteptat 
de-al meu l-ar fi derutat. Să fiu sincer nu prea înțelegeam 
ce încerca să-mi spună. Nu era îndoială că această căde- 
re a fost o experienţă înfiorătoare, dar eram confuz de 
cât de mult efort a depus ca să descrie micile întâmplări 
care se petrecuseră înainte. Treaba cu Maria mi s-a părut 
trivială, fără o importanţă aparte, o comedie banală de 
însușiri de care nu merită să vorbesc. În mintea lui Sachs 
era totuși o legătură directă. Un anume lucru a cauzat 
un altul, ceea ce însemna că el nu a văzut căderea ca un 
accident sau ca un ghinion, ci mai degrabă ca o formă 
grotescă de pedeapsă. Voiam să-i spun că se înșală, că 
era mult prea dur cu sine însuși — dar nu am făcut-o. 
Am stat acolo și l-am ascultat în timp ce el își analiza 
comportamentul.“54 


Se spune că bărbaţii și femeile aduc într-o prietenie 
așteptări diferite, că femeile sunt devotate atașamentu- 


54 Paul Auster, Leviathan (New York: Viking, 1992). 

lui, în timp ce bărbaţii independenţei. Astfel poate fi di- 
ficil pentru bărbaţi să asculte subiecte legate de depen- 
denţă și atașament, în timp ce femeilor le-ar putea fi greu 
să accepte dorința unei prietene de a-și alege propriul 
drum. Acest lucru poate fi adevărat în general, dar rela- 
tiile nu există „în general“. Relaţiile au loc între persoa- 
ne. În timp ce acele persoane au fost obișnuite să aibă 
anumite așteptări, destinul relațiilor noastre nu depinde 
de trăsături de caracter condiționate, ci de felul în care 
alegem să acționăm unul față de celălalt. 

Să fii cu adevărat cu alți oameni — adică să-i accepți 
așa cum sunt, nu cum am vrea noi să fie — nu este un 
lucru ușor. Această abilitate depinde de conștiința noas- 
tră de sine ca indivizi autonomi care relaționează ascul- 
tând și acceptând alți indivizi diferiți și autonomi. 

Atașamentul dintre Maggie și Liz a fost construit pe 
interese comune. Când Maggie a început să se simtă di- 
ferit, prietenia lor a regresat. Cele două prietene nu au 
știut cum să suporte diferenţele care apăreau între ele. 
Maggie simţea că o trădează pe Liz ori de câte ori era fe- 
ricită. Niciuna dintre ele nu știa cum să vorbească de- 
spre sentimentele pe care le aveau. Liz se simţea aban- 
donată de Maggie. Diferenţele dintre ele și incapacitatea 
lor de a vorbi despre ele au creat o mare prăpastie. La 
fel cum în multe situaţii în care diferenţele dintre prie- 
teni nu pot fi discutate, prietenii se îndepărtează unul de 
celălalt. 

Atunci când, în cele din urmă, Maggie a rezolvat pro- 
blemele cu Dominic, a încetat să se mai întâlnească cu 
Liz. Peste câțiva ani ea ar fi spus cuiva în mod spontan 
„Ei bine, am pierdut legătura pur și simplu“. 

Rezolvând conflictele cu prietenii 


De ce, dacă Maggie a fost capabilă să rezolve proble- 
mele cu prietenul ei gelos și pretențios Dominic, nu a 
fost în stare să soluţioneze conflictul cu prietena ei înțe- 
legătoare și apropiată? lată ironia ascultatului în priete- 
nie: 

Aceeași calitate selectivă a relației care permite prie- 
tenilor să vorbească liber despre atât de multe subiecte, 
nu prea le permite să vorbească deschis despre proble- 
mele dintre ei. 

Natura apropiată a legăturilor de familie urgentează 
discuțiile despre nefericirea noastră în acele relații. În 
timp ce prietenii se plâng cu voce tare celuilalt, sunt mai 
puțin dispuşi să vorbească despre problemele serioase 
dintre ei, cum ar fi invidia, gelozia sau ura. Pentru că 
legăturile de prietenie nu sunt la fel de indispensabile 
ca cele de familie, există o teamă mai puternică că prie- 
tenii ne vor abandona dacă ne exprimăm plângerile față 
de ei. Din păcate, când aceste sentimente sunt puterni- 
ce, prietenii adesea se distanțează. 


Dacă te-a supărat cineva și relația este optiona- 
lă, renunță. Dar, dacă te-a supărat cineva de 
care Îți pasă, găsește o cale să spui ceva în pri- 
vința acestui lucru. 


Oamenii care ezită să vorbească când ceva îi deran- 
jează își imaginează adesea că acele suflete curajoase 
care vorbesc au pur și simplu mai multă încredere în 
sine. Poate că așa este. Dar majoritatea oamenilor pe 

care i-am cunoscut și care le-au spus prietenilor că ceva 
îi deranjează erau la fel de îngrijorați să vorbească ca și 
cei care au tăcut. Ceea ce le-a permis lor să riște nu a 
fost doar respectul pentru ei și dreptul lor la sentimen- 
tele lor, cât și respectul pentru relație — și pentru prie- 
tenii lor. 

Cu cât amâni mai mult să-i spui unui prieten că te de- 
ranjează ceva — să zicem că ţi-ai dori ca el/ea să nu-și 
facă un obicei din a aduce pe cineva, o a treia persoană, 
de câte ori vă întâlniți — cu atât vei deveni mai preocu- 
pat de problema ta. În discuția ta interioară privind ale- 
gerea de a te plânge sau nu probabil că îţi imaginezi că 
vei formula plângerea ta într-un mod atât de convingător, 
încât prietenul tău va trebui să te asculte. De fapt, cel mai 
potrivit mod de a regla o problemă între prieteni este să 
iei în considerare poziția pe care îți imaginezi că o are 
prietenul tău. 


Recunoașterea poziției prietenului tău îl ajută 
să nu mai mediteze la acest lucru și să îţi ascul- 
te punctul de vedere. 


Să spunem că tu ești cel care sună mai mereu un anu- 
me prieten ca să vă întâlniți. Nu ești genul de persoană 
care să țină socoteală, dar faptul că el nu te invită nici- 
odată să faceți ceva împreună te deranjează. Începi să 
te întrebi dacă te place cu adevarat. Eziţi să spui ceva 
pentru că s-ar putea simți criticat. Ce e de făcut? Spu- 
ne-i totul. Folosește-te de capacitatea ta de înțelegere 
pentru a anticipa cum s-ar putea simți prietenul tău în 
legătură cu ce vrei să-i spui. „Ceva mă deranjează, dar 

am ezitat să aduc în discuţie acest lucru pentru că nu 
am vrut să crezi că te învinovăţesc pe tine. De fapt, s-ar 
putea să aibă legătură cu propria mea nesiguranţă...“ 


O plângere sinceră poate salva uneori o priete- 
nie. 


Michelle s-a săturat de plângerile constante ale lui Ar- 
lene — despre șeful ei nenorocit, despre numeroasele 
dureri și suferințe, și de repertoriul ei bogat în probleme 
cu bărbaţii. Dar nu voia să spună nimic. Nu voia să-i jig- 
nească sentimentele. (Nu asta ne spunem când nu vrem 
ca cineva să se supere pe noi?) Așa că, în loc să spună 
ceva, a încetat să mai fie disponibilă când suna Arlene și 
prietenia și-a pierdut din intensitate și a încetat. 


Când prietenii nu își vorbesc despre ceea ce-i deran- 
jează, doleanţele distrug; relaţia. Ascultarea poziției fiecă- 
ruia contează foarte mult, chiar dacă nu rezolvă în între- 
gime conflictul. Cel mai bun mod de a rezolva o proble- 
mă între prieteni nu e să afirmi poziţia ta, ci să ai în vede- 
re cum s-ar putea simţi prietenul tău și să încerci să recu- 
noști acest lucru într-un mod care-l invită să dezvolte 
ideea. 

Puţine prietenii durează mult dacă tot ceea ce face 
unul dintre cei doi este să se plângă de diverse lucruri. 
Cu toţii avem probleme, dar nu uita că să asculți, în spe- 
cial plângeri, este o povară. Dacă ai un prieten care pro- 
fită de disponibilitatea ta de a asculta fără ca el să te as- 
culte la rândul lui, poți să accepţi această povară până 
când te saturi — precum colectarea de cupoane gratui- 

te de zbor, la schimb pentru dreptul de a abandona prie- 
tenia. Sau poți să spui ceva. 

Un prieten de-al meu, cu care alergam, obișnuia să se 
plângă de toate problemele pe care le avea cu fiul vitreg. 
ÎI ascultam compătimitor și ocazional îl sfătuiam (e ok, 
am o diplomă). Dar dacă prietenul meu vorbea mai mult 
de câteva minute, devenea conștient de ce făcea (poate 
parţial tocmai pentru că am o diplomă) și își cerea scuze. 
Îi aduceam aminte că, în relația noastră, să a te plânge e 
o stradă cu două sensuri. Nu mă deranja să-i ascult pro- 
blemele pentru că eram recunoscător pentru timpul pe 
care mi-l acorda ascultându-mi problemele. 

Când doi oameni sunt blocaţi într-o nemulțumire tă- 
cută, cel mai bun mod de a deschide subiectul este să 
întrebi care sunt sentimentele celuilalt. Acest lucru se 
aplică în special în cazul neînțelegerilor reciproce. Nu 
te grăbi să-i spui părerea ta. În cazurile de neînțelegeri 
majore concentrează-te mai întâi să-l asculţi pe celălalt. 
Păstrează sentimentele tale pentru mai târziu. Dar, dacă 
prietenul tău te-a jignit și nu știe acest lucru, singura 
cale de a împiedica resentimentele să otrăvească relația 
este să spui în cele din urmă ceva despre cum te simți. 


Alice și soțul ei erau amândoi independenți și făceau 
în mod regulat lucruri precum să ia cina în oraș sau să 
meargă la film separat. Prietena lui Alice, Marie, pe de 
altă parte, nu se simţea bine dacă ieșea în oraș fără so- 
tul ei. Așadar, cele două prietene se întâlneau uneori 
singure, dar, de cele mai multe ori, făceau lucrurile îm- 
preună toţi patru, așa cum prefera Marie. Amândouă 
au înţeles că se aflau în situații diferite, dar fiecare din- 
tre ele a ajuns să simtă că face mai multe compromisuri 

decât cealaltă. În timp, s-au văzut din ce în ce mai pu- 
țin. 

Marie suferea. Era dezamagită că Alice nu era mai 
înțelegătoare față de situaţia ei. Cu cât se vedeau mai 
rar, cu atât se gândea Marie mai mult la cât de rănită 
era; și cu cât se gândea mai mult, cu atât își imagina 
cum o confruntă pe Alice. Este posibil ca sentimentele 
lui Alice să oglindească sentimentele ei? Era o variantă 
pe care nu o luase în considerare, dar pentru a-și păstra 
prietenia, a decis să riște. 

Marie a sunat-o și i-a spus că își imaginează că Alice 
se simte frustrată de dorinţa ei de a se întâlni doar în 
cuplu. Alice, ușurată că i-au fost confirmate sentimen- 
tele, a spus că da, era adevărat, dar în adâncul ei își fă- 
cea griji că Marie nu o place suficient cât să vrea să facă 
lucruri împreună, separat de soții lor. 

Odată ce Marie a spart gheaţa arătându-și grija pen- 
tru sentimentele lui Alice, cele două prietene au putut 
vorbi despre neînțelegerea și resentimentele trăite — 
sentimente care adesea par prea amenințătoare ca să le 
abordezi. Conflictul de bază nu a dispărut — Alice pre- 
fera în continuare să se întâlnească singură cu Marie, și 
lui Marie îi era de asemenea greu să iasă în oraș fără so- 
tul ei —, dar nu s-a mai dezvoltat. Cele două prietene 
se întelegeau reciproc acum, și prietenia lor a rezistat. 


Cum să oferi o critică constructivă 
unui prieten 


Există momente în care nu este chiar corect doar să 
asculți un prieten care simţi că greșește. Cu toate aces- 

tea, dacă vrei să-l sfătuiești, e o idee bună să întrebi mai 
întâi dacă acesta vrea sfatul tău. 


„Ai fi dispus să asculți o sugestie în această privin- 
tă?” 

„Eşti interesat să auzi o altă opinie?” 

„Eşti ferm hotărât să...?” 


Sfatul implică critică și chiar și critica bine intențio- 
nată poate să dea greș. Poate ai încercat să fii sincer sau 
pur și simplu nu ţi-a păsat; oricum critica ta îl poate face 
pe prietenul tău să se simtă atacat. Dacă sugerezi ca un 
prieten să schimbe ceva ce el nu este interesat să schim- 
be (sau puţin probabil să schimbe), comentariile tale, 
deși bine intenționate, îi pot da un sentiment de revol- 
tă prietenului tău. 

Uneori, când ne spunem părerea, ne simțim respinși 
dacă prietenul nostru nu ne ascultă. 


„De ce m-ai mai întrebat care e părerea mea dacă nu 
ţii cont de ea?“ 


Să primești sfaturi înseamnă să le iei în considerare, 
nu neapărat să le urmezi. Cel mai bun sfat este cel care 
nu implică obligativitate. Un bun ascultător le permite 
prietenilor să accepte sau să respingă sugestiile fără să 
se simtă desconsiderat. 

Înainte de a continua, verifică modul în care reacțio- 
nează prietenul tău la comentariile tale inițiale. Nu de- 
veni atât de hotărât să-ţi convingi prietena de corectitu- 
dinea aprecierilor tale — asupra deciziilor ei —, încât să 
fii insensibil la dreptul ei de a decide ce să facă. Dacă 

prietena ta pare defensivă în privinţa sfatului tău, retra- 
ge-te și las-o pe ea să vorbească. 


Momentul potrivit să-ţi impui punctul de ve- 
dere este acela când te contrazici cu prietenul 
tău în privinţa a ceea ce ar trebui să faci tu, și 
nu invers. 


Dacă nu ești sigur ce părere are prietenul tău despre 
sfat, întreabă-l. 


„Ce părere ai?“ 
„Vrei să-ți spun mai multe despre asta sau nu?“ 
„Să continui sau te-ai hotărât?“ 


Prietenii se distanțează sau uită cum să ascul- 
te? 


Pentru mult prea mulți oameni povestea prieteniei 
este o istorie de relaţii distruse. Poate că pierderea prie- 
tenilor nu este așa de dureroasă ca a acelor oameni care 
trăiesc împreună și își împart destinele, dar procesul 
este asemănător. Ne facem prieteni în anumite circum- 
stanțe — în liceu, să zicem, sau când ne angajăm 
într-un nou loc de muncă, sau ca Maggie și Liz, ca ve- 
terane ale divorțului. Apoi unul sau amândoi ne schim- 
băm; mergem mai departe și legătura devine mai greu 
de întreținut. 

Motivele pentru care ne căsătorim la 20 de ani nu 
sunt aceleași motive pentru care rămânem căsătoriți la 

30 sau 60, dar prietenii, care au mai puține motive să ră- 
mână uniţi, sunt mai puțin dispuși să menţină și să în- 
trețină o relație de-a lungul unor schimbări majore în 
viață. Această muncă presupune să respectaţi diferen- 
tele dintre voi și să învățați să ascultați când nu vă este 
ușor s-o faceți. 


Gil și Roy erau prieteni în liceu. Amândoi erau jucă- 
tori de baschet, și studenţi buni și ambii evoluau împre- 
ună în mod natural. Era o prietenie bazată pe interese 
commune și genul de prietenie bazată pe multe glume 
pe care unii adolescenţi le folosesc ca să se testeze pe ei 
înșiși. Modul lor de a se asculta reciproc era să facă pe 
rând pe grozavii, dacă putem să numim asta ascultare. 

Pe măsură ce au crescut, Gil devenea exasperat de 
felul lui Roy de a face haz, dar îl și tonifica în aceeași 
măsură. Pe alţii doar îi enerva. Odată, când aveau în jur 
de 30 de ani, erau la un joc de baschetbal și Roy băuse 
câteva beri. Era imediat după ce marele Kareem Ab- 
dul-Jabbar își schimbase numele în Lew Alcindor, și nu 
știu pentru ce motiv devenise ținta umorului dur al lui 
Roy. De fiecare dată când Jabbar pierdea o pasă, Roy 
urla „Hei, Lew, mișto pasă, Lew!“. Începea să-i deranje- 
ze pe cei din jurul lor, dar Gil nu a spus nimic. După 
meci, doi tipi l-au confruntat pe Roy, i-au spus că este 
un nenorocit și i-au aruncat ochelarii pe jos. Mai târziu, 
când Gil îl tachina în legătură cu această întâmplare, 
Roy s-a supărat foarte tare și cei doi prieteni au încetat 
să-și mai vorbească. 

Peste doi ani, Roy l-a sunat pe Gil și prietenia a fost 
reînnoită, numai că acum părea mai superficială, sau cel 
puţin așa simţea Gil. Roy se comporta în continuare ca 

un adolescent. Poza tot timpul, căutând ceva care să-l 
facă interesant. 

Împreună, cei doi prieteni au participat la aniversa- 
rea de douăzeci de ani de la terminarea liceului. Gil și-a 
amintit că era copleșit de valuri de emoție și de amin- 
tiri, dar că Roy rămasese același glumeţ pe care îl știa. 
După reuniune, cei doi au ieșit în oraș cu fosta prietenă 
a lui Gil. 

Janice, care era încă foarte frumoasă, a readus la via- 
tă latura competitivă dintre cei doi prieteni, care au pe- 
trecut o oră în bar aruncându-și comentarii sarcastice. 
Gil nu s-a gândit că Janice a fost foarte impresionată de 
spectacolul lor, și mai târziu i-a fost puţin rușine. 

Mult mai târziu, Gil a aflat că Roy a mers în acea 
seară cu Janice acasă și că au avut o aventură. A aflat 
acest lucru atunci când Roy l-a sunat, foarte supărat, 
să-i spună că Janice s-a despărţit de el. Gil s-a înfuriat. 
I s-a părut că ceea ce facuse Roy era un lucru răutăcios 
și dușmănos — nu numai să bifeze cucerirea fostei lui 
iubite, dar să și țină secret acest lucru. De ce nu i-a spus 
nimic despre acest lucru, dacă nu era nimic de ascuns 
în ceea ce făcuse Roy? Cu toate acestea, când Roy a ve- 
nit la Gil să-i aline suferința, Gil l-a iertat, așa cum fac 
prietenii. 

Următoarea dată când cei doi prieteni s-au întâlnit a 
fost când Gil l-a invitat pe Roy la picnicul anual al com- 
paniei la care lucra. Roy, care din nou a băut câteva beri, 
a început să facă glume despre lucruri intime pe care i 
le-a spus Gil despre diferiţi colegi din companie. Gil era 
jenat și a încercat să-i închidă gura lui Roy, dar nu prea 
a reușit. Săptămâna urmatoare Gil i-a trimis o scrisoare 
lui Roy, spunându-i că nu mai are încredere în el, că nu 

mai voia să-l vadă și că nu mai voia ca Roy să-l con- 
tacteze. 

Lui Gil (care mai târziu a ieșit din și a pus capăt pri- 
mei căsătorii) acest gest — să întrerupi intenționat o le- 
gatură care a devenit o povară — i s-a părut chiar elibe- 
rator. A fost ca o declaraţie de respect de sine. Gândin- 
du-se la sfârșitul prieteniei, și-a adus aminte că Woody 
Allen a spus că cele mai importante lucruri pe lume, 
cele care îți aduc cea mai mare bucurie, se întâmplă, în 
mod natural. Nu poți să le controlezi. 


Așa simțim uneori, dar asta nu înseamnă că așa și 
este. Poate când suntem copii prietenia pare ușoară, dar 
pe măsura ce creștem trebuie să depunem eforturi să o 
întreținem. Să muncești să-ţi faci prieteni și să-i păstrezi 
poate fi o muncă grea, dar acest lucru este valabil pen- 
tru multe lucruri care merită făcute. Se poate ca priete- 
nia lui Gil cu Roy să fi devenit una dintre acele relații 
care continuă să existe, deși ei sunt în mod fundamen- 
tal nesatisfăcuți. Dar multe prietenii care chiar sunt ba- 
zate pe o legătură solidă pot avea nevoie de reparații 
din când în când. Pentru ca prieteniile să crească odată 
cu tine s-ar putea să fii nevoit să depui ceva efort. 

Un ingredient important pentru obținerea ascultării 
pe care o meriţi este să cultivi relaţiile bazate pe schimb 
reciproc. Acest lucru înseamnă să fii suficient de deschis 
ca să-ți creezi relaţii noi și suficient de selectiv ca să re- 
nunți la cele care nu merită efortul. Relaţiile profunde 
cer un echilbru între dezvăluire personală și ascultare. 
Dar pe de altă parte, inevitabil, mulți dintre noi suntem 
blocaţi în relații cu oameni care nu știu să asculte. În loc 
să fim înverșunați sau fataliști, putem să-i învăţăm să 

asculte — dând un exemplu și, dacă este necesar, cerând 
reciprocitate. 

Să ai prieteni înseamnă să-ţi faci timp pentru ei. 
Dacă prietenii sunt pe locul doi, dacă ești prea ocupat 
ca să fii cu prietenii tăi, pentru ce muncești? Să-ţi păs- 
trezi prietenii înseamnă să fii dispus să depui efort pen- 
tru acest lucru. Cu siguranţă că nu tot timpul, dar să 
asculți uneori când este greu și să vorbești atunci când 
este necesar. 

Pentru ca relaţia de prietenie să se dezvolte, trebuie 
să i se acorde prioritate. Acest lucru înseamnă să vă fa- 
ceți timp unul pentru celălalt și mai înseamnă să faceţi 
un efort real să vă ascultați reciproc. Totuși la serviciu 
sunt lucruri mai importante decât relațiile. Nu-i așa? 


Afirmându-ţi punctul de vedere la birou 


Marshall și Steve erau complet fermecători cu Ma- 
rianne când aceasta a aplicat pentru un post la mica lor 
companie de presă unde aceștia erau editor și redactor- 
șef. Au întrebat-o care e pregătirea și experienţa ei, dar 
au petrecut mai mult timp vorbind despre ce loc grozav 
de muncă era. Marianne nu a fost greu de convins. Ea 
simțea că orice companie mică era mai potrivită decât 
marile trusturi de presă unde editorii erau presaţi de si- 
tuaţiile profit/ pierderi și unde cărțile importante erau 
privite cu suspiciune și ironie. 

Marianne simţea că are multe de învăţat de la Mar- 
shall și Steve. Știa că poate să fie un bun redactor, dar 
experienţa ei la o companie mare unde fusese o asisten- 
tă valoroasă nu a pregătit-o să negocieze contracte sau 

să se ocupe cu ușurință de alte probleme asemănătoa- 
re. 

Marianne s-a bucurat când, la o săptămână după in- 
terviu, a primit o scrisoare prin care i se oferea acest loc 
de muncă. Muncise mult pentru acest moment și avea 
în sfârșit ceea ce își dorea. 

Marianne a fost surprinsă de repeziciunea cu care 
i-au crescut responsabilităţile. Cine s-ar fi gândit că atât 
de mulți autori tineri și străluciți pe care îi aducea în 
companie (și câțiva mai în vârstă de asemenea) aveau 
nevoie să fie ajutaţi? 

Marshall și Steve erau mulțumiți de Marianne. Dar 
curând a descoperit că ei se considerau șefi și pe ea o 
simplă sclavă. Erau destul de prietenoși, într-un mod 
superficial, dar nu s-au gândit niciodată să o includă și 
pe ea în cercul lor. Între ședințe și întâlniri vorbeau unul 
cu celălalt, dar nu și cu ea. Vorbeau despre oameni pe 
care ea nu-i cunoștea și făceau glume între ei. Atitudi- 
nea lor constantă de ifose, cu scopul de a distra și a im- 
presiona, îi dădea senzația că tot ce voiau de la ea era 
să fie auditoriu. 

Când Marianne a aflat că obișnuiau să meargă la 
prânz împreună în fiecare miercuri fără să o invite și pe 
ea, a suferit un șoc. Mai târziu, a aflat că cei din comi- 
tetul de conducere al companiei îi forțaseră să angajeze 
o femeie redactor și că Marshall și Steve au fost iritați 
de această intervenţie în domeniul lor. 

Un alt motiv pentru care Marianne se simțea dată la 
o parte era că Marshall și Steve erau prieteni foarte buni. 
Erau atât de apropiaţi, încât oamenii vorbeau despre ei 
ca Marshall-și-Steve, ca și cum erau o pereche insepa- 
rabilă, o singură unitate. Oamenii îi invitau pe 

Marshall-și-Steve la petreceri, vânzătorii de carte îi ru- 
gau să facă parte din comitetele lor, și autorii și agenţii 
se refereau la ei ca fiind cei mai cunoscători și mai de- 
votaţi oameni din domeniu. Faptul că erau amândoi atât 
de populari printre autori, agenţi literari și alți oameni 
din industrie nu făcea decât să scoată în evidenţă senti- 
mentul de izolare al lui Marianne. 

Erau atât de plăcuţi și pentru că erau atât de accesi- 
bili. Își iubeau meseria, iubeau cărţile și iubeau modul 
în care autorii îi priveau cu dorinţa totală și încrezătoa- 
re pe care oamenii ale căror identități sunt investite în 
cărțile lor o păstrează pentru aceia care le apreciază 
munca. Așa că Marianne rămânea perplexă de răspun- 
sul lor când îi aborda în legătură cu manuscrise cu care 
avea probleme. Marshall și Steve se prefăceau că ascul- 
tă ridicându-și sprâncenele în semn de grijă, ca și biro- 
crații statului pe pilot automat, dar nu puneau întrebări. 
Când a terminat, i-au spus să continue treaba bună pe 
care o făcea. 

Aceste întâmplări nu doar că au dezamăgit-o pe Ma- 
rianne, dar au și umilit-o. Dar în loc să fie furioasă, îi 
era rușine să ceară ajutor. Nu avea nevoie de prea mult 
ajutor; tot ce voia era puţin sprijin. Mai mult decât de 
sfaturi avea nevoie de colegialitate, acel sentiment con- 
fortabil de muncă împărtășită care a încurajat-o de-a 
lungul anilor grei de școală și a uceniciei în lumea edi- 
turilor. 

Dată la o parte din punct de vedere social, apoi jude- 
cată necorespunzător doar pentru că cerea o reacție față 
de munca ei, Marianne a devenit rece și ostilă. Nevrând 
să le dea adversarilor ei satisfacția expunerii sentimen- 

telor ei de respingere, s-a refugiat în insubordonare și i-a 
pedepsit prin tăcere. 

Atmosfera din birou a devenit atât de neplăcută, în- 
cât Marianne s-a gândit să renunţe. Dar era o mamă sin- 
gură și nu-și permitea acest lucru. 

În acest moment, Marianne a început să se întâlneas- 
că cu un director de la o altă editură, un bărbat înalt cu 
ochii cenușii și o fire plăcută. Quinn era un bărbat cu un 
caracter plăcut, dar și el era divorțat și la început au fost 
oarecum nesiguri de relație. Apoi dragostea s-a instalat 
și munca a devenit mai puţin importantă. 

Așa cum Marianne a început să înţeleagă, problema 
era că a avut așteptări foarte mari de la Marshall și Ste- 
ve încă de la început. Când a fost intervievată pentru 
post ea a confundat politeţea lor cu o ofertă de priete- 
nie și, când acea promisiune nu a fost îndeplinită, a de- 
venit înverșunată. Apoi, și-a dorit în același timp să fie 
apreciată ca find competentă și să aibă parte și de sfa- 
turile necesare ca începătoare. Faptul că aceste motive 
sunt cumva contradictorii nu înseamnă că sunt de ne- 
înțeles. Amărăciunea lui Marianne se datora în parte 
frustrării așteptărilor ei mari, dar și colegilor ei prea 
prinși în vieţile lor ca să mai fie deschiși față de o altă 
persoană. 

Lucrurile s-au schimbat la serviciu când Mariannne 
a încetat să-și mai facă atâtea griji în privinţa lui Mar- 
shall și a lui Steve. Acum că viaţa ei personală era îm- 
plinită, era mai puţin interesată de prietenia lor sau 
chiar de aprobarea lor. Și acum că se simţea mai împă- 
cată cu ea însăși, nu mai era dispusă să accepte nedrep- 
tatea ostentativă a acestora. 

Când Marshall, care completa raportul anual a eva- 
luat-o ca fiind „mediocră“, Marianne a refuzat să sem- 
neze. „Vreau să vorbim despre acest lucru“, i-a spus ea 
în cele din urmă. Când Marshall i-a spus că nu are timp, 
ea a insistat. „Trebuie să vorbești cu mine. Fă-ţi timp.“ El 
a oftat teatral, dar a fost de acord. 

„Stii că merit o evaluare bună“, i-a spus Marianne 
când s-au întâlnit. „Care e problema?“ 

„Evaluez situaţia așa cum o văd“, i-a spus Marshall, 
ridicindu-se să plece. 

„Te rog, stai jos“, i-a spus Marianne. „Trebuie să 
vorbim despre acest lucru.“ 

Și au vorbit. Marianne a recunoscut că poate s-a aș- 
teptat la mai mult când a venit, dar, de asemenea, a sub- 
liniat că a fost discriminată și că s-a săturat de acest lu- 
cru. Nu era necesar să fie prieteni, a spus ea, dar trebu- 
iau să se înțeleagă. A vorbit cu demnitate, dar și cu in- 
tensitate. 

Atunci când Marianne a terminat de spus ce o preo- 
cupa, Marshall și-a cerut scuze. El a modificat evalua- 
rea și după această discuţie atât el, cât și Steve au înce- 
put să o trateze cu mai mult respect. În schimb, Marian- 
ne a renunțat la atitudinea ei ostilă, dar nu mai era dis- 
pusă să accepte să nu fie ascultată. 

De ce au fost șefii lui Marianne indisponibili pentru 
atâta timp și de ce acum, brusc, au început să o asculte? 
Este posibil ca tot ce trebuia să facă era să vorbească? 

Marshall și Steve au permis ca resentimentele pe care 
le simțeau din cauză că fuseseră obligaţi să angajeze o 
femeie să se transforme în răutate. Incapabili să își con- 
frunte șefii, și-au manifestat frustrarea față de Marian- 
ne, ignorând-o și tratând-o ca pe cineva care e văzut, 

dar nu auzit. Ceea ce nu și-au dat ei seama este că rău- 
tățile nu își au locul la serviciu. 


Dacă ești răutăcios cu oamenii cu care trebuie 
să lucrezi ai și tu de suferit, nu numai ei. 


Poate fi un clișeu, dar oamenii care lucrează împre- 
ună sunt o echipă și uneori e necesar să trecem peste 
sentimentele personale care intervin în funcționarea 
grupului. 

Deși Marianne a încercat să se plângă, așteptările ei 
au împiedicat-o. Ca mulţi dintre noi, voia să fie plăcu- 
tă și spera să se împrietenească cu ei. Este bine dacă se 
întâmplă așa, dar Marianne a pus pe primul loc dorin- 
ţa ei de a fi prieteni înainte de obligaţiile ei și de a insis- 
ta să fie tratată în mod corect. E mai greu să-ți confrunţi 
șeful dacă ai nevoie ca el sau ea să te placă decât dacă 
vrei doar să te respecte. 

Agitată și nesigură dacă să-și spună punctul de vede- 
re — ca nu cumva Marshall și Steve să nu o placă — Ma- 
rianne le-a vorbit într-un mod ezitant și iritant. Pe de altă 
parte, să vorbești ridicând tonul vocii, nu-ți asigură res- 
pectul. Nimeni nu a învățat-o pe Marianne ce să spună 
exact sau cum să spună, dar încrederea obținută din re- 
laţia cu Quinn a avut ca rezultat coborârea tonului vocii 
ei și exprimarea mai directă. Nu voia doar să-și exprime 
sentimentele; voia ca lucrurile să se schimbe. 

De „Ziua Secretarelor“, Marshall și Steve i-au dăruit 
recepționerei un buchet de flori cu un card semnat de ei 
doi. Marianne s-a înfuriat. l-au răspuns ca acesta a fost 
un gest social și că pot face ceea ce doresc. Ea le-a spus 

că acesta era un birou și nu un mediu pentru socializa- 
re și că ea nu permite să fie exclusă în acest mod. A 
doua zi, cei doi și-au cerut scuze. 


Reţineţi diferența dintre dezacord și sfidare ca răs- 
puns atunci când ești tratat pe nedrept. Sfidarea înseam- 
nă să nu fii de acord, ca să ataci poziţia celuilat. Deza- 
cord înseamnă să nu fii de acord, ca să susţii un lucru în 
care crezi... E diferența dintre a spune: „Greșești“ și 
„Asta e părerea mea“. 

Sfidarea e reactivă, un răspuns contrafobic la tenta- 
ţia de a te apăra. O părere diferită e mult mai ușor de 
recepționat decât una sfidătoare. 


Marianne a realizat acum faptul că avea dreptul să fie 
ascultată și, când apăreau probleme importante, insista. 
Știind că poate să reacționeze în mod real a relaxat-o și nu 
mai avea nevoie atât de des de acest lucru. Nemaifiind în- 
grijorată în privința receptării unui mesaj pozitiv de la 
Marshall și Steve, ca și cum ea ar fi fost un copil și ei ar fi 
fost părinţii, Marianne a renunţat la dependenţa față de 
ei, la nevoia de a fi plăcută: era o persoană independen- 
tă. Compania, ca de obicei, a publicat câteva cărți foarte 
bune în acel an și un autor pe care Marianne l-a adus a 
avut un succes răsunător, atât din partea criticilor, cât și a 
publicului. Ea, Marshall și Steve au sărbătorit într-o sea- 
ră și mulțumirea lor a fost împărtășită și autentică. 

Experienţa neplăcută a lui Marianne de la locul de 
muncă este instructivă din două motive. Primul, lipsa de 
consideraţie a colegilor ei ilustrează una dintre cele mai 
mari greșeli pe care o fac oamenii din conducere: nu-și as- 
cultă subordonații. A doua, lipsa de sensibilitate a pus-o 

pe Marianne în acea situaţie care ne face să ne simțim ca 
niște victime, să trăim suferința noastră ca pe un reproș 
față de cei răi pe care îi considerăm responsabili. Faptul că 
Marianne era o femeie care suferea din cauza celor doi băr- 
baţi, le permite acelora care voiau să vadă acest lucru ca 
fiind un exemplu în care bărbații sunt văzuți ca tirani și fe- 
meile ca martire. Să analizăm aceste două aspecte, pe rând. 


Un bun manager este un bun ascultător 


Managerilor li se pretinde să conducă oamenii din 
subordine. Din păcate, oamenii sunt promovați pentru 
că sunt buni la ceea ce fac, nu pentru că și-au dovedit 
valoarea ca manageri. De fapt, conform cu Principiul lui 
Peter, oamenii tind să avanseze până își ating nivelul de 
incompetenţă. Ca rezultat, mulți manageri acordă mai 
multă atenţie produsului decât oamenilor care îl fac — 
în detrimentul amândurora. 


„Da, Stăpâne.“ 


Cu cât e mai puternic și mai admirat șeful, cu atât 
oamenii tind să-și păstreze părerile pentru ei mai 
degrabă decât să riște să înfurie persoana respecti- 
vă.55 Managerii buni creează un mediu sigur pen- 
tru ca toată lumea să-și spună părerile și ideile — 
chiar și idei care par proaste sau ciudate față de cre- 
dințele lor. Această deschidere punctează două 


55 Acesta este unul dintre motivele din cauza cărora președinții fac 
atâtea greșeli: nu reușesc să corecteze direcţiile politice greșite, din 
cauză că adjuncţii lor fac orice ca să fie pe plac șefului. Dacă acor- 


442 Michael P. Nichols 


lucruri: adaugă surplus de informații, care înseam- 
nă mai multe decizii în deplină cunoștință de cau- 
ză, şi îi face pe oameni să se simtă implicați în pro- 
cesul de luare a deciziilor. Cu cât e mai mare volu- 
mul de idei, cu atât decizia finală va fi mai bună. Și 
cu cât simt oamenii că au participat la luarea deci- 
ziei, cu atât sunt mai dispuși să acționeze în direc- 
ţia deciziilor luate. 


Managerii eficienţi sunt ascultători proactivi. Ei nu 
așteaptă ca membrii echipei lor să vină la ei; aceștia fac 
un efort să descopere ce cred și ce simt oamenii, între- 
bându-i. 

Managerul care se întâlnește în mod frecvent cu 
membrii echipei e informat și, cu atât mai important, își 
arată interesul față de acei oameni. 

Un stil managerial deschis permite accesul celorlalți, 
dar nu înlocuiește efortul de a interacționa și de a ascul- 
ta oamenii. Managerul care nu pune întrebări dă de în- 
teles că nu îi pasă. Și dacă acesta nu ascultă, mesajul este: 
„Nu sunt aici pentru tine“. Chiar dacă un manager de- 
cide să nu urmeze sugestia unui subordonat sau să nu 
acorde cuiva o creștere de salariu, să asculţi cu interes 
sincer dovedește respect și îl face pe angajat să se simtă 
apreciat. 

Când Marshall și Steve au angajat-o pe Marianne, au 
fost impresionați de maturitatea ei. Au considerat-o o 
persoană mulțumită de sine, dispusă să împărtășească 
ceea ce știe. Te poți gândi că fiind niște oameni experi- 
mentați ar fi trebuit să fie mai atenţi la nevoia de sprijin 


dul este egal cu accesul, este greu de crezut că alegerile greșite vor 
fi contestate (vezi războaiele din Vietnam și Irak). 


„Ştiam că o să înţelegi“ 443 


a unui nou coleg. Dar adevărul este că ei făceau o trea- 
ba excelentă în afara biroului. Când trebuiau să convin- 
gă un agent sau un autor, erau foarte atenți. 

Marshall și Steve nu i-au oferit lui Marianne niciun 
ajutor pentru că nici ei nu au avut parte de așa ceva. Dar 
ei nu s-au gândit că prietenia dintre ei le-a satisfăcut ne- 
voia de sprijin. Greșeala pe care au făcut-o cu Marianne 
a fost că s-au gândit la ea doar ca la un angajat și nu ca 
la o persoană. Interesul față de colegi poate fi la îndemâ- 
nă; dacă nu e natural, oamenii cu funcții superioare tre- 
buie să se intereseze de subalternii lor. Ei sunt cei care 
fac lucrurile să funcționeze. 


Comunicarea prin mesaje sau e-mail nu este un 
substitut pentru contactul personal, pentru că 
nu ofera șansa ascultării. 


Nu este suficient doar să întâlnești oamenii. Un as- 
cultător fals nu păcălește pe nimeni. Contactul vizual 
slab, legănatul de pe un picior pe altul, frecatul mâini- 
lor și răspunsurile banale precum: „Ce interesant“ și 
„Serios?“ te dau de gol. Lipsa de interes pe care super- 
vizorul o arată față de conversaţie trădează o problema 
mai mare: lipsa de interes față de acea persoană. 

Neputinţa de a asculta nu e neapărat un rezultat al 
răutații sau al lipsei de sensibilitate. Chiar și comporta- 
mentul unui bun ascultător poate fi influențat de anxie- 
tate, grijă și stres. Ideea este că și la serviciu, ca în orice 
alt mediu al vieţii, ascultarea necesită un mic efort. 

Managerii eficienți dezvoltă o rutină în care timpul 
pentru comunicare este o parte integrantă. Aceștia se 

întâlnesc cu echipa lor și pun întrebări. Nu reacționea- 
ză până nu adună toate detaliile. Dacă nu știu cum gân- 
desc și ce simt subordonații lor, întreabă — și ascultă. 


Ascultarea conferă putere 


Un institut de terapie familială a invitat șase somi- 
tăți din domeniu să facă parte dintr-un consiliu de 
consultanţi. La prima lor întâlnire fiecare dintre pri- 
mii cinci experți a făcut sugestii despre cum ar pu- 
tea să-și îmbunătățească institutul programele. Al șa- 
selea membru al consiliului a avut o cu totul altă 
abordare. El i-a întrebat pe toți cei care făceau parte 
din personal ce voiau ei cel mai mult să realizeze și 
cum credeau ei că le poate fi el de folos. A fost o me- 
todă foarte productivă pentru a afla cele mai bune 
idei ale oamenilor. 


Dar dacă șeful nu te ascultă? 


Dacă în acest moment am abandona subiectul ascul- 
tării la locul de muncă am face o greșeală, reducând un 
subiect complex la o simplă formulă: managerii eficienţi 
ascultă ce au agajaţii de spus. Cum rămâne atunci cu cei 
care nu sunt ascultați? 

Puţini dintre noi renunţă ușor atunci când nu sun- 
tem auziți de superiorii noştrii. Scriem rapoarte, cerem 
să ne întâlnim cu aceștia, încercăm să ne comunicăm ne- 
voile și să transmitem punctul nostru de vedere. Apoi 
renunțăm. În cele din urmă facem ce-a facut și Ma- 
rianne: ne plângem altora. 

Odată ce Marianne a înţeles că cei doi colegi ai ei 
erau neinteresați și indisponibili, ea a început să bârfeas- 
că cu recepționera. 

Bârfa e o formă conștientă de înjosire. Regulile jocului 
sunt simple: jucătorii sunt liberi să spună orice despre 
oricine dacă acea persoană nu se află în aceeași încăpere. 
(Indiciu: Dacă participi la acest joc, nu părăsi camera.) 

Triangularea — împărtășirea sentimentelor de frus- 
trare unei a treia persoane în loc să rezolvi sursa conflic- 
telor — capătă proporții epidemice în mediul de lucru. 
Să-ţi descarci nervii plângându-te de alți oameni e ceva 
natural. Problema este că obiceiul de a te plânge de su- 
periori ne blochează în a rămâne pasivi și revoltați. Poa- 
te că am renunţat să încercăm să vorbim cu acei nenoro- 
ciţi, dar nu ne deranjează să spunem ce credem despre 
ei — atâta timp cât ei nu ne aud. 

Am lucrat la un moment dat într-o clinică cu încă șase 
terapeuțţi, unde toată lumea, cu excepţia directorului, 
mergea împreună la masa de prânz. Ghiciţi care era cel 
mai dezbătut subiect? Directorul și felul lui rigid de a fi. 
Aceștia se plângeau în mod regulat de el ca și cum ei 
erau o forță căreia i te poţi împotrivi și el era un obiect 
de neclintit.56 

Dar unii dintre voi se gândesc, șeful meu e cu adevă- 
rat insensibil! Am încercat să vorbesc cu el; pur și sim- 
plu nu mă ascultă! 


56 Atunci când am devenit directorul unui departament de psihiatrie, 
mi-am adus aminte de această lecție. Am programat întâlniri săp- 
tămânale cu angajaţii, prima parte a fiecărei întâlniri fiind dedica- 
tă discutării cazurilor și cea de-a doua jumătate era un prilej pen- 
tru angajaţi să spună ce îi nemulțumea, ce sugestii aveau sau ori- 
ce altceva ce le trecea prin cap ca să își ușureze munca. Rezultatul 
a fost că aveam o echipă destul de unită. 

Nu mă îndoiesc de acest lucru. Oamenii nu sunt pro- 
movați pentru că sunt buni ascultători. Sunt promovați 
pentru că își fac treaba bine sau pentru că vorbesc bine. 
Mai mult, pozițiile de conducere încurajează latura di- 
rectivă a omului, deseori cu riscul pierderii receptivită- 
ţii. Greșeala pe care o fac oamenii încercând să ajungă la 
superiorii nereceptivi e aceeași greșeală pe care o face 
majoritatea dintre noi în încercarea de a face față persoa- 
nelor dificile din viețile noastre: încercăm să-i schimbăm. 
Și când acest lucru nu funcționează, ne dăm bătuți. 


Nu îmbunătățești relațiile încercând să-i schimbi 
pe ceilalţi, ci schimbându-te pe tine în relaţie cu 
ei. 


Începe prin a-ţi analiza așteptările. Ce vrei și cum 
crezi că poți obține ceea ce vrei? Te aștepți, la fel ca Ma- 
rianne, să-ți satisfaci nevoile la serviciu? Muncești din 
greu și aștepți răbdător să-ți spună șeful că faci o trea- 
bă excelentă ca un băiat cuminte sau o fetiță cuminte? 
Ai încercat să ai parte de o reacție fiind mai degrabă in- 
teligent decât competent sau fiind plăcut mai degrabă 
decât productiv? 

Locul de muncă nu este o familie. Cu toate acestea, 
mulți dintre noi ne privim șefii ca și cum ar fi părinții 
noștri. Alternativa este să ne gândim la noi ca la doi 
adulți cu respect de sine și care ocupă din întâmplare 
diferite poziţii la birou. Marianne voia ca Marshall și 
Steve să o ia în serios, dar ea nu s-a luat pe sine în se- 
rios. Să încerci prea tare să fii plăcut și să aștepți răbdă- 

tor ca șeful să-ţi recunoască valoarea sunt exemple în 
care nu te iei pe tine în serios. 

Directorul departamentului de psihiatrie mi s-a plâns 
odată că anumiți membri ai faculății i-au răspuns ca și 
cum el era tatăl lor. M-a bufnit râsul. 

Unul dintre lucrurile care vine odată cu o poziţie de 
responsabilitate este să devii obiectul atitudinii oameni- 
lor față de autoritate. (Cred că se numește transfer). Su- 
pervizorii ar trebui să țină minte acest lucru când se în- 
tâlnesc cu subordonații lor. Când angajaţii trebuie să se 
întâlnească cu șeful se pot aștepta la o mustrare — altfel 
de ce te-ar chema șeful? — mai degrabă decât la o dis- 
cuţie deschisă. Supervizorii trebuie să înlăture această 
anxietate punând întrebări care demonstrează interesul. 
Și să asculte răspunsurile. 


Ascultând cu măsură 


Leslie a compătimit-o pe secretară când aceasta i-a po- 
vestit despre problemele pe care le avea acasă. Dar oda- 
tă ce Donna a descoperit cât de disponibilă era Leslie, a 
început să vorbească din ce în ce mai mult timp despre 
problemele ei. Problemele Donnei o împiedicau să-și facă 
bine treaba și acest lucru începea să o enerveze pe Les- 
lie. Vroia să fie înțelegătoare, dar nu voia să fie mama 
Donnei. Ce era de făcut? 


Dacă ai o relaţie bună cu cineva la serviciu și acea pe- 
soană are o problemă personală, disponibilitatea ta de a 
asculta îl poate ajuta. Dar unii oameni sunt atât de preo- 

cupați de problemele lor, încât profită de oricine este dis- 
pus să asculte. 

Când discuţiile personale te ţin din treabă, oprește-le 
delicat, dar ferm. 


„Aș vrea să aud mai multe, dar trebuie să mă întorc 
la treabă.“ 

„Pare foarte dureros. Sper că ai o persoană cu care să 
vorbești despre aceste lucruri?“ 

„Scuze, cred că m-a strigat mama.“ 


Ascultarea este importantă la serviciu pentru că îi aju- 
tă pe oameni să se înțeleagă reciproc, să se placă reci- 
proc, să-și facă treaba bine. Dar: nu deveni prea perso- 
nal. Nu lăsa compasiunea ta (sau dorinţa de a fi apre- 
ciat) să permită discuţiilor cuiva despre problemele per- 
sonale să se amestece cu munca. Acest lucru se poate în- 
tâmpla dacă ești singura persoană cu care vorbește sau 
dacă ea se folosește de compasiunea ta, mai mult decât 
ca o scuză ocazională, ca să nu-și facă treaba. Un super- 
vizor bun păstrează canale de conversaţie (legată de ser- 
viciu) deschise — și le păstrează concentrate pe sarcini- 
le de lucru — cerând păreri despre cum funcționează lu- 
crurile (la serviciu). 


„Ce îți place și ce îţi displace până acum la acest job?“ 

„Crezi că ar trebui să schimbăm ceva ca să meargă 
treaba mai bine?“ 

„Ce părere ai despre...?“ 

„Care e reacţia ta la...2“ 

Tine minte că poate fi intimidant pentru subordonați 
să fie critici sau să facă sugestii. Dacă vrei să se simtă 

suficient de în siguranţă ca să fie deschiși, reasigură-i că 
le apreciezi ideile. 

„Mă bucur că mi-ai spus.“ 

„Mulţumesc că m-ai anunţat...“ 

„Nu mi-am dat seama..., mă bucur că mi-ai spus.“ 


A-i asculta pe oamenii cu care lucrezi nu e același lu- 
cru cu a deveni prieten cu ei. Mulţi oameni își fac griji 
că, dacă își permit să discute probleme personale la bi- 
rou, lucrurile ar putea deveni complicate. Dar cei care 
consideră că munca eficientă în echipă nu înseamnă să 
asculți (înseamnă să faci treaba bine) se înșală. Fără să 
fim auziți nu mai avem aceeași putere, ca angajați și ca 
oameni. 


Exerciţii 


1. În următoarea discuție pe care o ai cu un prieten, 
observă orice tendinţă ai de a te îndepărta de ce- 
lălalt în timp ce vorbește. De cât efort ar fi nece- 
sar ca să te concentrezi să asculţi pentru încă două 
minute? Cât efort merită această prietenie? 


2. Scrie o listă cu prietenii de care vrei să fii mai 
apropiat. Apoi notează lucrurile de care știi sigur 
că sunt pasionaţi. Alege un prieten și aranjează să 
faceţi acel lucru împreună. 


3. Transformă-te într-un ascultător proactiv. Dacă 
ești supervizor, manager, profesor, terapeut, pă- 
rinte sau altceva într-o poziţie cu autoritate fă-ți 
în săptămâna următoare timp să întrebi un subor- 

donat ce idei sau sugestii ar putea avea în legătu- 
ră cu munca voastră, dar de care nu a apucat să-ți 
vorbească. Asigură-te că acea persoană se simte 
apreciată pentru că a fost sinceră cu tine. Dacă nu 
răspunde nimic, spune-i că e în regulă; dacă îi 
vine vreo idee mai târziu, vei fi bucuros să o as- 
culti. 


Gândește-te la un coleg dificil sau la un supervi- 
zor. Cum interacționezi în mod normal cu acea 
persoană? Ce faci? Data viitoare când te întâlnești 
cu acea persoană încearcă să te controlezi, să o as- 
culți și să vezi și punctul lui sau al ei de vedere. 
Apoi evaluează felul în care tu asculți și impactul 
asupra relaţiei. 


Epilog 


pilogul este locul unde se așteaptă ca autorul 
să devină filosofic. Aici, de exemplu, ţi-aș pu- 
tea spune că ascultatul de calitate nu transfor- 
mă doar relaţiile personale și profesionale (ceea ce este 
adevărat), dar poate aduce înțelegere și între persoane- 
le de sexe diferite, de rase diferite, între bogați și săraci, 
chiar între națiuni. Toate aceste lucruri pot fi adevărate, 
dar, dacă o să îmi permit dreptul nemeritat de a ține o 
predică, poate că ar trebui să mă rezum la lucruri mai fa- 
miliare. La urma urmei, sunt psiholog, nu filosof. 
După ce ai citit până aici, probabil că ţi-ai amintit de 
unele lucruri pe care le știai deja, dar poate ai ajuns să re- 
alizezi că ascultatul este chiar mai important și mai dificil 
decât își dau oamenii seama. Nevoia de a fi auzit este atât 
de mare, încât chiar și atunci când ascultăm nu o facem cu 
intenţia de a înţelege, ci de a răspunde. Și de parcă acest 
lucru nu ar face ascultatul destul de greu, în momentele 
de conflict este nevoie de un efort real să depășim sau mă- 
car să ne controlăm reactivitatea emoțională care ne arun- 
că în neliniște și în absenţa înţelegerii față de celălalt. 

Puţine lucruri pot face atât de mult pentru aducerea 
înțelegerii reciproce în relație precum ascultatul recep- 
tiv — auzirea și recunoașterea gândurilor și sentimen- 
telor celuilalt înainte de exprimarea celor personale. Poţi 
face un obicei din acest tip de ascultare, dar, ca orice obi- 
cei nou, trebuie exersat. 

Una dintre observaţiile care îmi displac a venit din 
partea unor persoane aflate în terapie pentru îmbună- 
tățirea relațiilor. S-au plâns. Am ascultat cu înţelegere. 
Apoi am sugerat lucruri pe care ar putea să le facă pen- 
tru a putea să ofere și să primească înţelegerea pe care 
și-o doreau. Apoi vine Comentariul: „De ce trebuie să 
fie totul atât de artificial? De ce nu putem să ne vorbim 
pur și simplu?“ Nu pot să suport chestia asta! Vorbeau, 
dar nu funcționa. 

Este enervant când oamenii spun că nu este natural 
să nu răspundă până nu l-au ascultat pe celălalt, din ca- 
uză că acest lucru pare atât de neproductiv și de dău- 
nător față de propriile interese. Dar lucrul care mă de- 
ranjează cu adevărat la această observaţie este că e ade- 
vărată: ascultatul de calitate nu apare natural. 

Ascultatul este o abilitate și, ca oricare alta, ea trebuie 
dezvoltată. Dar, deși ascultatul poate fi văzut din acest 
punct de vedere — ca o performanţă —, poate fi privi- 
tă și din altă perspectivă, ca o dezvoltare naturală a iu- 
birii și a grijii față de oameni. 


Grija față de oameni nu presupune multă gândire; 
este ceva ce simţi. Grija față de ceilalți te împinge aproa- 
pe imediat să acționezi cu respect față de ei. Acest res- 


Epilog 453 


pect nu este pe deplin altruist, deoarece grija față de alt- 
cineva presupune că binele tău este legat de al lor. 
Atunci când i se întâmplă un lucru rău persoanei iubi- 
te, ceva rău ţi se întâmplă și ție. Dar să arăţi că îţi pasă, 
să îți amâni propriile interese și să devii receptiv, nu este 
întotdeauna ușor. 

Ascultarea mai atentă — extinzând ceea ce facem în 
mod automat, extinzându-ne pe noi un pic mai mult — 
este una dintre cele mai bune modalități prin care pu- 
tem să fim buni față de ceilalți. Să te ocupi un pic mai 
mult de ceilalți — suficient cât să le auzi sentimentele, 
suficient cât să le iei în considerare punctul de vedere — 
pentru acest lucru este nevoie de puţin efort. 

Să îţi pese suficient de mult ca să asculți nu înseam- 
nă să fii deschis față de orice persoană pe care o întâl- 
nești. Mai degrabă, înseamnă să fii atent la acele situa- 
ţii în care o persoană la care ţii are nevoie să fie ascul- 
tată. 


În mod ironic, capacitatea noastră de ascultare este 
adesea cea mai slabă cu persoanele care ne sunt cel mai 
apropiate. Conflictul, obiceiul și presiunea emoțiilor ne 
fac să ascultăm cel mai prost acolo unde este nevoie. Pe 
măsură ce ieșim din cercul familial, cu cei de care ne 
pasă, dar cu care nu trăim, avem tendinţa să fim mai 
deschiși, mai receptivi și mai flexibili. Nu este vorba de- 
spre faptul că — așa cum suntem uneori acuzați — ne 
pasă mai mult de prieteni decât de familie, dar aceste 
relații sunt mai puţin încărcate de conflict și resenti- 
ment. 

Nu vei ajunge departe cu eforturile tale de a asculta 
mai bine fără să dai de problema propriei emotivități. 
Ascultatul mai bun nu presupune doar o mai mare des- 
chidere față de ceilalţi, ci și o mai mare realizare a sine- 
lui. Te exprimi într-o modalitate care îi neliniștește pe 
ascultători și îi face să reacționeze defensiv? Dacă așa 
stau lucrurile, ce poţi să faci? (Dacă răspunsul este ni- 
mic, atunci aceasta este îmbunătăţirea pe care o vei 
primi în ascultarea ta de către ceilalți.) În ce circumstan- 
te reacționezi exagerat sau oferi sfaturi, întrerupi sau 
glumești în loc să asculți? 


Grija față de ceilalți este o expresie instinctivă a ce- 
lei mai bune părţi din noi. Din păcate, frustrările de 
acasă și sentimentul de neputinţă în lume, înseamnă 
că nu putem să ne purtăm întotdeauna cu grijă și ge- 
nerozitate. 


Peste tot în jurul nostru suntem încurajați să ne ce- 
rem dreptul de a fi victime și de a ne exprima amără- 
ciunea. Acest sentiment de rană îndreptăţită poate fi în- 
teles ca rezultat al unei griji emoționale insuficiente. Oa- 
menii cărora le-a lipsit atenţia au suferit, au fost evitați 
și făcuţi de râs. Într-un fel, alții i-au făcut să afle că ne- 
voia de a fi ascultați este exagerată. Și în acest caz ce se 
întâmplă? Devin disperaţi să primească atenție. Și așa 
problema ascultatului, la fel ca toate problemele uma- 
ne, este circulară: aprecierea neadecvată ne face nesiguri 
și mai puţin deschişi față de ceilalți. Ascultatul pe care 
nu îl primim este ascultatul pe care, la rândul nostru nu 
îl oferim. 

Propria incapacitate de a primi atenţia pe care ne-o 
dorim ne face să ne simțim neputincioși — un sentiment 
întărit de viața trăită într-o lume marcată de declinul eco- 
nomic, crime, poluare și absurditate birocratică. Așa că 
nu este de mirare că ne-am pierdut încrederea în pute- 
rea noastră de a schimba lucrurile. Deziluziile publice și 
dezamăgirile personale ne epuizează și ne descurajează. 
Ne simțim păcăliți și decepționaţi, așa încât, normal, ne 
îndreptăm resentimentele în exterior și înțelegerea spre 
interior. 

Atunci când te simți atacat și nesigur, este normal să 
te gândești să ai grijă de cea mai importantă persoană. 
Din păcate, egocentrismul este contrar propriilor inte- 
rese. Prinși în capcana conștiinței de sine, devenim 
fragmentați și ranchiunoși. Din păcate, furia și dispe- 
rarea au alimentat un declin al grijii față de ceilalți și o 
retragere spre impasul creat de preocuparea față de 
sine. 

Neînţelegerea nu este un proces pe care să-l anulezi 
pur și simplu, dar poți să realizezi că problemele din re- 
laţie sunt circulare, iar tiparele circulare pot fi întrerup- 
te — dacă cineva este dispus să facă prima mișcare. 

Marea răsplată oferită de acest pas este că ascultatul 
ne permite să fim deschiși, generoși și conectaţi; să in- 
fluențăm vieţile celorlalți și să le îmbogățim și pe ale lor 
și pe ale noastre. Ascultatul — ascultatul empatic — fa- 
vorizează dezvoltarea ascultătorului, a celui ascultat și 
a relației dintre ei. 

Faptul că ascultatul mai atent ne îmbunătățește sta- 
rea de bine este perspectiva normală a psihologiei, în 
care toate comportamentele umane sunt considerate ca 
fiind motivate de propriile interese. Dar atunci când 

restrângi relațiile umane la o colecție de individuali- 
tăți și propriul sine la condiţia timpurie de copil, ceea 
ce îți rămâne sunt caracterele fixe, cu care rămâi blo- 
cat. 

O teorie a vieții americane afirmă că toate acțiunile 
sunt motivate de propriul interes. Dar această teorie este 
falsă. Tendinţa de a ne vedea viețile pe Pământ din per- 
spectiva individualismului eclipsează perspectiva mai 
largă că suntem parte din sisteme în cadrul sistemelor: 
familia, familia lărgită, comunitatea, națiunea — rețele 
vaste de asocieri. Adevărul este că introspecția ne poate 
arăta doar o parte din motivul din cauza căruia ne sim- 
tim goi și neîmpliniți. 

Ar trebui ca ideea de interes față de sine să cuprindă 
și interesul față de ceilalți? Da. Interesul binevoitor de 
sine merge mână în mână cu interesul față de ceilalți. 
Dar este doar o problemă de interes de sine clar definit 
pentru a fi interesat și de alţii? 

Schimburile își au locul în dirijarea vieţii. Dar ar ră- 
mâne prea multe în afara istoriei interacțiunilor umane 
dacă ne-am apleca către ceilalți doar în termeni de utili- 
tarism. 

Grija față de ceilalți, fapt care se profilează în justiția 
politică, eliberarea de suferinţă și dragostea familiei și a 
prietenilor, este fundamentală în sensul a ceea ce suntem 
noi de fapt și a ceea ce ne determină să trăim împreună. 
Presiunile care blochează sau împiedică acest impuls ne 
scad valoarea sau chiar ne dăunează. 

Respectul pentru demnitatea umană nu se referă doar 
la înţelegerea arătată celorlalţi sau a grijii față de ei. În- 
seamnă să îi respecţi suficient de mult ca să îi asculți, să 
auzi și să dai valoare vocilor lor — să îi vezi ca pe niște 

ființe demne să fie auzite, nu doar ca pe niște obiecte ale 
nevoilor noastre. 

A-i asculta pe ceilalți reprezintă un bine din punct de 
vedere etic, o parte din ceea ce înseamnă a avea relaţii 
oneste și corecte cu ceilalți. A asculta face parte din an- 
gajamentul moral pe care îl avem unii față de alții. 


A-i asculta mai bine pe cei cu care ești cel mai apro- 
piat devine mai ușor atunci când îţi aduci aminte de fap- 
tul că suntem persoane diferite. Deschiderea și autono- 
mia sunt corelate. Dacă ai curajul de a fi tu însuţi, de a 
rămâne ferm pe propriile poziţii, atunci trebuie să ac- 
cepti faptul că și ceilalți au dreptul la propriul punct de 
vedere. Ideea nu este aceea de a te separa de ceilalți, ci 
de a le permite să fie ei înșiși în timp ce tu continui să fii 
tu însuți. 

A învăţa să asculți implică un paradox al stăpânirii 
de sine: a te controla și a da la o parte controlul asupra 
relației. E ca și cum ai lăsa pe altcineva să conducă. Pen- 
tru a asculta, trebuie să cedezi. 

A încerca mai bine să asculţi punctul de vedere al ce- 
luilalt implică efort, dar nu este vorba doar de o abilita- 
te care poate fi studiată și aplicată. A asculta pe cineva 
este o expresie a faptului că îţi pasă într-atât, încât să-i 
acorzi atenţie. 

Unul dintre lucrurile pe care am sperat să-l realizez 
prin această carte este acela de a ajuta la restabilirea echi- 
librului în modul în care gândim despre relații. În pri- 
mul rând, pentru că atunci când privim relaţiile ca fiind 
definite reciproc, ne permitem să schimbăm ceea ce ob- 
ținem, schimbând ceea ce punem în ele. Și în al doilea 

rând, fiindcă, recunoscând faptul că trăim într-o rețea de 
relaţii, care conferă sens și împlinire vieților noastre, ne 
poate inspira mai multă generozitate și preocupare față 
de ceilalți. 

Oare discuţiile despre a reechilibra relaţiile și a re- 
descoperi preocuparea sună cam pios? Până la urmă, ați 
ales această carte pentru a învăța mai multe despre as- 
cultare, nu pentru a citi o predică despre binefacere. Îmi 
pare rău. Dar poate că înţelegerea față de cei cu care 
ne-am născut este ceva de care trebuie să ne reamintim 
pentru a o exprima din când în când. 

Cu toţii credem în echitatea și respectul față de drep- 
turile celorlalți. Credem în compasiune și dreptate și în 
faptul că fiecare are dreptul de a fi ascultat. Desigur, 
aceste standarde sunt deseori încălcate. Rămâne doar 
faptul că sunt standarde validate. Și din când în când, 
ne determină să acționăm — cum se întâmplă, de exem- 
plu, atunci când reușim cumva să ascultăm în loc să ne 
contrazicem într-o discuție aprinsă sau atunci când ne 
amintim să ne oferim răgazul pentru a asculta ceea ce 
se petrece în viaţa altcuiva. 

Obligaţia de a asculta poate fi trăită ca o povară, cu 
toţii o simțim în acest fel. Însă este cu totul altceva să fii 
ghidat de sentimentul că oamenii din jurul nostru meri- 
tă cu prisosinţă să fie ascultați, un sentiment al demni- 
tății și al valorii lor. Înțelegerea este un lucru pe care cu 
toţii îl putem adăuga — respectul, compasiunea și corec- 
titudinea, valorile fundamentale transmise de ascultare. 


Așa cum spuneam la începutul acestei cărți, motivul 
pentru care tânjim atât de mult să fim ascultați este ace- 

la că nu putem scăpa de nevoia de a comunica cum este 
să trăiești în lumi diferite. Din nefericire, nu este nevo- 
ie de nicio paralelă pentru a asculta. Poate acesta este 
motivul pentru care ascultarea pare infimă. Ascultarea 
nu este o nevoie pe care o simțim, este un dar pe care îl 
oferim. 


Comunicarea eficientă 


Cum să le vorbești oamenilor 

Autor: Christopher Turk 

Titlul original: Effective Speaking. Comunicating in Speech 

Publicată de: Routledge, membru al Taylor & Francis Group, 1985 
Limba originală: engleză 

Traducere de: Camelia Dumitru 

Fiecare dintre noi a fost, este sau va fi în situația de a vorbi în 
fața altor oameni. Politicienii, managerii, oamenii de afaceri, 
cercetătorii, elevii, studenții, profesorii trăiesc această situație 
tot timpul. Ce trebuie să facem pentru a ne pune în valoare 
ideile, pentru a fi convingători? Cartea de față oferă 
informații despre psihologia auditoriului, metodele de 
prezentare, tonalitățile optime ale vocii, limbajul trupului 
etc., utile tuturor celor care doresc să comunice eficient. 


CHRISTOPHER TURK este cercetător la Cardiff University, 
Wales. 


Patru plăceri pe zi 


Binefacerile plăcerii asupra corpului și spiritului 
Autor: Evelyne Bissone Jeufroy 

Titlul original: Quatre plaisirs par jour au minimum! 

Publicată de: Editions Payot&Rivages, Paris, 2009 

Limba originală: franceză 

Traducere de: Dana Mareș 


A-ţi acorda în fiecare zi cel puţin patru mici plăceri pare atât 
de simplu, încât intenţia te face să zâmbești. Și totuși, un 
mare număr de persoane nu reușesc nici măcar să și le 
amintească atunci când li se cere! Binefacerile plăcerii nu sunt 
de neglijat: plăcerea ne reîncarcă cu energie, dinamizează, 
alungă oboseala, calmează, ajută vindecarea, redă bucuria. În 
plus, este o cale de acces la spiritualitate. 


EVELYNE BISSONE JEUFROY este coach și autoarea cărții 
Sortir du deuil. Site-ul său: www.evebissonejeufroy.info. 

Prizonierii gândurilor noastre 


Cum să găsești sensul în viață și profesie 
Autor: Alex Pattakos 
Titlul original: Prisoners of Our Thoughts 
Publicată de: Berrett-Koehler Publishers, Inc. San Francisco, USA 
Limba originală: engleză 
Traducere de: Dana Mareș 

Oamenii au nevoie de sens, atât în viața personală, cât și 
în cea profesională. Succesul în carieră și câștigurile 
financiare nu reușesc întotdeauna să compenseze lipsa de 
sens. Chiar și în cele mai disperate situații de viață, ne putem 
alege atitudinea față de acestea, putem învăța să nu mai 
muncim împotriva noastră, ci să descoperim și să urmăm un 
sens personal, autentic. Este important să învăţăm că 
întotdeauna ne putem alege atitudinea, chiar și în situațiile 
disperate, și ne putem împlini voința de sens. Cartea de față 
te poate ajuta să descoperi sensul fiecărui moment și să-ți 
asumi responsabilitatea pentru așternerea propriei vieți [...] 


Controlul imperfect 


Lupta noastră continuă cu puterea și renunțarea 
Titlul original: Imperfect Control 

Publicată de: The Free Press, A Division of Simon & Schuster INC., 
New York, 1998 

Limba originală: engleză 

Traducere de: loan Sava 

Anul apariției: 2009 

Autor: Judith Viorst 


De când ne naștem până când murim, ne străduim ca totul 
să fie după dorința noastră, cu alte cuvinte luptăm pentru 
control. Plină de compasiune, pătrunzătoare intuiție 
psihologică și umor fin, autoarea ne învaţă să testăm 
posibilitățile și limitele controlului nostru și demonstrează că 
uneori este mai bine să lăsăm lucrurile în voia lor. Arta de a 
trăi constă și în găsirea echilibrului optim între putere și 
renunțare. 


